
I. 



YlyEINEN KOKOUS. 
»Arvoisat naiset ja herrat!» 

Puhuja ei päässyt pitemmälle, sillä sanat otettiin vas- 
taan äänekkäällä naurulla. Tämä hilpeys ei syntynyt 
aivan aiheetta, pienessä huoneessa oli näet kylläkin kuusi 
naista, mutta ei ainoatakaan herraa. 

»Pyydän yleistä kokousta käyttäytymään kysymyksen 
vakavuutta vastaavalla tavalla», pauhasi Suse tai ainakin 
yritti pauhata rypistäen kulmakarvojaan ankarasti. 

»Yleinen kokous pyytää vielä hiukan teetä», sanoi 
Judith ja työnsi kuppinsa kannun kaulan alle. »Sitten 
kuuntelee se puhujan ehdotuksia hartaan äänettömyyden 
vallitessa.» 

»Hyvä on, Käthe, ravitse nälkäisiä. Mutta kuulkaa- 
han nyt, lapset.» Susekin otti kulauksen kupistaan. »Sen 
suunnitelman, jonka aion ottaa puheeksi, tunnette jo mel- 
kein kaikki. Oikeastaan tuli ensiksi minun ja Irenen mie- 
leen ajatus, että liittyisimme jollakin tavoin yhteen ja 
tekisimme itsemme riippumattomiksi. Mutta jos me kaikki 
kuusi yhtyisimme, merkitsisi se enemmän: mehän voisimme 
hankkia helpommin liikkeen vuokran ja kaikki ne kustan- 
nukset, jotka liittyvät liikkeen perustamiseen. Sitten voi- 

simme itse järjestää mitä satumaisimpia asuntoja, vain me 
kuusi, tarvitsematta ollenkaan apua ulkopuolelta.» 

»Suse!» huusi Marie innostuneena väliin, »se on totta! 
Viimeiseen naulaan asti kykenisimme järjestämään minkä 
huoneiston tahansa — suuren tai pienen, samantekevää!» 

»Totta kai», nyökkäsi Lene, »sen laskin jo edeltäkäsin, 
silloin kun Suse piti pienen muotopuhtaan puheensa. 
Hän tekee huonekalut, minä solmin matot . . .» 

»Minä valmistan uutimet, pielukset, lampunvarjos- 
timet!» 

Nämä sanat huusi Röschen, hiljainen, hiukan unelias 
Röschen, ja nyt loistivat hänenkin silmänsä innosta. 

»Minä keramiikit», Judith hyppäsi pystyyn. 

Käthen katse vaelteli huoneessa haaveksien. Oliko 
täällä yleensä mitään, mitä joku kuudesta tytöstä ei olisi 
osannut valmistaa? Ehkäpä uuni ... Ei sekään, tekeehän 
Judith kamiinoita kauniista, poltetusta, kirjavaksi kuvioi- 
dusta majolikasta. Ja katsoopa hän mitä pikku esinettä 
tahansa . . . tuonkin he osaavat tehdä ... ja tuon. Tämä 
huone on kaunis, sanoo Käthe tahtomattaan itsekseen, 
vaikk'ei hän ole uskaltanut sanoa sitä ääneen enää pit- 
kään aikaan, sillä Suse on jo aikoja sitten lakannut ole- 
masta ylpeä huoneestaan. Hän oli luonut sen puusepän- 
ammattinsa parhaina sankariaikoina, viimeisenä oppi- 
vuotenaan, jolloin hän joka päivä pysytteli työpajassa 
keskiyöhön asti poraillen ja veistellen näitä nerokkaita 
huonekaluja. 

Sillä huonekalut ovat nerokkaita, se on aivan varma. 
Niiden joukossa ei ole ainoatakaan, jota ei voisi käyttää 
useampaan tarkoitukseen. Niinpä Käthe käyttää vuotee- 
naan kirjoituspöytää, jonka takalevy laskeutuu nappia 
painamalla sievästi lattialle ja jossa on kaiken lisäksi 
patjakin. Tosin menettävät pöytälaatikot samalla taka- 

seinänsä, ja jos Käthe sattuu unissaan potkaisemaan, saat- 
taa laatikoista pudota kolista avainkimppu, harppi ja 
joitakin suurempia tai pienempiä peltirasioita hänen 
nenälleen. Mutta sellaista ei Käthe ota traagillisesti, vaan 
lakaisee esineet lattialle ja jatkaa unia. 

Kirjoituspöydän viehätyksiin kuuluu vielä kumpaan- 
kin lyhyeen päähän sijoitettu kirjahylly ja niiden päällä 
kiskoilla liikkuva lukulamppu. Ja lisäksi puhelin, joka 
ponnahtaa ylimmästä oikeasta pöytälaatikosta vain nappia 
painamalla. Tai oikeastaan, se ei vielä ponnahda, koska 
sitä ei vielä ole olemassa, mutta laatikossa on jo alas las- 
keutuva levy, jolle puhelinkone kerran tullaan asettamaan. 

Huoneessa on pieni pöytä, joka on samalla kenkä- 
laatikko, ja toinen pöytä, joka on myös lampunjalusta, 
ja jonka alapuoli on ruokakomero. Sohva on samalla 
vuode ja sivulta se päätyy astiakaappiin. Siitä on seu- 
rauksena, että jos Suse potkaisee unissaan, kuuluu sellai- 
nen kilinä, kuin olisi talo luhistumaisillaan. Peili on 
oikeastaan vaatekaappi, nojatuolit taas työkalukaappeja 
. . . niin että koko asunto tuntuu joka puolelta hiukan 
kolisevalta. Suse ei enää pidä siitä; hän suunnittelee 
nykyään rauhallisia, mukavia huonekaluja, jotka eivät 
valmista yllätyksiä. Mutta aikoinaan hän uhrasi näille 
huonekaluille paljon innostusta, työtä ja tärkeintä lepo- 
aikaansa. Rahat tiukalla — aivan uskomatonta, kuinka 
hän oli kyennyt saamaan aikaan nämä viihtyisät huone- 
kalut vanhoista, lahoista laudoista! Tytöillä oli siihen 
aikaan ollut tapana laskea leikkiä siitä, kuinka hän veis- 
teli kirjoituspöytiä tuolin jaloista ja vuoteita vanhoista 
sikarilaatikoista. 

Mutta nyt tytöt eivät laske leikkiä. Tarkkaavaisina, 
leuka käteen nojattuna, he kuuntelevat Susen puhetta. 

»Marien pikku veistokset ja Käthen käsityöt ratkai- 

sevat asuntojen somistuskysymyksen. Trusti on valmis. 
Sisustus-O.Y. 'Koti*. No, mitä siilien sanotte?» 

»Meillä ei ole rahaa», tuumi Lene arasti. »Jo viime 
vuonna takerruimme siihen juttuun.» 

»Tarvitsemme liikehuoneiston, varastohuoneen, raaka- 
aineita . . .» 

»Ja mainoksia! Meidän täytyy pistää aivan tavatto- 
masti mainoksiin! ...» 

»Rauhoittukaa, lapset!» Suse teki torjuvan eleen. 
»Kuunnelkaahan ensin loppuun asti, mitä minulla on 
sanottavaa, sitten ennätätte kyllä parkua. Viime vuonna 
keskustelin Irenen kanssa ensi kerran asiasta. Ja totta 
on, että koko juttu meni myttyyn rahanpuutteen takia. 
Mutta minun luonteeseeni ei nyt kerta kaikkiaan sovi jättää 
suunnitelmaa raukeamaan. Siitä on nyt kulunut vuosi, ja 
niinä olen säästänyt tuhat pengöä.» 

»Yhdessä vuodessako? Satumaista, Suse!» 

»Ihanaa! Mutta mihin voi tuhannella pengöllä ryhtyä?» 
Marie puisteli päätään surumielisesti. 

»Ei mihinkään, lapset, sen tiedän minäkin. Jos aiomme 
perustaa yrityksen, tarvitsemme aivan välttämättä vähin- 
tään kahdeksan tuhatta pengöä. Olen kutsunut teidät 
tänään tänne esittääkseni teille seuraavan kaksivuotis- 
suunnitelman: jokainen meistä ryhtyy säästämään aivan 
äärimmäiseen asti ja kokoaa niin paljon rahaa kuin kyke- 
nee. Otatteko kerätäksenne kahdessa vuodessa tuhat 
pengöä pekkaa päälle?» 

»Hm . . .» Judith miettii. »Ehkä . . .» 

»Minä velvoitan itseni, sijhen!» sanoi Käthe päättävästi. 
Hän käytti nyt ensi kertaa puheenvuoroa, vaikkei se olisi 
ollut tarpeen. Jokainenhan tiesi, ettei Käthellä ollut kos- 
kaan omaa itsenäistä mielipidettä: mitä Suse tahtoi, sitä 
tahtoi hänkin, 

»Voinhan koettaa sitä», tuumi Lene. »Ehkäpä se 
onnistuu!» 

»Minä voin luvata sen varmasti», sanoo Röschen odot- 
tamatta. Suse loi häneen hämmästyneen ja kiitollisen 
katseen . . . Kukapa olisi uskonut, että tämä arka pieni 
tyttö olisi tänään kaikkein rohkein joukosta? 

»Luulenpa, että se käy minunkin kohdaltani», selitti 
Marie. 

»Mainiota!» Suse lausuu tämän yhteenvedoksi. »Minä 
taas puolestani . . . niin, minulle on yhdentekevää, elänkö 
vuoden tai kaksi kuin mustalaisen hevonen. Otan tehtä- 
väkseni kerätä entisen kasan lisäksi vielä kaksituhatta 
pengöä kahdessa vuodessa, mikä tekee yhteensä kolme- 
tuhatta. Sitten vuokraamme liikehuoneiston, jonka takana 
on myös työpaja. Minun puusepäntyöpajani. Jumalan 
kiitos, te ette tarvitse työpajaa; teillä kaikilla on sellainen 
toimi, jota voitte harjoittaa kotonanne. Sen tähden mak- 
san tietysti puolet liikkeen vuokrasta, toinen puoli taas 
jaetaan teidän viiden kesken. Näette, että olen laskenut 
kaiken edeltäkäsin. Ja liikkeen sisustamme . . . satumai- 
sen kauniiksi! Siinä tulee olemaan vakituisesti täydelli- 
sesti sisustettu suloinen huone mattoineen ja uutimineen, 
valmis ja viimeistelty mitättömintä pikkuesinettä myöten. 
Sen voi sitten ostaa vaikka sellaisenaan.» 

»Nerokas aate», ylisti Marie. »Ja kuka meistä on liik- 
keessä?» 

»Käthe. Käsitöitähän voi valmistaa nojatuolissa. Sitä 
paitsi minäkin olen lähellä, työpajassa huoneiston taka- 
osassa. Jos hän tarvitsee minua, soittaa hän kelloa.» 

Tuli yleinen hiljaisuus. Neljä tyttöä ajatteli pontevasti; 
kaksi, Suse ja Käthe, tarkasteli heitä liikutettuina. Vih- 
doin Suse nousi ja kilisti lusikalla teelasiaan. 

»Arvoisat naiset ja herrat!» (Puheelle ei kukaan enää 

nauranut.) »Täten jätän suunnitelman äänestettäväk- 
senne.» 

»Hyväksytään!» Röschen käytti ensimmäisenä puheen- 
vuoroa. 

»Hyväksytään!» selitti myöskin Käthe innostuneena. 

»Minä myös!» Judith nyökkäsi. »Kahdessa vuodessa 
saanen kai jotenkuten haalituksi tuon tuhannen kokoon.» 

»Aivan varmasti! Yhdyn edellisiin, Suse!» sanoi Lene 
hymyillen. 

»Ja minä myös!» Marie äänestää viimeisenä. 

»Taivaallista!» riemuitsi Suse. »Kauan eläköön 'Koti'- 
O.Y Eläköön!» 

Kävisi vaikeaksi kertoa tarkalleen kaikki, mitä seuraa- 
vina hetkinä lausuttiin. Korviahuumaava sanatulva syök- 
syi ilmoille eläköönhuutojen ja naurunpurskahdusten seu- 
raamana. Suse sai hakata kämmenensä punaisiksi, ennen- 
kuin kokous kykeni rauhoittumaan. 

»Tulette hämmästymään siitä, mikä nyt seuraa. 
Ryyppy kaupan kunniaksi. Antakaa sille se arvo, jonka 
se ansaitsee, sillä tämä on oleva viimeinen mässäily, jonka 
saamme salha itsellemme tulevien kahden vuoden aikana. 
Käthe, avaa tynnyri!» 

Käthe riensi kellariin, nimittäin huoneen kahden ikku- 
nan välissä olevaan komeroon. Sieltä hän onki esille avat- 
tavan tynnyrin, tarkemmin sanottuna viinipullon. 

»Hyvä, Käthe!» huusivat kaikki innostuneina. 

Lasit ilmestyivät pöydälle, lasit, jotka eivät tosin 
olleet aivan tarkasti samaa malha, mutta kaikki epäile- 
mättä laseja. 

»'Koti'-O.Y:n menestykseksi!» huusi Judith. Hän 
kilisti ensiksi Susen kanssa. 

Kuusi nauravaa tyttöä seisoo pöydän ympärillä, kuusi 
lasia kaartelee ilmassa. 

»Servus! . . . Servus! . . . Eläköön 'Koti'-O.Y.!» helähtä- 
vät lasit. Mutta äkkiä katkaisi kova kilinä iloisen puheen- 
sorinan. Kilinä kuului eteisestä. 

»Kuka siellä nyt lienee, menköön kissan hän- 
tään!» Lasi pysähtyy puolitiehen matkallaan Susen huu- 
lille. 

»Minäpä käyn katsomassa», sanoi Käthe. »Älkää juoko 
vielä, tytöt!» 

Hän meni ulos. Kuusi koskematonta lasia seisoi pöy- 
dällä. Tytöt odottivat. 

»Tulehan tänne, Suse», huusi Käthe ovelta. »Sinun 
täytyy allekirjoittaa jotakin.» 

»Hetkinen, lapset!» Suse katosi eteiseen. 

»Istutaanpa sen aikaa», ehdotti Marie. »Olisi suuren- 
moista, jos suunnitelmamme onnistuisi.» 

»Se onnistuu», tuumi Judith luottavaisena. »Näen jo 
pikku liikkeen silmissäni. Tietysti jossakin keskikaupun- 
gin korttelissa.» 

»Eikö pikemminkin Isolla Kaartokadulla?» kysyi I,ene. 

»Sehän voi yhtä hyvin olla Leopoldin kaupunginosassa», 
aprikoi Marie. 

Silloin ovi avautui oudosti, hitaasti, äänettömästi. 
Suse astui huoneeseen aivan kalpeana, silmät synkästi 
loistaen. Kädessä paperilappu. Hänen perässään Käthe 
aivan yhtä kalpeana. 

Suse jäi seisomaan ovenpieleen, nielaisi, veti henkeä, 
nielaisi, veti henkeä. 

»Tytöt, se mitä äsken puhuin teille, se on kaikki . . . 
mahdotonta. Tuosta . . . taikka . . . pankaa se täytäntöön 
ilman minua, jos haluatte. Minulle . . .», hänen äänensä 
katkeaa, hänen silmänsä palavat . . . »minä ... en ole 
Unkarin kansalainen». 

»Suse! Kuinka se on mahdollista?» 

Suse nieleksii sankarillisesti ja koettaa saada ilmaa 
keuhkoihinsa. 

»Niin tässä seisoo. Nyt olen saanut määräyksen. Kah- 
den viikon kuluessa minun täytyy lähteä maasta ...» 



II. 



KAKSI TYTTÖÄ MAAILMALLA. 

On jo yö. Tytöt ovat lähteneet aikoja sitten. Huoneen 
molemmat asukkaat ovat panneet maata, Käthe kirjoitus- 
pöydän sisälle, Suse sohvalle. Käthe on nyyhkyttänyt jo 
puolisen tuntia. 

»Älä poraa!» tiuskaisee Suse tuijottaen pimeyteen kui- 
vin, palavin, harhailevin silmin. 

»Poraanpas!» selittää Käthe uhmaa vasti ja haukkoo 
ilmaa. »Minulla on siihen täysi oikeus. Sinulle tämä on 
helppoa. Menetpä mihin tahansa, kaikkialla sinä pärjäät. 
Mutta entä minä . . . mihin voin ryhtyä ilman sinua?» 

»Olet väärässä, Käthe», sanoo Suse leppyneemmin. 
»Minulle tämä ei ole helppoa. Sydämeni on halkeamaisil- 
laan. (Käthe nyyhkyttää ääneen.) — Älä poraa! Onhan 
mahdollista, että voin elää muuallakin, mutta tahdon 
elää täällä! Täällä olen kotonani. En tahdo lähteä pois. 
Mitä Eperjes minulle kuuluu?» 

»En tiedä, miten olet järjestänyt nämä kansalaisoikeus- 
asiasi», nuhtelee Käthe niin moittivalla äänellä, kuin olisi 
Suse kaatanut aamiaismaidon maahan. »Mikä leväperäi- 
syys! Kuinka sellaista voi sattua?» 

»Kuinka sellaista voi sattua? Sitä en tiedä edes tar- 
kalleen, muistan tuskin enää pakoamme ja Eperjesiä en 

muista enää ollenkaan. Pikku lapset unohtavat pian, sen- 
hän tiedät. Vain vankkuriasuntomme voin vielä palaut- 
taa selvästi mieleeni, ja sen yhteydessä sen, että äiti oli 
hyvin sairas. Isä oli ostanut kokoonpantavan rautasängyn; 
oli suoranainen ihme, että hänen onnistui hankkia se. 
Siihen hän peitteli äidin, minut taas otti Karola-täti luok- 
seen. 'Influenssaa', sanoi hän, lapset voivat saada sen 
helposti . . .' Sen jälkeen en nähnyt äitiäni enää koskaan. 
Hautajaisissa olimme läsnä vain me kolme: isä, Karola- 
täti ja minä.» 

Suse vaikenee. Hän tuijottaa pimeyteen. Vieläkään 
hän ei itke. Hän näkee silmissään hiljaisen hautakummun 
vaatimattomine puurist eineen, hautakummun, jonka vie- 
reen niin pian oli kohonnut toinen hiljainen, nurmen peit- 
tämä kumpu. 

»Isä kuoli muutamia kuukausia myöhemmin», jatkoi 
hän hiljaisella äänellä. »Samoin influenssaan. Olimme 
päässeet jo niin pitkälle, että meidän piti juuri ruveta 
hankkimaan asuntoa, ja isä oli tullut tuoden sanoman, 
että hän ottaisi pian minut jälleen luokseen, ripustaisi 
taulut seinille ja alkaisi työskennellä . . . Juuri siellä 
Karola-tädin luona hän tuli pahoinvoivaksi. Meidän täy- 
tyi hakea apua, muistan sen vielä. Hänet vietiin sairaa- 
laan. Tahdoin juosta paarien mukana, mutta Karola-täti 
veti minut melkein väkisin takaisin: 'Älä pelkää, pieno- 
kainen, huomenna isä tulee takaisin.' Mutta häntäkään 
en saanut nähdä enää koskaan. Hänen hautajaisiinsa tuli 
paljon väkeä: budapestiläisiä asianajajia, jotka surivat 
vieraan virkatoverinsa kuolemaa. Ehkäpä, jos se olisi 
sattunut tulemaan kenenkään mieleen . . .» 

Käthe nousee vuoteessa kyynärpäittensä varaan — 
niin jännittyneenä hän kuuntelee Susen puhetta. Tämä 
liike saa avaimet kilahtamaan pöytälaatikossa; muuan 

paperipalanen putoaa rapisten lattialle, mutta he eivät 
huomaa sitä, he ovat niin tottuneet sellaiseen. 

»Nähtävästi se ei tullut isän mieleenkään. Hän oli 
saanut kokea niin monta onnettomuutta niiden parin 
kuukauden aikana, jotka hän oh viettänyt täällä ennen 
kuolemaansa. Tai ehkäpä hän oh ajatellut sitä, mutta 
kansalaisoikeuksien saanti ei käynyt tarpeeksi nopeasti. 
Ehkäpä asiassa jäi jotakin vielä toimittamatta.» 

»Tätisi olisi toki pitänyt ajatella sitä», tuumii Käthe 
miettiväisenä. 

»Karola-tädinkö? . . . Mutta, Käthe! Tunsithan sinä 
hänet! Tuon pienen, äreän, vanhan naisparanko ohsi pitänyt 
ymmärtää sellaisia ammattiasioita? Tuo vaivainenhan 
teki todella kaiken voitavansa minun puolestani . . .» 

»Olihan hän tätisi!» 

»Hän ei ollut edes tätini! Isoäitini sisar — se ei ole 
enää täti. Ja kuitenkin hän otti minut luokseen, hoivasi 
minua, kasvatti minut, ja kaiken sen hän teki omilla vai- 
vaisilla täysihoitolatuloillaan. Älä tee vääryyttä Karola- 
tädille, vaikka hän monesti panikin vauhtia sinuun.» 

»Ah, en muistele sitä enää! Mutta tämä kansalaisoikeus- 
juttu . . . Hyvä Herra Jumala taivaassa . . . kuka he 
punonut aivoissaan tuollaisia sotkuisia asioita . . . Mutta 
kyllä hänen ohsi pitänyt huolehtia siitä!» 

»Ensiksikin, älä siunaile! En ikipäivinä kykene teke- 
mään sinusta hienoa tyttöä. Epäilemättä se on nyt jo . . . 
Ei, lapsukaiseni, Karola-tädin mieleen ei unessakaan ohsi 
voinut tulla mitään sellaista. Sinä aikana, jonka vietin 
hänen luonaan, kun asuin hänen talossaan ja kävin koulua, 
ei edes koirakaan tehnyt minulle pahaa. Ei tapahtunut 
mitään, mikä olisi antanut minun aavistaa, ettei kansalais- 
oikeuteni ollut kunnossa. Myöskään oppiaikanani ei 
tapahtunut mitään, mikä ohsi viitannut siihen. Vasta 

nyt, kun olen päässyt itsenäiseksi, kun minulla on 
työtä.» 

»Eikö työnantajasi, vanha Halasz, voisi järjestää asiaa?» 

»Siihen ei hänkään pysty. Jo kahdesti hän on hank- 
kinut minulle työluvan. Ja minä olen anonut kansalais- 
oikeuksia. Arvelin saavani ne ennemmin tai myöhemmin. 
Ja nyt . . . tämä karkotus . . .» 

»Huhuhuhuu! . . .» Käthe alkaa jälleen parkua. Ja 
lopuksi hän lausuu muutamia pippuroituja letkauksia 
kotiseutunsa Iasz-Nagykun-Szolnokin komitaatin merkil- 
lisellä, väkevällä murteella, johon hän aina lankeaa, kun 
jokin asia saa hänet raivoihinsa. Sitten hän tyytyy itke- 
mään hiljaa. Vähitellen itku käy hiljaisemmaksi ja muut- 
tuu vihdoin syväksi, hiukan raskaaksi hengitykseksi . . . 
Käthe on nukahtanut. 

Suse odottaa vielä hetkisen, sitten hän vääntää tulen 
lukulamppuun. Hän tietää, ettei hän tänä yönä saa unta 
silmäänsä. Hän tavoittelee erästä kirjaa, mutta puoli- 
tiessä hänen kätensä vaipuu väsyneenä alas. Hän silmäi- 
lee ympärilleen, katselee nukkuvaa Kätheä, hullunkurista 
pikku huonetta, josta hän ei tosin enää ole ylpeä, mutta 
josta hän joka tapauksessa pitää — katsoo lumista kattoa, 
joka kuultaa huuruisen ikkunaruudun ja ohuen uutimen 
läpi. Kaikki tämä hänen on jätettävä, paha ja hyvä, 
ankara kamppailu ja suuret suunnitelmat, koko mieli- 
kuvituksessa rakennettu iloinen tulevaisuus. 

Hyvä Jumala, mitä hullutuksia he olivatkaan aluksi 
telineet, hän ja Käthe! He ovat paljon nauraneet niille 
myöhemmin muistellessaan menneitä. Jo alusta alkaen, 
astuessaan yhteiselle tielle . . . nuo kaksi niin yksinker- 
taista lasta! . . . 

Suse oli juuri suorittanut kuudennen luokan lukiossa, 
kun Karola-täti kuoli. Hän ja Käthe, pieni palvelustyttö, 

olivat jahkailleet edestakaisin viereisessä huoneessa jär- 
kytettyinä ja neuvottomina. He tuskin olivat uskaltaneet 
kurkistaakaan vainajaa, vain kerran he olivat hiipineet 
käsi kädessä kuolinhuoneeseen syöksyäkseen seuraavassa 
silmänräpäyksessä suinpäin käpälämäkeen. Onneksi vanha 
kelpo tohtorisetä oli ottanut asian omiin käsiinsä, ja muu- 
tamien tuntien kuluttua ilmestyi paikalle muuan vanha 
herra, Karola-tädin miesvainajan sukulainen. Omituisesti 
ja ujosti hän keskusteli itkevien pikkutyttöjen kanssa; 
hän ei tiennyt tarkalleen, missä suhteessa nämä olivat 
vainajaan, mutta hän sai heidät rauhoittumaan: hän 
järjestäisi kyllä asiat. Pian tulivat hitaat, mustat vaunut 
noutamaan Karola-tätiä; vanha herra lähti pois sanoen, 
että hautajaiset vietettäisiin ylihuomenna. 

Yöllä tytöt eivät menneet nukkumaan. He istuivat 
keittiössä, Käthe keitti teetä useampaan kertaan, sillä heitä 
paleli siitä huolimatta, että kesäkuinen yö oli lämmin. 
He keskustelivat tulevaisuudestaan, nuo kaksi kuusitoista- 
vuotiasta tyttöä, pieni palvelijatar ja pikku neiti. 

»Tahtoisin rakentaa taloja ja sisustaa ne ihmeellisen 
kauniiksi», oli Suse tuuminut. Oli omituista, että tämä 
oli ollut hänen suuri haaveensa jo varhaisimmasta lapsuu- 
desta alkaen; tämä unelma täytti itsepäisenä, alituisena 
painajaisena hänen yönsä. (Siitäkö syystä ehkä, että 
kohtalo oli heittänyt hänet Eperjesin tilavasta, ilmavasta 
kartanosta vankkurikotiin ja siitä Karola-tädin kahteen 
ahtaaseen, synkillä, epäystävällisillä huonekaluilla täy- 
teenahdettuun huonepahaseen?) Hän haaveili tilavasta 
huoneesta, mukavista, pehmeiksi päällystetyistä noja- 
tuoleista, upottavista vuoteista. (Siitäkö syystä ehkä, 
että hän oli saanut nukkua kymmenen vuotta ruokasalin 
kapealla, kovajousisella sohvalla?) Hän haaveili rakastet- 
tavista, hymyilevistä huoneista, joihin kultainen auringon- 



18 



paiste virtaa leveiden ikkunaruutujen läpi, hilpeistä pikku 
puutarhataloista, leveistä, aurinkoisista kattotasanteista, 
missä voisi ottaa suihkunkin. (Ehkäpä siksi, että Karola- 
tädin vanhassa, ränsistyneessä kylpyhuoneessa oli pimeinä 
talviaamuina niin hirveän kylmä?) 

»Minusta tulee rakennusinsinööri», oli Suse päättänyt 
yhtä kevyesti, kuin olisi hän sanonut Käthelle: »Itik- 
kaapa minulle vielä viipale leipää!» Ja aivan yhtä luon- 
nollisesti Käthe oli hyväksynyt asian: 

»Hyvä. Se on sievä ammatti. Ja minä autan rakennus- 
töissä.» 

»Aivan oikein», Suse oli antanut luvan, vieläpä myön- 
tänyt hänelle arvonimen ja säädynkin kuin kuningatar. 
»Sinusta tulee ylikiilloittaja.» (Karola-tädin selän takana 
tytöt olivat sinutelleet jo kauan.) 

Niin onneton kuin Suse onkin, saa hän kuitenkin halun 
nauraa muistellessaan, kuinka mielettömän, kuinka aavis- 
tamattoman naiiveja he olivat olleet noihin aikoihin. Jo 
silloin yöllä istuessaan keittiössä ruskean teen ääressä he 
olivat päättäneet lähteä jo samana kesänä työhön jollekin 
rakennukselle ja säästää niin paljon palkastaan, että voi- 
sivat käydä teknillisen ammattikoulun. 

»Ja seuraavana kesänä työskentelemme jälleen ja tal- 
vella käymme jälleen teknillistä koulua», selitti hän innos- 
tuneena. »Samalla opimme käytännössä myöskin muu- 
rarintyöt. On tosin ikävä jättää koulu, missä on jo ennät- 
tänyt kiintyä tyttöihin ja opettajiin. Mutta nyt Se on jo 
3'hdentekevää. Antaa heidän jäädä, antaa heidän jäädä!» 

Käthe, joka tunsi elämää ehkä vivahduksen verran 
enemmän kuin hän, oli hiukan epäuskoisempi. 

»Rakennuksilla ei makseta hyviä palkkoja», huomautti 
hän surumielisesti. 

»Ei tee mitään. Elämme sitä vaatimattomammin», 

Suse napsautti sormiaan. »Tämä pikku asunto on halpa; 
pidämme sen.» 

Ensimmäinen yllätys — harhaluulosta paranemiseksi 
sitä ei voi nimittää, sillä hehän ottivat kaiken niin kevyesti 
vastaan, mikä tuntuu täysin käsittämättömältä nykyiseen 
ajatustapaan verrattuna! — kohtasi heidät jo täällä. Hau- 
tajaisissa he itkivät paljon ja vuolaasti ja surivat sydä- 
mensä pohjasta Karola-tätiä, joka tosin oli usein marissut 
heille, mutta joka kuitenkin oli ollut hyvä, nainen, urheasti 
kamppaileva, vanha kelpo naisparka. Hautajaisten jäl- 
keen vanha herra myi pikku asunnon runsaan, kuluneen 
irtaimiston viimeistä esinettä myöten, laski Käthen kou- 
raan kahden viikon palkan eteenpäin ja kehoitti Susea 
istuutumaan vierelleen ruokasalin pöydän ääreen, jota ei 
vielä ollut viety pois. 

»Neiti», sanoi hän, ja Susen ryhti koheni tämän ylhäi- 
sen puhuttelunimen ansiosta, »tiedän, että poismennyt 
sukulaiseni on pitänyt neidistä huolta. Tällaista velvolli- 
suutta en minä puolestani voi ottaa kantaakseni, sillä 
olen köyhä mies.» 

»Ah, ei mitenkään!» aloitti Suse itsetietoisesti, mutta 
herra kohotti kättään. 

»Tietääkseni asuu isänne sukulaisia Slovakiassa. San- 
gen huomattava perhe. Ehdottaisin, että neiti matkus- 
taisi heidän luokseen. Huonekalujen myynnistä emme 
saaneet suuriakaan. Suunnilleen puolet siitä, sata pengöä, 
annan teille matkakustannuksiin. Milloin neiti aikoo mat- 
kustaa?» 

»En tiedä vielä», vastasi Suse huumaantuneena. 

»Huonekalut viedään huomenna pois . . .», muistutti 
herra. »Matkustakaa huomenaamulla! Onko teillä passi?» 

Suse pääsi pian ennalleen. Matkustaako pois, lähteä 
vieraaseen kaupunkiin, missä kukaan ei odota häntä, 

minne kukaan ei kutsu häntä? Sukulaisia etsimään, 
rukoilemaan, että he ottaisivat hänet luokseen? Jättääkö 
suunnitelmat jo ennen kuin on ehtinyt edes ryhtyä niitä 
toteuttamaan? Mitä tuo setä kysyikään äsken? — Oliko 
hänen passinsa kunnossa? 

»On kyllä», valehteli Suse nuolennopeasti. 

»Sittenhän voitte matkustaa huomenna», päätti herra. 
»Saatan teidät asemalle.» 

»Kiitos, se ei ole tarpeen», Suse torjui kohteliaasti. 
»Käthe saattaa minut kyllä.» 

Silmiään räpäyttämättä, sujuvasti ja vakuuttavasti 
Suse harjoitti vilppiä. Hänellä oli sellainen tunne, että 
häntä vastaan valmisteltiin hirveätä rikosta ja että valhe 
oli täysin oikeutettu ja luonnollinen puolustuskeino. Hän 
otti nuo sata pengöä ja lausui herralle jäähyväiset. Sitten 
hän kertoi Käthelle kiukusta vapisevalla äänellä, mihin 
tuo hirviö oli yrittänyt taivuttaa hänet. 

»Me pysymme yhdessä ja meistä tulee suuria arkki- 
tehtejä», hän päätti tarmokkaasti. 

Käthe nyökkäsi. He pysyvät yhdessä ja heistä tulee 
suuria arkkitehtejä. — Susehan sanoi niin! 



III. 



HÄPEÄPILKKU. 

Suse huokaa ja vääntää lukulampun sammuksiin. 
Eihän hän voi lukea. Myöskin uni tulee karttamaan hänen 
silmiään. Kalpea hämärä kuultaa ikkunasta huoneeseen. 
Se ei ole vielä aamuhämärää, se johtuu vain vastapäisen 
rakennuksen katolla hohtavasta lumesta. 

Suuria arkkitehtejä heistä ei tullut, se nyt on aivan 
varma. Mutta miten eriskummallisen naiivisti he aloitti- 
vatkaan työnsä . . . 

Seuraavana päivänä he sulloivat Susen pienen omai- 
suuden kahteen vanhaan kirstuun, ja Käthe pyysi talon- 
miestä säilyttämään sitä, kunnes se haettaisiin pois. Suse 
odotti sillä välin läpättävin sydämin porrastasanteella; 
hän muistutti valepukuista pikku prinsessaa. Hänet oli 
pyntätty Käthen toiseen pukuun, hän oli vetänyt puna- 
pilkullisen huivin syvälle otsansa päälle ja vapisi kuin 
haavanlehti. — Minkä tähden? . . . Koska Karola-tädin 
sukulaissetä saattoi ottaa selville, oliko hän matkustanut. 
Vai eikö hän sitä tekisikään? Todellakin nyt, näitä asioita 
muistellessa, se ei tuntunut ollenkaan todennäköiseltä. 
Mutta silloin olivat asiat toisin, kaksi kuusitoistavuotiasta 
tyttöä vilkkaine mielikuvituksineen ja liiaksi kiihtyneinä 
suurista suunnitelmistaan ... he hiipivät portista ulos 

kuin kaksi vakoilijaa, joiden on onnistunut varastaa 
vihollisen hyökkäyssuunnitelma. 

Ja sitten — sitten he ryhtyivät vakavasti etsiskelyihin 
ja tekivät tiedusteluja kaikkialla, missä näkivät raken- 
nuksen kohoavan. He etsivät työtä. Ensin he olivat 
liian suulaita selittäessään, että he aikoivat opiskella 
tätä alaa. Mutta kun heidät oli muutamia kertoja 
naurettu ulos, muuttuivat he silminnähtävästi vaatimat- 
tomammiksi. Kunnes he vihdoin saapuivat Aron Gabor- 
kadulle — eräs hyväntahtoinen työmies oli sanonut heille, 
että heidän olisi turhaa etsiä työtä itse kaupungista, ja 
että heidän pitäisi yrittää sen laidoilla — ja sanoivat 
vain, että he olivat maalaistyttöjä ja haluaisivat kantaa 
muurilaastia, jos se kävisi päinsä. 

Se kävi päinsä. He työskentelivät koko päivän, kun- 
nes heidän kämmeniinsä nousi rakot. Käsivarsia ja selkää 
pakotti, kuin olisi niitä nipistetty rautapihdeillä. Illalla 
he katselivat toisiaan tuskallisina. Nukkumaan! 

»Meidän on mentävä hotelliin», anreli Suse. 

»Hotelliin!» Käthe oli pyörtymäisillään väsymyksestä, 
mutta sittenkin hänen täytyi nauraa niin, että kupei- 
siinkin pisti, eikä vain selkään. »Se maksaa hiiveästi 
rahaa, kuuletko! Ja tuossa kunnossa sinua ei päästetä 
sisälle ollenkaan!» 

Siihen asti Suse oli saanut vain kaksi pengöä kuukau- 
dessa taskurahaa, mutta nyt piih hänen kukkarossaan 
pyöreät sata pengöä, ja tuollainen pyöreä satanen kyke- 
nee kyllä antamaan järkkymättömän itseluottamuksen. 

»Mitä höpisetkään!» hän f suipisti huuliaan ylimielisesti. 
»Tule mukaan vain.» 

Kuolemanväsyneinä he saapuivat erään loistohotellin 
eteen Budan puolella. Ja siellä . . . niin, siellä toteutui 
Käthen ennustus. Puolen tunnin kuluttua he seisoivat 

jälleen kadulla neuvottomuuteen jähmettyneinä, melkein 
lyyhistymäisillään kokoon uupumuksesta. 

Oli suoranainen ihme, että he jaksoivat laahautua 
vielä Aron Gabor-kadulle takaisin. Siellä he pyysivät 
rakennuspaikkaa vartioivaa työmiestä päästämään heidät 
nukkumaan huoneeseen, jossa säilytettiin työkaluja. Työ- 
mies loi yhden ainoan epäluuloisen katseen lapsiin. Hän 
näki, että nämä hoipertelivat väsymyksestä kuin juopu- 
neet. Hän viittasi kädellään, vihdoinkin he pääsivät 
nukkumaan. 

Vaikka heidän vuoteenaan sinä yönä oli kova, höy- 
läämätön arkunkansi, nukkuivat he jo puolen sekunnin 
kuluttua kuin porsaat. Ja vaikka jäsenet seuraavana 
aamuna olivat hieman jäykät, vaikka niska ei oikein 
tahtonut kääntyä saranoillaan, niin mitäpä siitä! Muu- 
tamia vapaaliikkeitä muurilaastikaukalolla, ja jälleen 
toimivat lihakset kevyesti, kuin leikiten. 

Ne olivat merkillisiä, merkillisiä, nuo kaksi kuukautta. 
Päivisin he nostaa kurottelivat tiiliä ja laahasivat muuri- 
laastikaukaloita. Puolipäivän ruokatunnilla he nojasivat 
selkänsä työkaluvajan seinään ja söivät silavaa särpimenä 
vihreä paprika ja nuoret sipulit. Iltaisin he heittäytyivät 
maahan talon takana, oikaisivat väsyneet jäsenensä kas- 
teiselle, kylmälle nurmikolle, tuijottivat armaita tähtiä. 
Suse selitteli planeettoja ja kiintotähtiä, jotka olivat olleet 
oppiaineena koulussa kuudennella luokalla. Ja he keskus- 
telivat elämästä, jonka he siihen aikaan kuvittelivat laa- 
jaksi, kukkien peittämäksi kedoksi, sametinpehmeäksi, 
tuoksuvaksi, tuulessa hiljaa laulavaksi kedoksi. Se täytyi 
vain kyntää, aura oli työnnettävä syvälle sen möyheään, 
mustaan multaan, ja heti versovat runsaat tähkäpäät 
kirkkaan keltaisina kuin lingottu hunaja. 

(Totta tosiaan! Suse ravistaa päätään katkerasti huo- 

neen opaalinvärisessä hämärässä. Ketoko — ei, vaan 
räme! Ruma, rämeinen, liejuinen ja upottava kenttä . . . 
jättäkäämme se. Älköön ihminen itse katkeroittako omaa 
elämäänsä. Huomenaamulla hän menisi puhumaan Paulin 
kanssa. Mitään sen viisaampaakaan hän ei voi tehdä. 
Siihen mennessä, kun ei kerran voi nukkua, on parempi 
palata muistelmissa tuohon kerran elettyyn merkilliseen 
kesään. Merkillinen kesä todellakin kirkkaiden tähtien 
alla, elämä kuin laulava keto, maailma pelkkää naurua.) 

Ja sittenkin, juuri näinä kahtena kuukautena he oppi- 
vat sangen paljon. Samoin heidän ruumiinsa, erikoisesti 
Susen. Ruskeaksi palaneen ihon alle kasvoi lujat lihakset, 
ylpeätä, sitkeätä voimaa, räiskyvää elämäniloa. Ja sitä 
paitsi he viisastuivat aika lailla. Niinpä heille lopultakin 
valkeni — tarvitsivatko nuo kaksi pikku hupakkoa todella 
kaksi kokonaista kuukautta siihen? — että heidän tällä 
keinolla olisi hyvin vaikea tulla suuriksi arkkitehdeiksi. 
Eihän heille auennut täällä ainoatakaan tietä, joka olisi 
johtanut edes rakennusmestarin taitoon. Ja vielä sekin heille 
valkeni, että oli rohkeimman mielikuvituksen ylittävää 
typerää kuvittelua, että he yhden ainoan pengon päivä- 
palkan turvin kykenisivät elämään koko talven. Ja että 
olisi sittenkin hyvä käydä koulu loppuun, sillä kukapa 
saattoi tietää . . . Jokaisessa korkeakoulussahan vaadit- 
tiin ylioppilastodistus. Ja vaikk'ei enää olisikaan ollut 
varsinaisesti halua itse opiskeluun, kaipasi kuitenkin vielä 
vanhaan kelpo kouluun, kun tahtoi sittenkin oppia vielä 
niin paljon! Ja jostakin elatustavasta piti huolehtia, sillä 
muuten he kuolisivat talvella nälkään. Ja . . . niin, sanalla 
sanoen, he olivat joutuneet sangen pahaan umpikujaan. 

Yhdentekevää. Minkä takia ihminen sitten olisi kuusi- 
toistavuotias, ellei keksiäkseen jo seuraavana päivänä 
uusia, tuoreita, loistavia suunnitelmia. 

»Talot eivät oikeastaan ollenkaan kiinnosta minua», 
selittää Suse, »vaan se, mikä niiden sisällä on. Eikö talo 
olekin hauskempi sisältä kuin ulkoa?» 

»Aivan oikein!» Käthe nyökkää vakuuttavasti, vaikka 
käsittämättä tuskin juuri mitään. 

»Katsohan! Minulla ei ole vähintäkään halua tulla 
arkkitehdiksi. Minusta tulee taidehuonekalupuuseppä. 
Taidehuonekalupuuseppä, mikä kaunis arvonimi.» 

»Kaunis», totesi Käthe. »Entä minä?» 

»Sinä? Hm . . . katsotaanhan. Mikä sinua sitten kiin- 
nostaisi?» 

Suse hymyili liikutettuna huoneen fosforihämyisessä 
pimeydessä. (Oliko tämä maidonkarvainen sumu jo 
aamuhämärää?) Silloin oli Käthe, naiivi, liikuttava Käthe, 
kohottanut pienet mustalaistytönkasvonsa ja lausunut: 

»Mikä minua kiinnostaisi? Sitä en tiedä. Mutta luulen, 
että saan ehkä sellaisen paikan, jossa minulle luvataan, 
että sinä saat asua luonani. Voimmehan jakaa sen ruoan, 
mikä minulle annetaan. Ja sitten voisit jälleen jatkaa 
kouluasi ja tulla taas hienoksi neidiksi. Koulunkäyntiin 
riittänee se satalappunen sekä se, minkä minä saan pal- 
kaksi?» 

»Käthe, sinä hupsu Käthe! Minulla on kyllä halu 
oppia enemmän, vaikkakaan tuskin enää menen kouluun. 
Sen ratkaisemme kyllä jotenkuten. Mutta palvelukseen 
en sinua päästä, käsitätkö? Ja että minusta tulisi jälleen 
hieno neiti? . . . No, tiedä siis, että olen nytkin hieno 
neiti! Ja sinä myöskin, ymmärrätkö?» 

»Kyllä», oli Käthe sanonut pelästyneenä. 

»Ja loput voit jättää minun huolekseni. Minusta tulee 
taidehuonekalupuuseppä, kuulitko ? » 

»Kyllä», Käthe oli räpyttänyt silmiään yhä hämmen- 
tyneempänä. »Kaunis nimi.» 

»No, eipä erikoisen. Mutta se minusta tulee jokatapauk- 
sessa. Sinulle taas liankin kyllä jotakin hommaa. Onko 
selvä?» 

»Selvä on.» 

Mutta miten kaukana kaikki selvyys vielä olikaan! 

Tällä kertaa he tosin kävivät asiaan käsiksi hiukan 
tyynemmin ja selväjärkisemmin. Käthe — niin, näihin 
aikoihin hän alkoi salaa ihailla Kätheä — Käthe otti 
huomaamatta johdon omiin käsiinsä. 

»Syksyksi tarvitsemme asunnon», hän sanoi vienolla, 
mutta samalla kaiken vastustamisen kumoavalla äänellä. 
Ja kolmessa päivässä hän löysi asunnon, pikkuruisen pal- 
velijanhuoneen, jossa kuitenkin oli tilaa kummallekin. 
Neljä pengöä viikossa — oliko se nyt yhtään mitään? ! . . . 
He hakivat sinne talonmiehen huostaan jättäniänsä omai- 
suuden. 

»Sinun täytyy kirjoittautua kouluun», hän sanoi sitten, 
aivan yhtä vienosti, ja tottelevaisesti Suse ilmoittautui 
koulun seitsemännelle luokalle. Tosin yksityisoppilaana 
voidakseen samalla käydä työssä. 

»Minä taas lähden harjoittamaan kulkukauppaa», sanoi 
Käthe jälleen samalla vienolla äänellä, jälleen lujasti kuin 
kallio. Hän avasi suuien pahvirasian kannen: siinä oli 
saippuoita, hammastahnaa, paljon ruusuvettä. »Kuljen 
ovelta ovelle ja myyskentelen näitä.» 

»Käthe! Mistä olet sitten hankkinut nämä?» 

»Eräältä naiselta», vastasi Käthe, ei ylenpalttisen sel- 
ventävästi, mutta taipumatta valaisemaan asiaa sen lähem- 
min. Hän sieppasi rasian kainaloonsa ja katosi. 

»Mustalaistyttö!» nauroi Suse. Jo kauan hän oli kiu- 
soitellut mustalaistytön näköistä Kätheä, jolla oli mustat, 
salamoivat silmät, että tämän suonissa muka virtasi 
mustalaisverta; tämä selitti hänen harvoin, mutta silloin 



27 



sitäkin äkillisempänä ja vastustamattomampana purkau- 
tuvan puhetulvansa, hänen nauravan, yltymistään ylty- 
vän jaarittelunsa. Käthen ansiosta he olivat kesällä saa- 
neet luvan nukkua työkaluvajassa, hän kun osasi sada- 
tella ja rukoilla niin etevästi. Käthen ansiosta he saivat 
pestä pyykkinsä naapurihuvilan kylmällä ja lämpimällä 
vedellä siunatussa pesuhuoneessa, sillä hän se juuri oli 
kokonaan valloittanut talonemännän ja liikuttanut hänet 
kyyneliin asti. Vain Susen seurassa Käthe oli vaitelias, 
hän näet kunnioitti Susea. 

Hm. Hän olikin niin sanoaksemme ainoa henkilö 
koko Budapestissä, joka kunnioitti Susea. Sillä puuseppä- 
mestarit, työnjohtajat ja päällysmiehet, joiden luona Suse 
siihen aikaan juoksi aamusta iltaan työnhaussa, eivät 
osoittautuneet erikoisen huomaavaisiksi. Väliin he nau- 
roivat, väliin tekivät vain kiukkuisen eleen kädellään, 
kun heidän kallista aikaansa kulutettiin moiseen höpö- 
tykseen. 

Tällaista jatkui viikkokaupalla. Kunnes Suse keksi 
jotakin suurta. Hän puki ylleen kauneimman — ei, 
olkaamme rehellisiä: ainoan kauniin leninkinsä ja ilmoit- 
tautui itsensä herra johtaja Halaszin, suurimman, kuului- 
simman huonekalutehtaan omistajan puheille. 

»Yksityisluontoista asiaa» — tokaisi hän nenäkkäästi 
sihteerille. 

»Mitä haluatte, neiti?» kysyy sisällä vanha johtaja 
nostamatta katsettaan papereistaan. 

»Herra johtaja! Pyydän, katsokaahan toki minuun! 
Herra johtaja, tahdon tulla puusepäksi. Tahdon tehdä 
huonekaluja. Niin, ettäkö ei vielä ole olemassa nais- 
puolisia puuseppiä? ! Suvaitkaa katsoa, kuinka vahva olen!» 

Herra Halasz säpsähtää, sillä Suse syöksyy hänen 
luokseen nostaakseen hänet tuoleineen ilmaan. 

»Jumalan tähden, neiti! Oletteko tullut hulluksi? 
Uskon teitä, uskon teitä, antakaa toki olla!» 

Suse seisoo huohottaen hänen edessään. 

»Tulette näkemään, herra johtaja, tulette olemaan 
ylpeä minusta! Minusta tulee niin suuri puuseppä, kuin . . . 
kuin . . . kuin talo.» 

»Hiljaa mäessä, neiti. Mikä on nimenne?» 

»Suse Hanzely.» 

»Vai niin. Kuinka paljon olette käynyt koulua?» 
»Kuusi luokkaa lukiota.» 

»Ja olitte huono oppilas, niinkö? Ette tuntenut kirjo- 
jen ääiessä työniloa?» 

»Kuinka sellaista voi sanoa, herra johtaja. Kas tässä 
todistukseni, olkaa niin hyvä, katsokaahan sitä, pelkkiä 
kymppejä!» 

Johtaja tarkastelee sitä ja ravistaa päätään synkkänä. 

»En usko voivani antaa teille työtä, neiti. Työmiehet 
eivät tulisi sietämään teitä joukossaan. Mutta mikäs 
tämä on?» 

Hänen sormensa osoittaa julmana paperin alaosaa. 
Suse punastuu korviaan myöten. Ainoa häpeäpilkku. Oi, 
miksi piti hänen huomata se! Seitsemän käytöksessä 
muuten niin loistavassa todistuksessa. 

»Se ... se . . .», änkyttää Suse, »se on seitsemän- 
numero ...» 

»Näen sen. Vakava juttu. Mitä te sitten teitte?» 

»Minä . . . minä en voinut sietää saksanopettajaamme, 
niin, eivätkä muutkaan tytöt voineet sietää häntä, usko- 
kaa se, olkaa niin hyvä. Ja f niinpä minä . . . tein hänelle 
pikku kepposen.» 

»Niinkö?» 

»Tiedättekö, löysin ullakolta vanhat, lapsuudenaikai- 
set rullaluistimeni. Ja silloin pälkähti päähäni Mukin . . . 

tarkoitan saksanopettajamme tapa asettua seisomaan 
kateederin eteen ja nojautua velton sirosti pöytään. Hir- 
veän vastenmielinen, teeskentelevä äijä, tiedättekö. Oli 
siinäkin nätti poika.» 
»Niinkö?» 

»Niin, ja minä hajoitin rullaluistimet ja kiinnitin rullat 
opettajapöydän jalkoihin. Ja kun Muki . . . herra opettaja 
nojasi pöytään, luisteli pöytä seinää vasten ja herra opet- 
taja mätkähti maahan. Siitä sain seitsemän käytöksessä.» 

»Niinkö? ... Ja millä tavalla saitte rullat kiinni 
pöy dän j aikoihin ? » 

»Oi, se oli aivan yksinkertaista. Pujotin pyöreäksi 
veistetyn, höllän puukiilan pyörän laakeriin ja kiinnitin 
kummallekin puolelle pikkuruiset listat, jotka naulasin 
pöydänjalkoihin. Niin ollen saattoi tämän laitteen pur- 
kaa nopeasti, ja kun herra lehtori oli ennättänyt hakea 
herra rehtorin paikalle, ei siitä näkynyt enää jälkeäkään. 
Mutta sain kuitenkin . . .» 

»Rangaistuksen, eikö niin? Jaa jaa . . . Mutta tuo 
pikku laite ei todella ollut hullummin suunniteltu. Huo- 
maan, että ymmärrätte tällaisia asioita. Tiedättekö? 
Annan teille sittenkin työtä. Mutta kuinka tulette mies- 
teni kanssa toimeen, se on kokonaan oma asianne. Se ei 
tule olemaan helppoa. Ja ymmärtäkää minut oikein, mit- 
kään poikkeukset eivät voi tulla kysymykseenkään! Tei- 
dän on työskenneltävä samoin kuin muidenkin oppi- 
poikien.» 

»No, sehän on selvä, herra johtaja! En ole toki kuvi- 
tellutkaan sitä toisin!» 

»Aivan niin. Olkaa siis täällä huomenaamulla kello 7.» 
Suse riensi kotiin tanssiaskelin. 

»Onko nyt enää oikeutta maailmassa?» kysyi hän 
Kätheltä dramaattisin elein. »Jos olisin ollut kunnollinen 

kiltti tyttö, en olisi tehnyt Mukille kepposta, eikä minua 
olisi rangaistu enkä olisi saanut seitsemää käytöksessä, 
ja silloin tuo ukko olisi heittänyt minut ilman muuta 
ulos. Mutta sellaista on elämä nyt kerta kaikkiaan! 
Oletko saanut mitään myydyksi, Käthe?» 



IV. 



VÄHÄN VOITA, PAIJON LEIPÄÄ. 

Hän oli kyllä myynyt, ja miten paljon hän olikaan 
myynyt! Käthe oli onnentähteni! — ajattelee Suse. 
Onnentähtikö? Hänen ajatuksensa pysähtyvät tähän 
sanaan. Sen uuden kolauksen vaikutuksesta, joka nyt 
oli kohdannut hänet kuin isku takaraivoon, ei hän voinut 
enää käsittää, mikä oli todella onnea, mikä onnettomuutta. 
Mutta siihen aikaan — niin, siihen aikaan Käthe oli oikea 
pieni maahinen suojelusenkeli, tuo väsymätön Käthe, 
joka pesi, silitti, siivosi huoneen, joka kaiken tämän 
lisäksi ennätti vielä päivisin juosta kaupanteossa etu- 
kaupungin talojen keittiöissä, joka voitti pärpättävällä 
puhetulvallaan jauhokuonoiset keittäjättäret ja laski sit- 
ten pyöreitä, kiliseviä kymmenen ja kahdenkymmenen 
hellerin kolikoita, jopa toisinaan kokonaisia pengön- 
raho jakin joka ilta Susen nenän eteen. Mutta ei ainoastaan 
näiden rahojen takia, vaan myöskin hänen sielullisen 
tukensa takia Suse ei olisi voinut kuvitellakaan noita 
neljää vuotta ilman Kätheä, ilman hänen uhrautuvaista, 
aina altista sisarenrakkauttaan. Ajatella nyt esimerkiksi 
noita paria ensi kuukautta työpajassa, jolloin Suseen koh- 
distuva viha tuntui suoraan sanoen polttavalta ... jol- 
loin kaikki se, millä ihmistä voidaan nöyryyttää ja lou- 

kata, satoi hänen päälleen tiheänä kuin rakeet . . . Minkä 
tähden? . . . Siihen on vaikea löytää vastausta nyt, kun 
kaikista hänen silloisista vihollisistaan on tullut hyviä 
tovereita, alttiita työkumppaneja. 

Kyllä ihminen on merkillinen otus, miettii Suse, ja 
vieläkin merkillisempi otus on mies . . . Olivatko he kateel- 
lisia siitä, että nainen oli tunkeutunut tehtaaseen? Taivas 
tietänee, mikä heitä vaivasi. Näkiväthän he kyllä, että 
Suse oli aivan yhtä altis lakaisemaan höylänlastuja tai 
juoksemaan kaupasta desilitran viiniä, kuin kuka tahansa 
muu oppipoika. He näkivät sen kyllä, mutta he eivät 
suostuneet antamaan sille tunnustustaan. Aina työnnet- 
tiin hänen eteensä raskaimmat työt, hänen annettiin laa- 
hata niin valtavia parruja, että hän oli lyyhistymäisillään 
maahan; alituisesti häntä moitittiin, alituisesti löydettiin 
vikoja kaikessa, minkä hän teki. 

Sitten miesten tapa suhtautua häneen muuttui hitaasti, 
aivan vähitellen. Hitaasti ja vähitellen heille valkeni, 
ettei tämä tyttö halunnut mitään sellaista, mikä ei kuulu- 
nut hänelle. Ruokatunnilla tehtaan pihalla hän ei suin- 
kaan leikannut suurempaa silavaviipaletta kuin toiset- 
kaan. Pikemminkin pienemmän. Kun meisseli viilsi haa- 
van hänen sormeensa, ei hän pyörtynyt parin veripisaran 
takia. Kun kaksi listaa oli sovitettava yhteen, teki hän 
sen aivan yhtä tarkasti kuin Martin. Ja niinpä elämä 
tehtaassa muuttui helpommaksi; joskaan häntä ei 
suorastaan rakastettu, siedettiin häntä kuitenkin, välin- 
pitämättömästi, kylmän vieraasti. Ainoan poikkeuksen 
muodosti juuri Martin, jonka suosiolle toiset kuitenkin 
ummistivat silmänsä, hän kun oli viimeistä oppivuottaan 
palveleva oppipoika. Martin rakasti Susea. Mutta Martin 
voitiin jättää laskuista pois kahdestakin syystä, ensiksi- 
kin, koska hän oli vielä oppipoika, toiseksi, koska hän 

oli rakastunut Suseen. Martin ei antanut arvoa hänen 
puusepänammatilleen, vaan hänen kullankeltaiselle tukal- 
leen, hänen hymyileville kauriinsilmilleen. Martin kirjoit- 
teli hänelle ruusunvärisiä kirjeitä, joissa kaksi kyyhkystä 
suuteli tai kaksi sydäntä oli liitetty toisiinsa orjantappuran 
piikillä. 

Martin oli hyvä hänelle, sitä ei käynyt kieltäminen. 
Mutta muuten hän vietti tähän aikaan oikeata koiran- 
elämää, jota hän tuskin olisi jaksanut kestää, jollei Kätheä 
olisi ollut. Joka ilta Käthe kuunteli osaaottavasti pahoilla 
mielin kertomusta viimeisistä nöyryytyksistä ja loukkauk- 
sista, uskomattoman väkeviä kirouksia hän omisti jul- 
keille työmiehille, sitten hän istuutui kuuliaisesti Susea 
vastapäätä ja »auttoi häntä oppimaan». Mykkänä ja tus- 
kastuneena hän piteli kirjaa, kun Suse lausui kreikkaa 
ulkoa, ojensi kohteliaasti kynän ja sanakirjan Susen val- 
mistaessa Tacituksen tekstejä, kuunteli kunnioittavana 
Torricellin tyhjiöteoriaa ja toisen asteen yhtälöitä. (Sa- 
malla Suse sai kokea suuren yllätyksen, yllätyksethän 
eivät olleet harvinaisia, kun Käthestä oli kysymys: lyhyen 
selityksen jälkeen hän ymmärsi matematiikkaa paljon 
paremmin kuin Suse. Hänellä oli vaistomainen taipumus 
siihen: kun Suse sotkeutui I^egendren väittämään, huo- 
masi Käthe heti, millä kohdalla johtamiseen oli tullut 
virhe, ja keksi aivan itsenäisesti, sujuvasti ja helposti 
oikean todistuksen!) 

Tähän aikaan tuli myöskin Paul hänen elämäänsä. 
Se oli huvittava tapaus. Tehtaassa oli juuri valmistettu 
tupakkapöytiä, siroja, hienoja pikku telineitä, jotka lakat- 
tiin punaisiksi, keltaisiksi ja mustiksi. Susen osalle oli 
tullut musta lakka; hän väänsi moottorin kampia, pumppu 
puristi ilmaa, ilmanpaine ruiskutti tasaisella voimalla 
lakkaa näkymättömän pieninä pisaroina puun pinnalle. 

Tätä menettelytapaa kutsutaan »pirskottamiseksi». No 
niin, Suse oli ollut tässä työssä jo kello seitsemästä asti 
aamulla; oliko siis ihme, että kello yhdentoista aikaan 
hänen nenänipukkansakin kiilsi lakasta mustana eiväkä 
vain hänen pikku kätensä? 

Ja silloin herra Vojtas, työnjohtaja, huusi huoneeseen: 

»Suse, tulehan ulos! Eräs herra kysyy sinua.» 

vSuse pysäyttää moottorin, laskee pirskotusruiskun 
syrjään, pyyhkäisee käsiään karttuuniesiliinaan, mistä on 
seurauksena, että esiliina tulee kyllä mustaksi, mutta 
kämmenet eivät vaalene vähääkään, ja rientää ulos. 

Pitkä, hintelä nuorukainen seisoo pihalla, tempaa 
hatun päästään. 

»Suutelen kättänne. Suvaitsisitteko muistaa minut? 
Taikka paremminkin, suvaitsisitko, sillä ennen vanhaan 
sinuttelimme.» 

»Kunpa muistaisin!» ihmettelee Suse. »Milloin sitten?» 

»Voi voi, siitä on jo pitkä aika. Luulenpa, että suvait- 
sit olla silloin nelivuotias. Minä taas kahdeksan. Eper- 
jesissä. Nimeni on Paul Szeker, muistatko?» 

Jotakin hämärää liikkuu Susen mielessä. 

»Paul! Sinähän opetit minut luistelemaan ja kaadoit 
minut vähäväliä!» 

»Minäkö? Sinähän olit sellainen pelkuri, ettet uskal- 
tanut tehdä pienintäkään kaarrosta!» 

»Minäkö? Minä en ollut pelkuri! Etkä sinäkään osan- 
nut tehdä kaarroksia!» 

»Minäkö en olisi osannut? Kaikkea sitä kuuleekin!» . . . 

Suse ei voinut olla nauramatta. 

»No, toivottavasti emme joudu heti tukkanuottasille. 
Sanohan, kuinka löysit tänne?» 

»Niin, todella, suo anteeksi. Olen tullut tänne Eper- 
jesistä ja päättänyt etsiä sinut käsiini. Tämän tehtävän 

laski myöskin Steffl Hanzely-sedän perhe sydämelleni. 
Tiedätkö, jään tänne asumaan. Olen kuudetta lukukautta 
opiskeleva lainopin ylioppilas ja aion jatkaa lukujani 
Budapestissä.» 

»Mainiota. Mutta kuinka keksit tulla tänne tehtaa- 
seen?» 

»Siihen ei suurta neroutta vaadittu! Osoitetoimistosta 
sain tietää asuntosi. Et ollut kotona, mutta vuokra- 
emäntäsi sanoi, että tapaisin sinut täällä tehtaassa. Onko 
siinä perää, että olet puusepänoppilas?» 

»On kyllä! Eikö se näy päältäkin?» 

»Nenästäsi päätellen pitäisin sinua pikemminkin noki- 
kolarina.» 

»Nenästäni? Mikä minun nenääni sitten vaivaa?» Suse 
hieroo sitä epätoivoisesti. 

»Anna sen olla!» lohduttaa Paul. »Se on suloinen.» 

Vielä tänä päivänä hän väittää, että tuo mustaa lak- 
kaa kiiltävä pikku nenä valloitti hänen sydämensä ikui- 
siksi ajoiksi. 

»Se oli kohtalokas hetki!» tapaa hän huokailla. »Tuo 
musta nenä . . .» 

Paulia ei nyt yleensä tarvitse ottaa niin kirjaimelli- 
sesti. . Paul ei ole rakastunut Suseen, Jumalan kiitos. 
Paul on vain hyvä ystävä, hauska, rakas toveri; jos hän 
joskus pyytääkin Susen kättä, ei se merkitse mitään. 
Sitä paitsi hänen kosintansa lykkää asian aina kaukaiseen 
tulevaisuuteen: ». . . kun minä kerran olen kuuluisa asian- 
ajaja ja sinä suuri huonekalutehtailija . . .» 

Totta on, että Paul on siitä lähtien ollut hänen tove- 
rinsa, ystävänsä, ritarinsa, hänen lainopillinen avusta- 
jansa. »Yhtä hyvin suosijasi kuin suojelijasi ominaisuu- 
dessa . . .», on hänen tapanaan lausua johdannoksi, kun 
on kysymys jostakin lausunnosta hänen alaltaan. Suoje- 

lijako? . . . No niin, siitä voinee olla eri mieltä. Paul 
uskoo vuorenvarmasti, että tytöt tarvitsevat häntä, hänen 
neuvojaan, hänen tukeaan, mutta . . . Itse asiassa totuus 
on se, että juuri tytöt ovat lukemattomia kertoja päästä- 
neet hänet pinteestä, kaikista mahdollisista pinteistä, joi- 
hin hän vuoren varmoine miehisine vaistoineen joutuu 
keskimäärin kerran kahdessa kuukaudessa. Mitä tapahtui 
silloin, kun huonot toverit houkuttelivat Paulin kortti- 
peliin ja lukukauden sisäänkirjoitusmaksuun tarkoitetut 
rahat suhvat olemattomiin? Eivätkö juuri tytöt uhran- 
neet hänelle viimeiset säästöroponsa? — Paul maksaa 
heille vielä nytkin pienissä erissä takaisin lainaa, ei tosin 
enää sitä samaa, vaan erästä toista, joka hänen oli 
ollut pakko ottaa lainattuaan kevytmielisesti koko 
kuukausirahansa — vain kahdeksikymmeneksineljäksi 
tunniksi! — eikä vielä tänä päivänäkään ollut saanut 
rahaa takaisin. 

»Viheriöitä ovat pojat!» — suunnilleen niin kuuluu 
lyhyenä yhteenvetona Susen käsitys toisesta sukupuolesta. 
Ja kuinka äärettömän avuttomia he ovatkaan! Eiväthän 
he kykene pitämään edes vähiä vaatteitaan kunnossa. 
Hyväsydäminen Käthe oli jo monta kuukautta pessyt 
ja paikannut Paulin pyykit, kunnes vSuse, kaikessa 
itsenäisyyden kannattajana, joutui suorastaan rai- 
voon. 

»Etkö häpeä, kun et itse kykene tekemään sellaista? 
Tänä iltana tulet tänne, ja me opetamme sinut pe*semään 
pyykkiä!» 

Ja armotta hän komensi Paulin pesuvadin ääreen; 
Hämillään ja avuttomana taul kääri paidanhihansa. 

»No hiero nyt oikein voimien takaa, poikaseni! Kynsi- 
harjallako? Milläs sitten! Sillä tavalla, tuo alkaa jo olla 
mukiinmenevää työtä.» 

Paul hikoili, voivotteli, hiukset riippuivat hänen sil- 
millään, saippua tunkeutui hänen nenäänsä, hän murisi 
jotakin akka- eli hirmuvallasta, mutta kaikesta huolimatta 
hän oppi suorittamaan työn hyvin, niin pesun kuin sili- 
tyksenkin. (Viime vuonna hän oli saanut tytöiltä joulu- 
lahjaksi sähkösilitysraudan. Happamin ilmein hän oli 
ottanut lahjan vastaan.) Mutta vaatteiden paikkaamista 
he eivät yrittäneetkään opettaa hänelle. »Liian hienoa 
työtä», sanoi Suse. »Miehinen järki ei sellaista käsitä.» 
Paul vetosi roomalaiseen oikeuteen, eikö sen laatimiseen 
ollut vaadittu juuri terävää järkeä? ! . . . Mutta sille Suse 
napsautti vain sormiaan: 

»Kaavamaisuutta. Niin, todella, sitä te kyllä ymmär- 
rätte.» 

Kaavamaisuutta! ... No niin, tässä meillä nyt on 
tämäkin oikean ammattihomeen sanelema kirjelmä, tämä 
karkotusmääräys, siihen olisi Paulin nyt keksittävä jokin 
järkevä neuvo, jos hän siihen pystyy. 

Kaikesta pahasta, kaikista huolista ja levottomuu- 
desta huolimatta nuo neljä vuotta olivat olleet hyvää 
aikaa, he olivat tulleet hyvin toimeen. Vähän voita, pal- 
jon leipää — se oli aamiainen ja päivällinen vuoden jokai- 
sena päivänä, pyhä- ja juhlapäiviä lukuun ottamatta. 
Väliin sen lisäksi mustaa retikkaa. Vähän voita — paljon 
leipää: ei ollenkaan hullumpi ruokajärjestys. He olivat 
nuoria ja terveitä, he kestivät sen. He olivat tosin aina 
nälkäisiä ja aina valmiit syömään, olipa yö tai päivä. 
Mutta vähät siitä! Entäs sitten suurenmoiset sunnuntai- 
set herkkupäiväll iset, joihin Paulkin oli kutsuttu ja 
jotka hänen rahallinen osanottonsa teki mahdollisiksi — 
paprikalla höystettyjä perunoita hirveän suuren makkara- 
määrän kera, sianpörköltiä tai szekelyläistä gulassia . . . 
Käthe keitti pikakattilalla ja Paul leikki hänen vieressään 

keittiöpoikaa: kuori perunoita, leikkasi vihreitä paprika- 
palkoja kehään vadille. Se oli hauskaa. 

Se oli hauskaa. Jos katsoi asiaa syvemmälle ja otti 
kaiken huomioon, olivat nämä neljä kovaa työ- ja kamp- 
pailuvuotta hauskoja. Niiden aikana hän oli päättänyt 
oppiaikansa, hänestä oli tullut vakava, täysikasvuinen 
»herra kisälli», jolla oli kunnollinen palkka, lisäksi hän oli 
suorittanut ylioppilastutkinnon. Paul oli suorittanut 
oikeustutkintonsa. Ylioppilastutkinto ei nyt ehkä olisi 
ollut aivan välttämätön. Suse oli näet lopullisesti luopu- 
nut kaikista ajatuksista opiskella yliopistossa, mutta 
ehkäpä Käthe oli oikeassa: tuollainen pieni oppineisuus 
ei ole koskaan haitannut ketään, ja muutenhan Suse 
kyllä mielellään oppi aina jotakin uutta. Ja itse asiassa 
hän rakasti voimien käyttämistä, kamppailua, raskasta 
työtaakkaa, hänestä oli mieluisaa todistaa itselleen, että 
hän kykeni suorittamaan sivutöinään, ikäänkuin vasem- 
malla kädellä, sen, minkä hän oli ottanut tehtäväkseen. 
Myöhemmin hän määritteli kerran itsensä sellaiseksi 
hevostyypiksi, joka on parempi esteratsastuksessa kuin 
tasaisella kentällä. Käthe nauroi tälle verraten vähäistä 
itsekunnioitusta osoittavalle vertaukselle ja arveli, että 
siinä saattoi kyllä olla perää, mutta samalla hän neuvoi, 
että Suse voisi juosta hyvin nytkin, kun tie oli tasainen. 

Sillä se oli tullut yhtäkkiä tasaiseksi. Vieläpä teh- 
taassakin oli kaikki jo aikoja sitten kääntynyt oikein 
päin aivan odottamatta, kuin ihmeen kautta. I y askan 
tapaus . . . Suuri käännekohta oli Iyaskan tapaus — siitä 
lähtien Suse on ollut kaikl$ieji lemmikki ja ystävä, arvossa- 
pidetty, hemmoteltu toveri. 

Asia alkoi sillä, että Laska ei voinut sopeutua sii- 
hen, että toiset alkoivat suhtautua yhä suopeammin 
Suseen. Hän vihasi naispuolista oppipoikaa käsittämättö- 

män itsepintaisesti ja sitä hurjemmin, mitä enemmän 
hänen toveriensa kauna lieveni. Ja eräänä päivänä . . . 
Suse seisoi sorvin ääressä syventyneenä pyöreiden jalka- 
lampuntankojen hiomiseen . . . akseli pyöri, kone surisi . . . 
sanalla sanoen, hänen oli mahdoton kuulla, kun I,aska 
huusi hänelle. Työmies luuli, että hän vain uhmaillak- 
seen ei välittänyt vastata, että hän tahtoi ärsyttää häntä. 
Miehellä oli käsissään pitkä, paksu, höyläämätön lauta, 
hän käänsi sitä tahallaan niin kömpelösti, että se löi Susea 
päähän. Susesta tuntui, kuin olisi katto luhistunut hänen 
päälleen ja seinät kaatuneet jymisten haudatakseen hänet 
alleen; veri virtasi vuolaana hänen päästään. Kun hän 
jälleen tuli täysin tajuihinsa, oli hänet laskettu erääseen 
arkkuun, häntä pestiin ja kuivattiin, mutta Laskaa moitti 
jokainen kiroten hänet alimpaan kadotukseen. Työmies 
seisoi paikallaan vahankalpeana naksuttaen järkytettynä 
sormiensa niveliä. Martin oli enimmän äänessä, hän vuo- 
roin pihisi kiukusta, vuoroin voivotteli. 

Silloin aukeni ovi äkkiä. Herra Vojtas, työnjohtaja, 
astui sisään. Hän näki, että kaikki häärivät Susen ympä- 
rillä. 

»Mitä täällä on tekeillä?» 

Kaikki vaikenevat. Laska hengittää syvään, yrittää 
sanoa jotakin. Myöskin Martin tahtoo puhua, hän avaa 
jo suunsa katkerana, syyttävänä. Suse, jonka päälle on 
ajettu sellaiset määrät vettä, että hän vieläkin haukkoo 
ilmaa, nielaisee kerran — vielä toisen kerran — kas niin, 
nyt näyttää maailma taas kirkkaalta — no, vielä pieni 
ponnistus: 

»Ole hiljaa, Martin. Herra työnjohtaja, ei ole tapah- 
tunut mitään mainittavampaa. Minä vain kaaduin. Satu- 
tin itseni aivan vähän. Älkää olko siitä minulle vihainen, 
pyydän!» 

Herra Vojt&s katsoo, ei sano sanaakaan. Hän tuntee 
sähköä ilmassa, mutta ei tiedä, mistä se johtuu. 

»Minä vain kaaduin . . .» mutisee Suse toistamiseen. 

»Martin!» jyrisee työnjohtaja. »Sinä saatat Susen 
apteekkiin. Pesetät ja sidotat hänen haavansa. Sieltä 
viet hänet kotiinsa. Ja sinä, Suse, et astu tähän huonee- 
seen, ennen kuin olet jälleen täydessä kunnossa!» 

Mutta jo seuraavana päivänä Suse oli täysin reipas. 
Muistona tapahtumasta hänellä oli vain suuri kuhmu 
takaraivossa. Käthe tahtoi painaa sen alas leikkuuveitsen 
terän selkäpuolella, mutta Suse ei sallinut sitä, vaan alkoi 
kirkua. Seuraavana päivänä ei kuhmukaan enää ollut 
kipeä, ei ainakaan, jos malttoi olla koskematta siihen. 

Tehtaassa hänet otettiin vastaan yllättävällä hyvyy- 
dellä ja rakkaudella. Kaikki olivat huomaavaisia häntä 
kohtaan, kiinnostuneita hänen voinnistaan, kaikki moit- 
tivat häntä siitä, ettei hän ollut jäänyt vielä kotiinsa 
lepäämään. Herra Laska väitteli häntä koko aamupäivän 
vaivaantuneen näköisenä, mutta ruokatunnilla hän astui 
Susen eteen: 

»Suse-neiti, suokaa minulle anteeksi ...» 

Suse ei voinut pidättää nauruaan. 

»Suse-neiti? Tähän astihan olette aina sinutellut 
minua, herra I,aska!» 

»Tästä lähtien en sinuttele teitä enää. Suotteko 
minulle anteeksi?» 

»Mutta sehän oli pelkkä tapaturma, herra X,aska!» 

Työmies ei vastaa. Vavahtelevin huulin hän seisoo 
siinä kärttyisänä, hänen kasvonsa käyvät punaisiksi kuin 
keitetty rapu, hän tuijottaä kenkiensä kärkiä. 

Susen silmät laajenevat pyöreiksi. Niinkö onkin asian- 
laita? Hän on kylläkin jo olettanut jotakin tarkoitusta 
tapaturmassa, mutta ei ole itsekään tahtonut uskoa sitä 

todeksi. No, sehän on nyt samantekevää, hyvä vain, että 
sattui olemaan näin, ainakaan hän ei ollut joutunut edes 
kiusaukseen näytellä ensi kiukussa ja katkeroitumisessa 
ilmiantajan osaa. Sitä paitsi ei tällainen tule uusiintu- 
maan, sen hän näkee miehen painuneesta päästä ja tus- 
kaisista kasvoista. 

Käthelle ei hän kuitenkaan voi puhua tästä. Tyttö- 
hän on jo muutenkin tarpeeksi pauhannut tapauksen joh- 
dosta. Jos hän nyt saisi kaiken hsäksi tietää, että se 
tapahtui tarkoituksella, syöksyisi hän varmaankin työ- 
pajaan ja repisi silmät Laskan päästä. Mutta Suse ei voi 
kauan kantaa kaunaa. Hänellä on jo veitikka silmässä. 
Vihollisesta tulee vielä hyvä ystävä — saadaanpa nähdä! 

»Sopikaamme siitä, että se oli pelkkä tapaturma, herra 
Laska. Emmekä yleensä viitsi enää puhua koko asiasta, 
eikö niin? Tuohon käteen! Ja cinutelkaa minua edel- 
leenkin, kuten muutkin.» 

Työmies ojentaa hänelle kätensä epäröiden, liikutet- 
tuna. Mutta tästä lähtien ei häntä saisi kaikilla maailman 
rikkauksillakaan sinuttelemaan Susea. Ja tällä taas ei 
siitä päivästä lähtien ole alttiimpaa, uhrautuvaisempaa 
ystävää kuin Laska. Kun hän ryhtyi ennen kisälliksi- 
vihkimistä panemaan kokoon huonekaluja pientä poika- 
miesasuntoa varten, niin kukapa jäi aina keskiyöhön asti 
työpajaan hänen kanssaan auttamaan työn suorittami- 
sessa määräysten mukaan, oppipojan suunnitelmaa seu- 
raten? . . . Herra Laska, aivan oikein, taikka lyhyesti: 
Franzl. Ja kenestä tulee »Koti»-O.Y:n huonekaluosaston 
työnjohtajat Totisesti, herra paskasta! .. . Oi, »Koti»- 
O.Y.! Nythän siitäkään ei tule mitään . . . 

Suse alkaa itkeä, mutta sitä ei kestä kauan, sillä äkkiä 
hän huomaa, että ulkona alkaa hämärtää sumunsameasti. 

Aamunkoitto! 



V. 



SOITANNOLLINEN AAMUTEE. 

Likaisenharmaa, sumuinen, iloton lopputalven aamun- 
koitto, mutta joka tapauksessa aamunkoitto. — Vihdoin- 
kin! . . . Suse ponnahtaa vuoteesta. Toimettomuutta ja 
epäröintiä hän ei siedä, ei varsinkaan ollessaan hermostu- 
nut, järkytetty ja epätoivoinen, kuten nyt. 

Hän sulkee herätyskellon hälytyslaitteen, joka muuten 
alkaisi toimia puolen tunnin kuluttua. Sitten hän tuumii: 
ilman herätyskelloa Käthe ei yleensä tulisi ollenkaan 
toimeen. Kuinka hän rakastaakaan tuota hullunkurista 
pikku kelloa, vaikkakin se aikoinaan tuotti heille niin 
paljon harmia. Silloin, kun he vielä asuivat alivuokralai- 
sina, tahtoi heidän vuokraemäntänsä alituiseen sanoa hei- 
dät irti sen takia. Hän valitti, että hänestä joka aamu 
tuntui siltä, kuin olisi sota syttynyt. 

Suse oli ostanut kellon silloin, kun hän valmistautui 
ylioppilaskirjoituksiin ja nousi aamuisin ylös tuntia* aikai- 
semmin kuin tavallisesti voidakseen päntätä hiukan 
asioita päähänsä aamuvarhaisella. Hän oli liittänyt sen 
koneistoon sähkökattilan virran, jottei hänen tarvitsisi 
huolehtia aamuteestä: kun hälytys kilahtaa soimaan, liit- 
tää se virran automaattisesti ja vesi alkaa kiehua. 

Käthe oli mennyt miltei tajuttomaksi ihastuksesta, 

»Suurenmoista! Todellinen ihme!» 
Mutta seuraavana päivänä hän tuumi leikillään: 
»No niin, onhan tuo pikku koneisto kylläkin hyvä, 
mutta ei aivan täydellinen.» 
»Ja miksi sitten?» uteli Suse. 
»Koska se ei soita.» 

Niinkö? Käthe oli sanonut sen leikillään, eikä Suse- 
kaan ottanut asiaa vakavasti. Mutta seuraavana päivänä 
ollessaan hyvällä tuulella hän osti rihkamatorilta vanhan 
gramofonin ja Carmen-levyn: »Ylös, taistohon käy, 
torero!» Hän liitti sähkövirran myöskin fonograafiin, ja 
heti kun heiätyskello alkaa kilistä ja teekattila toimia, 
kajahtaa myöslpn levystä marssi, tosin hiukan käheällä 
äänellä. Käthe ei tahtoisi missään tapauksessa luopua 
tästä aamumarssista. Senpätähden Suse virittää jälleen 
hälytyskoneiston. 

Äänettömästi hän pujahtaa kylpyhuoneeseen. Kahden- 
kymmenen minuutin kuluttua hän on jo kadulla: viisi- 
toista vailla seitsemän. Hän värisee vilusta kostean- 
kylmässä aamuilmassa unettoman yön jälkeen. Paul 
jyrisee varmasti raivosta, kun hänet poloitetaan hereille 
näin varhain. Valitamme, mutta emme voi auttaa! Suse 
ei ole vielä taipuvainen ottamaan huomioon karkotuksen 
käytännöllisiä seurauksia ja tahtoo saapua tehtaalle seit- 
semältä. 

Vasta pitkän soittamisen jälkeen avaa pieni palvelija- 
tar unisena oven. 

»Minun täytyy saada puhutella tuomari Szekeriä. 
Herättäkää hänet, olkaa niin hyvä. Sanokaa hänelle, 
että Suse Hanzely on tullut häntä tapaamaan.» 

Hän värisee kylmässä, pimeässä eteisessä. Jo hetken 
kuluttua Paul tulee; hiukset sekaisin, silmiään räpytellen. 
Kaikessa kiireessä hän on pujahtanut talvitakkiinsa. 

»Suse! Mitä on tapahtunut?» 
»Tätä!» 

Hän ojentaa paperin. Paul heittää siihen yhden ainoan 
pikaisen silmäyksen ja käy heti pehmeäksi. 

»Hyvä Jumala! Ja mitä aiot nyt tehdä, Suse?» 

»Sitä en tiedä.» Susen ääni on pingoittunut, intohimoi- 
nen. »Mutta sen tiedän kyllä, mitä en aio tehdä. En 
tahdo lähteä pois. Voitko auttaa minua, Paul?» 

Nuorukainen on vaiti, tarkastelee karkotusmääräystä, 
ajattelee asiaa kuumeisesti. 

»No, sano nyt jotakin, Paul!» 

»En tiedä ... en usko . . . mutta — kuulehan, tule 
tänään iltapäivällä Ukon luo. Esimieheni luo, tarkoitan. 
Ehkäpä hän keksii jonkin keinon. Olen jo kertonut hänelle 
sinusta. Aamupäivällä hänellä on neuvotteluja, silloin 
hänellä ei ole aikaa. Voitko tulla iltapäivällä?» 

»Jollei se muulloin sovi, voin kyllä. Mihin aikaan minun 
on oltava siellä?» 

»Kolmelta, Suse. Hyvä Jumala . . .» 

»No, mikä nyt tuli, Paul kulta?» 

»Kunpa vain minullekin olisi jo myönnetty kansalais- 
oikeudet ...» 

»Niin mitä sitten? Mitä sitten tapahtuisi?» 

»Menisin tietysti naimisiin kanssasi.» 

Suse hymyilee väsyneesti. 

»Olet kunnon poika, Paul. No niin, selvä on: kello 
kolme toimistossa. Voi paksusti!» 

Jos joku ei ole nukkunut koko yönä yhtään ja sen 
lisäksi on työskennellyt aamusta kello seitsemästä ilta- 
päivään kello kolmeen, eikä ole syönyt Käthen hartaista 
rukouksista huolimatta juuri muruakaan, on tämä joku 
kello kolmelta iltapäivällä jo kohtalaisen kiukkuisella 
tuulella. 

»Tunnen asianne, lapseni.» Näillä sanoilla vanha asian- 
ajaja otti Susen vastaan. »Tuomari Szeker on jo selittä- 
nyt sen minulle. Oleellisinta siinä on se, että teidän 
pitäisi lähteä maasta kahden viikon kuluessa. Ettekö ole 
halukas siihen?» 

»En!» 

»Ja minkä tähden?» 

»Minkä tähden? !» Suse suorastaan huusi kiukusta. 
»Koska tämä on isänmaani! Täällä olen kotonani! Syn- 
tymästäni asti olen asunut Unkarissa! Tahdotteko ehkä 
sanoa, ettei Unkari ole synnyinmaani?» 

»En sinne päinkään! . . . Mutta kuitenkaan ette ole 
Unkarin kansalainen, pikku tyttöseni. Valtio ei siis tahdo 
tunnustaa, että Unkari on isänmaanne!» 

»Kissan hännät valtiolle!» jyrisi Suse. »Mitä minä olen 
rikkonut valtiota vastaan, kun se tuomitsee minut maan- 
pakoon? Rakastan tätä isänmaata, käsitättekö? Siihen 
ei kukaan voi panna vastalausettaan! Ei edes tämä riiva- 
tun valtio! Kun minulla on koti-ikävä, kaipaan Budan 
vuoria; kun tahdon katsella tähtiä, heittäydyn ruohoon 
Nagykovacsin kentällä ... Ja Balatonin rannalla tahdon 
viettää kesäni, kun minulla kerran tulee olemaan tarpeeksi 
varoja siihen, ja Passa-niityltä ostan huvilan . . . Niin, 
ja Passa-niityllä on myöskin se huvila, jonka rakennuk- 
sella minä kannoin tiiliä ja muurilaastia, ja kaikkialla 
kaupungissa on huonekaluja, joita minä olen ollut valmis- 
tamassa, joita olen kastellut kyynelilläni, jopa toisinaan 
verellänikin . . . Kuka on tämä valtio, mikä on tämä 
valtio, joka luulee paremmin tietävänsä, missä minä glen 
kotonani, missä olen onnellinen? Voiko määrätä erikoi- 
sella käskyllä paperilla, mitä maata minun on rakastet- 
tava? . . . Eperjesiä muistan tuskin enää. Yksikerrok- 
sisia rakennuksia pääkadulla, vuorilta lakaisee kylmä 

tuuli. Onko tässä haalistuneessa muistossa enemmän 
isänmaata kuin siinä seikassa, että sydämeni alkaa sykkiä 
nopeammin onnesta, kun illansuussa kuljen jalkaisin 
Ketjusillan yli? Kun puhun, kun ajattelen, puhun unkaria, 
ajattelen unkariksi. Vai onko valtio tietävinään senkin 
paremmin? Yritetäänkö tuossa kurjassa määräyksessä 
ehkä väittää, että nytkin olen lörpötellyt slovakinkielellä? 
En lähde täältä pois, herra tuomari! Minut voi lyödä 
kuoliaaksi, minut voi viedä täältä väkisin pois, mutta 
vapaaehtoisesti en lähde!» 

Suse haukkoo ilmaa vihdoinkin mykistyneenä. Nyt 
häntä jo hävettää aika lailla pitkä puhetulvansa. Kuinka 
monesti hän olikaan päättänyt olla kylmäverinen, viisas 
ja harkitsevainen, olla ilmaisematta tunteitaan, sillä eihän 
se muutenkaan kuulunut hänen tapoihinsa. Ja huvittaako 
näin runsas lörpöttely yleensäkään tuollaista pykälä- 
ihmistä? 

Pykäläihminen puolestaan pyyhkii silmiään. Tämä 
paprikalla höystetty esitelmä on huvittanut häntä suu- 
resti, toisinaan on liikutus vallannut hänen mielensä — 
nyt on epävarmaa, itkeekö hän vaiko nauraa. Häpeissään 
Suse käsittää asian joka tapauksessa siten, että hänet 
aiotaan nauraa ulos, ja katsoo uhmaavasti asianajajaa. 

»Hyvä on, lapseni. Hyväksyn päätöksenne, mutta 
nyt käymme asiaan vakavasti. Saitte siis määräyksen 
poistua maasta.» 

»Niin. Alhaista kylläkin.» 

»Älkää nyt enää toruko minua siitä! Jumalan tähden, 
enhän minä ole sitä tehnyt! Minähän tahtoisin juuri 
keksiä, millä vehkeellä voisitte jäädä tänne.» 

»Sanokaahan, herra tuomari, eikö minua voisi teljetä 
lukkojen taa sen takia, että olen tässä juuri peitonnut 
aika lailla valtiota?» 

»No . . . mahdollisesti . . .» 

»Silloinhan voisitte pistää minut linnaan. Sillä välin 
kuluisivat nuo kaksi viikkoa umpeen . . .» 

»Aivan oikein, mutta teidät työnnettäisiin heti rajan 
taa, kun pääsisitte vapaalle jalalle.» 

»Ah!» Susen kasvot venähtävät pitkiksi. »Tämä suun- 
nitelma ei siis ole minkään arvoinen . . .» 

»Varmasti ei. Minun on parempi. Kuulkaahan sitä. 
Teidän on mentävä naimisiin.» 

»Mi ... mi . . . mitä tarkoitatte?» 

»Sitä, mitä sanoinkin: mentävä naimisiin.» 

»Voi hyvä Jumala! Kenen kanssa?» 

»Unkarin kansalaisen kanssa.» 

Suse on aivan ällistynyt. Unkarin kansalaisen kanssa. 
Mistä hän nyt yhfäkkiä keihästää Unkarin kansalaisen? 
Paulkaan ei ole. Asuuhan niitä tosin kahdeksan yhdeksän 
miljoonaa tässä maassa, mutta yhtäkaikki heidän joukos- 
saan ei ole ainoatakaan, jonka päähän toistaiseksi olisi 
pälkähtänyt pyytää hänen kättään. 

»Olen jo neuvotellut asiasta tuomari Szekerin kanssa. 
Nykyään ei ole ollenkaan harvinaista, että avioliiton 
kautta hankitaan Unkarin kansalaisoikeudet. Ja, sanoak- 
seni suoraan totuuden, kun asianne nyt ovat sillä kan- 
nalla, kuin ne ovat, en näe mitään muuta keinoa. Älkää 
toki pelästykö: avioliitolla ei tietystikään tule olemaan 
vakavampia seurauksia.» 

Suse vaikenee viisaasti ja tuntee itsensä ujoksi. Hänen 
kiukkunsa on jo lauhtunut; häntä vaivaa lisäksi äskeinen 
hurjuutensa. Toistaiseksi hänellä ei ole aavistustakaan, 
mistä hän saa sulhasen haalituksi käsiinsä. Mutta sitä 
hän ei sano ääneen; hän ei halua enää keskeyttää asian- 
ajajaa. Hän arvelee jo muutenkin käyttäytyneensä aika 
sopimattomasti. 



48 



»Tuomari Szeker on antanut minun ymmärtää, että 
kykenisitte tekemään joitakin taloudellisia uhrauksia 
asian hyväksi. Kuinka suuri summa teillä olisi siihen 
käytettävissä?» 

»Tuhat pengöä!» sanoo Suse epäröimättä. »Koti»-O.Y:n 
kuva häipyy silmänräpäyksessä jonnekin kaukaiseen, 
näkymättömään tulevaisuuteen. Yhdentekevää. Sitähän 
ei enää kannata ottaa huomioon. 

»Tuhat pengöä? Täsmälleenkö tuhat pengöä? . . . Se- 
hän kiintoisaa.» Vanhan asianajajan silmiin leimahtaa 
outo valo. Hämmästystäkö? Hymyäkö? Vaiko päähän- 
pisto? Vähän kaikkea kolmea. »Kuulkaahan nyt, pikku 
Suse. Todennäköisesti voisin suoriutua asiasta halvem- 
mallakin. Nykyään on olemassa miehiä, jotka suorastaan 
ammattimaisesti antavat nimensä ja kansalaisoikeudet 
karkotuksen uhkaamille naisille. Parilla sadalla pengöllä. 
Mutta heitä minä pelkään. He voivat kiristää, uhata 
häväistys jutulla, vaatia uudelleen rahaa avioerosta. Se, 
jota ajattelen, on juuri tuhannen pengon tarpeessa, mutta 
on samalla gentlemanni. Hänen puoleltaan teidän ei 
tarvitse pelätä mitään; vihkimisen jälkeen teidän ei tar- 
vitse edes nähdä häntä enää milloinkaan.» 

»Niin — aivan niin . . . käsitän ...» mutisee Suse, ei 
tosin erikoisen ihastuneena. 

»Vai olisiko meidän yritettävä halvempaa ratkaisua?» 

»Ei», sanoi Suse, nyt jo päättävästi. »Pyydän saada 
tuhannen pengon sulhasen.» 

»Oikein, lapseni. Tulkaa tänne jälleen huomenna. 
Mutta ei vielä tähän aikaan, vaan myöhemmin. Sano- 
kaamme puoli viiden ja viiden välillä. Kuinka vanha 
olette?» 

»Kaksikymmentä.» 

»Tosin alaikäinen. Yhdentekevää, sen asian saan kyllä 

järjestetyksi holhousviranomaisten kanssa. No niin, huo- 
menna siis kello viiden aikaan.» 

»Niin, herra tuomari. Kiitän teitä.» 

Paul saattaa Susen ulos. Eteisessä hän lupaa: 

»Tulen luoksesi illalla, tyttöseni. Nyt sinun ei tarvitse 
pelätä enää mitään, saat jäädä tänne, hiustakaan ei mur- 
reta päästäsi!» 

Illalla hän tuleekin todella. Salaperäisenä hän vetää 
esille taitetun paperiarkin. 

»Katsohan tätä, lapseni, huulenpa, että tämä on 
tulevasi. En tiedä sitä vielä varmasti, mutta aavistelen 
sellaista. Olen pimittänyt jäljennöksen eräästä kirjeestä.» 

»Näytä!» Suse tempaa paperiarkin hänen kädestään. 

»I,ue ääneen!» pyytää Käthe. 

»Herra rakennusinsinööri Ladislaus Kisgyörgylle», 
lukee Suse. 

»Rakas ystävä! Viitaten eiliseen neuvotte- 
luumme saan mielihyvin ilmoittaa Sinulle, että 
minulle todennäköisesti käy mahdolliseksi auttaa 
Sinua. Pyydän Sinua tulemaan luokseni huomenna, 
helmikuun 8 päivänä, kello 3 iltapäivällä. 

Sydämellisesti Sinua tervehtien 

tuomari Koloman Greguss.» 

Suse laskee paperin kädestään. 

»Kuka se on? Tunnetko hänet?» 

»En ollenkaan. Eilen näin hänet vilahdukselta hänen' 
käydessään Ukon luona. Kunnollisen näköinen poika, 
jos vain muistan oikein.» 

Suse istuu, on vaiti, miettii. Rakennusinsinööri, sik- 
sihän hänkin kerran halusi valmistua. Kunnollisen näköi- 

nen poika, sanoo Paul. Mutta Paul sanoo vielä muutakin. 
Virnistäen hän kertoo Käthelle Susesta: 

»Hän peittosi Ukkoa niin, että sitä kelpasi kuunnella! 
Mutta Ukko ei pahastunut siitä; hän oli niin liikutettu, 
että hän suorastaan vuodatti kyyneleitä.» 

»Mitä puhutkaan?» Suse tulistuu. »Mistä sinä sen tie- 
dät? Ethän voinut kuulla sanaakaan; ovihan on pääl- 
lystetty.» 

»Se on päällystetty, se on totta. Entäpä jos sanon, 
että siitä huolimatta kuulin joka sanan. Jos haluat, tois- 
tan sana sanalta kaiken, mitä puhuitte.» 

Suse ihmettelee. 

»Kuinka se on mahdollista?» 

»Ilmaisen sen sinulle. Minä kuuntelin. Se nyt ei ollut 
aivan sopivaa, mutta olin hyvin utelias. Pidän sinusta 
kovasti, tyttöseni, sitä ei käy kieltäminen, ja jos sinun 
pitäisi vaeltaa metsäiselle kotiseudullemme', repisi se 
sydämen rinnastani.» 

»Mutta kuinka kykenit kuuntelemaan? Oletko poran- 
nut reiän oveen?» 

»Ei sinne päinkään! Minun huoneestani pääsee kontto- 
riin. Myöskin Ukon huoneesta kävi sinne ennen ovi, 
mutta se on otettu saranoilta; sen tilalla on nyt vain seinä- 
verho. No niin, hiivin konttoriin ja seisoin koko ajan 
seinäverhon takana. Joko käsität?» 

Suse käsittää ja pinnistää ajatuksiaan. 

»Paul! Oma suloinen sydänkäpyseni, ainokaiseni, hur- 
maava pikku Paulini! Minun tuoksuva kieloni!» 

»No no, mikä on tarkoituksena?» Paul kauhistuu. »Aiot 
ilmeisesti pyytää jotakin. Antaa kuulua, mitä on sydä- 
melläsi?» 

»Sydämenvierimmäiseni, oma rosmariinini ... jos huo- 
menna tulisin luoksesi ... jo ennen kolmea . . . ennenkuin 

esimiehesi saapuu . . . hänhän asuu muualla, eikö totta? . . . 
puoli kolme olisin jo siellä ... ja sinä kätkisit minut kont- 
toriin . . . tahtoisin nähdä tuon pojan, tuon rakennus- 
insinöörin. Sydämeni valittu, eikö totta, teethän sen? 
Kuolen tähän paikkaan, sydämeni menee sirpaleiksi, 
jollet tee sitä!» 

Paul raapii päätään. 

»Olet löylynlyömä, tyttöseni. Ja Ukko iskee minut 
kuoliaaksi, jos hän pääsee asian perille.» 

»Hän ei pääse asian perille. Päästät minut oman huo- 
neesi kautta ulos heti, kun tuo poika on poistunut, ja vii- 
deltä tulen paikalle viattomana kuin pikku enkeli. Suloi- 
nen, pikkuruinen kulta-Paulini, teethän sen?» 

Paul harppoo edestakaisin pienessä huoneessa ja muri- 
see vastaan. 

»Tehkää se toki, Paul», rukoilee jo Käthekin. »Kun 
Susen tekisi niin kovasti mieli. Kiitokseksi keitän teille 
ensi sunnuntaina sellaisen lihakeiton, että nyyhkytätte 
pelkästä autuudesta!» 

Paul on tehnyt päätöksensä. 

»Älkää luulko, että minun mieleni voidaan voittaa 
arvottomilla vatsan riemuilla. Mutta minullakin on vain 
yksi elo ja yksi kuolo, kuten saduissa sanotaan. Jos Ukko 
sitten lyö hengen ruumiistani, niin sitokaa keto-orvokki- 
seppele haudalleni.» 



VI. 



SUSE KUUNTELEE. 

Suse kyyristelee seinäverhon takana; hänen sydämensä 
takoo niin kiivaasti, että hän pelkää sen kuuluvan sisälle. 

Asianajaja tarjoaa tuolia nuorelle miehelle. 

»Istuhan, rakas poikani. Käydessäsi viimeksi luonani 
puhuit siihen suuntaan, että olisit kipeästi tuhannen 
pengon tarpeessa. Kysyit minulta, voisinko hankkia 
tuon summan vaikka korkeillakin koroilla. Emme silloin 
puhuneet asiasta sen enempää; minulla itselläni ei valitet- 
tavasti ollut rahaa . . . tiedäthän, asianajajain olot tätä 
nykyä . . . Kuitenkin olisi minulle nyt mieleen, jos haluai- 
sit selittää perusteellisesti, mihin tarvitset tuon tuhannen. 
Et kai aikone mennä naimisiin?» 

»En, Koloman-setä. Sanon teille, mihin tarvitsen 
rahan. Nähkääs, jo kolme vuotta olen kierrellyt täällä 
todistuksineni pääsemättä mihinkään kiinni. Vanhat, 
kokeneet arkkitehdit saavat elättää itsensä ilman paikkaa, 
kuinka minä sitten, aloittelija . . . Pääomaa minulla ei ole 
ollut, jotta olisin voinut ryhtyä johonkin pieneen ylityk- 
seen. Ja niinpä vetelehdin saamatta muuta kuin jotakin 
pientä tilapäistyötä sieltä täältä. Tiedättekö, Koloman- 
setä, että lisäksi minun on elätettävä äitini?» 

»Tiedän sen, poikaseni. Nyt voi kai äitisi jälleen hyvin, 
eikö totta?» 

»Kyllä, Jumalan kiitos. Hän on parantunut täydelli- 
sesti, terve kuin pukki.» 

»Se ilahduttaa minua suuresti! Eihän se suinkaan 
ollut pikku juttu, ja vielä siinä iässä!» 

»Ei totisesti. Ja sen ansiosta menivät omat asiani 
myttyyn. Toistan vielä, että vuosikausia olin jo kierrel- 
lyt täällä, kun muutamia kuukausia sitten sain kirjeen 
eräältä vanhalta ystävältä. Hänkin on rakennusinsinööri 
ja asuu Turkissa. Hän on saanut siellä suuria töitä val- 
tiolta, ja hän kirjoitti minulle kysyen, haluaisinko tulla 
hänen apulaisekseen ja sijaisekseen. Tietysti haluaisin, 
ja kovin mielelläni, kirjoitin siitä hänelle. Vastaukseksi 
lähetettiin tuhat pengöä matkakuluihin ja yhteen ja toi- 
seen pieneen, jotka minun piti ostaa täältä ja tuoda 
mukanani. Ja silloin yllätti onnettomuus äitini. Hän sai 
huimauskohtauksen ja vieri portaita alas. Kaksi ilkeätä 
murtumaa: lonkka- ja reisiluu. Aluksi pelkäsimme hen- 
gen menevän. Sitten sairaalasta toiseen ja klinikasta 
parantolaan . . . Siinä menivät nuo tuhat pengöä viimei- 
seen helleriin . . .» 

»Huh!» kuiskasi asianajaja. »Kavallus!» 

»Ei sentään, Koloman-setä, asia ei toki ole niin vaka- 
valla kannalla. Tuo Turkissa oleva toverini on kunnon 
ihminen, ymmärtäväinen ystävä. Sitä paitsi kirjoitin 
hänelle asiasta ja kä}i;in rahoja hänen nimenomaisella 
luvallaan ja suostumuksellaan.» 

»No, sittenhän ei ole tapahtunut mitään pahaa. Suuri 
kivi putosi sydämeltäm. Pelästyin jo.» 

»Ja sittenkin kävi onnettomasti. Sillä ystäväni ei voi 
haalia enää toista tuhatta kokoon. Hän luottaa minuun; 
minä voisin maksaa sen pienissä erissä, ansaita sen työl- 

läni. Mutta hän ei voi enää lähettää minulle matka- 
kuluihin tarvittavaa summaa. Ei se ollut hänelle helppoa 
ensi kerrallakaan, luulen, mutta hänenkin asiansa alkavat 
vasta nyt sujua paremmin kuin tähän asti. Mutta jollen 
voi aivan lähiaikoina matkustaa Turkkiin, ei hän enää voi 
varata paikkaa minulle, vaan hänen on pakko etsiä 
sieltä työtoveri.» 

»Ymmärrän tilanteen, L,adislaus.» 

»Niin, ja sen tähden pyysin teitä, Koloman-setä, jos 
mahdollista, vaikkapa korkeillakin koroilla . . . Siellä 
tekisin työtä, ystäväni antoi minulle toiveita palkan 
lisäksi myöskin osuusmaksuista; voisin maksaa summan 
pienissä erissä. Lainansaanti olisi vain kiireellisesti tar- 
peen.» 

»Minulla on eräs toinen ehdotus, poikani. Sellainen, 
että sinun ei tarvitsisi maksaa rahaa ollenkaan takaisin, 
vaan ansaitsisit sen, jos menisit erään nuoren tytön kanssa 
naimisiin.» 

»Ko-Koloman-setä! Ette kai ole vakavissanne!» 

Suse painautuu tyhjää ovenpieltä vasten ja kurkistaa 
seinäverhon raosta huoneeseen. Hänen sydämensä vasa- 
roi yhä hullunkurisen kiivaasti. Hän näkee tummatukkai- 
sen, tummasilmäisen nuorukaisen, joka on ponnahtanut 
tuoliltaan ja tuijottaa asianajajaa vilpittömän ällistyneenä. 

»Älä käsitä minua väärin, poikaseni. Se nuori nainen, 
joka sinun pitäisi ottaa vaimoksesi, ei ole Unkaiin. kansa- 
lainen. Hän sai karkotusmääräyksen. On kysymyksessä 
vain näennäinen avioliitto, joka tekee hänelle mahdolli- 
seksi jäädä maahan. Sintillähän lienee kansalaisoikeudet, 
eikö totta?» 

»On kyllä. Saimme ne jo vuonna 1922.» 

»Sittenhän kaikki on hyvin. Vihkimisen jälkeen saat 
tuon tuhannen ja voit matkustaa Turkkiin. Sinun tarvit- 

see sitten vain allekirjoittaa asianajajan valtakirja, jotta 
voin panna avioerojutun vireille. No, mitä sanot, Ladis- 
laus?» 

Suse tarkastelee vakavia miehenkasvoja, jotka nyt 
tuijottavat miettiväisinä lattiaan. Miksi, miksi hän olisi 
niin mielissään, jos mies sanoisi: »Kyllä.» 

Miksi? Typerä kysymys. Koska hän tahtoo jäädä 
tänne, Unkariin, isänmaahansa. Mutta on muitakin 
miehiä, halvempia, oli asianajaja sanonut. Miksi hän tah- 
toisi juuri tämän? Ah, hulluutta! Suse ravistaa päätään, 
karkottaa moiset turhat ajatukset. Hän ei uskalla edes 
hengittää, niin jännittyneenä hän kuuntelee. 

»En tiedä . . .» nuori mies arvelee. »Tarvitsen kipeästi 
rahaa, se nyt on ainakin varmaa. Ja erikoisesti sopisi 
minulle se, että minun ei tarvitsisi maksaa rahaa takaisin. 
Mutta jotenkuten . . . minusta tuntuu, että sellainen ei 
ole oikein reilua peliä, Koloman-setä.» 

»Jos olisit puhunut asiasta tuon nuoren naisen kanssa, 
et sanoisi noin. Tyttöparka on kotoisin Slovakiasta, mutta 
tuntee olevansa kotonaan vain täällä Unkarissa.» 

»Ah, siis ylä-unkaritar. Luulin häntä ulkomaalai- 
seksi.» 

»Eihän toki. Yhtä unkarilainen kuin sinä tai minä.» 
Mies tuumii. 

»Se muuttaa asiaa», hän sanoo hitaasti. »Minäkin olen 
Siebenbiirgistä, minullakin oli paljon harmia kansalais- 
oikeuden saamisessa. Tiedän kyllä, miltä tuntuu, kun ei 
kuulu maahan eikä taivaaseen. Älkää olko minulle vihai- 
nen, rakas Koloman-setä, vaikka äsken epäröin niin 
kauan . . . olettehan nähnyt niin paljon vaivaa asiassani. 
Tiedättehän, ettei ole niinkään mieluisaa tarjota nimeään 
kaupaksi . . . Mutta . . . tämähän on jotakin aivan 
toista.» 

»Niin todella, niin todella, poikani. Annat tuolle isän- 
maattomalle tytölle takaisin hänen isänmaansa. Eihän 
sinua suinkaan voi moittia, vaikka teetkin sen.» 

»Moittia? Nyt minusta tuntuu jo kiusalliselta, että 
otan siitä rahaa. Eihän ole sopivaa . . .» 

Suse hapuilee äänettömästi Paulin huoneen ovelle. 
Hän hapuilee, sillä hän ei näe mitään, kyynelet sokaise- 
vat hänen silmänsä. Hän kuulee vielä vanhan asianajajan 
sanat: »Mutta, poikani . . .» 

Suse avaa oven hiljaa ja hiipii huoneesta. Paul hypäh- 
tää pelästyneenä tuoliltaan nähdessään hänet, huolestu- 
nut kysymys pääsee hänen huuliltaan. Mutta Su6e viit- 
taa vain kädellään, hän ei voi puhua. Hän juoksee etei- 
seen, kiskaisee oven auki, rientää rappusia alas. 

Pistävä, pureva pakkanen käy ulkona häneen käsiksi. 
Vasta äsken on lumisade tauonnut; jalkakäytävä on jää- 
tynyt liukkaaksi, talonmiesten pajuluudat vetävät siihen 
puoliympyränmuotoisia, yhdensuuntaisia vakoja. Suse 
juoksee niin kovaa, kuin se on mahdollista liukkaalla 
jäällä, tietämättä oikeastaan minne mennä. Lopuksi hän 
pakenee kirkkoon, istuu siellä kädet ristissä, epätoivoissaan 
ja onnettomana. Hän ei voi, ei yritäkään ajatella. Hän 
ei edes koetakaan selvittää itselleen tätä epätoivoa, joka 
yhfäkkiä on vallannut hänet. Kyynelet ovat jo aikoja 
sitten haihtuneet; itkeminenhän ei kuulu hänen tapoi- 
hinsa — jo viisitoista vuotta sitten hän pääsi siitä. Ihmi- 
nen kovettuu eläessään kauan. Hän tuijottaa eteensä 
tietämättä, mikä häntä vaivaa, kysymättä edes sitä 
itseltään. , f 

Sitten hän pääsee yhfäkkiä ennalleen: hänhän on mel- 
kein kangistunut kylmästä! Paljonko lie jo kello? — Hän 
nousee, luo hiljaisen katseen hyvästiksi Jumalan huo- 
neelle, joka on suonut hänelle turvapaikan hänen elämänsä 

synkimmällä hetkellä, ja menee ulos. Hän vilkaisee 
tornikelloon: jo yli viisi. Hän kiiruhtaa takaisin toi- 
mistoon. 

Paul ottaa hänet järkytettynä vastaan: hän oli jo 
pelännyt, että jotakin vakavaa olisi tapahtunut, kun Suse 
oli syöksynyt tiehensä sellaisella kiireellä. Suse hymyilee 
ja rauhoittaa häntä: 

»Mieleeni tuli vain äkkiä eräs tärkeä asia, joka minun 
piti toimittaa välttämättä, Paul-kulta.» 

Paul katsoo häntä epäluuloisena ja antaa irvistyksel- 
lään ymmärtää, ettei hän usko sanaakaan, mutta ei puhu 
mitään. Hän tuntee Susen. Mitä tämä kerran ei tahdo 
sanoa, sitä ei hänestä saa irti pihdeilläkään kiskomalla. 
Ja sitä paitsi Paulkin ymmärtää tilanteen, vaikkakin 
hyvin epämääräisesti. Hän aavistaa, miksi Suse syöksyi 
tiehensä niin äkkiä. Ei liene yhdellekään tytölle hauskaa 
kuunnella, kuinka hänen avioliitostaan neuvotellaan pelk- 
känä jokapäiväisenä liikeasiana. 

Vanha asianajaja rientää iloisena Susea vastaan. 

»Kaikki on selvää, pikku Suse. Teillä ei ole enää 
mitään vaivaa asiasta. Pyytäisin vain saada paperinne, 
tarvitsen ainoastaan virkatodistuksen ja kastetodistuksen. 
Teillähän lienee ne, eikö niin?» 

»On kyllä. Tarvitsin niitä viimeksi koulun sisään- 
kirjoituksessa ja säilytin sitten paperit.» 

»Tuokaa ne minulle huomenna. Sitten, muutamien 
päivien kuluttua saatan tietoonne, milloin siviili vihkimi- 
nen tapahtuu. Teemme sen tietenkin erivapautuksella, 
muutenhan se veisi kovasti aikaa.» 

»Kiitän, herra tuomari. Huomenna saatte paperit. 
Tuon samalla myöskin rahan.» 

»Sen ennätätte toimittaa vielä sittenkin, kun Vihkimi- 
nen tapahtuu.» 

»Eikö ole yhdentekevää, milloin luovutan iahan? 
Toimitettavahan se kuitenkin on.» 

Kun hän jälleen poistuu Paulin huoneen kautta, astuu 
nuori mies hänen tielleen: 

»Sano minulle ainakin sen verran, miellyttääkö tuleva 
miehesi sinua. Pulska poju, eikö totta?» 

»Ei!» huutaa Suse katkeroituneena. »Hän on tuma, 
vanha, paksu, kömpelö, inhoittava, kapearintainen, kivul- 
loinen, silmät kuin sammakolla, pää kuin hevosella, vatsa 
kuin hämähäkillä, ulospäin harittavat korvat ja peruna- 
nenä . . .» Hänen täytyy vetää henkeä välillä. »Muita 
lähempiä tuntomerkkejä en tiedä!» hän sanoo sitten, nyt 
jo itsekin naurussasuin. 

»Suse!» Paul tekee järkevän ehdotuksen. »Nyt menet 
kotiin ja suoraa päätä vuoteeseen!» 

Ja Suse noudattaa neuvoa. 



VII. 



SULHANEN ESITTÄYTYY MORSIAMELLEEN. 

»Minä olisin hääpäivänäni iloisempi», huomauttaa 
Käthe. 

Suse katsahtaa häneen ilkeästi. 

»Niinkö? ! Mikäh muistan oikein, oht sinä omana 
hääpäivänäsi aika pahalla tuulella!» 
' Voi voi, se oli ruma ja tahditon huomautus. Tuskin 
se on päässyt hvahtamaan Susen huulilta, kun häntä jo 
hävettää tavattomasti. Kertaakaan ei heidän kesken ollut 
viitattu tuohon Käthen pieneen, surumieliseen rakkaus- 
tarinaan, vaikka siitä on kulunut jo yli kaksi vuotta. Jos 
Suse ohsi silloin ollut tarmokkaampi, ohsi Käthe ehkä 
suoriutunut jutusta vähemmällä sydänsurulla, mutta 
Susella oh ollut työtä aivan epäinhimillisen paljon; hänen 
piti tehdä ylitunteja tehtaalla, hän valmisti sitä paitsi 
ensimmäisiä itsenäisiä huonekalupiirustuksiaan ja valmis- 
tautui sen lisäksi iltaisin ylioppilaskirjoituksiin. Ja Käthe 
— ties miten? — menee ja rakastuu juuri silloin erääseen 
poliisiin! Ajatuksiinsa vaipuneena hän vain tuijotti 
eteensä Susen selittäessä * Gay-Lussacin lakia, koko krei- 
kan aoristista hän ei käsittänyt hölynpölyä, eikä edes — 
horribile dictu! — irratsionaalinen sarja huvittanut häntä. 

Ja ennenhän hän oli suorastaan ahminut matematiikkaa 
herättäen siten Susessa hiljaista halveksumista! 

»Huomio!» melusi Suse. »Vieläkö kykenet selittämään 
minulle, mitä elektrolyysi on?» 

»Hänellä on vaaleat viikset», kuiskaa Käthe. »Kun 
hän katsoo minuun, on sydämeni sulamaisillaan . . .» 

»Epätäydellisestä» tiuskaisee Suse ankarana. »Entä 
äänen interferenssi, muistatko siitä vielä mitään?» 

»Hän puhuu niin kauniisti . . . : 'On suuii juhla 
minulle nähdä neiti' . . . sanoi hän eilen.» 

Suse tekee väheksyvän liikkeen kädellään. Hänellä 
ei ole aikaa opettaa ihmistapoja tälle sokaistulle lapselle. 
Tyttöriepu, kaiken päivää hän uuvuttaa itseään haju- 
saippuoillaan, joiden seuraksi viime aikoina on ilmesty- 
nyt vielä värillisiä, nauhoilla reunustettuja liinavaatteita, 
kipuaa portaita ylös, portaita alas, keikistelee iltaisin 
tuntikaupalla portin edessä, vaanii poliisiaan tai rupatte- 
lee hänen kanssaan seinään nojaten; palatessaan vihdoin 
kotiin ei hän vieläkään saa lepoa, vaan käy käsitöiden 
kimppuun, valmistamaan kapioitaan. Ja kaupanpäälli- 
seksi hän syö tuskin muruakaan — eiväthän heidän 
varansa emienkään ole oikein riittäneet ruokaan, mutta 
nyt hän ostaa joka hellerillä kirjavia lankoja ja puuvillaa! 
— hän on nykyään vain pelkkää luuta ja nahkaa. Hänen 
kapeissa mustalaiskasvoissaan loistavat suuret, mustat 
silmät kuumeisina. 

»Jätä jo tuo poliisi rauhaan!» kehoittaa Suse häntä 
kerran. »Hän on liian vanha sinulle, jo kolmenkymmenen- 
kahden. Mitä teet sellaisella mutisevalla vanhuksella?» 

»Hän on niin kaunis mies . . .» Käthe haaveilee. — 
»Hän omistaa pienen mökin Rakospalotassa. Sinäkin 
tulet sinne luoksemme asumaan, ja saat nähdä, kuinka 
onnellista elämää vietämme!» 

Suse ei jatka väittelyä, hänellä ei ole siilien aikaa. 
Sitten yht'äkkiä — kun hääpäivästä jo oli sovittu — 
poliisi katoaa jäljettömiin eikä palaa enää milloinkaan. 
Jonkin ajan kuluttua tytöt saavat kuulla, että hän kosis- 
kelee erästä rikasta leskeä — kuuluupa hän jo menneen 
ki hl oi hinkin. 

Käthe — joka on aina ollut harras itkemään — nyyh- 
kyttelee viikkokaupalla lakkaamatta. Aina kun Suse 
muistelee näitä aikoja, hän näkee hengessään Käthen 
sellaisena, kuin tämä silloin oli: alituisesti poraamassa, 
nenä punaisena, silmät kyyneleitä tulvillaan. Kaiken 
lisäksi ei hän, Suse, ollut kertaakaan suonut hänelle loh- 
dutustaan eikä ollut seisonut rohkaisevana hänen rinnal- 
laan, kuten hänen olisi pitänyt. Hyvä Jumala, hänellä- 
hän oli siihen aikaan ollut niin hirveästi työtä, hän oli 
aina ollut kiireissään ja lopen uupunut. Ja sitä paitsi 
hän oli heti alusta alkaen seurannut paheksuen koko 
poliisijuttua. Niin vanha mies . . . Ehkäpä hän kaiken 
lisäksi oli ollut hiukan mustasukkainenkin. Käthe oli 
siihen asti kuulunut yksinomaan hänelle; Suse kiskoi 
häntä tukasta, sorti häntä, näytteli hirveätä tyrannia — 
ja sittenkin he rakastivat toisiaan suuresti. Suse kasvatti 
myöskin Kätheä, mikäli se oli hänelle mahdollista. Ehkäpä 
hänen pahastumisensa oli johtunut etupäässä siitä, ettei 
äänen interferenssi ollut kyennyt herättämään Käthessä 
entistä innostusta. 

Kun työt tehtaalla hiljenivät jonkin verran kesän 
alussa ja kun Suse oli saanut ylioppilastutkinnon suori- 
tetuksi, hän sai — vapautuneena ja keventynein kuor- 
min — jälleen aikaa huolehtia Käthestäkin. Ja silloin 
ilmeni yht'äkkiä, että — kaiken kaikkiaan — tämä 
poliisijuttu oli ollut lopultakin oikea onnenpotku. Eikö 
juuri se tuonut viimeisessä vaiheessaan päivänvaloon 

Käthen oikean, todellisen elämänuran? Siitä lähtien Suse 
on uskonut, että kaikesta pahasta voi aina kellittyä jota- 
kin hyvää, että pahakaan ei aina ole niin pahaa, kuin se 
ensi silmäykseltä näyttää. Jollei Käthen dämässä olisi 
ollut tätä poliisia eikä hänen aiheuttamaansa sydänsurua, 
kulkisi hän vielä tänä päivänä kaupustelemassa saip- 
puoitaan. 

Mutta asioiden nyt ollessa tällä kannalla — eräänä 
iltana hän järjesteli jälleen nyyhky telien monia käsi- 
töitään, jotka hän oh valmistanut surullisesti päättyneen 
rakkautensa aikana. Lukemattomia pikku liinoja, peit- 
teitä, esiliinoja, pelkästään kirjavia, kukallisia koru- 
ompeleita. Susen silmät, jotka eivät enää ahmi yhtenään 
kirjan sivuja, pysähtyvät ällistyneinä niihin. 

»Kuulehan, Käthe! Missä olet oppinut tuollaista?» 

»Minäkö? En missään. Tämähän on vain tällaista 
talonpoikaistyötä. Kotipuolessani, maalaiskj^lässä, sitä 
osaa jokainen eukko. Tämä taito on jotenkuten piintynyt 
minuunkin.» 

»Kuulehan, sinä herttainen pikku marakatti, sinä 
hullunkurinen itkukone! Mikset ole koskaan sanonut 
minulle, että osaat tuollaistakin? Nämä koruompeleethan 
ovat vähintään yhtä kauniita kuin Mezökövesdin ja 
Sarközin käsityöt. Tiedätkö, miten sievä tämä pöytäliina 
ohsi juuri sillä baaripöydällä, jonka äskettäin olen piirus- 
tanut? Käthe, tyttöseni, tällähän voi elää! Näitä sinun 
on myytävä, eikä noita tehtaan valmistamia hinavaate- 
riepuja!» 

»Näitäkö minä lähtisin kaupustelemaan?» 

»Ei sinne päinkään! Sinä* viet nämä käsityöliikkeeseen 
ja jätät ne sinne välitettäväksi asiakkaille. Etkö tiedä, 
kuinka muodissa tällaiset vilkkaan kirjavat, unkarilais- 
aiheiset työt ovat juuri nykyään? Ja kuinka hyvin ne 

sopivat iloisiin, nykyaikaisiin huoneisiin? Tulet tällä vielä 
rikkaaksi!» 

»Niinkö luulet?» 

»Varmasti!» 

Niin se sai alkunsa. Tänä päivänä Käthe on vakava 
taideteollisuuden harjoittaja. Hän on oppinut myöskin 
nypläämään pitsejä ja valmistaa kerrassaan ihmeellisiä 
töitä. Mutta poliisista ei tämän jälkeen ole hiiskuttu 
sanaakaan. Ja nyt on Suse pikapäissään viitannut sangen 
raaasti tuohon synkkään päivään, hääpäivään, jota ei 
tullutkaan ja jonka takia Käthe itse oh jo vuodattanut 
kolminkertaisesti keskikokoisen vedenpaisumuksen verran 
kyyneleitä! Oli inhoittavaa hänen puoleltaan muistuttaa 
mieleen tuo päivä, ja Suse onkin siitä hirveän pahoillaan. 

»Älä pahastu, siskoseni. Olen oikea ilkimys. Olisin 
saanut jättää sen sanomatta.» 

»En ole sinulle siitä vihainen», vastaa Käthe rauhalli- 
sesti. »Enkä todellakaan tahtonut kiusata sinua. Tahdoin 
vain tietää, miksi olet niin kärttyisä. Nythän sait lopul- 
takin kansalaisoikeudet, ja sitä paitsi olet rouva . . .» 

Niin, Suse tahtoisi itsekin tietää, mikä hänet tekee 
niin kärttyisäksi! Onhan hän saanut kansalaisoikeudet, 
ja on sen lisäksi naimisissa oleva nainen . . . Kissan hän- 
tään sellainen aviohitto! No, mitä hän sitten oikeastaan 
oli odottanut? Mitä hän oli kuvitellut? Ettäkö ihme 
tapahtuisi? Ja missä . . . Hän oh mennyt Paulin kanssa 
henkikirjoittajan virastoon, hetken kuluttua oli myöskin 
tuomari Greguss ilmestynyt sinne mukanaan tuo . . . tuo 
rakennusinsinööri . 

»I,adislaus Kisgyörgy!» kookas nuori mies esitti itsensä. 
Hän ojensi Suselle kätensä, mutta ei juuri vilkaissutkaan 
häneen. Ja kun Suse juuri . . . niin, nyt hän myöntää sen 
jo katkeroituneena itselleenkin . . . juuri tätä tilaisuutta 

varten oli ostanut uuden hatun, pienen, punaisen hatun 
hilpeästi silmien päällä tanssivine harsoineen. Uuden 
hatun, kun vanhakin on vielä täysin moitteeton ... Ja 
ainakin litran verran kölninvettä hän on pirskotellut 
päälleen, vieläpä puuteroinut kasvonsakin, toimitus, jonka 
hän muuten tekee ainoastaan sunnuntaisin, sillä arki- 
päivien kiireessä hän unohtaa sen säännöllisesti pukeu- 
tuessaan nopeasti aamulla ennen työhön lähtöä. 

Ja tuo hirveä mies tuskin katsahtikaan häneen, vaan 
jättäytyi portaissa kohteliaasti jälkeen Paulin kanssa 
antaakseen tietä Suselle ja vanhalle lakimiehelle. Ja kun 
heitä henkikirjoittajan virastossa kehoitettiin istuutumaan 
vierekkäin, ja kun Paul jäi tuomari Gregussin kanssa hei- 
dän selkänsä taakse, kysyi mies — ennenkuin henkikirjoit- 
taja vielä oli astunut sisään — kaiken kaikkiaan: 

»Neiti on kuulemma kotoisin Ylä-Unkarista?» 

»Aivan niin, Sarosin komitaatista.» 

»Kaunista seutua.» 

. . . Kaunista seutua. Suse on räjähtämäisillään. Eikö 
tuo tomppeli olisi kyennyt keksimään mitään sen nerok- 
kaampaa? ... Ja tuossa tulee juuri mies nauhoineen, 
jossa on kansallisvärit, ei ole enää tilaisuutta enempään 
rupatteluun. 

Niinkö autiolta tuntuu avioliittoon vihkiminen? Niinkö 
värittömältä, niinkö pitkäveteiseltä? Totisesti, ainakin 
toisille se merkitsee enemmän, uutta, onnellista elämää, 
rakastavaisten liittymistä yhteen . . . Hänelle kansalais- 
oikeuksia. Isänmaata. Hyvä näinkin. Oliko hän haaveil- 
lut sen omalta osaltaan toisenlaiseksi leutoina kevät- 
sunnuntaina lehmusvuorten vihertävien puiden alla, Budan 
hiljaisilla kävelyteillä? Silloin hän oli ajatellut valkoista 
morsiuspukua laahuksineen, oranssinkukkaseppelettä, 
urkujen huminaa. No entä sitten! Jokainen tyttöhän 

ajattelee sellaista. Toisin kävi, mutta kyllä tämäkin 
kestetään. He olivat astelleet portaita alas yhdessä, 
sanaakaan sanomatpa, hiukan ujoina; ovella he vaihtoivat 
kädenpuristuksen ja sanoivat jäähyväiset. Mies meni 
pois vanhan asianajajan kanssa, Susen saattoi Paul kotiin. 

»Tämän teimme sangen näppärästi, eikö totta, kulta- 
seni», rehenteli Paul. »Oletko iloinen?» 

»Äärettömän!» Suse nyökkäsi päätään, mutta hänen 
äänensä oli niin soinnuton ja murtunut, että hän pelästyi 
itsekin. 

Ja nyt hän istuu täällä Kätheä vastapäätä, sanoo 
hänelle ilkeyksiä päin silmiä ja on kärttyisä. Minkä 
tähden? . . . 

»Tiedätkö», vastaa hän vihdoin anteeksipyytävällä 
äänellä, »kaikki johtuu siitä, että ihminen . . . ollessaan 
vielä lapsi . . . kuvittelee kaikenlaista hassua häistä . . . 
Ja sitten ei olekaan mieleen, kun koko toimitus on niin 
typerä, niin ikävä . . . Nähtävästi käy jokaiselle niin . . . 
Älä sentään luule, että tämä koskee minuun vakavasti . . .» 

Käthe katsoo häntä syvillä, tummilla mustalaisen- 
silmillään. 

»Minkälainen mies hän on?» 

»Kuka mies? Ah, niin, tuoko . . . tuoko . . . Kisgyörgy? 
Kummallinen nimi, eikö totta? Kysyit, minkälainen hän 
on. No . . . tiedätkö, katsahdin tuskin häneen, hänen ole- 
muksensa ei nyt keitä kaikkiaan kiinnostanut minua ollen- 
kaan . . . sanalla sanoen, tuon kokoinen suunnilleen, ryhti 
siedettävä . . . Kasvoja en jaksa enää muistaa tarkalleen, 
mustatukkainen, kuten sinä.» 

»Komea?» 

»Komeako? Ei sinne päinkään! Korkeintaan miellyt- 
tävän näköinen. Mutta toistan vielä, muistan häntä tus- 
kin enää . . . Ehkä viitisen minuuttia hän oli näkyvissäni, 

ehkä ei niinkään kauan. Ja viidessä minuutissa tuollaiset 
mitäänsanomattomat kasvot eivät totisesti painu mieleen.» 

Käthe tietää sangen hyvin, että Suse oh nähnyt jo 
muutamia päiviä aikaisemmin Iyadislaus Kisgyörgyn tuo- 
mari Gregussin toimistossa. Hän tietää myös sangen hyvin, 
että Suse oh imartelemalla ja kiusaamalla rukoillut Paulia 
salakuljettamaan itsensä toimistoon. Hän tietää, että 
Suse seisoi siellä urkkimassa ainakin puoli tuntia. Ja nyt 
tämä väittää, että hän on nähnyt miehen tuskin viiden 
minuutin ajan. Että hän vaivoin muistaa miehen piir- 
teet. Etteivät tuollaiset mitäänsanomattomat kasvot jää 
mieleen. Ajatuksissaan Käthe ravistaa päätään. Vain 
ajatuksissaan, sillä Susen kanssa ei ole hyvä haastaa riitaa 
silloin, kun maailmantuska on vallannut hänet. Käthe 
ei siis sano sanaakaan. 

Vaiteliaina he istuvat helmikuunillan varhaisessa hämä- 
rässä. Käthen tekisi mieh jatkaa keskeytynyttä koru- 
ompeluaan, mutta hän luopuu halustaan eikä sytytä 
valoa. Ehkäpä Suse haluaa istua mieluummin näin hämä- 
rässä. Huomenna hän sitä paitsi menee jälleen tehtaaseen; 
siellä on työtä runsaasti. Tämän päivän hän on saanut 
olla vapaana. »Herra kisälli Susella» on aina kädet täynnä 
työtä, mutta sitä paitsi hänen päänsä on täynnä suunni- 
telmia. Nyt tämä »herra» parhaillaan valmistaa uuden- 
mallisia, juovikkaita huonekaluja pehmeästä puusta. 
»Ikäänkuin seinäpaperien juovat jatkuisivat niissä. Se 
antaa koko huoneelle tasaisesti samanlaisen sävyn», oh 
Suse selittänyt Käthelle. No, työskennelköön hän rau- 
hassa niiden kimpussa. ,Si£ten hän taas saa jonkin aivan 
uuden päähänpiston, selittää sen innostuneena, hehkuvin 
poskin ja toteuttaa sen, samoin kuin edellisetkin. Hänellä 
on aina uusia suunnitelmia, hän palaa aina kirkkaalla 
liekillä. 

»Käthe!» Suse hyppää äkkiä tuoliltaan ja juoksee 
sähkökatkaisijan luo. Käthe vavahtaa, räpyttää hiukan 
silmiään odottamattomassa, voimakkaassa valossa, mutta 
Suse ei huomaa sitä, vaan puhua pajattaa innostuneena, 
sähköisenä: 

»Käthe, pikku Käthe, tiedätkö, mitä teemme? Perus- 
tamme sittenkin, kaikkien esteiden uhallakin, 'Koti'- 
O.Y:n. Toteutamme sen, pikku Käthe, vaikka taivaasta 
sataisi sinunlaisiasi mustalaislapsia, mikä, sivumennen 
sanoen, ei olisi niinkään hullua, sillä voisin ehkä tar- 
vita vielä joitakin sellaisia. Me perustamme sen, pikku 
Käthe, ja aivan samalla tavalla, kuin olimme suunnitel- 
leet, kahden vuoden kuluttua, menköön sitten syteen tai 
saveen, ja vaikka meidän olisi työskenneltävä sormemme 
tyngiksi! Nuo tuhat pengöä ovat nyt sulaneet olematto- 
miin: se merkitsee sitä, että meidän on kahdessa vuodessa 
haalittava kokoon neljätuhatta sinun tuhatlappusesi 
mukaan luettuna. Neljä tuhatta, pikku Käthe . . . kyke- 
nemmekö sellaiseen pinnistykseen? Sano sinä mielipiteesi 
rahaministerinä; jos se mitenkään käy päinsä, niin sano 
'kyllä', sillä tuohon suunnitelmaan olen pannut koko sie- 
luni, nyt vieläkin enemmän kuin konsanaan, ja sydämeni 
murtuisi, jollemme voisi toteuttaa sitä ...» 

»Kyllä», sanoo Käthe maltillisesti. »Kolmessa vuodessa 
se kävisi tosin helpommin päinsä, mutta voimme tehdä 
sen kahdessakin, jos se kerran on niin tärkeätä.» 

»Sen täytyy käydä päinsä! Jätän vaikka viikkokausiksi 
syömisen ja nukkumisen, mutta sen täytyy käydä päinsä! 
Voin ehkä hankkia ylimääräistä työtä; I^aska, tuo enkeli, 
luovutti minulle hiljattain tämän empire-kirjoituspöydän 
korjauksen, ehkäpä pian löytyy jotakin muuta . . .» 

»Se käy kyllä päinsä», Käthe yhtyy sisimmässään 
tähän. Kas niin, nythän sitä ollaan taas täydessä toimin- 



68 



nassa kuin tulivuori. Se tulee kyllä käymään päinsä. 
Suse ansaitsee neljäkymmentä tai neljäkymmentäviisi 
pengöä viikossa, hän itse taas kolmekymmentä, toisinaan 
enemmänkin, ja vuosikausia he ovat tulleet toimeen 
kuudellatoista pengöllä viikossa! Suse sai aikoinaan vain 
kahdeksan pengöä viikossa, eikä hän itsekään ansainnut 
paljon enempää. Ja sitä paitsi Suse vei osan näistä 
rahoista opintoihinsa, ja vaikka hänet olikin vapautettu 
koulun lukukausimaksuista, täytyi hänen kuitenkin suo- 
rittaa sisäänkirjoitusmaksu, hankkia kirjoja ja paljon 
muuta sellaista. Tosin vuokra oli silloin paljon pienempi, 
tosin he kulkivat kirjaimellisesti ryysyihin puettuina, 
lämmittivät huoneensa vain sunnuntaisin, tosin Suse meni 
jalkaisin tehtaaseen. Yhdentekevää! 

»Se käy kyllä päinsä!» toisti Käthe rauhoittavasti. 

»Suurenmoista! Pue siis yllesi, lapseni, lähdemme 
Lenen luo. Huomiseksi toitotamme koolle uuden yleisen 
kokouksen. Kutsumme myöskin Paulin, hänestä tulee 
yrityksen lainopillinen avustaja. Sehän on vielä tulevai- 
suuden musiikkia, kissa vieköön, kaksi vuotta, ennenkuin 
siitä tulee mitään . . . mutta hän tulee iloitsemaan saa- 
dessaan tulla tänne, hän on kovasti mieltynyt Judithiin, 
no niin, saakoon hän elää hauskan päivän. Ja ehkäpä hän 
vielä sanoo jotakin älykästäkin. No, pistä nyt jo vihdoin- 
kin hattu päähäsi, sillä nyt en aio enää odottaa sinua . . . 
Joko lähdemme?» 



VIII. 



KÄTHE, PIKKU NOITA. 

Tytöt työskentelevät kuin riivatut. Vähän voita, pal- 
jon leipää — jälleen sama vanha laulu, kuitenkin sillä 
erotuksella, ettei nykyään sunnuntaisinkaan ilmesty muuta 
pöytään. Paitsi niinä sunnuntaina, jolloin Paul saapuu 
heidän luokseen pelkästä säälistä monilla paketeilla kuor- 
mitettuna, mikä tapahtuu toisinaan aineellisen hyvin- 
voinnin hetkinä, nimittäin kuukausien alkupäivinä. Sil- 
loin hänen on tapana vetää esille metrin mittainen mak- 
kara tai paksu pariisintorttu ja selittää, että hän aikoo 
nyt syöttää tyttöjä kuin taivaan lintuja. Tytöt syövät 
pikkulinnuille aivan sopimattomalla ruokahalulla ja teke- 
vät Paulille sangen häikäilemättömiä huomautuksia, että 
tämä voisi myöskin verhota heidät. He väittävät kieltäy- 
tyneensä kaikesta maallisesta turhamaisuudesta; uusia 
pukuja, sukkia ja kenkiä ei voitaisi ainakaan kahteen 
vuoteen ottaa edes teoreettisen puheen aiheeksi. 

»Sitä paitsi olen jättänyt kaiken seurustelun miehisen 
sukupuolen kanssa», tuumii Suse. »Olen mennyt naimi- 
siin, ja niinkuin siveälle aviovaimolle sopii, en edes vilkai- 
sekaan housuihin puettuun ihmiseen. Ja kun nyt olen 
luopunut kaikista valloitussuunnitelmista, lienee siis 
yhdentekevää, olenko hyvin vai huonosti puettu.» 

Käthe yhtyy edelliseen puhujaan. Myöskin hän on 
katkaissut kaikki välit miehisen sukupuolen kanssa. 

»Mitä sinuun tulee, on asia pahemmin.» Suse ravistaa 
päätään. »Minun sopii kyllä käyttää työssä mitä riepuja 
tahansa, mutta sinähän käyt hienoissa liikkeissä. Töitäsi 
ei osteta, ellet pukeudu säädyllisesti.» 

Vaikkakin, tuumii Suse, Käthe kyllä olisi tarpeeksi 
näppärä naittamaan itsensä pirun isoäidin, jos hän vain 
tahtoisi nähdä sen vaivan. Hänen pursuava, julkea puhe- 
tulvansa hämmästyttää Susea yhä uudelleen ja uudelleen, 
vaikkakin hän kotoa tuntee hänet paremmin hänen vai- 
teliaammalta puoleltaan. Jos hän tiedustelee Kätheltä 
tämän hänen luonteensa kaksinaisuuden salaisuutta, 
punastuu tämä ja tuumii kainosti: 

»Ah, enhän myy mitään kotona ...» 

Hän pikemminkin häpeää kauppasaksan taipumuk- 
siaan. Sanoja, tuota nopeata, vaikuttavaa kaakatusta 
hän pitää pelkkänä liikekeinona eikä käytä sitä koskaan 
omien tunteidensa ilmaisemiseen. Käthe ei toimi ja puhu, 
hän vain toimii: jolleivät varat riitä uusien tarpeiden 
hankkimiseen, hän kutoo Suselle sieltä täältä näpistetyistä 
langanpätkistä sekavankirjavan, sangen herttaisen pullo- 
verin. Ylipäänsä kaikki se, minkä hän saa aikaan pysyt- 
tääkseen tulo- ja menoarvion tasapainossa, on oikea 
ihmeitten ja taikatemppujen sarja; ihme ja taikatemppu 
on esimerkiksi se, että pikku huone pysyy koko talven 
lämpimänä, että kylpyhuone on joka aamu lämmitetty, 
että Suse voi mennä kaukaiseen tehtaaseensa raitio- 
vaunulla, voipa vielä ostaa, alansa uusinta kirjallisuutta 
kipeimpään tarpeeseensa, että vuokrat, sähkö- ja kaasu- 
laskut suoritetaan aina järkähtämättömän täsmällisesti. 
Käthe huokailee tosin toisinaan ja väittää, että tällaisella 
säästäväisyyskaudella on arvoituksellinen ja ällistyttä vä 

vaikutuksensa ihmisen »sielulliseen» käsitykseen häntä 
ympäröivistä esineistä: niinpä sähköhehkulamppu palaa 
loppuun puolta nopeammin, lattiavaha hupenee olematto- 
miin puolta nopeammin kuin tavallisesti. Saippua, suu- 
vesi, hammastahna — on parempi olla puhumatta siitä 
valon nopeuden ylittävästä vauhdista, jolla ne kuluvat. 
Käthe lupaa kirjoittaa kerran kirjan tästä kulutustarpei- 
den salakavaluudesta. 

Tehtaassa suhtaudutaan hiljaisella arvonannolla Su- 
seen, joka työskentelee kuin kone. Kaikki ylitunnit ja 
ylimääräiset työt, jotka tulevat hänen osalleen, hän ottaa 
riemulla vastaan. Niitä ei tosin tule kovinkaan usein, 
ajathan ovat huonot, mutta Suse löytää jälleen uuden 
aatteen. Hän keksii sangen näppärästi pienen puisen 
tuhkakuppimallin, jonka lakkaa ei edes palava savuke 
kykene vahingoittamaan; näitä tuhkakuppeja hän sitten 
valmistaa yhdessä Laskan kanssa. Se tapahtuu tosin 
vasta varsinaisten työtuntien jälkeen, jolloin he johtaja 
Halaszin erikoisella luvalla saavat jäädä työpajaan. Muuan 
välittäjä noutaa tuhkakupit kiertomatkallaan ja myy ne 
liikkeisiin. Johtaja Halasz tietää, että Suse aikoo jättää 
hänet ja ryhtyä itsenäiseen työhön. Surullisesti hän pudisti 
harmaata päätään, kun Suse ilmoitti hänelle tästä aiko- 
muksestaan. Hän oli kauan vaiti tuijottaen sikarinsa 
päätä, kunnes tuhka putosi siitä, ja aloitti sitten: 

»Olette aivan oikeassa, tyttöseni.» Siitä lähtien, kun 
Suse oh vihitty kisälliksi, oh johtajakin teititellyt häntä. 
»Te ette oikeastaan ole luotu puusepänkisälliksi koko 
elämänne ajaksi.» 

Suse tahtoo kieltäytyä kunniasta, osoittautua vaati- 
mattomaksi, mutta viisaat harmaat silmät mykistyttävät 
hänen vastalauseensa. 

»Minä taas en voi tarjota teille sen parempaa tointa** 

jatkoi johtaja Halasz. »Työnjohtajaksi en voi teitä 
korottaa, sillä sitä eivät miehet sentään voisi sie- 
tää.» 

»En ole toki kuvitellutkaan mitään sellaista», kes- 
keyttää Suse hänet nopeasti. »Onhan siellä herra 
Vojtds . . .» 

Vanha Halasz ei anna hänen sanojensa keskeyttää 
puhettaan: 

»Olette etevämpi kuin Vojtas, sen tiedätte toki itsekin. 
Teillä on enemmän mielikuvitusta. Ja sitä paitsi ymmär- 
rätte paremmin, kuinka ihmisiä on kohdeltava. Tulen 
kaipaamaan teitä, Suse. Niin kauan kuin olette ollut 
työssä, on työpajassa ollut aivan kuin toinen ilma, toinen 
sävy . . .» 

Vanha Hal&sz on leski, hiljattain hänen tyttärensäkin 
on mennyt miehelään. Ja nyt hän tuumii itsekseen, että 
juuri naiset luovat aina sävyn, ilmapiirin ympäristölleen, 
olkoonpa sitten kysymyksessä koti tai työpaikka. Mistä 
puhutaan, sen määräävät miehet, kuinka puhutaan, sen 
taas naiset. Hänen ympäristössään Suse oli ainoa nuo- 
ruuden ja naisellisuuden edustaja. Ja nyt aikoo hänkin 
lähteä tiehensä. Vanha Halasz tuntee äkkiä olevansa 
hyvin vanha. Hän näkee tytön hengessään sellaisena, 
kuin hän on tottunut hänet aina näkemään: häärimässä 
touhukkaana ja innostuneena työpajassa syventyäkseen 
seuraavassa hetkessä työhönsä alttiilla innostuksella, 
näkemättä ja kuulematta mitään . . . yhfäkkiä hän muut- 
tuu jälleen vilkkaaksi kuin elohopea, hänen kullanruskeat 
hiuksensa heilahtelevat joka suunnalle, hän pistää julkean 
pikku nenänsä joka paikkaan . . . (Mutta sinäpä olet 
slovakitar — on Käthen tapana vastata, kun Suse kiu- 
soittelee häntä hänen mustalaistytön ulkomuodollaan. — 
Minäkö? — Suse tulistuu — minullahan on suloinen, suora 

nenä, miltei kreikkalainen. — Miltei! — myöntää Käthe — 
puuttuu tuskin enempää kuin kolme tai neljä sentti- 
metriä!) 

Suse seisoo johtajan edessä; hänkin on käynyt mietti- 
väiseksi. Niin, oikeastaan hän tulee kaipaamaan vanhoja 
tovereita, paskan hän tosin ottaa mukaansa . . . paskan, 
eikö se ole hullunkurista? Ja se, mistä johtaja puhuu, 
että hän on tuonut uuden ilmapiirin työpajaan ... se 
pitää kyllä paikkansa ja on ollut erikoisen silmiinpistävää 
I^askan tapauksen jälkeen. Siitä lähtien siellä ei ole kuu- 
lunut ainoatakaan rivoa sanaa, kukaan ei ole uskaltanut 
laskea rohkeata leikkiä, siitä lähtien he ovat eläneet rau- 
hassa, kodikkaassa, kujeilevassa toveruudessa. Tämän 
uuden ilmapiirin totesi kerran herra Gucmics, vanhin 
kisälli: 

»Ansaitsisimme kaikki mitalin hyvästä käytöksestä. 
Kelpaisimmehan kaikki vaikka nunniksi. Ja jos vain 
pyrkisimme hiukan pitemmälle tällä alalla, voisi itse 
Walesin prinssi oppia meiltä hyvää käytöstä!» 

Hyvää käytöstä — tämä sana oli miellyttänyt Susea 
kovasti siihen aikaan. Mutta mitäpä hyvästä käytöksestä: 
nämä ihmiset olivat hyviä, alttiita, rakkaita. Tulisiko 
hän yhtä hyvin toimeen uusien työtoverien kanssa? . . . 

»Olette aivan oikeassa lähtiessänne pois», aloittaa joh- 
taja Halasz jälleen. »Mutta huomautan teille eräästä 
seikasta: elämänne ei tule olemaan helppoa. Olette ensim- 
mäinen nainen tällä alalla. Uranuurtajan työ on aina 
katkeraa. Kun ensimmäinen tilaaja tulee ja kysyy mes- 
taria ... ja juoksee tiehensä, kun te astutte hänen 
eteensä ... tai sanoo jotakin loukkaavaa . . . ettei häntä 
saa pitää narrina . . . ettei hänen päähänsäkään pälkäh- 
täisi uskoa arvokasta omaisuuttaan tuollaisen nuoren, 
kokemattoman hanhen käsiin ...» 

Suse kuuntelee uskomatta sanaakaan kaikesta tästä. 
Hän hymyilee ja ravistaa lempeästi päätään. 

»Varmasti se kyllä menee ohitse.» Vanha Halasz hui- 
taisee kädellään. »Tunnen teidät, te raivaatte kyllä itse 
tienne. Voitatte kyllä kaiken epäluulon. Mutta siihen 
mennessä, tyttöseni, siihen mennessä . . .» 

»Ei tee mitään, vaikka joutuisinkin vaikeuksiin», Suse 
sanoo käyden äkkiä vakavaksi. »En ole vielä koskaan 
saanut mitään helpolla, herra johtaja. Olen tottunut sii- 
hen. En ole vielä koskaan saanut mitään ilmaiseksi. 
Kaikessa minun on täytynyt raataa itseni uuvuksiin. 
Mutta en ole siihen tyytymätön. Väliin tulevat mieleeni 
ne tytöt, jotka ovat saaneet elämältä kaiken lahjaksi . . . 
leningin, joka heillä on yllään, leivän, jota he syövät, 
ja ... ja sulhasen, joka vie heidät alttarille . . . Toisinaan 
masennuksen hetkinäni kadehdin näitä tyttöjä hiukan . . . 
Toisinaan. Mutta enimmäkseen en.» 

Johtaja Halasz on jälleen vaiti ja tuijottaa sikarinsa 
tuhkaa. Hän on vanha mies ja tuntee itsensä tänään 
vanhemmaksi kuin koskaan ennen. Vähitellen ihmiset 
loittonevat hänen luotaan. Yksi kuolee, toinen jättää 
hänet muuten. Kuten tämäkin pikku tyttö ... Ja hän 
on kiintynyt tähän tyttöön, kiintynyt siitä hetkestä läh- 
tien, jolloin tyttö tunkeutui hänen toimistoonsa ja aikoi 
nostaa hänet tuoleineen ilmaan . . . Kummallinen lapsi . . . 
Siihen aikaan hän oh itsekseen ollut melkein varma siitä, 
että tyttö hvistäisi tiehensä viikon kuluttua. Hän ei 
hvistänyt, ei ollut sitä lajia. Vahinko. Se ohsi ollut 
parempi. Nyt hän on aivan liiaksi tottunut pitämään 
tyttöä omaan ympäristöönsä kuuluvana. No, yhden- 
tekevää! Elämä on elämää, siis toisin sanoen vaihtelua. 

»Hyvä on, Suse. Ettehän kuitenkaan lähde aivan 
heti. Ja . . . älkää välittäkö siitä, mitä sanoin vai- 

keuksista. En pelkää teidän puolestanne. Ja jos te jos- 
kus, milloin tahansa, joutuisitte johonkin pinteeseen . . . 
sillä te olette itse asiassa pieni pyryharakka, sen tiedätte 
toki itsekin, eikö niin? . . . silloin käännytte kiltisti minun 
puoleeni.» 

Suse kiittää ja poistuu johtajan toimistosta. Kuinka 
reiluja ihmiset pohjaltaan ovatkaan! . . . Vanha Halasz- 
kin . . . usein hän on kärsimätön, hermostunut, puhuu 
yleensä vain noin ylhäältä päin, toisinaan hän hätäilee, 
unohtaa hetki sitten antamansa ohjeen, käskee päin- 
vastaista ... ja sittenkin! Ihmiset ovat reiluja, ajattelee 
Suse, heidät on vain kuorittava kuin omena; heistä on 
vain nyljettävä se, että he ovat työnantajia, työnjohtajia, 
johtajia, asianajajia tai muuta sellaista. Tytöistä tarvit- 
see kuoria aika paljon vähemmän, ja sen tähden on 
elämä heidän kanssaan miellyttävämpää, järkevämpää . . . 
Nuo neljä tyttöä esimerkiksi . . . jokaisella on eri toimi, 
jokaisella on oma keppihevosensa, ikäänkuin oma avio- 
miehensä . . . mutta loppujen lopuksi he ovat sittenkin 
vain tyttöjä. Joka sunnuntai-ilta he saapuvat »johto- 
kunnan kokoukseen». Eivätkä he tule tyhjin käsin. 
Johtokunnan kokoukset lähenevät vaarallisesti oikeita 
pikku mässäilyjä. Tyttöjen kohtalo on jonkin verran 
helpompi kuin Susen ja Käthen; he elävät kaikki per- 
heen piirissä, mikä takaa . heille katon pään päälle, 
ravinnon, vaatteet ja lämmön, vaikkakin heidän täy- 
tyy itse maksaa elatuksestaan ottamalla osaa yhtei- 
siin menoihin. Vaikka toiselta puolen — esimerkiksi 
Marie ei ainoastaan »ota osaa yhteisiin menoihin»: Marie 
elää vanhan äitinsä kanssa kahden ja ansaitsee molempien 
leivän. Mutta silti tulee myöskin hän sunnuntaisin pie- 
nine paketteineen, jotka sisältävät kotona valmistettuja 
makeita leivoksia, vetää esille tuoreita piparkakkuja, sillä 

sunnuntaisinhan pidetään johtokunnan istunnot tai, kuten 
Judith niitä nimittää, orgiat. 

Judith on heistä varakkaimmasta kodista, ja hän tuo- 
kin joka kerta suurimman paketin: hän tekee oikean 
ryöstöretken ruokakaappiin, ennenkuin lähtee kotoaan. 

»Vitamiinia!» sehttää hän laskiessaan pöydälle hillo- 
purkin. »En halua, että pääjohtajamme ja yleissihteerimme 
kuihtuvat ennen aikojaan. Paljonko rahaa teillä siis on 
koossa?» 

Joka viikko he vertailevat säästökirj ojaan. Röschen, 
tuo unehas, yksitoikkoinen Röschen, osoittaa aivan ihme- 
teltävää ja liikuttavaa toimintatarmoa. Jo ensimmäisen 
vuoden loppuun mennessä hän on haalinut tarvittavat 
tuhat pengöä kokoon. Millä ihmeen tavalla? Jumala sen 
yksin tiennee. Lampunvarjostimia, uutimia, sohvatyy- 
ttyjä — pelkkiä huonosti maksettuja, aikaavieviä töitä. 
Ja juuri Röschen — siinäpä se ihme juuri onkin! Suse on 
tuntenut hänet kauimmin, he olivat näet luokkatovereita 
tyttölukiossa. Röschen oh hiljainen, veltto, rauhallinen 
tyttö, yksi huonoimmista oppilaista. Suseen hitti hänet 
erikoisesti se seikka, että hän jäljensi latinan tehtävät 
säännöllisesti tämän vihosta. Sen tähden he saivat kum- 
pikin toisinaan virheettömästä, mutta sana sanalta saman- 
laisesta kirjoituksesta nelosen. Kuudennelta luokalta hän 
erosi koulusta, kuten Susekin, pahojen kielten mukaan 
sen tähden, ettei hän enää ollut varma menestyksestään 
menetettyään vakituisen kuiskaajansa. Mutta uudessa, 
hänen taipumuksilleen sopivassa toimessaan hän osoit- 
tautui sangen taitavaksi, tei£vä-älyiseksi pikku olennoksi, 
jolla hsäksi oli hyvä maku. 

Susen ja hänen ystävyys jatkui vielä sen jälkeen, kun 
he olivat lopettaneet koulun; hänen välityksellään Suse ja 
Käthe ohvat saaneet tehdä myöskin toisten tyttöjen, 

Judithin, Lenen ja Marien kanssa tuttavuutta. Meluisissa 
»johtokunnan kokouksissa» Röschen istui sanattomana, 
nauroi silloin, kun muutkin nauroivat, vaikka koskaan 
ei ollut varmaa, oliko hän ymmärtänyt vitsin. Mutta sil- 
loin, kun pöydälle pantiin jokin järkevä, käytännöllinen 
kysymys, silloin hän vilkastui, lähti kuorestaan ja sanoi 
viisaalla ja selvällä arvostelukyvyllä oman käsityksensä 
asiasta. Ja kaikkein ensimmäisenä juuri hän oli saanut 
tuhatlappusensa kokoon, sitä ei voitu kiistää. 

Suse piti Röschemlle maljapuheen. Vastoin sääntöjä' 
hän tosin laski lasin kädestään, sillä tee oli kuumaa ja 
poltti hänen sormiaan, mutta se ei kyennyt ollenkaan 
vähentämään maljapuheen sytyttävää vaikutusta: 

»Toivon, että hänen suurenmoinen esimerkkinsä kyke- 
nisi herättämään meidän kaikkien sydämissä innoituksen 
kaiun. Kunpa voisimme, hänen esimerkkiään seuraten, 
jonkin ajan kuluttua jokainen laskea pienet säästökir- 
jamme johtokunnan pöydälle ja kirjoittaa niiden kannelle 
sanan, jota käytetään rautatievaunuissa: 'Varattu!' Ol- 
koon Röschen ihannekuvamme ja johtotähtemme, mutta 
päämäärämme taas tuo ylhäinen nelinumeroinen luku, 
joka komeilee tämän pikku kirjan sisälehdellä. Eläköön 
hän, eläköön, eläköön!» 

Korottaakseen vielä tunnelmaa Käthe viritti herätys- 
kellon, joka soi pitkään ja — hänen liitettyään virran 
gramofoniin — soitti aarian: »Ylös, taistohon käy, torero!» 

Silloin tuli vuokraisäntä ja pyysi arvoisia naisia rau- 
hoittumaan toki hiukan, koska kello oH jo yli kymmenen. 



IX. 



MILTÄ TUNTUU OlylyA RAKASTUNUT? 

Lene on vanhin tytöistä, 28-vuotias ja hyvin kaunis. 
Siitä huolimatta hän ei vielä ole naimisissa, ja sen tähden 
tytöt, joiden mielikuvitus syttyy helposti olettavat 
hänen kokeneen jo traagillisen lemmentuskan kypsyneen 
neitsyytensä aikana. Se ainakin on varmaa, että hänen 
vanhempansa olivat ennen olleet upporikkaita ja että 
hän näistä kuudesta tytöstä on ainoa, joka voi heit- 
tää silmäyksen loistavaan menneisyyteen tanssiaisten 
kuningattarena. Se, minkä Judith kerran oli ilmaissut 
kuiskaten muille vaadittuaan sitä ennen kunniasanalla 
vahvistetun vakuutuksen haudanhiljaisuudesta, nimittäin 
että Lene olisi jo kerran ollut morsian, vieläpä oikein 
kreivillisen sulhasen morsian, kunnes hänen isänsä yht'- 
äkkiä menetti omaisuutensa, minkä jälkeen sulhanen 
muka olisi häipynyt tiehensä — se kaikki on ainakin vielä 
kiistanalaista. Tytöt uskoivat sen, koska se oli niin surul- 
lista ja romanttista, mutta mikään ei ainakaan vielä 
todista sitä sitovasti. 

Mutta toiselta puolen kaksikymmentäkahdeksan vuotta 
on kaksikymmentäkahdeksan vuotta, siitä ei pääse mihin- 
kään. Seitsemän vuotta enemmän kuin kaksikymmentä- 
yksi. Ne oikeuttavat korvaamattomien neuvojen antami- 

seen rakkausasioissa. Niinpä Susekin oli kääntynyt Irenen 
puoleen neuvoa pyytäen, kun Käthe haukkoi ilmaa poliisi- 
juttuunsa takertuneena, ja kysynyt häneltä, mitä tuolle 
suunniltaan joutuneelle lapselle olisi tehtävä. 

»Ei mitään», oli I^ene silloin sanonut. »Jätä kaikki 
kohtalon huomaan, sillä se osaa parhaiten hävittää suu- 
reksikin kasvaneen onnen. Liian harvinaista on pysyvä 
rakkaus. Ja liian harvinainen mies, jonka tunteet eivät 
muuttuisi!» 

Kas, niin viisas Lene on. Senpätähden Suse ja Käthe 
pitävätkin aivan erikoisena suosionosoituksena sitä, että 
hän ilmestyy odottamatta heidän luokseen eräänä arki- 
iltana. Hän ei sano: »Kuljin tästä sattumalta ohi ja 
päähäni pälkähti kurkistaa tänne, mitä teille kuuluu.» Ei. 

»Tahtoisin keskustella teidän kanssanne eräästä asiasta. 
Vain teidän kahden kanssa.» Niin hän sanoo. Ja lisää 
vielä: »Ei mitään julkista.» 

Ei julkista: se tahtoo sanoa, ettei asialla ole mitään 
tekemistä »Koti»-O.Y:n kanssa. Siis yksityistä asiaa. Suse 
ja Käthe katsovat vierastaan kunnioittavasti ja hartaan 
odottavasti. 

»Tahtoisin kysyä teidän neuvoanne.» 

Tuo kylmä, viisas, katkera Lene! Ei puutu paljon, 
etteivät Suse ja Käthe kumarra. Suse sanoo: 

»Mikäli järkeä riittää kalloissamme, olemme valmiit 
auttamaan.» 

L,ene sytyttää savukkeen ja tupruttelee savua ilmaan; 
hän unohtaa aivan* tarjota tytöillekin. Se ei kuitenkaan 
ole mikään loukkaus, sillä Suse polttaa korkeintaan vain 
sunnuntaisin savukkeen tai pari (työssä se sitä paitsi on 
kielletty). Mitä taas Kätheen tulee, huokaa hän helpo- 
tuksesta. Hän ei nyt kerta kaikkiaan osaa tottua tupak- 
kaan, ja jos hän joskus polttaakin toisten seurassa osoit- 

taakseen olevansa »hieno neiti» — erikoisesti Paulilla, 
tuolla korvennettavalla, on tapana pakottaa hänet sii- 
hen — on vaikea tietää, kumpi pelkää toista enemmän, 
hänkö vai savuke. Käthe pitelee tuota tuntemattoman 
vaaralhsta esinettä niin kaukana itsestään, kuin hänen 
käsivartensa ulottuu, ikäänkuin pelkäisi hän sen räjäh- 
tävän millä hetkellä tahansa; vapisevin käsin hän kuljet- 
taa sen huulilleen ja laskee taas alas, ja sen sijaan, että 
hän vetäisi siitä savuja, puhaltaa hän ulospäin. Siitä- 
kin huohmatta hän saa silloin tällöin tukehtumis- 
kohtauksen. 

»Ajattelin juuri teitä sen tähden, että olette täysi- 
kasvuisia», sanoo Lene. »Toisethan ovat vielä lapsia.» 

»I^apsia?» Suse katsoo häntä kysyvästi. Onhan esi- 
merkiksi Marie vauhempi kuin hän. 

»Se ei vaikuta asiaan», vastaa I^ne hänen ajatukseensa. 
»Vaikka heidän täytyykin raataa, elävät he kuitenkin 
rauhallisempaa, turvatumpaa elämää kuin te. Heidän 
takanaan on koti, perhe. Te olette jo oppineet, mitä se 
merkitsee, kun saa harhailla ypöyksin elämän todella 
katkerina hetkinä.» 

— Mistä hän sen tietää, miettii Suse. — Miten hän 
voi tuntea noiden yksinäisten hetkien painon, jotka Suse 
oli elänyt äänettömässä, puohhämärässä kirkossa, talvisen 
iltapäivän kodittomassa rauhassa? ... 

Käthe ei mieti mitään, hän nyökkää päätään. Aivan 
oikein. Sellaisilta tässä kai näytetään. Se jättää jälkensä, 
kuten näppylätkin. Ei tosin ihoon, vaan jonnekin syvem- 
mälle, nahan alle. 

»On kysymys siitä ... Äi, seis, alkakaamme alusta. 
Ehkäpä minun on lähdettävä siitä, että siihen aikaan, kun 
isäni kärsi haaksirikon, minä ohn kihloissa. Vanhempani 
ohvat kihlaustaui vastaan, mutta pakotin heidät suostu- 

maan siihen. Sulhaseni oli rutiköyhä, täysin tuntematon 
nuori mies ...» 

»Ah!» livahti Käthen huulilta. »Eikö hän ollutkaan 
kreivi?» 

»Kreivi?» ihmettelee I,ene. »Ei sinne päinkään! Mistä 
olet sen saanut päähäsi?» 

»Mi-minä . . . tuota . . . arvelin vain», änkyttää Käthe. 

»Ei, kreivi hän ei ollut. Köyhä poika, joka etsi omai- 
suutta ja hyviä suhteita ja jätti minut heti paikalla, kun 
olin menettänyt omaisuuteni. Vanhempani eivät ole vielä 
tänä päivänäkään unohtaneet, että satuin tekemään niin 
huonon valinnan.» 

Suse kumartuu kiinnostuneena. 

»Tuntuuko sinustakin siltä, että teit huonon valinnan?» 

»Minusta ei tunnu siltä, tiedän sen. Tiedän sen var- 
masti, sillä nyt . . . rakastan taas erästä. Ja — sattu- 
malta — hän on nytkin köyhä ja tuntematon.» 

»Onko se sitten onnettomuus, I,ene? Nythän olet 
itsekin köyhä.» 

»Niin, mutta vanhempani panevat kaiken toivonsa 
minuun. He laskevat minun tekevän vielä rikkaan naimis- 
kaupan. Ja nyt heidät on kohdannut se raskas isku, että 
myöskin veljeni haluaa mennä naimisiin. Eikä hänkään 
ole ottanut rahoja huomioon valitessaan elämänkumppa- 
ninsa. Tiedättehän, että me kaksi olemme elättäneet koko 
perhettä. Ja jos jätämme vanhempiemme kodin, jos kum- 
pikin ryhdymme tekemään työtä vain itseämme varten, 
miten käy silloin vanhempiefnme? Voisimme tosin antaa 
heille jonkin verran, mutta ei tarpeeksi.» 

»Kuka on sydämesi valittu?» 

»Erään sairaalan nuori, pienipalkkainen alilääkäri.» 
Lenen rauhallinen, tasainen ääni kiihtyy äkkiä. »Ja . . . 
ja minä olen jo kovasti väsynyt, Suse. En jaksa 

aloittaa riitaa ja kaunaa uudelleen ... en jaksa käydä 
taas tuohon taisteluun. Ja kuitenkin . . . eihän noita kahta 
vanhusta voi jättää yksinkään ...» 

»Odotahan, kun tuumin hetkisen, I,ene.» 

»Tahtoisin kysyä sinulta erästä asiaa», huudahtaa 
Käthe äkkiä kiihkeästi. »Se ei tosin kuulu juuri tähän, 
mutta tahtoisin niin mielelläni tehdä tuon kysymyk- 
sen.» 

»Ole hyvä!» 

»Sanot olevasi rakastunut, I^ene. Millaista se on?» 
»En ymmärrä kysymystäsi.» 

»Miltä tuntuu olla rakastunut? Millä tavalla tunnet 
sen? Mikä sinussa on muuttunut?» 
I,ene hymyilee. 

»Miksi kysyt sitä, Käthe? Tiedäthän sen itsekin, olet- 
han itsekin ollut rakastunut.» 

Käthe puistelee päätään itsepäisesti. 

»Niin olinkin. Mutta minä olen maalainen. Suse 
sanoo, että olen mustalaistyttö. Minä en harkitse mitään, 
en tunne mitään muuta käskyä, menehdyn . . . Teidät on 
veistetty eri puusta, jalommasta lajista nähtävästi, te 
olette saaneet nauttia toisenlaista kasvatusta, joka on 
antanut teille itsehillintää, itsekuria. Minkälaista on tei- 
dän rakkautenne?» 

»Käthe, pikku hupakko, ei siinä asiassa ole minkään- 
laista eroa. Ei meitä ole veistetty eri puusta eikä suin- 
kaan jalommasta lajista.» 

»Voit valita, jäätkö kotiin vai seuraatko rakkauttasi. 
Minä seuraisin sitä aivan umpimähkään.» 

»Niin, ensi kerralla, 'laisella kerralla olisit sinäkin 
kokeneempi, harkitsevampi. En vieläkään käsitä, mihin 
pyrit, Käthe!» 

»Tähän. Kuinka te käyttäydytte, kun ensi lempi 

valtaa teidät? Voitteko pysyä iloisina ja hyväntuulisina, 
säilytättekö itsekurinne?» 

L,ene kohottaa kulmakarvojaan. 

»Iloisina ja hyväntuulisina? Sitä en usko. Olemme 
ikionnellisia tai epätoivoisia. Usko minua, Käthe, ei meissä 
ole mitään eroa.» 

»Sitten on kaikki hyvin», sanoo Käthe odottamatta 
tyytyväisenä. Hän heittää Suseen keventyneen katseen 
ja nojautuu tuolissaan taaksepäin ikäänkuin hyvän työn 
suoritettuaan. L,ene ei vieläkään oikein käsitä, mitä 
Käthe ajaa takaa. Hän vaistoaa tosin, että Käthe on ollut 
huolissaan Susen takia ja että hänen antamansa selitys 
on rauhoittanut hänet. L,ene kätkee kysymyksen mieleensä 
toistaiseksi; joskus hän miettii sitä, nyt valtaa hänen oma 
asiansa hänen mielerfsä kokonaan. 

»No niin, Suse, mitä sanot?» 

»Jos veljesi menee naimisiin, lähtee hän kotoa pois, 
eikö niin?» 
»Kyllä.» 

»Silloin sinun miehesi voi aivan hyvin tulla hänen 
tilalleen. Kun hänkin antaa ansionsa kotiisi ja veljesi 
auttaa lisäksi vähän osaltaan, ei vanhempiesi elämään 
tarvitse tulla sanottavampia muutoksia. Heti kun 'Koti'- 
O.Y. aloittaa toimintansa, ansaitset paremmin. Sinun ei 
tarvitse enää jakaa ansiotasi jälleenmyyjien kanssa; liik- 
keessä, jossa ei ole välikäsiä, ovat sinunkin työsi enemmän 
arvoisia.» 

»Mahdollista kyllä. Toivon, sitä. Toiselta puolen . . . 
yhdessä asuminen vanhempieni kanssa ei tule olemaan 
helppoa. Saada vanhempani tyytymään tähän uuteen 
järjestykseen . . . kaiken sen jälkeeti., mitä he ovat minulta 
odottaneet . . . minun . . . minun sulhaseni kanssa, joka 
on niin toisenlainen kuin he . . . Olen väsynyt, Suse.» 

»Sitä juuri ei saa olla. Meillä ei ole siihen aikaa. 
Ihmisellä on niin paljon toimitettavaa tässä maail- 
massa . . .» 

»Niinkö arvelet?» 

Tuli hiljaisuus. Tytöt istuvat vaiti, vain pienen huo- 
neen automaattiset huonekalut rasahtelevat silloin tällöin. 
He ajattelevat elämää kaikki kolme, elämää, josta he ovat 
saaneet maksaa enemmän kuin onnellisemmat sisarensa 
kokonaisen ihmisiän aikana — voimia, joiden epävarman 
suunnan he havaitsevat vavistuksella — tietään ja koh- 
taloaan, joka vielä on kiedottu salaperäisyyden hämärään; 
kiihottavien, onnellisten tai kohtalokkaiden salaisuuksien 
hämärään. Kolme tytönpäätä: jokaisessa häilyvät haave- 
kuvat — huntumaiset, loistavat tai sameansynkät haave- 
kuvat. 

»Minkä tähden ihminen elää, Lene?» kysyy Suse äkkiä. 

Lene katsahtaa häneen ja kohauttaa olkapäitään hil- 
jainen, katkera hymy huulillaan. 

»Koska Jumala on luonut hänet», sanoo Käthe korut- 
tomasti. 

»Niin. Mutta Jumala on antanut jokaiselle eri eväät 
selkäreppuun päästäessään hänet maailmaan. Järkeä, 
voimaa, kauneutta, hyvyyttä — jokaiselle sitä, mikä 
hänen osakseen oli tuleva. Emme ole saaneet sitä leikkiäk- 
semme sillä, emme ilman tarkoitusta. Sitä täytyy käyttää, 
kartuttaa, kehittää, levittää koko maailmaan, jotta maail- 
makin tulisi siitä järkevämmäksi, voimakkaammaksi, 
kauniimmaksi, paremmaksi! Se, minkä toimme muka- 
namme, se, minkä Herra pani meidän pieniin reppui- 
himme, ei ollenkaan kuulti fneille itsellemme. Se on vain 
laina, lyhytaikainen kiinnityslaina, joka täytyy maksaa 
elämän aikana. Se heikko liekki, joka on elämä, täytyy 
saada sen avulla viriämään suurempaan, loistavampaan 

loimuun. Tiedän puhuvani hullusti, ilmaiseväni huonosti 
ajatukseni ...» 

»Puhu vain, Suse!» kehoittaa I v ene. »Ymmärrämme 
kyllä.» 

»Huonosti, typerästi ja heikosti ilmaisen ajatukseni, 
ja kuitenkin tiedän niin hyvin, mitä tarkoitan. Täytyy 
tuhlata! Ei saa säästää, harkita, olla arka eikä varovai- 
nen! Kaikkea sitä, mihin kykenemme, sieluamme, aja- 
tuksiamme, rakkauttamme, kaikkea sitä meidän on siro- 
teltava molemmin käsin ympärillemme. Meidän on valet- 
tava kaikki se maahan. Emme saa kysy 3,, kannattaako 
se, saammeko sen takaisin, niitämmekö siitä kiitosta. 
Sillä vastoinkäymiset ja kiittämättömyys on otettava 
vastaan, niinkuin puu ottaa vastaan sateen ja tuulen: 
myöskin ne ovat välttämättömiä hedelmän kypsymiselle. 
Meidän on tehtävä kaikki, mihin heikko liekkimme pys- 
tyy, käytävä kaikkeen käsiksi, minkä tiedämme hyväksi, 
tarkoituksenmukaiseksi, suorittamisen arvoiseksi. Ei tee 
mitään, vaikka joskus lyömmekin päämme seinään. Jos 
päähän tulee reikä, menee se kyllä umpeen. Mutta pel- 
kuri ei saa olla, ei saa mitata niukasti, ei kitsastella. 
Täytyy tuhlata. Selkäreppu tyhjänä meidän on palat- 
tava silloin, kun meidät kutsutaan pois. Luulen, että 
on olemassa vain yksi synti: kun on kyntänyt pienem- 
män pellon, kuin mihin voimat olisivat riittäneet, kun ei 
ole tehnyt kaikkea sitä, mitä suorittamaan meidät lähe- 
tettiin tänne ...» 

Suse vaikenee hengästyneenä, hänen poskensa hehku- 
vat. Hetken kuluttua hän taaskin varmasti häpeää. 
Häntä hävettää aina perästäpäin, kun innostus on tem- 
mannut hänet mukaansa ja saanut hänet vauhtiin. 

Lene nousee, tarttuu hattuunsa. Ovella hän suutelee 
Susea. 

»Kiitän sinua, Suse. Olen hyvin iloinen, että tulin 
tänne.» 

Käthe alkaa puhua vasta sitten, kun hän on laskenut 
muutamilla kätevillä otteilla kirjoituspöydän takaseinän 
patjoineen alas ja laittanut vuoteensa yökuntoon. 

»Sinähän lausuilit oikein kauniita asioita», sanoo hän 
vilpittömällä arvonannolla. 

Suse sinkoaa pieluksen hänen päähänsä. 

Sähkökatkaisija napsahtaa. Käthe ojentautuu vuo- 
teeseen mukavasti pitkin pituuttaan. Hän on siepannut 
pikku pieluksen lennosta, hän ei anna sitä takaisin, vaan 
painaa sen tyytyväisenä päänsä alle. Se epävarma pelko, 
joka jo jonkin aikaa on vallinnut hänen mielessään, on 
tänään häipynyt. Hän on luullut huomaavansa Susessa 
jonkinlaisen muutoksen, tosin pienen, mutta tuskallisen, 
levottomuutta herättävän . . . nyt näyttää siltä, että hän 
on erehtynyt. »Olen oikea villiaasi», sanoo Käthe itselleen 
pimeässä, »onhan maailmassa muutakin kuin rakkautta». 
Lenenkö viisas selitys vai Susen »lausunta» hänet on rau- 
hoittanut, sillä kysymyksellä hän ei rasita päätään. 

»Anna se takaisin!» Sohvalta kuuluu oikea hautajais- 
ääni. 

Vai niin, pikku pielus! 

»Ei tule mieleenkään!» Käthe nauraa onnellisena, taput- 
taa pielnksen mukavammaksi korvansa alle ja nukahtaa 
leveä hymy huulilla. 

Tätä sielunrauhaa kestää täsmälleen kaksi päivää. 
Sillä kolmantena tulee Paul tarkoittamatta ja aavistamatta 
mitään pahaa, vieläpä • kaksi kaunista appelsiinia taskus- 
saan. Ja Suse puolestaan ei edes kiitä, hänen nuoret suden- 
hampaansa iskevät taistelunhaluisina hedelmän sileään, 
keltaiseen, tuoksuvaan kuoreen, ja hän heittää yht' äkkiä 
halveksivasti Paulille päin silmiä: 

»Niin, minun täytyy sanoa, että on siinäkin kunnon 
heppu, tuo turkkilainen ystäväsi! Tuo maineikas rakennus- 
insinööri!» 

»Miksi? Minkä rikoksen tuo onneton on sitten tehnyt?» 
kysyy Paul jokseenkin rauhallisesti. »Muuten sinulla ei 
ole mitään pätevää syytä kutsua häntä ystäväkseni. Olen 
nähnyt miehen kaiken kaikkiaan kolme kertaa enkä ker- 
taakaan ole keskustellut hänen kanssaan.» 

»Mutta teidän toimistossannehan haudottiin valmiiksi 
tuo äärettömän mielipuolinen suunnitelma kiinnittää 
minut hänen kahleparikseen!» 

»Teimmekö siinä ehkä pahan työn? Muutenhan sinut 
olisi jo aikoja sitten työnnetty rajan taa, oi lempeä ystä- 
vättäreni! Mutta etkö suvaitsisi jo vihdoinkin kuiskata, 
kenet aviosiippasi on murhannut?» 

»Hän uskottelee olevansa siebenbiirgiläinen. Sanohan, 
eikö Siebenburgenissä ole ollenkaan valtion kansakouluja? 
Eivätkö lapset opi siellä lukemaan ja kirjoittamaan? 
Onko 'hyvä käytös' siellä täysin tuntematon käsite?» 

Paul istuutuu aivan rauhallisesti ja odottaa ukkosen 
loittonemista. Hän käsittää asian siten, että nämä ovat 
kaikki vain kaunopuheisia kysymyksiä. Mutta Käthe 
puuttuu puheeseen: 

»Kuulehan, Suse, en tiedä, mitä miehesi on rikkonut. 
Kuinkahan olisi, jos vaikka sanoisit sen?» 

Suse huohottaa, koettaa niellä kiukkunsa, mutta pääs- 
tää sen sitten jälleen valloilleen: 

»Eihän hän ole rikkonut millään tavalla, tuo tomppeli. 
Mutta eikö täysikasvuisella ihmisellä toki pidä olla niin 
paljon huomaavaisuutta, että hän lähettäisi tuosta pilaffia 
märehtivästä janitäaarimaasta edes maisemakortin: 'Täällä 
olen, olen elossa, voin hyvin . . .' Minulle hänen ei suin- 
kaan tarvitse niitä lähettää, mutta hiukan hyviä tapoja . . .» 

»Seis!» Käthe keskeyttää hänet ankarana. Samassa 
he hyökkäävät yhdessä Paulin kimppuun, joka nauraa 
niin, että on pudota tuoliltaan. Suse käy häneen käsiksi 
ilmeisin tappamisen aikomuksin, ainakin siltä näyttää, 
Käthe taas takoakseen häntä selkään, ettei hän tukeh- 
tuisi. 

»Vai on sinulla niin lysti! L,opetatko heti paikalla!» 
Suse ravistelee häntä leppymättömänä. 

»Armoa!» rukoilee Paul. »Enhän minä naura enää ollen- 
kaan.» Hän pyyhkii silmiään. »Katsos, tyttö kulta, olet epä- 
oikeudenmukainen. Tuo poikaparkahan luulee juuri käyt- 
täytyvänsä tahdikkaasti, kun hän ei anna yleensä min- 
käänlaisia elonmerkkejä itsestään. Loppujen lopuksihan 
se kuitenkin oli pakkoavioliitto ...» 

»Varmasti», Suse nostaa pikku nenänsä julkeasti ylös. 
»Ette kai kuvittele, että olisin vapaaehtoisesti suostunut 
hänen vaimokseen?» 

»Emme suinkaan, Suse! Kenenkä päähän nyt sellaista 
pälkähtäisikään?» Uhrautuvaisena ryhtyy Käthe välittä- 
mään sovintoa ja viittoo Paulille epätoivoisella käsi- 
kielellä, että tämä jättäisi toki irvistelynsä. Paul, joka on 
oikeudenmukaisuutta rakastava nuorukainen, haluaisi 
kaikin mokomin lausua vielä jonkin hyvän sanan poissa- 
olevan syytetyn puolustukseksi. Mutta jollakin tavoin 
hän tuntee — vaikk'ei Käthe antaisikaan hätämerkkejään 
sekä käsillä että jaloilla — että ajankohta ei ole aivan 
hyvin valittu puolustuspuhetta varten. Vielä kerran 
toteaa hän mielessään, että vain itse piru tulkoon tyttöjen 
kanssa toimeen. Hän aj^tl^lee Judithia, jonka kanssa 
hän juuri tällä hetkellä sattuu olemaan riidoissa — ja 
minkä tähden, niin, hänet saa heti hirttää, jos hän sen 
tietää! Hän huokaa alistuvaisena. 

Myöskin Käthe huokaa. Kahden päivän huoleton 

riemu muuttuu äkkiä synkäksi mielipahaksi. Mutta mitä 
tässä sitten voi tehdä? Kysyäkö Suselta noin vain muina 
miehinä: »Sanohan, ethän vain ole rakastunut tuohon 
mahdottomaan aviomieheesi ? » 

Ivuoja varjelkoon! Jos se vielä sattuisi olemaan 
totta . . . silloin Suse paiskaisi hänet heti paikalla ikku- 
nasta ulos. 



X. 



TEOMvISUUSPARONlTAR. 

Jos joku asiaan perehtymätön tarkastelija, joka ei 
olisi tuntenut tyttöjen entistä ja nykyistä elämää, olisi 
nyt seurannut heitä syrjästä, olisi hän täydellä syyllä 
voinut olettaa, että he kaikki olivat syvästi loukkaantu- 
neet toisilleen: heidät oli vallannut parantumaton vaellus- 
halu. Jokaisen vapaahetkensä he näet viettivät kadulla. 
Vaanivin, julkein katsein, kasvot vastuunalaisuuden kuor- 
man synkistäminä he sipsuttelivat kaikkialla kaupungissa, 
pysähtyivät jokaisen tyhjän myymälän eteen, silmäilivät 
kaikkea ankaran arvostelevasti, kävivätpä väliin talon- 
miestenkin puheilla mahtavin elein ja päättäväisen näköi- 
sinä. Silloin kun siihen oli syytä, vetivät he esille pienet 
muistikirjansa ja tekivät niihin merkintöjä; talonmies- 
paroista lienee lopuksi tuntunut r siltä, että heidät oli 
alistettu poliisikuulusteluun. 

Toinen vuosi läheni loppuaan, ja nyt olivat jo Marie 
ja Lenekin laskeneet täyden säästösumman sisältävät 
pienet säästökirjansa pöydälle. Suse ja Käthe eivät vielä 
olleet niin pitkällä, mutta se ei herättänyt muissa huoles- 
tumista. Olihan Käthe sanonut: kahdessa vuodessa, ja 
Käthen tapana oli tarkoittaa kirjaimellisesti sitä, mitä hän 
sanoi. Toisen vuoden kolmantenasadantenakuudentena- 

kymmenentenäviidentenä päivänä vaeltaisivat viimeiset 
kolme tai neljä tai viisi pengöä pankkiin, ei päivääkään 
aikaisemmin eikä myöhemmin — sellainen oli nyt kerta 
kaikkiaan Käthen luonne. 

Judithin kohdalta asia herätti enemmän levottomuutta. 
Hänen omien sanojensa mukaan tuhatlappunen oli jo 
useampaan kertaan ollut täysi — ja sitten tulla tupsahti 
aina jokin aivan kuolemankipeä tarve, joko uusi hiihto- 
puku tai uusi iltapuku. Tai mahdollisesti uusi ulkolaita- 
moottori veneeseen. Judith on suuri urheilulady, mutta 
se seikka ei ole kuitenkaan kyennyt kasvattamaan häneen 
lujaa luonnetta. 

Sitä todistaa myöskin se, että hän on ainoa, joka 
ottaa vastaan vanhempiensakin avustusta saadakseen 
säästösummansa nousemaan vaadittuun tuhanteen. — 
Ottaa vastaan? . . . Vieläpä vaatiikin, jopa toisinaan 
sangen kovaäänisesti. 

»Katsokaahan», hän selittää tytöille anteeksipyytä- 
västi, »muuten olisin kerjännyt tämän pikku avustuksen 
moottoriin tai hiihtopukuun. Vanhemmilleni se on yhden- 
tekevää. Ja sitä paitsi he antavat sen mieluumminkin 
tähän jaloon tarkoitukseen!» 

»Kevytmielinen olento!» nuhtelee Suse häntä. »Minä 
aavistan hämärästi, että meidän on vielä kerran suljet- 
tava sinut pois ylevästä yhtiöstämme. Ja sitäkin suurem- 
malla syyllä, kun sinä yhä vielä viivyttelet kahdeksassa- 
sadassaviidessäkymmenessä, vaikka sinulla viime viikolla 
oli jo kahdeksansataakuusikymmentäviisi!» 

»Minun piti maksaa eräs kunniavelka», puolustautuu 
Judith. »I^öin Käthen kanssa vetoa siitä, että Paul on 
rakastunut sinuun . . \ ja hävisin.» 

»Mitä? Oletko lyönyt vetoa siitä, että Paul on rakas- 
tunut minuun?» 

»Olen.» 

Suse tarttuu päähänsä. 

»Joku meistä on nyt pähkähullu, lapset, Käthe, löitkö 
Judithin kanssa vetoa?» 

»I y öin. Mutta minä sanoin, että Paul ei ole rakastunut 
sinuun!» 

»Hyvä. Ja veto lyötiin viidestätoista pengöstä?» 

»Vain kymmenestä. Viisi meni 'kaupparyyppyyn', sii- 
hen suureen kasaan ruokatavaroita, jonka Judith toi 
tänä iltana.» 

»Ja sallitaanko minun kysyä, Judith, kuinka saitte 
selville, että sinä hävisit? Kysyittekö ehkä Paulilta?» 

Judith katselee hajamielisenä ikkunasta ulos, sitten 
hän tarkastelee kynsiään ja vastaa välinpitämättömällä 
äänellä: 

»Ei tarvinnut kysyä -- hän sanoi sen itsestään.» 

»Mitä, ettäkö hän ei ole rakastunut minuun?» 

»Ei. Vaan, että . . . hän on rakastunut minuun.» 

Täysosuma! Johtokunnan istunto muuttuu silmän- 
räpäyksessä niin meluisaksi, kuin osakkeenomistajina olisi 
tuhat pikkupirua. 

»Judith, ja tuolla tavallako sanot sen? ...» 

»Käthe, sinä käärme, miksi et ole puhunut minulle 
mitään?» 

»Ja kaikki tämä tapahtuu meidän selkämme takana! . .» 

»Käthe, missä nuo kymmenen pengöä ovat?» Suse, 
materialisti, käy nyt hänen kimppuunsa. 

»Missä niiden sitten pitäisi olla? Pankissa.» 

»Voi sinuas, häpeämätönt Käthe! Noin alhaisilla kei- 
noillako sinä hankit rahaa?» 

»Se oli täysin kunniallinen veto. Olisinhan voinut 
hävitäkin sen.» 

»Voi, sinä mustalainen, sinä mustalainen!» 

Mutta tämä asia ei nyt jaksa kauan kiinnostaa heitä. 
Kaikki joutuu paljon suuremman, kiihottavamman kysy- 
myksen varjoon: liikehuoneiston vuokraamisen! 

»Pääkadun varrella!» Röschen korostaa entistä mieli- 
pidettään. 

»Uudessa L,eopoldin kaupunginosassa! Jokainen nuori 
pari vuokraa nykyään sieltä asuntonsa!» kuuluu päin- 
vastainen mielipide. 

»Tahtoisin mieluummin keskemmälle kaupunkia», van- 
hoillinen Marie puistelee päätään. 

Ja jokaisen uuden alueen tullessa kysymykseen kaikki 
kuusi vetävät pienet taskukirjansa esille ja ilmoittavat 
tarkastamansa huoneistot, pohtivat etuja ja keskustelevat 
huolestunein ilmein varjopuolista. Viikkokausia kestä- 
vät nämä neuvottelut, kunnes he viimein pääsevät yksi- 
mielisyyteen ja lähtevät kaikki yhdessä valittuun liike- 
huoneistoon. Henkeään pidättäen he katsovat vieressä, 
kun Käthe, kassanhoitaja, ottaa rahapussinsa esiin ja 
suorittaa liikkeen vuokran huolellisesti taitetuilla sata- 
lappusilla. Kun he sitten jälleen astuvat kadulle, puhkeaa 
Röschen liikutuksesta kyyneliin. 

Myöskin Suse nostaa pankista melkoisia summia ja 
ostaa koneita liikettä varten. Laskan kanssa hän koette- 
lee höyläpenkkejä, sirkkelisahoja, vaihtaa hänen kanssaan 
arvostelevia asiantuntijan katseita vasaroita, meisselejä, 
poria valitessaan. Suse käyttäytyy rauhallisesti ja kyl- 
mästi tehtailijoiden seurassa, mutta samalla hänen sydä- 
mensä lyö ainakin kaksituhattakuusisataa kertaa minuu- 
tissa. Myöskin toiset juoksentelevat kaikkialla asioillaan, 
kasvot hehkuen ja henki vähän väliä salpautumaisillaan; 
väliin he laskevat työn käsistään ja valittavat: »Voi, 
hyvä L,uoja sentään!» 

He pelkäävät aivan hiukkasen ja ovat hirveän onnellisia. 

Sitten liikkeen järjestäminen. Täysilukuinen yleinen 
kokous: myöskin Paul ja Laska ottavat siihen osaa. 

»Alea iacta est!» Suse avaa istunnon. Röschen, joka 
nyt ei ole tavallisessa hiljaisessa mielentilassaan, ryhtyy 
sujuvasti lausumaan ainoata latinan lausetta, joka on jää- 
nyt kouluajalta hänen mieleensä: »parturiunt montes . . .» 

Viittauksella hänet vaiennetaan, ja Paul saa puheen- 
vuoron. Hän puhuu rumia asioita, mainitsee osake- 
yhtiöitä koskevia määräyksiä ja viidenkymmenentuhan- 
nen pengon pääoman. Tyttöjen kasvot käyvät pitkiksi. 
Eivätkö he siis saakaan liittää noita kahta taikakirjainta 
»O.Y.» yrityksensä nimeen? Vahinko. Se olisi kuulosta- 
nut niin ylhäiseltä. Kauppayhtiö? . . . Hyvä on, olkoon 
niin, kauppayhtiö. Se nyt ei ollut se aivan oikea, mutta 
kun heidän lainopillinen avustajansa sanoo, ettei se käy 
muutenkaan . . . 

Nyt lainopillinen avustaja ottaa esille sopimusluonnok- 
sen ja lukee sen julki. Tytöt kuuntelevat häntä laajentu- 
nein silmin: nyt heille vasta alkaa valjeta, että he ovat 
vakavia, sopimuksen sitomia liikekumppaneita. Jokainen 
kohentaa hiukan ryhtiään, vieläpä I^enekin, ja Judith 
laskee ristiin heitetyt jalkansa jälleen siivosti vierekkäin. 

Kuumeinen, jossain määrin liiankin hätiköity työ pan- 
naan käyntin. He pesevät itse huoneiston, vieläpä maa- 
laavatkin sen itse. Vasta perästäpäin he tulevat ajatel- 
leeksi, että päinvastainen järjestys olisi ehdottomasti 
ollut edullisempi. Yhdentekevää, he luuttuavat uudelleen; 
kunpa Suse vain ei olisi nauranut asialle viikkokaupalla, 
Suse, joka sillä välin jo työskentelee liikkeessä ja kiusoit- 
telee heitä alinomaa. ' f 

»Ensi kerralla, kun olette jostakin kahden vaiheilla, 
voitte turvallisin mielin kääntyä minun puoleeni! Tai 
voihan ehkä juoksupoikakin antaa teille sopivia neuvoja.» 

Paul väittää, että tytöt pesivät myymälän ainakin 
kuusi kertaa ja maalasivat sen ainakin yhdeksän kertaa. 
Aina kun häneltä liikenee vähänkin vapaata aikaa, hän 
käy kurkistamassa liikettä, pistäytyy sisälle muutamaksi 
minuutiksi, arvostelee, kompastelee sinne tänne tyttöjen 
tiellä, painaa varkain suukon Judithin korvan taakse. 
Sitten hän silmäilee myymälän takana olevaa työpajaa, 
vaivaa sielläkin päätään löytääkseen pilkan aiheita, kyse- 
lee jokaisesta esineestä, mikä se on ja mitä sillä tehdään. 
Kerran hän huomauttaa ohimennen kesken tarkaste- 
lujaan: 

»Kuulehan, ukko Greguss pyysi sanomaan sinulle, että 
pistäytyisit joskus hänen puheillaan ohi mennessäsi. Alle- 
kirjoittamaan valtakirjan, jotta hän voisi panna avioero- 
jutun vireille.» 

»Onpa hänellä nyt kiire!» murahtaa Suse sangen epä- 
ystävällisesti. Sitten hän kumartuu jälleen sorviinsa. 
Paul kohauttaa olkapäitään ja pujahtaa huoneesta. 

Myymälässä hän saa ilmeisesti ystävällisemmän vas- 
taanoton. Tytöt levittävät juuri lattialle Irenen kauneinta 
mattoa; astuessaan työhuoneen ovesta Paul kompastuu 
siihen ja kaatuu maahan pitkin pituuttaan. 

»Kuinka minua kohdellaankaan täällä tänä päivänä!» 
hän valittaa »Se saisi kivenkin pehmenemään säälistä, 
jos se olisi tätä näkemässä. Tuokin tuolla sisällä . . .» hän 
viittaa katkerana työpajaan. 

Mutta kun hän tulee jälleen seuraavana päivänä, jää 
hänen suunsa auki hämmästyksestä, ja hän unohtaa heti 
kaikki kärsimänsä loukkaukset. Jo kadulta lähtien . . . 
näyteikkunassa suloinen, ilmava uudin sirosti syrjään 
vedettynä, aivan kuin tavallisessa asunnossa. Sen aukosta 
näkyy herttaisen kodikas huone: matot, seinät, huone- 
kalut iloisessa sopusoinnussa, jokainen pikku liina, jokai- 

nen pikku koriste omalla paikallaan. Nojatuolissa istuu 
nuori tyttö. Hänen viehättävät pienet mustalaisenkasvonsa 
kumartuvat käsityöhön. 

Paul syöksyy ovesta sisään. 

»Lapset, tämähän on suurenmoista! Mitään niin hert- 
taista, mitään niin suloista en ole vielä milloinkaan . . .» 

»Mitä haluatte, herra?» Nuori tyttö nousee kunnioit- 
tavasti tuoliltaan. »Voitte ostaa koko huoneen sellaise- 
naan, kuten sen näette tässä, aivan pilkkahintaan, parilla 
sadalla pengöllä. Suvaitkaa astua hiukan lähemmäksi: 
joka ainoa esine käsityötä, kotimaisen käsityöläisammatti- 
kuntamme loistotuotteita, etevät taiteilijat, nerokkaat 
arkkitehdit ovat panneet siinä parasta, mihin heidän 
lahjakkuutensa pystyy ...» 

»Missä he ovat?» mylvii Paul korviaan pidellen, sillä 
hän pelkää, että Käthe aikoo jatkaa juttuaan koko puoli- 
tuntisen. »Missä nuo nerot ovat?» 

»Missä luulette heidän olevan, herraseni? Meidän tai- 
teilijamme puuhaavat työpajoissaan uusien teosten innoit- 
tamina. Heidän siivitetyissä sormissaan ...» 

»Eikö Judith ole täällä?» 

»Nainen, jota Teidän Armonne etsii, on kiiruhtanut 
kotiinsa pikku salin erinomaisen lumousvoiman innoitta- 
mana täydentääkseen sen taiteellista yleissävyä kiinalaista 
tunnelmaa levittävällä maljakolla.» 

»Onko tuo vakavaa puhetta? Onko Judith kotonaan?» 

»On. Hän tulee kohta mainitun maljakon kanssa. No, 
sanokaahan toki lopultakin, Paul, mitä pidätte tästä?» 

»Ihmeellistä, satumaista. Olisin sanonut sen jo aikoja 
sitten, mutta en saanut ptöieen vuoroa.» 

»Opettelen juuri esittelemään liikettämme, kun oikeita 
asiakkaita myöhemmin tulee. Käytinkö kertaakaan mur- 
retta?» 

»Ette kertaakaan!» 

»Jumalan kiitos! Pelkään vain, että jos innostun 
kovasti, lankean jälleen murteeseen!» 

Mutta Käthelle ei tarjoutunut pitkään aikaan tilai- 
suutta innostumiseen. Ihmisiä pysähtyi kyllä seisoskele- 
maan liikkeen edustalle, kurkistelemaan suloiseen huonee- 
teen, he osoittelivat milloin sitä, milloin tätä esinettä, 
sarkastelivat työhönsä syventynyttä nuorta tyttöä — toi- 
sinaan oli suorastaan tungosta myymälän edustalla, mutta 
yksikään asiakas ei astunut sisään. 

Ensimmäisen huoneen tilalle ilmestyi jo toinen vielä- 
kin herttaisempi, vieläkin iloisempi, jonka tytöt olivat 
valmistaneet Lenelle häälahjaksi, mutta vieläkään ei tul- 
lut asiakkaita, ei ainoatakaan vakavaa, kunnollista asia- 
kasta. Silloin tällöin he saivat myydyksi jotakin naisten 
rihkamaa, jonkin koruompeleen tai pikku pieluksen; niinpä 
katosi toinen uudin näyteikkunasta kahdessa päivässä, 
mutta oikeata asiakasta ei vain ilmestynyt. Ja kun se 
vihdoin tapahtui — silloin toteutui sana sanalta se, mitä 
johtaja Halasz oli ennustanut. Hän kysyi mestaria. Ja 
teki täyskäännöksen Susen astuessa hänen eteensä. Ja 
kun tämä ihminen sattui vielä olemaan hermostunut, 
saatiin kuulla karkeuksiakin. 

Käthen mieli kävi päivä päivältä raskaammaksi, Suse 
ei juuri uskaltautunut esille työpajastaan, tytöt tohtivat 
tuskin pistäytyä toistensa luona — kannattiko masentaa 
toisten sydämiä vielä enemmän? 

»Mainosta!» selitti Paul. »Täytyy laatia ilmoituksia. 
Sanomalehdissä, julistustauluilla. Myöskin valomainos 
olisi tarpeen.» 

He mainostivat. 
* »Suse! Tiedätkö, että meillä tuskin on enää rahaa?» 

»Aavistin sitä. Kuinka ovat asiamme?» 

»Ensi kuussa se tuskin riittää enää liikkeen vuokraan. 
Oman huoneemme vuokrasta en puhu mitään, siellä kyllä 
suostutaan odottamaan, jos se on tarpeen . . .» 

Seuraavana päivänä Suse meni johtaja Halaszin 
puheille. 

»Enkö saisi tulla takaisin tekemään hiukan työtä? 
Voisin laatia piirustukset kotona, niiden mukaan voisi 
työ käydä täällä ilman minuakin. Olemme kipeästi rahan 
tarpeessa.» 

»Ei, pikku tyttöseni. En halua olla missään tekemisissä 
kilpailevien teollisuusparonien kanssa. Mutta, nähkääs, 
olen laskenut näin tapahtuvan. Kun jätitte minut, halusin 
antaa teille jonkin rahasumman, lahjan, en tiedä itsekään 
mitä. Mutta en tehnytkään sitä; arvelin, että tulee vielä 
aika, jolloin tarvitsette sitä kipeämmin . . . Olkaa hyvä!» 

»Herra johtaja!» 

Suse ryntäsi vuokra-autolla kotiin päästäkseen pikem- 
min rohkaisemaan Kätheä. Heiluttaen tuhatlappusta 
ilmassa hän syöksyi liikkeeseen. Mutta hän pysähtyi 
kynnykselle kuin maahan juurtuneena. Eräs herra ja 
kaksi naista istui nojatuoleissa pikku pöydän ympärillä. 
Käthe seisoi heidän edessään. 

»Sallitteko, armollinen rouva?» Hän kääntyi Susen 
puoleen. »Johtajattaremme tuli juuri», hän selitti vie- 
raille. »On kysymys siitä, armollinen rouva, voimmeko 
antaa tämän huoneen sellaisenaan, mattoineen, uutimi- 
neen ja muine lisätarpeineen — kuudellasadallakahdek- 
sallakymmenellä pengöllä? Olen juuri alentanut hinnan 
seitsemäänsataankahteenkymmeneen.» 

Suse kätki tuhatlappusen käsilaukkuunsa. 

»No ... ei se oikein käy päinsä. Me emme ansaitsisi 
suoraan sanoen mitään. Sovimme kai seitsemästäsadasta, 
eikö niin?» 

Kun asiakkaat, ensimmäiset asiakkaat, olivat menneet, 
heittäytyivät tytöt toistensa kaulaan. 

»Nyt se alkaa käydä, kaikki alkaa käydä, saatpa 
nähdä, vanha kaveri. Mutta sanohan, niiksi Herran 
nimessä kutsuit minua 'armolliseksi rouvaksi?» 

»Miksi sitä kysyt, etkö muka ole sitä? Ja asiakkaiden 
sieluntilaan on sellaisella suuri vaikutus. Jos hoilotan 
sinulle: Kuulehan, Suse! ei sanallasi ole ollenkaan kanta- 
vuutta. Seitsemänsataa pengöä!» 

»Olet aivan mieletön, suloinen pikku marakattini, 
mutta saanen kai tyytyä siihen. Nyt alkaa kauppa käydä, 
nyt alkaa kaikki käydä!» 



XI. 



JUDITH, MAINOSPÄÄIvLIKKÖ. 

No niin, ei kauppa tosin käynyt tästä lähtien paljon 
paremmin, mutta sanokaamme kuitenkin: se alkoi käydä. 
Liikkeen ensimmäinen puolivuotiskausi päättyi 12,60 pen- 
gon puhtaaseen voittoon. 

»Toiselta puolen emme ole tähän mennessä nääntyneet 
nälkäänkään!» Suse lohdutteli itseään ja toisia. »Kun 
otamme senkin huomioon, ei ansiomme jää niinkään 
mitättömäksi.» 

»Ja kun otamme huomioon, että siihen on sijoitettu 
yhdeksäntuhatta pengöä, ei se ole niinkään suuri!» hymyili 
Marie. »Mutta loppujen lopuksi ensimmäinen puolivuotis- 
kausi ...» 

»Nyt seuraa suuri nousukausi, siitä voitte olla var- 
moja!» ennustaa Suse. »Sisustusliike 'Kodin' nimi alkaa 
olla tunnettu. Ja lisäksi minulla on uusi, loistava päähän- 
pisto!» 

»Anna kuulua, Suse!» 

»Asuntojen kunnossapito. Ilmoitamme sitoutuvamme 
pitämään asuntoja kunnossa halvalla hinnalla vuositilauk- 
sella. Tilausmaksuun sisältyy kerran vuodessa tapahtuva 
kaikkien huonekalujen yleinen korjaus ja puhdistus, 
uutimet ja matot niihin luettuna, ja sen ohella kaiken- 

laista pientä . . . Esimerkiksi, jos kaappiin tulee naarmu, 
jos palava savuke putoaa matolle . . . Mitä arvelette 
aatteesta, lapset?» 

»Hm. Ei hullumpaa.» 

»Kiintoisaa . . .» 

»Jokainen ottaa tehtäväkseen omalle alalleen kuuluvat 
korjaukset.» 

»Minä voin liimata särkyneet porsliiniastiat», arvelee 
Judith. »Kuuluvatko kahvipannutkin sopimukseen?» 

»Emme saa olla pikkumaisia», huomauttaa L,ene. »Jo 
se merkitsee paljon, että tällä tavoin pääsemme tunkeu- 
tumaan vieraisiin asuntoihin. Tutustuttuamme talon- 
väkeen voinemme antaa heille neuvoja, suostutella heitä 
vaihtamaan milloin minkin huonekalun, korjauttamaan, 
hankkimaan uutta entisen tilalle?» 

»Aivan niin!» vahvistaa Suse. »Se on meille hyvin 
suuriarvoista. Välillisesti voimme siten saada suuria 
tilauksia.» 

»Tilaushinta meidän on määrättävä halvaksi», tuumii 
Röschen. »Tärkeintä on, että saamme paljon tilaajia, 
vaikka emme ansaitsisikaan mitään. Teemme tämän siinä 
tarkoituksessa, että meidät opittaisiin tuntemaan.» 

»Ja meidän on ilmoitettava sanomalehdissä!» lisää 
Käthe. 

Siinä on jo vaikeampi juttu. Tällä hetkellä pääoma on 
sangen vähissä. Valitaan siis halvempi mainosmuoto: 
painatetaan ilmoituslehtisiä ja lähetetään juoksupoika 
jakamaan niitä. Judith sai tosin sellaisen päähänpiston, 
että jakamisen ottaisivat tehtäväkseen tytöt itse samalla 
tavoin puettuna, koreimmissa hepenissään, hurmaavin 
hymy huulillaan, mutta ehdotus äänestettiin kumoon — 
liikkeen vakavuudelle sopimattomana. 

»Teillä ei ole aavistustakaan nykyaikaisen mainos- 

toiminnan keinoista!» Judith on myrtynyt. »Publicity! . . . 
Amerikkalaista tyyliä! . . . Erikoisuutta!» 

Hän loukkaantuu, kun Paulkin vastustaa häntä. 

»Olette jäljessä ajastanne!» hän pauhaa. »Muinais- 
vanhoillista, takaperoisen taantumuksellista joukkoa! Minä 
edustan täällä nykyaikaisia liikeperiaatteita, mutta en 
saa ääntäni kuuluviin.» 

Judithin nykyaikainen käsitys liikeasioista ylittää 
todellakin ne mitat, jotka tytöt voivat sietää vasta- 
lauseetta. Niinpä hän haluaa jakaa Lenen häissä kirkon 
edustalla ihmisille ilmoituksia, joissa seisoo: 

»Nuori pari on antanut sisustusliike 'Kodin' 
järjestää täydellisesti asuntonsa. Sen tähden avio- 
liitosta tulee pitkäikäinen ja onnellinen.» 

Ehdotus hylättiin järkähtämättä hänen suureksi mieli- 
pahakseen. 

Siitä lähtien hän on väittänyt olevansa väärinymmär- 
retty nero, joka on paljon edellä omasta aikakaudestaan. 

Häissä hän muuten oli morsiusneitona Marien, 
Röschenin ja Käthen kanssa. Suse taas ei ollut heidän 
joukossaan; hän oli jättänyt tämän kunnian toisille ottaen 
huomioon »epävarman kansalaisoikeudellisen asemansa», 
kuten hän sanoi. 

Käthe murisi, ettei hänkään siinä tapauksessa tahtoisi 
olla morsiusneitona, mutta Suse sai hänet vaikenemaan: 

»Mene sinä vain! Sinähän et ole armollinen rouva. 
Onhan siitä jotakin iloa sinulle, joka olet jäänyt vanhaksi 
piiaksi!» 

Sitten he jatkavat jälleen töitään, silloin kun töitä 
sattuu ilmestymään. Vähitellen kauppa alkaa käydä 
paremmin, mutta tämä nousu tapahtuu vain liian hitaasti. 

Kunnes vihdoin eräänä päivänä tulee suuri tilaus, tuo 
suuri työ, josta Suse on aina uneksinut. Hänen koti- 
seutunsa, jonka hän itse on kieltänyt, kallioinen, kuusi- 
metsien peittämä Sarosin komitaatti, tulee hänen avuk- 
seen. 

Mutta asia kaipaa pitkän selityksen. 

Se alkoi eräänä iltana, jolloin Suse jäi tavallista myö- 
häisempään työpajaansa; hänellä oli siellä jotakin näper- 
rettävää. Käthe oli mennyt jo kuudelta kotiin valmista- 
maan päivällistä. Kahdeksan paikkeilla saapui Susekin 
sinne. 

»Syödäänpä nopeasti, sillä kohta tulee eräs vieras.» 
»Vieras? Knka?» 

»Ah», sanoo Suse maailman laonnollisimmalla äänellä, 
»eräs herra. Hän puhutteli minua kadulla, ja niin tutus- 
tuimme.» 

Loiskisi Käthen käsi luiskahtaa kapustan varresta ja 
molskahtaa paprikaliemeen. 

»Mitä tarkoitat?» Hän ei tahdo uskoa korviaan. 

»Sanoinhan jo. Olen tutustunut erääseen herraan, 
joka puhutteli minua kadulla. Hän on täällä hetken 
kuluttua.» 

»Mutta minä en ole!» jyrisee Käthe päästellen jo keittiö- 
esiliinansa nauhoja. »Etkö ymmärrä painua maan alle 
häpeästä? . . . Minulle sinä kyllä opetat, että hieno nai- 
nen pitää veistä ja haarukkaa sillä ja sillä tavalla, että 
hän ei puhdista nenää sormillaan, mutta entä sinä itse, 
kadulla . . . Minä en koskaan ole tehnyt mitään sellaista, 
en edes silloin, kun olin palvelustyttönä!» 

»Entä poliisi?» 

»Poliisi, niin, se oli jotakin aivan muuta! Minä puhut- 
telin häntä itse: Anteeksi, herra komissaari, paljonko kello 
on? Poliisi on juuri sitä varten, että häntä puhutellaan 

sellaisissa asioissa. Sille taas en voinut mitään, että hän 
kysyi minulta, missä asuin, ja että hän odotti minua seu- 
raavana päivänä portilla. Poliisille on vastattava, kun 
hän kysyy jotakin.» 

»No hyvä, Käthe, se sattui aikoinaan, nyt emme enää 
riitele siitä. Syökäämme illallinen nopeasti, ja kun tuo 
herra tulee, keität hänelle kahvia.» 

Käthe lyö nyrkkiä pöytään, kalistelee astioita, murisee. 

»Menen tieheni, en aio jäädä odottamaan häntä.» 

»Älä tee sitä, tyttö kulta, sehän saattaisi moraalini 
suureen vaaraan. Ottaa yksin vastaan tuollainen katu- 
tuttava . . .» 

Käthe ei vastaa, mutta hänen silmänsä sinkoilevat 
julmistuneita salamoita. Kun ovikello kilahtaa yhdeksän 
paikkeilla, hän jää uhmaavana paikalleen istumaan eikä 
vilkaisekaan ovelle päin. Suse juoksee avaamaan. 

»Tänne päin, Geza-setä», kuulee Käthe eteisestä. Ovi 
avautuu, ja sisälle sipsuttelee mitä herttaisin pikkuruinen, 
ryppyinen, sinisilmäinen vanha setä. 

»Setäni Geza Bodnär», Suse esittelee. »Kuvittele, 
Käthe, Geza-setä on nähnyt minut vain pikku vauvana, 
ja kuitenkin hän tunsi minut kadulla!» 

»Äitisi ulkomuodon perusteella», selittää vanha herra. 
»Olet kuin ilmetty äitisi sellaisena, miltä hän näytti tyt- 
tönä ollessaan, hän oh vain vieläkin kauniimpi, joskin on 
mahdollista, että silmäni ovat sen jälkeen käyneet sameam- 
miksi ... Ja lisäksi tämä nykyajan muoti . . . Sinun 
äitisi ei ollut noin hento, ja hänen ihanat, kullanruskeat 
hiuksensa ulottuivat polviiu saakka . . .» 

Suse nauraa ja ravistaa hiuskuontaloaan. Hänkö 
hento! Hän on vahva kuin karhunpoikanen, hänhän voisi 
purra vaikka raudankappaleita. Suuressa helpotukses- 
saan Kätl^e ei ensin älyä, minkä paikan hän tarjoaisi 

pikku sedälle. Mutta tämän selän takana hän puistelee 
nyrkkiään Suselle, joka on laskenut sellaista pilaa hänen 
kustannuksellaan. 

»No, kerrohan nyt, tyttöseni, kuinka elelet, mitä hom- 
mailet? Vai oletko jo ehtinyt naimisiinkin?» 

»E-e-en», sanoo Suse hämillään. Hänen avioliitostaan 
tietävät vain tytöt ja asianajaja; hän ei käytä miehensä 
nimeä, paitsi korkeintaan ammatillisissa asiapapereissa. 

»No, mitä sitten teet? Käytkö vielä koulua?» 

»Enhän toki, Geza-setä. Olenhan siihen jo liian vanha- 
kin, ylihuomenna täytän kaksikymmentäkolme. Olen 
toimessa.» 

»Kaksikymmentäkolme! Kukapa uskoisi! Ja mitä 
tointa harjoitat?» 

»Olen puuseppä, Geza-setä.» 

»Puuseppä? No, tuosta en paljoakaan viisastunut, 
tyttöseni! Ei isoisänikään ole nähnyt hameniekkaa puu- 
seppää!» 

»Ehkei hän, mutta te näette, Geza-setä. Tässä istuu 
sellainen edessänne luonnollisessa koossa!» 

»Heitä jo tuo pila! Hanzelyn pikku tyttökö puusepän- 
ammatissa . . . kaikkea sitä kuuleekin!» 

Sitten alkaa jotakin hämärää liikkua vanhan herran 
harmaantuneessa päässä. Siitä lähtien, kun Paul oli tul- 
lut Budapestiin ja* tuonut Steffel Hanzely-sedän terveiset 
sekä välittänyt sen toivomuksen, että Suse kirjoittaisi 
heille, hän oli ollyt jonkin verran kirjeenvaihdossa per- 
heen kanssa. Hän teki heille selvää kuulumisistaan, tosin 
niukoin sanoin. 

»Odotahan hetkinen!» mutisee vanha "herra. »Nyt 
minulle alkaa valjeta, että Steffel-setäsi on höpöttänyt 
jotakin sellaista . . . että sinä olisit mennyt oppiin ... ja 
että aioit avata liikkeen . . .» 

»Olen avannut sen jo, Geza-setä.» 

»Tervetuloa liikkeeseemme huomenna», ikuinen kaup- 
pias helähtää Käthessä soimaan. »Silmänne suurenevat 
ihastuksesta, kun näette, kuinka kauniit työpajat meillä 
on ja kuinka ihania esineitä pidämme kaupan. Omis- 
tamme sitä paitsi lahjoiksi sopivia keramiikkeja, pieniä 
veistettyjä taide-esineitä, unkarilaisaiheisia käsitöitä, jos 
ehkä tahtoisitte viedä jonkin muiston mukananne ko- 
tiin . . .» 

»Ole kiltti ja vaikene, kuuletko!» Suse saa hänet mykis- 
tymään. »Etkö häpeä ryhtyä pyydystämään asiakkaita 
täälläkin? Mutta teidän täytyy todellakin tulla käymään 
liikkeessä, Geza-setä! Sitten uskotte ainakin, että olen 
puuseppä.» 

Geza-setä tulee sinne todellakin seuraavana päivänä 
ja joutuu yllätyksestä toiseen. Ja Käthe tyrkytt ää 
hänelle — Susen vastalauseista huolimatta — sellaisia 
käsitöitä ja ylellisyystavaroita, joista kelpo setä parka 
tulee saamaan rajalla niin suuret tullimaksut niskaansa, 
että tavaroiden hinta nousee kolme kertaa varsinaista 
arvoaan suuremmaksi. Pakottaapa Käthe hänet otta- 
maan pienen tupakkapöydänkin, jotta hänellä olisi jokin 
näyte Susenkin töistä. Erääseen kirjavaan batiikkikaula- 
liinaan, Röschenin loistotuotteeseen, on vanhus erikoisesti 
ihastunut. 

»Tämän minä vien pienelle pojantyttärelleni», hän sanoo 
silmät kosteina. »Hän on sinun ikäisesi, mutta hän on 
sairas, tyttöparka, hyvin sairas. Poikani ainoa pikku 
tytär, Klärchen . . . nyt h^n f matkustaa nähtävästi Egyp- 
tiin pitkäksi ajaksi, ehkäpä useammaksi vuodeksi. Otta- 
koon hän tämän liinan muistoksi vanhalta isoisältään, 
sillä kukapa tietää, olenko enää elossa, kun hän palaa . . .» 

Sitten Geza-setä matkustaa, ja muutaman päivän 

kuulttua Suse saa kirjeen Eperjesistä. Pieni, vanhalla, 
vapisevalla kädellä kirjoitettu kirje pikkuruisine helmi- 
kirjaimineen, mukana joukko kokoontaitettuja rakennus- 
piirustuksia. 

»Rakas lapsi — kirjoittaa Geza-setä — toivon, 
että nämä pari sivua tapaavat Sinut yhtä kukois- 
tavan terveenä ja samanlaista riemua uhkuvana, 
kuin minä näin Sinut siellä ollessani. Pikku pojan- 
tyttäreni, Klärchen, lähtee alkusyksystä Egyptiin 
pitkälle virkistys- ja parannusmatkalle. Toivon 
kaikesta sydämestäni, että hyvä, lämmin etelän 
aurinko ja puhdas ilma parantavat pienen lintu- 
raukkani. Koska hän menee sinne pitemmäksi 
ajaksi, olemme antaneet siellä asuvan sukulaiseni 
vuokrata erään huvilan — hän on Karl Szebeny, 
muistanetko hänet vielä, tai tuntenetko hänen 
nimensä muuten kuulemalta. Sinullekin hän on 
kaukaista sukua, sillä hänen isoäitinsä oli omaa 
sukua Hanzely, mutta ei suvun eperjesiläistä, vaan 
abosilaista haaraa. Hänen äitinsä taas oli omaa sukua 
Bodnar, serkkuni Nikolaus Bodn&rin tytär; hän oli 
hyvä nainen, Jumala olkoon hänen sielulleen armol- 
linen, siunattu olkoon hänen muistonsa! No niin, 
poika on nyt taidemaalari, koska nuoret ihmiset 
valitsevat nykyään niin hullunkurisia toimia, mutta 
minunhan ei pitäisi lörpötellä sivuasioita, olen jo 
vanha mies, enhän minä ymmärrä tätä aikaa. 
Totta tosiaan, en olisi voinut kuvitellakaan saavani 
nähdä Hanzely-nukkea, jolla aina oli halu naker- 
rella minun korvaani, siellä niittaamassa ja liiste- 
röimässä ... No niin, rakas lapsi, sukulaispoikani 
Karl on siis vuokrannut huvilan, jossa on kuusi 

huonetta, kirjoittaa hän, eräässä egyptiläisessä 
kaupungissa, jolla on kreikankielinen nimi, Helio- 
polis, Auringonkaupunki, jos nyt ymmärrät kreik- 
kaa, vaikkakin sanoit käyneesi lukion loppuun. 
Olet sangen oppinut pikku puuseppä, tiedätkö?» 

Suse kääntää katseensa kirjeestä rakennuksen piirus- 
tukseen, jonka hän levittää eteensä. Se mahtanee olla 
kaunis pikku huvila. Herttainen, kultainen vanha Geza- 
setä! Kuinka ikävää, että hänen ainoa pikku pojan- 
tyttärensä on niin sairas! Mutta mikä lienee hänen tar- 
koituksensa, kun hän kirjoittaa näin pitkän kirjeen ja 
lähettää rakennuspiirustukset? Suse katsoo luonnosta 
vielä kerran mielihyvällä, sitten hän tarttuu jälleen kir- 
jeeseen. 

»Sukulaiseni Karl kirjoittaa, että se on hyvin 
terveellinen kaupunki. Se sijaitsee erämaan lai- 
dassa, ilma on kuivaa, ja sitä paitsi läheisyydessä 
on maailmankuulu parantola, niin että lääkäreitä 
on kyllä saatavissa, jos niitä tarvittaisiin. Olen 
arvellut, rakas lapsi, että tuo pikku raukka tulee 
voimaan siellä hyvin, kun hänen on täytynyt elää 
jo vuosikausia kaukana maailmasta ja kaikista 
huvituksista, jotka kuitenkin oikeastaan kuuluisi- 
vat niin nuoren tytön elämään. Niinpä ajattelin, 
että hänen kotinsa täytyy olla aivan sellainen, kuin 
hänen sydämensä halajaa, hänestä ei saa tuntua, 
että hän on vieraassa, maassa, ja sen tähden pyydän 
Sinua, rakas lapsi, sisusta tämä pieni huvila niin 
kauniiksi, että he viihtyvät siinä — sillä myöskin 
hänen äitinsä menee hänen mukaansa, ja lisäksi 
poikani aikoo viettää siellä ne vapaa-ajat, jotka 

hänen maatilansa hoito hänelle suo. Sisusta se 
kauniiksi, Sinä puuseppämestari, yhtä kauniiksi 
kuin pikku myymäläsi, niin että sydän iloitsee, 
kun sinne astuu sisään. Lähetän Sinulle piirustuk- 
set, jotka saimme Karlilta, sillä niiden avulla voi- 
net paremmin nähdä, mitä Sinun tulisi tehdä ja 
miten. Poikani Josef pyytää sanomaan Sinulle, 
että hän saapuu Budapestiin noin kymmenen päi- 
vän kuluttua ja että jos voisit haalia kokoon joi- 
takin alustavia luonnoksia siihen mennessä, olisi 
hän Sinulle sangen kiitollinen, ja hän pyytää lisäksi 
ilmoittamaan Sinulle, että hän tulee silloin tuomaan 
Sinulle ennakkomaksun. Käy siis käsiksi asiaan, 
rakas lapsi, ja Jumalan siunaus levätköön kättesi 
työllä, sillä teet suuren hyväntyön pienelle pojan- 
tytärparalleni, jos annat hänelle sellaisen kodin, 
jossa hän viihtyy hyvin, jossa hän unohtaa, että 
hänet on karkotettu kauas vieraalle maalle. Ehkäpä 
hän paraneekin nopeammin tuollaisessa rakkaassa 
pikku pesässä, kuin valkoisissa, sairaalalle tuoksu- 
vissa parantolahuoneissa, joissa kaikki muistuttaa 
häntä vain hänen sairaudestaan. 

Kiitän Sinua jo edeltäkäsin, rakas lapsi, tee 
nyt oikeata mestarityötä, Jumala siunatkoon Sinua 
siinä! Jos vanhuuden päiväni vielä sallivat, mat- 
kustan ehkä minäkin tuonne etelään katsomaan 
Klärcheniäni, ennenkuin kuolen, ja myöskin Sinun 
työtäsi, rakas lapsi. Terveiseni Sinulle ja myös 
pikku ystävättärellesi.» 

Susen suupielet vapisevat hänen laskiessaan kirjeen 
käsistään. Huone tuntuu pyörivän hitaasti, mutta pysäh- 
tymättä hänen ympärillään. Seinät tanssivat itsepäistä 

menuettia hitaassa tahdissa; hänen täytyy tarttua pöy- 
tään, etteivät ne veisi häntä mukanaan. 

»Hei! Hellurei!» Hän puhkeaa äkkiä sellaiseen intiaani- 
ulvontaan, että Käthe rientää päistikkaa paikalle kylpy- 
huoneesta aivan läpimärkänä. »L,ue! Tässä on suuri työ, 
kauan kaivattu suuri tilaus, suurenmoinen onnenpotku! 
IyUe!» 

Käthe lukee, ja sama huimaus valtaa hänetkin. 

»Olen alhainen lurjus», sanoi Suse myöhemmin kadulla, 
kun he saapastelivat myymälään. »Tuo sairas lapsi- 
raukka ... ja tuo herttainen vanhusraukka . . . mutta 
minä ajattelin vain itseäni, että viimeinkin suuri tilaus 
on tullut. Mutta loppujen lopuksi osoitan hyvyyttä heitä 
kohtaan, jos teen oikein kaunista työtä. Tähän panen 
sydämeni ja sieluni, Käthe. Et ole koskaan nähnyt minun 
työskentelevän niin kovasti, kuin nyt aion työskennellä. 
Kaiken täytyy loistaa, koko huvilan on oltava pelkkää 
hymyä. Ja terveeksi hänet kyllä teemme, tuon lapsen, 
sanon sen sinulle, hänen täytyy tulla terveeksi, taikka 
lyön hänet kuoliaaksi!» 

»Hyvä keino!» kehuu Käthe pilkallisesti, vaikka hänkin 
on syvästi liikutettu. Iltapäivällä he soittavat Paulille, 
jotta hänkin kuulisi iloisen viestin, mutta illaksi he rum- 
muttavat tytöt koolle ammattineuvotteluun. 

»Bodnarit ovat aivan epäinhimillisen rikkaita», kertoo 
Paul, jolla on tapana matkustaa joka kesäksi kotiin ja 
pitää yllä hyviä suhteita kotiseutunsa ihmisiin. »Heillä 
on miljoona auranalaa maata . . . no, ehk'ei aivan koko- 
naista miljoonaa, mutta joka tapauksessa hyvin paljon. 
Kävin kerran heidän linnassaan Szebenin lähellä, se oli 
ihmeen kaunis!» 

»Hyvä, että sanoit tuon», kiittää Suse. »Kun tiedän, 
että minun ei tarvitse ottaa joka helleriä huomioon, saan 

kerrassaan tarumaisia tuotteita aikaan. Meidän täytyy 
työskennellä kovemmin kuin koskaan ennen! Kaikki mie- 
het kannelle. Ensi töiksemme otamme suunnitelmat 
käsille: niiden on oltava valmiina kymmenessä päivässä. 
Iltaan mennessä voin jo sanoa suurin piirtein, minkä 
näköisiksi kuvittelen noiden kuuden huoneen tulevan — 
sitten voimme ryhtyä piirtämään luonnoksia. Pyydän 
teitä laatimaan erikoisen luonnoksen jokaisesta pikku- 
pöytäliinasta ja keramiikista; kokonaispiirustukset val- 
mistan kyllä itse.» 

Kun herra Josef Bodnar saapui muutamien päivien 
kuluttua myymälään, kykeni Suse esittämään hänelle jo 
koko luonnoskirjan. Hän tulee ikuisesti olemaan ylpeä 
siitä, ettei tämä herra halunnut tehdä ainoatakaan muu- 
tosta, vaan katseli kaikkea vilpittömällä ihastuksella ja 
sanoi, äänessään peittelemätöntä tunnustusta: 

»Se on täysin moitteetonta sellaisenaan, neiti. Pyydän 
aloittamaan työt heti. Myöskin kustannusarvio on koh- 
tuullinen. Mutta elokuun loppuun mennessä meidän on 
oltava valmiina, tiedättekö sen?» 

Hän jätti aivan hirveän summan käsirahaa. Huu- 
maantuneina Käthe ja Suse tuijottivat suurta rahakasaa; 
he huusivat L,askan sisään, jotta hänkin saisi pyörrytys- 
kohtauksen . . . Mutta he eivät antaneet hänelle ollen- 
kaan aikaa ihailla tätä ruhtinaallista omaisuutta, vaan 
Suse ajoi hänet liikkeelle ostamaan työssä tarvittavaa 
puuta, faneria ja väriä. 

»Franzl, oletteko vieläkin täällä?» valitti Suse hänen 
vetäessään päällystakkia ylleen. »L,uulin, että palasitte 
jo!» 

Seuraavina viikkoina Suse osoitti sangen pientä vas- 
taanottokykyä kaikelle inhimilliselle järkipuheelle. Niinpä 
Paul sattui kysymään häneltä: 

»Mitä sanot tuosta näppärästä aviomiehenmurhasta, 
tyttöseni? Olettepa te hengenvaarallista joukkoa, te 
naiset!» 

»Seinille tulee vaaleat, alppiorvokinväriset juovat», 
vastasi Suse kuin unessa. »Vallinko, ettei kukaan tytöistä 
osaa kiinnittää seinäpapereita.» 

»Kysyin, mitä sanot murhasta», pauhasi Paul. »Ja 
tunnustuksesta.» 

»Kuka on tunnustanut mitä?» Suse hypähti pystyyn 
tietoisena syyllisyydestään. 

»No, vaimo. Että hän on murhannut miehensä!» 

»Pardon», Suse pyysi anteeksi. »Kun viimeksi vilkaisin 
sanomalehteä, ei vielä tiedetty, kuka uhri oli. Onkohan 
Egyptissä hyviä seinämaalareja? Seinästä riippuu paljon, 
sillä . . . kuulehan . . .» 

Ja sitten herra Josef Bodnar palasi äkkiä liikkeeseen. 
Suse tuli esille, ravisti muutaman kilon höylänlastuja 
hiuksistaan ja kysyi, oliko uusia määräyksiä. 

»Minulla olisi eräs ehdotus, neiti. Ettekö olisi halukas 
itse seuraamaan mukana, kun huonekalut kuljetetaan 
Egyptiin? Meille olisi suuri helpotus, jos ottaisitte huo- 
leksenne asunnon sisustamisen loppuun asti ja valvoisitte 
tavaroiden kuljetusta, luonnollisesti korvaisimme sekä 
aikanne että vaivanne.» 

Susen sydän teki sellaisen hypyn, että se oli pudota 
rinnasta. Kuudennesta ikävuodestaan lähtien hän ei ollut 
koskaan käynyt kaupungin ulkopuolella, eikä hän ollut 
nähnyt vilahdustakaan avarasta, värikkäästä maailmasta. 
Ja nyt, meri, pitkä laivamatka Kreikan saariston halki, 
Egypti... ' f 

»Ky-kyllä . . . Iyuulen, että voisin kyllä tehdä sen . . . 
Tietenkin minun pitäisi matkustaa edeltäkäsin?» 

»Ei, se ei ole tarpeellista. Matkustaisitte vaimoni ja 

tyttäreni kanssa. Siihen asti, kunnes huvila on kunnossa > 
voisitte asua hotellissa tai parantolassa Heliopoliissa > 
joka, mikäli tiedän, sijaitsee aivan lähellä huvilaa. Serk- 
kuni Karl Szebeny tulee teitä vastaan Aleksandrian sata- 
maan ollakseen sitten kaikessa apunanne.» 

»Iyähden matkalle!» päätti Suse. »Sitä paitsi on minua 
suuresti arveluttanut, osataanko huoneita maalata sää- 
dyllisesti, jollen ole läsnä, vaikka antaisin tarkatkin 
ohjeet. Iyähden matkalle!» 

Iyiikutus ja vakava päätös näkyivät selvästi hänen 
kasvoistaan,] ja suuressa innostuksessaan hän puristi 
Bodnarin kättä niin rajusti, että tämä vahva mies oli 
lyyhistyä kokoon. Jälkeenpäin hän huusi Käthen ja pas- 
kan huoneeseen ja piti heille pitkän, juhlallisen puheen: 

»Uskon teidän huomaanne surunlapseni, tämän pikku- 
liikkeen. Vaalikaa, rakastakaa, hoivatkaa sitä, ikäänkuin 
se olisi todellinen, ilmielävä lapsi. Matkustan kauas pois, 
vieraaseen maahan, kuka tiennee, milloin sieltä palajan. 
Älkää jättäkö minua pulaan, kalliit toverit! Varokaa 
tulta ja vettä ja hankkikaa suuri määrä uusia tilauksia. 
Jos jotain erikoista tapahtuu tai jos joku ei löydä mieleis- 
tään valmiiden luonnosten joukosta, niin kirjoittakaa 
minulle, ja minä laadin siellä uusia. Älkääkä unohtako 
minua, ajatelkaa joskus minua . . .» 

Laska vastasi yhtä kauniilla puheella ja teki uskolli- 
suudenvalan, samalla knn Käthe luonnollisesti vuodatti 
joukon kyyneleitä. 



XII. 



HEUOPOUIN SEIKKAILU. 

Sää on lempeä ja aurinkoinen. Suolainen merituuli 
puhaltaa virkistävänä, tytöt laiskottelevat lojuen vierek- 
käin makuutuoleissa laivan kannella. Viime yönä he läh- 
tivät Triestistä, tänä aamuna laiva laski jo mailiin Brin- 
disissä, nyt se kamppailee parhaillaan aaltojen halki Krei- 
kan rannikkoa kohti. 

»Missä olet vielä ollut?» kysyi Suse. 

»Sveitsissä, pitkän aikaa. Olen viettänyt siellä puolet 
elämästäni. Mutta en pidä niistä maisemista — ne ovat 
liian ylhäisiä. Ensin siellä on iloinen ja Uikutettu, kirjoit- 
taa huonoja säkeitä jylhän villistä luonnonkauneudesta . . . 
sitten siihen kyllästyy.» 

Suse tarkastelee Klärcheniä varkain. Hän tarkastelee 
häntä aina, kun hän voi tehdä sen huomaamatta. Hän itse 
ei koskaan ole ollut puolta päivää kauemmin sairaana. 
Hänelle sairaus on Uikuttava, oudon vieras ilmiö. Suureksi 
mieUpahakseen hän ei koskaan kouluaikanaankaan oUut 
sairaana kuin korkeintaan jpuoli päivää. Nnnpä oU joskus 
sattunut, että hän iUan suussa oU saanut niin hirveän 
nuhan, että hänen piti aivastaa ainakin kolmetoista ker- 
taa sekunnissa, ja siUoin Karola-täti oli seUttänyt, ettei 
hänen tarvitsisi mennä huomenna kouluun. Niin, ja seu- 

raavana päivänä nuhasta ei ollut enää jälkeäkään, kuume- 
mittari näytti vääjäämättömästi 36,6, ja säälimättä ajoi 
Karola-täti Susen vuoteesta. 

»Se, joka ei ole sairas, saa luvan mennä kouluun!» 

Suse, joka oli ennättänyt maalata mielessään autuaan 
laiskottelun onnea seurana kaksi Vernen teosta, kömpi 
haikeana patjalta. 

»En ole koskaan sairas, valitettavasti!» 

Hän oli suhtautunut Klärcheniin vaistomaisella osan- 
otolla ja säälillä, mutta havaitsi ennen pitkää, että Klär- 
chen ei yleensä kaivannut ollenkaan osanottoa eikä sääliä. 
Merkillinen pikku olento, oikullinen ja samalla luonteel- 
taan raikas. Suse rakastaa häntä tavallaan. Mutta kuo- 
huttavinta hänessä on hänen sairautensa, josta ei näy 
jälkeäkään! Solakka, hieno tyttö, ei edes kaihoisan vaalea- 
verinen eikä haaveilevan sinisilmäinen, kuten Suse oli 
kuvitellut, vaan tumma; hän osaa nauraa ääneen ja puhua 
omasta elämästään jonkinlaisella raa'alla, kyynillisellä 
itseivalla. Hän juttelee mielellään, lörpöttelee hauskasti 
ja monisanaisesti. 

Ei, hänen sairauttaan ei näe hänen ulkomuodostaan, 
hän on vain hoikka knin varpu ja riidanhaluinen. Sen 
lisäksi hän ei tunne kunnioitusta ketään kohtaan. Hän 
pilkkaa kaikkea, moittii kaikkia häijyn veitikkamaisesti, 
iloitsee saadessaan ihmiset hämilleen. Se ei ole ihmeel- 
listä, tuumii Suse, onhan hän matkustellut niin paljon, 
nähnyt niin paljon, onko siis ihme, että hän on tullut niin 
oikulliseksi ja teeskenteleväksi. 

»Olet suuri maailmannainen!» sanoo hän ihailevasti, 
mikä tuottaa erinomaista iloa Klärchenille. 

»No sepä sattui paikalleen! Senkö tähden, että olen 
kuluttanut puolen Euroopan makuutuoleja ja nyt aion 
kokeilla afrikkalaisilla? Luuletko ihmisen oppivan tun- 

temaan maailman siten, että hän vetelehtii kuukausi- 
kaupalla yhden ja saman parantolan parvekkeella ja kat- 
soo yhtä ja samaa jäätikköhuippua? Tietysti huippu 
tekee, mitä siltä odotetaankin, se vaihtaa kohteliaasti 
väriä, on väliin sinipunerva, väliin sinertävä tai ruusun- 
punainen, väliin hohtaa se Alppien aamu- tai iltaruskossa 
suorastaan veripunaisena. Mutta minuntapaiseni maail- 
mannainen katselee sitä ja saa halun leikata siltä poikki 
nenän, se tahtoo sanoa lumenpeittämän huippuhar jänteen, 
jotta lopultakin tapahtuisi jokin muutos myöskin muo- 
dossa. Sitten maailmannainen rakastuu, huoleksi itsel- 
leen, johonkin idioottiin, joka laiskottelee samalla tavoin 
samalla parvekkeella, ja sitten he yhdessä vaikertelevat, 
kuinka kovasti kohtalo kolhii heitä, kun se ei salli 
heidän nuoren kevätunelmansa toteutua!» 

»Selitä tuo tarkemmin! Oletko rakastunut?» 

»En juuri tällä hetkellä. Mutta tulen taas rakastu- 
maan. Ensiksikin, koska Egyptissäkin varmasti on idioot- 
teja, toiseksi, koska ihminen ei voi pelastua rakastumi- 
selta, kun hänellä ei ole mitään tekemistä.» 

»Tuo on hullunkurista. Minulla on koko elämäni ajan 
ollut hirveän paljon tekemistä . . .» 

»Ja olet sittenkin rakastunut, eikö totta? Senkö tah- 
doit sanoa?» 

»Enhän toki, mitä kuvitteletkaan?» Suse hypähtää 
tuoliltaan. 

Klärchen kohauttaa olkapäitään. 

»En mitään. Ilmeisesti erehdyin. Älä pelkää, en aio 
urkkia hempeitä neitseeljisjä salaisuuksiasi. Mutta minä, 
maailmannaisena . . .» Tyttö vaikeni äkkiä. 

»Mikä nyt tuli, Klärchen? Mitä aioit sanoa?» 

»Vain sen, että se maailma, jonka olen nähnyt, ei ole 
maailmaa. Se on korkeintaan vain maailman reunaa. 

suurkaupungin huvilakorttelia, jota vain kutsutaan elä- 
mäksi. Tiedätkö, mitä maailma on, Suse? Sinun puu- 
sepäntyöpä] asi, se on maailmaa! Koulut, joissa minä 
aina olin yksityisoppilaana, ne ovat maailmaa. Tehtaat, 
joihin en koskaan ole astunut jalallani, viljapellot, kirja- 
painot, ne ovat maailmaa. Vieläpä majatalot ja kahvi- 
latkin ovat maailmaa pikemmin kuin se ympäristö, missä 
minä olen elänyt. Ymmärrä minut oikein, rakas Suse. 
En sano, ectä tahtoisin työskennellä. Sitä en suinkaan 
tahdo, sillä olen laiska ja hemmoteltu. En usko, että 
työ aateloi. Ihminen joko on aatelinen, ja silloin työkään 
ei vahingoita häntä, tai hän ei ole aatelinen, ja silloin työ 
ei auta häntä. Minä en ole aatelinen, eikä minulla ole 
pienintäkään halua aateloida itseäni kaksitoista tuntia 
päivässä. Mutta minä ottaisin työskennelläkseni jopa 
kaksitoista tuntia päivässä, jos voisin sillä lunastaa pääsy- 
lipun elämään, jos voisin minäkin astua aamuisin taistele- 
vien ja kamppailevien, rakastavien ja murhaavien mil- 
joonien pariin!» 

»Murhaavien? . . . Miksi sanot niin? Sinä olet merkil- 
linen lapsi, Klärchen!» 

»Se on mahdollista. Jokainen inhimillinen intohimo 
kiinnostaa minua. On parempi vaikka murhata kuin olla 
toimettomana. Ja voihan murhata hyvienkin asioiden 
nimessä, ajattele nyt esimerkiksi ristiretkiä ja vapaus- 
sotia. Minua ei suututa se, että olen sairas, että tiedän 
voivani kuolla milloin tahansa. En pelkää kuolemaa, 
mutta k}41ä sitä, että olen täysin tarpeeton.» 

Merkillinen pikku olento. Niin kokonaan toisenlainen 
kuin tytöt, Käthe tai Judith. Lähinnä hän muistuttaa 
Leneä. Tämä on yhtä synkkä ja toisinaan komeileva, 
mutta ajoittain taas kuolemanvakava, ja mikä loppuma- 
ton velvollisuudentunto hänessä onkaan! . . . Klärcheniltä 

taas puuttuu täydellisesti kaikki edesvastuu, ja sitä paitsi 
hän on nuori — tosin vanhempi kuin Suse, jo kahden- 
kymmenenneljä^i, mutta sitä ei hänestä huomaa miten- 
kään. Tahtomattaankin häntä käsittelee kuin nuorem- 
paansa. Ja sittenkin se, mitä hän puhuu, on viisasta ja 
paikalleen osuvaa, vieläpä mieluisaakin kuulla. Mutta 
yhtä kaikki . . . jollakin tavoin se ei ole Susen makuun. 

»Kuulkaahan, nuori nainen!» hän sanoo vähääkään 
paheksumatta toisen sanoja. »Olette minulle liian vihreä 
ja liian pehmeä. Leijailette maan ja taivaan välillä, kuten 
Muhammedin kuulu ruumisarkku, mutta minä en pidä 
noista häälyvistä puolinaisuuksista. Kunnon ihminen 
kuolee tai paranee, mutta ei sairastele missään tapauk- 
sessa.» 

»Voi kuinka kultainen olet!» nauroi Klärchen. 

»Imartelulla minua ei saa lahjotuksi! Puhun nyt suuni 
puhtaaksi, vaikka suuttuisitkin minulle siitä. Olet hir- 
veän rikas, eikö totta?» 

»No, en nyt juuri hirveän . . .» 

»Oletpas, hirveän rikas. No, sanohan, mitä varten 
luulet saaneesi tuon suunnattoman rahapaljouden? Vain 
sitäkö varten, että saisit laiskotella ja odottaa, kunnes 
parantuminen putoaa päähäsi kuin tiiliskivi? Tiedä siis, 
että niin paljon rahaa tulee yhden ihmisen osaksi vain 
johonkin erikoisen tärkeään tarkoitukseen. Sinulla on 
kirottu velvollisuus tulla terveeksi, käsitätkö? Sellaisella 
rahamäärällä sinulla olisi kirottu velvollisuus parantua 
vaikkapa spitaalista ja paiserutosta. Puhunko unkaria?» 

»Unkaria, ja ytimekästä f unkaria. Salli minun kuiten- 
kin huomauttaa, ettei minulla suinkaan ole mitään ter- 
veeksi tulemista vastaan.» 

»Sehän on suurenmoista. Kohta puhkean kyyneliin 
liikutuksesta. Sinulla ei ole mitään sitä vastaan! Höristä 

korviasi, sinä typerä hanhi, sinä ajattelematon olento. 
Sanoit juuri, että tekisit kaksitoista tuntia työtä päivässä, 
jos voisit sillä lunastaa jonkinlaisen pääsylipun elämään. 
No, tee siis työtä, ole hyvä! Älä jätä parantamista lääkä- 
rien huoleksi, auringon ja ilman tehtäväksi! Luuletko 
sen riittävän, että ne työskentelevät ja sinä vain katselet? 
Ihmisen täytyy tehdä kaikki itse tässä elämässä, opi se 
vihdoinkin ymmärtämään, siihen sinulla on kyllä jo ikää 
tarpeeksi! Kaksitoista tuntia päivässä sinun on tahdot- 
tava tulla terveeksi, lujasti, päättävästi, hammasta pur- 
ren, itsepäisesti. Olet saanut suuret rahamääräsi sitä var- 
ten, että parantuisit kaksitoista tuntia päivässä, etkä 
suinkaan filosofoidaksesi nuo kaksitoista tuntia! Sitä 
paitsi olen luvannut Käthelle — ja kaiken kukkuraksi en 
tuntenut sinua vielä silloin! — että lyön sinut kuoliaaksi 
ilman muuta, jollet parane minun huvilassani!» 

Sinä olet hullunkurinen pikku olento!» Klärchen heittää 
Suseen omituisen katseen. »Mutta älä sentään luule, että 
parannustapasi on aivan omintakeinen. Sitä kutsutaan 
luullakseni suggestiiviseksi parannusmenetelmäksi, ja sitä 
on kyllä koeteltu jo minuunkin. Tosin paljon lempeäm- 
mällä tavalla. Luulen kuitenkin, että sinun on onnistu- 
nut ravistaa omatuntoni hereille. No, hyvä on, aloitan 
tuolla etelässä uuden elämän!» 

Suse murahtaa jotakin, kääntää makuutuohnsa niin 
että aurinko paistaa häntä suoraan kasvoihin, räpyttelee 
silmiään, vetää raikasta, suolaista ilmaa syvälle keuhkoi- 
hinsa, ja on jo kahden minuutin kuluttua unten helmoissa. 
Myöhemmin hän väittää, ettei hän ole kymmeneen vuo- 
teen nukkunut niin paljon kuin näiden kolmen päivän 
aikana. 

Vasta seuraavana päivänä hän joutuu jälleen raivoi- 
hinsa, kun he ovat Kreetan paikkeilla ja meri myrskyää 

kovasti perinnäistavoilleen uskollisena. Klärchenin äiti 
makaa sairaana hytissään uskaltamatta edes liikahtaa- 
kaan. Suse on tosin pystyssä, mutta hän hiiviskelee siellä 
täällä epäilyttävän kalpeana ja horjuvin polvin, ja päiväl- 
lisen kymmenestä ruokalajista hän poimii lautaselleen — 
Suse! Suse kuuluisine ruokahaluineen! — kaiken kaik- 
kiaan hiukan salaattia. Klärchen taas syö sielunrauhaansa 
menettämättä kaikkia kymmentä lajia. Kaikista tosin 
vain vähän, — Klärchen ei ole suursyömäri — mutta ei 
yhtään vähempää kuin tavalhsesti. 

»Sinä polyyppi! Sinä medusa! Sinä miekkakala!» 
korisee Suse kuin kuolevan äänellä ja tuijottaa Klärcheniä 
mieh kuohuksissa. »Ja tämä vielä uskaltaa väittää ole- 
vansa sairas! Vielä kerran tuo sana, ja — vaikka itsekin 
siihen menehtyisin, — väännän niskasi nurin, sinä hai- 
kala!» 

Iltapäivän aurinko paahtaa kuumasti, kun her nouse- 
vat maihin Aleksandrian satamassa. Suse tuntee sydämes- 
sään salaista surua siitä, että merimatka on loppunut. 
Suloisia, hauskoja ja rauhallisia olivat olleet nuo kolme 
päivää sinisellä merellä, miellyttävä oli ollut se hevän 
huimaava tunne, joka valtasi mielen, kun katseh kauan 
laivan potkurista ryöppyävää, vaahtoavaa lainetta. Onnel- 
lisiin ajatuksiin oh mieh vaipunut, kun katse kulki yli 
tyhjyyteen katoavan loppumattoman vesiaavikon, jonka 
höyrylaiva jätti taakseen. Entä taivas sitten — sellaista 
taivasta, niin huikaisevan sinistä loistoa, niin lukemat- 
tomia tähtiä Suse ei ollut milloinkaan nähnyt! 

Mutta hänen sydämensä ei vuotanut kauan verta. 
Itämaisen sataman huumaavan kirjava hyörinä, seka- 
sortoinen, rumpukalvot halkaiseva meteli, tungeskelevien 
neekerikantajien taikatemput raskaanraskaiden arkkujen 
kimpussa, kirjavat arabialaiset puvut — kaikki tämä 

vangitsee siinä määrin Susen huomion puoleensa, että 
häntä täytyy puhutella kolmesti, ennenkuin hän tajuaa 
sen. 

»Karl Szebeny», sanoo jo kolmannen kerran laiha, 
ruskeaksi palanut herra, jolla on lyhyt englantilainen 
piippu suupielessään. 

»Ah! Minä olen niin ihastunut kaikkeen tähän . . . 
Suokaa anteeksi! Nimeni on Suse Hanzely.» 

Keskustelu katkeaa tähän, sillä ainakin kahden met- 
rin mittainen neekeri jättiläinen kirjaimellisesti sinkoaa 
Susen erääseen autoon. Äiti Bodndr kirkuu, taidemaalari 
viittilöi raivokkaasti molemmin käsin, Klärchen on tukeh- 
tumaisillaan nauruun ja saa lopuksi yskänkohtauksen. 
Vihdoin Szebeny saa nuo kaksi liian innokasta matkus- 
tajien kalastajaa, arabialaisen autonkuljettajan ja hänen 
mustan apulaisensa, käsittämään, etteivät naiset tarvitse 
autoa, koska he aikovat nousta jo täällä satamassa Kairon 
pikajunaan. 

Suse ei kuule eikä näe mitään, hän ei tiedä itsekään, 
kuinka hän on joutunut junaan. Äkkiä hän alkaa kirkua 
kimeästi kuin porsas, jota teurastetaan. 

»Arkut! Tavaroiden kuljetus! Niitä ei purettu lai- 
vasta! Nyt tulee maailmanloppu!» Jollei häntä olisi 
ajoissa temmattu takaisin istuimelleen, hän olisi hypän- 
nyt pois kulkevasta junasta. 

Kestää hyvän aikaa, ennen kuin Szebeny saa hänet 
rauhoittumaan sen verran, että hän voi selittää järjestä- 
neensä asian jo, ja että tavarat lähetetään myöhemmin 
matkustajajunalla. Klärchen saa uuden naurunpuuskan 
ja yskänkohtauksen. Suse on lohduton. 

»Nuo villit rikkovat ne varmasti! Oi, hyvä I^uoja! 
Kunpa olisin saanut olla mukana lastauksessa!» 

»Älkää olko huolissanne, tavaroille ei satu mitään», 

Szebeny yrittää rauhoittaa häntä. »Toimitusmies, jolla on 
apunaan ammattitaitoiset työmiehet, huolehtii niistä kyllä.» 

Klärchen silittää hyväntahtoisesti Susen hiuksia. 

»Koeta nyt päästä ennallesi, tomuun murskattu lapsi- 
raukka. Olkoon haavallesi palsamia se tieto, että me kaikki 
otamme syvästi osaa suruusi.» 

»Mene tiehesi!» tiuskaisee Suse hänelle, mutta hänen 
kasvonsa selkenevät hiukan. Hänet saadaan jo ainakin 
istuutumaan rauhallisesti, tarkastelemaan ympäristöään, 
katselemaan ikkunasta. Juna on juuri jättänyt Aleksand- 
rian pääaseman. Jonkin aikaa näkyy viehättäviä, val- 
keita marmorihuviloita tasaisine kattoineen, puutarhoja 
korkealle kurottavine palmuineen, punaisina kukkivine 
puineen, joiden yläpuolella on valtavat katokset; sitten 
äkkiä, ilman minkäänlaista välivyöhykettä, tämä ihanuus 
päätyy pelkkään keltaiseen hiekkakenttään, erämaahan. 
He kulkevat sen reunaa pitkin; hiekka hehkuu, heijastaa 
liekehtien auringonsäteitä, sokaisee silmät. Sitten juna 
poikkeaa äkkiä pois erämaasta, tekee mutkan ja ryntää 
nyt viheriöivien puuvillakenttien halki. 

»Aivan kuin meikäläisiä vinttikaivoja!» ihmettelee 
Suse unohtaen välillä huolensa kokonaan. 

»Niin», nyökkää taidemaalari, »egyptiläinen kaivo 
muistuttaa elävästi meidän vinttikaivojamme. Unkari- 
lainen talonpoika ja fellah, molemmat ovat ikivanhoja 
maanviljelijöitä. Ehkäpä juuri siitä johtuu, että monet 
heidän työvälineistään ovat muodostuneet samankaltai- 
siksi.» 

Merkillinen mies, tämä £zebeny, laihoine, punaisine 
kasvoineen, lyhyine piippuineen. »Hyvää englantilaisten 
matkimista valkoisessa pellavakangaspuvussa», tuumii 
Suse. [»Äkkipikainen, hiukan kärttyisä, katse terävä ja 
kirkas.» 

»Arabialainen kylä.» Hän viittaa ikkunasta. »Arabia- 
lainen kylä! Savitiilistä rakennettuja hökkeleitä, ei ikku- 
noita, ei katuja eikä teitä, vain jokunen mutakuoppa . . .» 
Suse tuijottaa uskomatta silmiään, Klärchen nyrpistää 
nenäänsä. 

»Ja asuuko tuolla ihmisiä?» 

»Kyllä, siellä asuu ihmisiä.» Szebeny nyökkää. Hän 
puhuu hitaasti, väkinäisesti, lausuu sanansa maltillisesti. 
»Samoja ihmisiä, aivan samalla tavoin, samoissa olosuh- 
teissa kuin sinä aikana, jolloin pyramidit rakennettiin.» 

Taidemaalari vaikenee, ikäänkuin puhuminen ikävys- 
tyttäisi häntä. Suse katselee uneksien pieneen kylään 
päin, joka jo aikoja sitten on jäänyt kiitävän junan jäl- 
keen. Haaveellinen, pehmeä, sininen taivas, puhdas ilma, 
johon sairaita tuodaan kaukaisista maista parantumaan, 
aurinkoa tulvimalla — ja nämä lemuavat hökkelit. Tämän 
taivaan alle kuuluisivat keltaiset, vaaleanvihreät, puna- 
seinäiset talot kiviliuskoista rakennettuine viileine par- 
vekkeineen, lehtevine puutarhoineen, valkoisine karvoi- 
neen puiden välissä. Kuinka paljon työtä maailmassa 
vielä olisikaan tehtävänä! huokaa Suse. Jos nyt jokainen 
ryhtyisi siihen yht 'aikaa ja kuumeisella kiireellä, jos 
unohdettaisiin kaikki riita ja kauna, jos hylättäisiin kaikki 
sellainen, mikä ei johda välittömiin, näkyviin tuloksiin, 
niin sittenkin tarvittaisiin siihen ainakin sata vuotta, 
ehkäpä enemmänkin. Täällä ei ole tapahtunut yhtään 
mitään viiteentuhanteen vuoteen, elämä ei ole muuttunut, 
ei ainakaan oleellisimmilta perusteiltaan . . . Voisin aivan 
hyvin kuvitella, etten olekaan täällä nyt tällä hetkellä, 
vaan viisituhatta vuotta sitten! aprikoi Suse. Vaikkakin 
tämä valkoinen, kohiseva juna ... On sittenkin jotakin, 
joka muuttuu, Jumalan kiitos. Maailma kasvaa, laajenee 
ja kaunistuu, mutta se käy vain liian hitaassa tahdissa. 

Klärchen on väsynyt eikä voi hyvin. Mutta matka 
Kairoon kestää tuskin kolmeakaan tuntia. He menevät 
suoraan hotelliin, missä he aikovat viettää yönsä. Vasta 
seuraavana päivänä he aikovat lähteä Heliopolisiin, kun 
tavarat ensin ovat saapuneet, jotta ne voisivat seurata 
heitä sinne kuorma-autoissa. Klärchen viedään nukku- 
maan. Szebeny pyytää Susen pienelle kävelymatkalle 
katselemaan Kairon iltaelämää. 

Suse on kuin sokaistu, häntä huimaa; hänen on vaikea 
tottua tähän ainutlaatuiseen maailmaan. »Mikä sekava 
läpileikkaus!» toistaa hän yhä uudelleen ja uudelleen suo- 
rastaan epätoivoisena. »Eurooppalainen maailmankau- 
punki nyky aikaisine palatseineen, j ättiläishotelleineen, 
autoja kymmenen kertaa taajemmassa kuin Budapestissä, 
kaiken tämän takana muhamettilaisten uneksivat moskei- 
jat, niiden takana alkuasukaskortteli, pyramidiorjien mui- 
nainen törky . . . Entä ihmiset kadulla, mikä värien, 
rotujen, pukujen sekoitus! Tuo meluava, toimelias itä- 
maalainen väentungos, viitat tuhatta eri väriä! ... Ja 
kaikki elävät kadulla: leipovat, keittävät, syövät, työs- 
kentelevät, metelöivät kadulla.» 

Suse väsyy siihen, mutta sittenkin hänen sydämensä 
riemuitsee. Oikeastaan hän rakastaa värejä, hyörinää, 
toria, kuohuvaa tungosta, kirjavana vilisevää, rämisevää, 
hillitöntä elämää. Sellaista sen on oltavakin, hän sanoo 
itselleen tyytyväisenä. Täällä olemme kotonamme, maail- 
massa, joka on asuttu, emmekä kuussa, joka on kuollut. 

Pienessä arabialaisessa kahvilassa, jonka muodostaa 
kaiken kaikkiaan muutama kadulla oleva tuoli ja pikku 
pöytä, he juovat imelää, sakeaa kahvia. Väkijoukko 
tungeksii ja tuuppii heidän ympärillään; monta kertaa 
Suse työnnetään melkein kumoon tuoleineen. Szebeny 
tuprauttelee nautiskellen savuja lyhyestä piipustaan; 

hänen rauhalliset terävät silmänsä tarkastelevat tyttöä, 
joka imee, juo, nielee silmillään ja suullaan, korvillaan ja 
nenällään valoja, ääniä, tuoksuja, ikuisesti edestakaisin 
hyörivää ihmisvirtaa, huutoja ja kimeätä kirkumista. 

»Tahtoisin vain tietää, missä on tuo kuulu itämainen 
laiskuus?» Kysymys pääsee lopulta hänen huuliltaan. 

»Odottakaahan!» tuumii Szebeny hymyillen. »Kunhan 
joudutte kiusaantumaan asuntoa sisustaessanne, kunhan 
koetatte saada ihmiset työhön ...» 

»Voi voi! Asunto!» Suse kavahtaa pystyyn. »Milloin 
saapuvat tavarat?» 

»Jo tänä iltana. Huomenna aamupäivällä ne lastataan 
kuorma-autoihin, keskipäivällä voitte matkustaa edelleen 
Heliopolisiin. Kolmen neljännestunnin tai korkeintaan 
yhden tunnin matka.» 

»Lähtekäämme kotiin!» Suse nousee tarmokkaana. 
»Huomenaamulla aion olla asemalla valvomassa.» 

Eikä mikään mahti maailmassa saisi häntä seuraavana 
päivänä houkutelluksi katselemaan Egyptiläisen Museon 
marmori- ja kulta-aarteita, eikä ole olemassa sellaista 
härkävaljakkoa, joka voisi laahata hänet pyramideille. 

»Eihän pyramideja lastata», tokaisee hän lyhyesti seis- 
tessään tavara-asemalla polttavassa auringonpaisteessa 
riitelemässä sudanilaisten lastaustyömiesten kanssa, joiden 
kieltä hän ei ymmärrä ja jotka eivät myöskään ymmärrä 
hänen kieltään. Hän ryntäilee sinne tänne, näyttää mil- 
loin sitä milloin tätä tavaraa, auttaa hankalimpien arkku- 
jen kantamisessa, heittää kimeällä äänellä unkarilaisia 
voimasanoja arabialaisten puheensorinaan, sukeltaa yht'- 
aikaa kymmenestä paikasta näkyviin, on alinomaa murs- 
kautumaisillaan kuoliaaksi. Szebeny, joka on tullut 
mukaan auttamaan tyttöä, katselee syrjästä vaiteliaana 
ja huvitettuna. Tulkiksi häntä ei kaivata — Susen kär- 

sivällisyys ei riitä siihen, että hän selittäisi ensin asian 
miehelle ja odottaisi, kunnes tämä ennättäisi kääntää 
sen. — Susen kaunopuheisia, sotaisia kirkaisuja ja hurjaa 
viittilöimistä ei sitä paitsi voi käsittää väärin . . . Szebeny 
täyttää piippunsa ja istuutuu eräälle arkulle tai parem- 
minkin siirtyy vähän väliä arkulta toiselle, sillä Suse 
kiskoo aina pois sen, jolle hän juuri on ennättänyt istuu- 
tua — ja odottaa rauhallisesti. 

Vasta sitten hän yrittää panna vastalauseensa, kun 
lastaus on toimitettu ja Suse kiipeää ensimmäisen kuorma- 
auton ohjaajan viereen. 

»Mutta tuo nyt on ainakin aivan turhaa!» yrittää hän 
vakuuttaa harmistuneena. »Kyllä he yksinkin löytävät 
huvilan!» 

Mutta Suse ei antaudu edes riitaankaan hänen kans- 
saan. »En aio luottaa heihin!» huutaa hän vastaukseksi 
ja jää järkähtämättömin kasvoin korkealle, epämukavalle 
istuimelle. Szebeny-parka, mitä hän voi tehdä? Hän 
soittaa hotelliin äidille ja tyttärelle, että nämä odottaisi- 
vat, kunnes hän palaa heitä hakemaan iltapäivällä, ja 
että hänen nyt pitää lähteä mukaan kuljettamaan tava- 
roita . . . sitten hän hyppää onnettomana toiseen kuorma- 
autoon. »Antaa mennä!» hän sanoo heittäytyen Jumalan 
huomaan ja valmistautuu kestämään sen, että sielu 
ravistetaan hänen ruumiistaan Heliopolisiin mentäessä. 
Eihän hän voi toki jättää tuota pikku hanhea yksin tässä 
ventovieraassa maassa ventovieraiden, ulvovien mustien 
seuraan! 

Seuraavien kahden viikon kuluessa Szebeny vuoroin 
kiroilee vuoroin ihailee samaista pikku hanhea. Suse on 
aivan yksinkertaisesti ottanut hänet takavarikkoon. Tyttö 
vaivaa ja juoksuttaa häntä yhtenään, lähettää hänet 
Kairoon kahdestikin päivässä: 

»Tuotte nauloja, poikaseni, kourallisen pieniä, haka- 
sella varustettuja nauloja, ja punaista lakkaa, tässä on 
malli, sen on oltava hiuskarvalleen samanlaista ja sitä 
paitsi tuoretta, ei vanhaa, seisonutta tavaraa . . . Siinäkö 
taas olette, Szebeny? No, selittäkääpä siis tuolle ryöstö- 
murhaajalle, että hänen on vedettävä uusi pohjaväri tälle 
seinälle, tuo laiska koira ei ole muka ymmärtävinään 
minua! Ja sitten riennätte pikamarssissa sen kirvesmiehen 
luo, joka työskenteli täällä eilen, ja kiskotte hänet korvista 
tänne. Mitä työtä tuo nyt on olevinaan! Jo tänä päivänä 
ovat ikkunanpuitteet painuneet kieroon! Pitäkääpä kii- 
rettä, poikaseni, sillä tarvitsemme teitä täälläkin autta- 
massa tuota onnetonta maalaria, olettehan loppujen 
lopuksi kuitenkin ammattitovereita . . . Näyttäkää hä- 
nelle, kuinka hänen on vedettävä lakkaa oveen!» 

Ja niin jatkuu työ keskeytymättä. Suse on kolmesta 
jokapäiväisestä pesusta huolimatta aina niin rasvassa 
yltä päältä, kuin olisi hän sukeltanut vaunuvoiteeseen. 
Hän väittää keittävänsä itsensä lipeässä joka ilta paran- 
tolaan palattuaan, sillä vasta sen tehtyään hän voi ilmestyä 
illalliselle edes puoliksi inhimillisessä asussa. On kuuma, 
oikea egyptiläinen mätäkuunhelle, Szebeny ähkyy ja 
puhisee, kadottaapa väliin piippunsakin. 

»Kuulkaahan!» Toisen viikon lopulla hän astuu Susen 
eteen. »Olette etevin niistä tytöistä, joihin eläessäni olen 
tutustunut! Ja sen lisäksi Mohacsin verilöyly ja tattarien 
valloitusretki yhdessä ja samassa henkilössä!» 

»Hm!» myöntää Suse hajamielisenä. »Tulkaahan tänne, 
siirretäänpä tämä kaappi tuohon nurkkaan!» 



XIII. 



KOSINTA. 

Suuri työ on suoritettu. Suse kulkee vielä kerran huo- 
neiden läpi ja tarkastelee asuntoa otsa ja kulmakarvat 
rypyssä. Äiti Bodnar ja Klärchen odottavat ulkona puu- 
tarhassa: he eivät saa astua sisään, ennen kuin Suse antaa 
merkin siihen. Szebenylle on sisäänpääsy sen sijaan sal- 
littu. Onhan hän nähnyt asunnon jo sen syntymästä asti. 
Niinpä hän nojaa sisällä ovenpieleen ja katselee hymyillen 
Susen tuskallista ilmettä. 

»Sanokaahan . . .», — Suse kuljeksii sinne tänne kään- 
tymättä edes hänen puoleensa — »eikö tämä torotzkolai- 
nen pöytäliina sopisi paremmin seinälle?» 

»Pöydänkö kanssa?» kysyy Szebeny viattomana, mihin 
Suse ei luonnollisesti näe mitään syytä vastata. 

»Seinät!» hän vaikeroi. »Aavistin, että seinissä ajai- 
simme karille. Opettelen maalaamaan tai liityn yhteen 
sellaisen kanssa, jolla on se taito. 'Koti'-yhtiötä on laa- 
jennettava! Nämä egyptiläiset käsityöläiset!» 

Vihdoin päästetään huoneiston varsinaiset omistajat 
sisään. Suse seuraa liikutettuna heidän kantapäillään; 
huoli katoaa vähä vähältä hänen kasvoiltaan. Kas niin, 
näyttää olevan mieleen, kaikki näyttää olevan mieleen. 
Klärchen huudahtaa aina ihastuksesta astuessaan uuteen 
huoneeseen. 

»Älä kiihotu liiaksi, lapsukaiseni», varoittaa äiti Bodnar, 
mutta Klärchen on aivan suunniltaan, syöksyy huoneesta 
toiseen, koettelee kaikkea, nuuskii joka paikan. Ja tuon 
tuostakin hänelle on selitettävä, mitä kukin tyttö on val- 
mistanut; sitten hän toteaa, että Marie on lahjakkain, 
mutta että myöskin Judithin keramiikeilla on aivan 
omintakeinen, persoonallinen viehätyksensä, että Käthe 
on yksilöllisyyden läpitunkema, että Röschenin uutimet 
ovat ilmeistä runoutta, että, joskaan Lenen matot eivät 
kuviollisesti ole aivan täydellisiä, niiden värit hehku- 
vat . . ., vallinko vain, että kuudes liikekumppani, muuan 
Suse, on niin lahjaton. No, yhdentekevää, kun nämä 
kömpelöt huonekalut nyt kerran on hankittu tänne, täy- 
tynee yrittää tottua niihin. 

»Käy nyt jo toki lepäämään, Klärchen», rukoilee äiti 
Bodnar, ja Klärchen tottelee tällä kerralla. Hän vetää 
Susen viereensä sohvalle. 

»Kuulehan», kuiskaa hän Susen korvaan, »enkö luvan- 
nut aloittaa uuden elämän täällä? Ja tiedätkö? Aion 
pitää lupaukseni. Minusta tuntuu tällä hetkellä, ettei se 
tule olemaan niinkään vaikeata ...» 

Äiti Bodnar painaa Susen kouraan sellaisen summan 
rahaa, että se hämmästyttäisi unessakin. Ja Suse kysyy 
Klärcheniltä, saisiko hän ostaa tälle sfinksin lahjaksi — 
sellaisen mitättömyyden hän voisi nyt suorittaa pelkillä 
taskurahoillaan. 

Rahaa on todellakin paljon enemmän, kuin Suse oli 
odottanut. Sen tähden ja koska Käthen kirjeet ovat 
erinomaisen rauhoittavia — kauppa käy kunnollisesti, 
normaalisti, pikemminkin paremmin kuin ennen, Susea ei 
yleensä tarvita siellä, vain pikku herätyskello itkee häntä, 
niin, ja väliin myös Käthe — lyhyesti, kun varakkuuskin 
on tullut aivan äkkiä, suostuu Suse kiitollisena äiti 

Bodnarin pyyntöön jäädä heidän luokseen vielä viikoksi 
tai pariksi — tällä kertaa Klärchenin vieraana ja ystävät- 
tärenä — katselemaan hiukan tarkemmin tätä suklaan- 
väristä maata. Äiti Bodnär on hiljainen nainen, jolla 
on väsyneet kasvot, ja hän on sulkenut ainakin jossain 
määrin Susen sydämensä sopukkoihin, vaikkakin hän 
pitää tämän tointa suorastaan hirveänä — riidellä työ- 
miesten kanssa, raahata arkkuja, huitoa seinille värejä 
ja brunoliinia, eiväthän ne ole nuorille tytöille sopivia 
töitä. Ja missä kunnossa hän olikaan iltaisin palannut 
parantolaan (päivällisen hän oli antanut lähettää huvi- 
lalle, ettei hänen sen takia olisi tarvinnut käydä kotona) — 
öljyisenä, ryvettyneenä, ihana tukka yltä päältä saha- 
jauhoissa! Salissa hotellin vieraat osoittivat suosiotaan 
kättentaputuksilla, kun hän astui sisään. Mutta tämä lapsi 
ei pahastunut mistään, vaan nauroi näyttäen hohtavia 
sudenhampaitaan, tervehti ja juoksi kylpyhuoneeseen. 
Illallisella hän otti kolmesti joka vadilta ja hiipi vielä sen 
jälkeen Szebenyn kanssa ulos syömään jäätelöä ja hunajan- 
makeita egyptiläisiä leivoksia. Ei, äiti Bodnarin mielestä 
tuollainen taistelunhaluinen käytös tuntuu hiukan oudolta, 
mutta tytöillä on erinomaisen hauska yhdessä, ja onhan 
tämä Suse lopultakin Hanzely, vaikkakin vähän noin 
suvustaan huonontunut. Salaa olisi äiti Bodnar halukas, 
joskin hieman paheksuen, pitämään hänet aina luonaan. 

Suse nauttii tottumattomana toimettomuudestaan. 
Tämä toimettomuus käsittää tosin jokapäiväisen' viiden- 
toista tai kahdenkymmenen kilometrin j aikamatkan alku- 
asukaskortteleihin, Vanhan Kairon kuolleiden, valkoisten 
kujien halki, arabialaisen yliopiston jättiläismäisiin salei- 
hin, missä professorit istua kököttävät ja heidän ympä- 
rillään ylioppilaatkin istua kököttävät ja mutisevat. Yli- 
oppilaatko? Heidän joukossaan on vanhoja miehiä pit- 

kine ukonpartoineen. He kyyristelevät siellä nuorten 
poikien parissa päntäten asioita päällänsä kuten nämäkin. 
Eniten Suse rakastaa Muskia, valtavaa basaarikorttelia, 
jossa on hirveä meteli, ylenpalttisen runsaasti värejä ja 
voimakkaita, outoja tuoksuja. Tuntikausia hän samoi- 
lee siellä, eksyy väliin sen sokkeloihin ja pääsee taas äkki- 
arvaamatta päivänvaloon. Sitten hänen tapanaan on 
rientää myöhästyneenä ja hengästyneenä, loistavin silmin 
ja onnellisena paikalle, missä Szebeny odottaa häntä, ja 
yhdessä he syöksyvät Egyptiläisen Museon kultaisten ja 
norsunluisten aarteitten pariin. 

Szebeny on kylmä ja harvasanainen, mutta siitä huo- 
limatta erinomainen opas. Silloin tällöin kuin ohimennen 
lausutulla puolella lauseella, vaatimattomalla ammatti- 
sanalla hän kykenee loihtimaan faaraoiden maailman 
Susen silmien eteen paremmin kuin kokonaista kuusi 
nidettä kirjaviisautta. Ja ihailtava on se alttius ja avuliai- 
suus, jolla hän ottaa Susen suojelukseensa, laahaa hänet 
kaikkialle mukanaan, näyttää ja selittää hänelle kaikkea, 
vaikka tämä hänelle täysin vieras tyttö on jo muutenkin 
anastanut hänen aikaansa kaksi kokonaista viikkoa. Ker- 
taakaan hän ei lupaa eikä puhu siitä edeltäkäsin — ja 
kuitenkin hän ilmestyy joka aamu pienessä autossaan, vie 
Susen väliin retkelle Saharaan, väliin Memphisiin, väliin 
jälleen pyramideille. Pyramideille he olivat lähteneet 
eräänäkin iltana, kun helle oli kaupungissa käynyt pai- 
nostavaksi, ja he istuivat jäätelön ääressä Mena Housen 
terassilla. Hedelmäjäätelö juoksi sulana, helmeilevänä 
vaahtona hopeisessa astiassa. He katselivat kolmea 
pyramidia, jotka piirtyivät terävinä taivaan kuumaa, 
tummansinistä silkkiä vasten: kolme terävää, kovaa, puh- 
dasta ääriviivaa, suorina, taivaaseen kurottavina, kuin 
rukoukseen ristityt kädet. Suse aikoi juuri avata suunsa — 

mutistakseen ehkä, että vasta tässä maassa alkaa käsit- 
tää, mitä loppumattomuus on . . . kun Mena Housessakin 
soitetaan jazzmusiikkia ja saksalaiset matkailijat naula- 
poh jäisissä vuoristokengissään ja polvihousuissaan tömis- 
televät kömpelöä karhuntanssia . . . aivan yksinkertai- 
sesti vain tahtoa, pyrkimystä ylös taivaan korkeuteen, 
pelkkää tarkoitusta . . . sanalla sanoen, jotakin tämän- 
tapaista oli Suse aikonut sanoa arasti ja hartaasti, kun 
Karl Szebeny äkkiä teki kysymyksen: 

»Suse, tahtoisitteko tulla vaimokseni?» 

Suse odottaa hetkisen, sillä eihän voi tietää, ehkäpä 
nuo kirotut arabialaispojat ovat sekoittaneet hasisia 
jäätelöön, horjahteleehan tuokin englantilainen gentle- 
manni valkoisessa smokingissaan tuossa lähellä aivan 
ainutlaatuisen epäilyttävällä tavalla, vaikka hän tosin on 
juonut whisky ä — sitten, kun Suse ei edelleenkään näe 
esineitä kahtena, ja kun maankamara ei horju hänen jal- 
kojensa alla, ja kun Szebenykin katsoo häntä tyynesti, 
tutkivasti viisailla silmillään suoraan kasvoihin, täytyy 
hänen vastata: 

»Se tahtoo sanoa . . . minä teidän vaimoksenne?» 

»Niin.» 

Suse raapii korvantaustaansa. Se nyt ei ole aivan 
hienolle naiselle sopivaa, ei erikoisesti niin arvokkaassa, 
hienossa paikassa — mutta tämä pälkähtää liian myöhään 
hänen päähänsä. 

»Kautta kunniani ... en tiedä. Tiedätteko, peri- 
aatteessa olen sitä mieltä, että tytön on mentävä miehe- 
lään silloin, kun hän pä,ä^e, mutta toiselta puolen . . . 
sanalla sanoen: en tiedä. Onko se ihme, tehän asutte 
täällä Egyptissä, minun taas on palattava kotiin Buda- 
pestiin! Voin ehkä viipyä vielä viikon, pitempään en 
missään tapauksessa!» 

»Minä jään tänne neljäksi tai korkeintaan kahdeksaksi 
viikoksi, Suse. Jos tulisitte vaimokseni, ei päähäni päl- 
kähtäisi unissakaan pyytää teitä jättämään tointanne. 
Omistan tosin Särosin komitaatissa pienen tilan, sinne 
voisimme mennä kesäisin, rfiuut ajat asuisin minäkin 
Budapestissä.» 

»Se olisi sangen hyvä», tuumii Suse epävarmalla 
äänellä. Äkkiä hän vilkastuu. »Katsokaahan, Szebeny, 
tahdoin sanoa, Karl. Tiedän lukemistani kirjoista, että 
tällaisissa tapauksissa herra antaa naiselle miettimisaikaa. 
Pitäkäämme kiinni perinnäistavasta, eikö min?» 

»Kuten haluatte», sanoo taidemaalari hymyillen. 

»Mainiota. Olkaa siis hyvä . . . Huomenaamulla ette 
tulekaan minua hakemaan, sillä minun täytyy nyt lopulta- 
kin viettää yksi aamupäivä Klärcheninkin seurassa. Tulkaa 
noutamaan minut sanokaamme kolmen tienoissa. Vai 
onko helle vielä silloinkin liian painostava? Eikö? Sovittu 
siis. Siihen mennessä tahdon ajatella asiaa, koetella 
sydänFäni, neuvotella itseni kanssa . . .» 

»On parasta, ettette pidä asiasta mitään neuvottelua 
Klärcheirin kanssa. Pelkään hiukan pienen serkkuni 
kieltä.» 

»En tietenkään, en missään tapauksessa. Vaikenen 
miehekkäästi.» 

»Ja vastaus tulee myös olemaan miehekäs, eikö niin? 
Vilpitön ja suora?» 

»Niin. Muuten . . . tahdon sanoa teille vielä jotakin. 
Olen jo rouva. Se tahtoo sanoa, olen naimisissa. Mutta 
en vakavasti, vain kansalaisoikeuksien takia. Ilman arvoa 
ja ammattia, kuten tavallisesti seisoo viranvahvistus- 
kirjoissa. Onko se paha?» 

»No, ei se nyt juuri pahakaan ole. Mutta miksi olette 
salannut sen tähän asti?» 

»No, eihän ole mikään suuri kunnia olla tuollainen 
salkuton aviovaimo. Ja muutenkaan en tarvitse tuon 
vastenmielisen mielien nimeä, mielien, jota muuten en ole 
nähnyt kertaakaan siviilivihkimisen jälkeen. Minulle riittää 
oma nimeni, sehän tunnetaan jo ammattipiireissäkin.» 

»Punnitkaapa siis asiaa, kuten lupasitte. Ei, odotta- 
kaahan, minäkin tahdon sanoa teille jotakin. Olen kol- 
menkymmenenkahdeksan vuotias.» 

Suse tahtoo pohtia tätä yllättävää tarjousta joka puo- 
lelta vasta vuoteeseen mentyään. Mielihyvän tuntein 
hän oikaisee ruumiinsa, laskee käsivairet ristiin päänsä 
alle ja seuraa välinpitämättömin katsein uutimien hil- 
jaisia aaltoliikkeitä erämaan tuulen niitä huojutellessa. 
Yllättävä, sitä se on. Karl Szebeny. Hänellä on hullun- 
kuriset, punaiset kasvot, terävä nenä, viisaat, kylmä- 
katseiset, rauhalliset silmät. Hän ei ole puhelias, ei avo- 
mielinen, mutta sehän ei ole huono ominaisuus aviomie- 
hessä. Sen tähden hän onkin miellyttävä omalla hiljaisella, 
kylmällä tavallaan. Kolmekymmentäkahdeksan vuotta. 
Se on hiukan paljon. Viisi vuotta sitten Suse oli moitti- 
nut Kätheä siitä, että tämä tahtoi tulla kolmenkymmenen- 
kahden vuotiaan vaimoksi, olipa hän nimittänyt miestä 
mutisevaksi vanhukseksikin. Mutta viisi vuotta on pitkä 
aika. Silloin hän itse oli vain kahdeksantoista vuotias, 
nyt hän on kaksikymmentäkolme. Kun itse vanhentuu, 
siirtää mielellään toistenkin ikärajaa ylöspäin. Kolme- 
kymmentäkahdeksan vuotta, no, eihän se ole niin tavat- 
toman paljon. Ja hyvä, kelpo ihminen, josta varmasti 
tulisi myös hyvä, kelpo Ajomies. Ja sitä paitsi hän on 
niin sivistynyt. Häneltä voisi oppia hirveän paljon. Kun 
hän vain tokaisi lyhyen, välinpitämättömän lauseen 
hautaholvien seinämaalauksista, heräsi tuo vanha, tomuksi 
murentunut maailma heti uuteen eloon. 

Suse huokailee, pyörii vuoteessaan puoleen ja toiseen, 
raapii taaskin korventaustaansa, mutta nyt ei kukaan 
onneksi ole sitä näkemässä. Hullunkurinen laitos, tuo 
ihmissydän; siihen alkaa koskea aina silloin, kun siihen 
olisi vähimmin syytä. Suse ei ollut koskaan ollut näin 
rikas, hänen kättään ei ollut koskaan pyydetty. Nythän 
hänen pitäis iheittää kuperkeikkaa riemusta. Szebeny on 
suurenmoinen ihminen. Merkillistä, että hän on rakastu- 
nut Suseen; eihän tämä olisi unissaankaan voinut kuvi- 
tella mitään sellaista. Hän katselee aina niin terävästi 
ja kirkkain silmin, uteliaasti ja kuitenkin persoonatto- 
masi — hän näyttää hirveän taipuvaiselta arvostelemaan 
ja samalla hirveän ^välinpitämättömältä. Mutta se ei 
sittenkään pidä paikkaansa, jotenkuten hän kuitenkin 
on rakastunut Suseen, ja hänestä tulisi viisas, hyvä avio- 
mies. Ei tosin sellainen, jollaiseksi naurettava mielikuvi- 
tus joskus maalaa aviomiehen, sellainen, joka osaa sanoa 
ihmeellisiä asioita ja katsoa suloisin, liikutetuin silmin. 
Ehkäpä sellaista ei olekaan. Mutta oli sittenkin vahinko, 
että hän oli luvannut olla hiiskumatta asiasta sanaakaan 
Klärchenille, olisi ollut parempi keskustella hänen kans- 
saan asian kaikista puolista, Klärchen on nähnyt niin pal- 
jon maailmaa. On niin vaikeata tehdä yksin päätös, tuo 
erämaantuulikin kun on niin nukuttava . . . no, yhden- 
tekevää, huomenna aamupäivällä . . . 

Aamulla hiljainen kolkutus ovelle. Arabialainen pal- 
velija, jolla on valkoinen burnus, punainen silkkivyö 
ja punaiset tohvelit, työntää aamiaispöydän huoneeseen. 
Suse on nykyään hirveän maailmallinen: hän syö aamiai- 
senkin vuoteessa! Hän on kirjoittanut Käthelle, ettei hän 
tiedä, voiko hän yleensä enää tulla hänen luokseen. 
Vastaus olisi jo hyvinkin ennättänyt tulla — kas, tuossa- 
han se jo onkin, kirjekuori on asetettu hienosti kupin 

viereen. Niin, kun ihminen nyt on tällainen »grande 
dame» . . . mutta ei, Käthe ei ole lähettänyt kirjettä, 
vaan Paul. 

Suse repii sen auki ja unohtaa hetkessä aamiaisensa, 
mikä on hänelle jotakin suunnilleen yhtä outoa, kuin jos 
varpunen unohtaisi sirkuttamisensa tai teloittaja hirtto- 
nuoran. Hän lukee kirjeen, lukee sen toistamiseen, ja 
hänen korvansa käyvät yhä punaisemmiksi. 

Paul kirjoittaa, että Susen »mies» on palannut Turkista 
eikä aio enää matkustaa sinne takaisin. Nähtävästi hän 
on saanut siellä rahaa kokoon ja aikoo nyt avata Buda- 
pestissä rakennusinsinöörin toimiston. Hän oli ollut hyvin 
hämmästynyt, kun oli käynyt ilmi, ettei avioeroa näiden 
kolmen vuoden aikana vielä ollut saatu toimeen, ja hän 
oli pyytänyt tuomari Gregussia toimittamaan asian 
nopeasti. Mahdollisesti hän aikoo mennä naimisiin. Paul 
ei tiennyt sitä. Vanha asianajaja pyytää joka tapauksessa 
kysymään Suselta, milloin tämä aikoo tulla kotiin, sillä 
hänen olisi allekirjoitettava valtakirja. 

Aamiainen jää hylättynä jäähtymään pikku pöydälle, 
vuode on jo tyhjä. Suse syöksyy Klärchenin luo, vaikka 
tämä vetelee vielä unia. 

»Ah, älä suutu, kun peloitan sinut hereille, mutta 
minun täytyy matkustaa heti kotiin. Sanohan, mistä 
saan tietää, milloin laiva lähtee?» 

Klärchen hieroo silmiään ja nousee ylös. 

»Täytyykö sinun matkustaa? Häpeällistä! . . . Eihän 
toki liene tapahtunut mitään vakavaa? . . .» 

»Ei ... ei juuri . . . mut£a minun täytyy matkustaa 
ehdottomasti. Mistä voin saada tiedon siitä, lähteekö 
tänään mitään laivaa?» 

Klärchen viittaa leuallaan puhelimeen päin. 

»Anna tuo kone tänne. Soitan parantolan hovimesta- 

rille, hän tietää sen varmasti.» — Klärchen puhuu hetki- 
sen, sitten hän laskee kuulotorven kädestään. »No niin, 
tänään lähtee eräs laiva, 'Helouan', mutta siihen tuskin 
enää ennätät. Nuolennopeudella ^ sinun olisi purettava 
telttasi, kiidettävä Kairoon, leimautettava matkalippusi 
matkatoimistossa . . . olemme lunastaneet sinulle myöskin 
paluulipun, jos muistan oikein, sitten syöksyttävä ase- 
malle saadaksesi vielä kiinni tt),45 lähtevän pikajunan. Se 
liittyy laivan kulkuun. Etkö voisi hiukan lykätä matkaasi? 
Mistä tämä tämmöinen kiire?» 

»En voi lykätä sitä, Klärchen, lapseni. Sano, voisitko 
tehdä minulle vielä yhden ystävän palveluksen? Soittaisit 
vuokra-auton, sillä välin kokoan tavaroitani.» 

»Ah, kissan häntään vuokra-autot! Onhan meillä oma 
vaunumme, Abdul saattaa sinut sillä. Se käy silloin myös 
nopeammin kuin vuokra-autolla.» 

»Ja vielä yksi asia, Klärchen, mutta se onkin viimei- 
nen pyyntöni. Anna lähettää sähkösanoma: 'Tuomari 
greguss palatinkatu 10 budapest matkustan heti heloua- 
nilla/ Ei muuta. Sillä ei ole kiirettä, matkanihan kestää 
neljä päivää. Teetkö sen?» 

»Aivan varmasti. Ja nyt juokse!» 

Suse vetää henkeä vasta sitten, kun hän on saavutta- 
nut Aleksandrian pikajunan puoli minuuttia ennen sen 
lähtöä. Abdul sinkoaa matkalaukun hänen perässään 
junaan, Suse taas heittää hänelle kymmenen piasteria, ja 
samassa lähtee juna jo sysäyksellä liikkeelle. Se kiitää 
puuvillavainioiden halki, jotka loistavat valkoisina kyp- 
syneestä sadosta — kolme viikkoa sitten nuori oras oli 
vielä vihreä — kiitää kurjien, ikuisista ajoista muuttu- 
mattomien arabialaiskylien ohi. 

Aleksandrian satama on nytkin täynnä meteliä ja vili- 
nää, mutta Susea se ei enää peloita. Hymyillen hän rai- 

vaa tiensä tavarankantajien karjuvan lauman halki. Lai- 
valta hän katsoo taakseen; hänen katseensa käy suoras- 
taan helläksi hänen sanoessaan jäähyväiset tälle melua- 
valle, räikeälle, vilpittömälle Idälle, johon hän on ennät- 
tänyt rakastua. 

Laivalla Suse käyttäytyy sangen omituisesti. Koko 
päivän hän lojuu makuutuolissa pää käsien varassa 
ja tuijottaa surullisena eteensä. Kirjaa, jonka hän on 
varannut vierelleen, hän ei edes aukaisekaan. Laivan toinen 
perämies — rakastettava, nuori italialainen — on niin lii- 
kutettu joutuessaan kasvoista kasvoihin noin suuren 
surun kanssa, että hän kuljettaa kaikki "sievät nuoret 
miehet yhden toisensa jälkeen Susen eteen ja esittää heidät 
hänelle. Mutta Suse vain hymyilee ja kieltäytyy koh- 
teliaasti, mutta vääjäämättömästi niin bridgestä, ping- 
pongista kuin tanssistakin. Hän makaa tuolissaan, tui- 
jottaa pehmeästi aaltoilevaa merta ja miettii mietti- 
mistään. 

Vasta toisen päivän lopulla, kun ollaan jo Brindisin 
kohdalla, hän hypähtää äkkiä pystyyn. Hänen mieleensä 
tulee Karl Szebeny, jonka hän on jättänyt vastausta 
vaille ja hyvästel emättä. Hän rientää lukusaliin, ottaa 
postikortin, jossa on laivan kuva, ja kirjoittaa: 

»Rakas Karl, olen viimeisen luokan likainen 
koira; jos olisitte täällä, pyytäisin Teitä antamaan 
minulle aimo selkäsaunan. Kiireessä unohdin- Teidät 
kokonaan. En tahtonut antaa Teille tuota vas- 
tausta, mutta nyt saa se seikka olla vastauksena. 
Suokaa minulle anteeksi!» 

Tähän Suse pysähtyy miettimään. Kuinka hän lopet- 
taisi? »Teitä syleillen»? Ei. »Teitä suudellen»? Vielä 
vähemmin. »Teitä tervehtien.» Huh, kuinka epäystäväl- 

Iistä. »Teidän vilpitön ystävänne» kirjoittaa hän sitten 
ja katselee sanoja pahantuulisena. Hirveätä, kuinka 
keinotekoiselta se kuulostaa, kunnon ihminen ei sanoisi 
niin. Mutta eihän parempaakaan voi keksiä. Hän huokaa 
ja piirtää nimensä alle. 

Brindisissä hän jättää kirjeen postiin, sitten hän kyy- 
ristyy jälleen makuutuoliinsa. Mutta illalla — ikäänkuin 
kylläisenä miettimisestään — hän nousee, venyttelee ja 
oikoo jäseniään, ahmii hirveällä ruokahalulla kaikkia 
illallisen ruokalajeja ja menee sitten saliin tanssimaan. 



XIV. 



TAHDON TUTUSTUA MIEHEENI. 

Paul loikkii ajatuksiinsa vaipuneena portaita alas, kii- 
ruhtaa pitkin, poikamaisin askelin hämärän eteisen poikki 
ja pysähtyy äkkiä kadulle päästyään kuin maahan juur- 
tuneena. 

»Suse!» 

»Terveiks', poikaseni, mutta älä nyt huuda nimeäni 
min kovaa, kuin tahtoisit julistaa koko maailmalle, että 
olen saapunut. Minne olet menossa? Minun täytyy kes- 
kustella kanssasi eräästä sangen vakavasta ja tärkeästä 
elämänkysymyksestä.» 

»Vakavasta ja tärkeästä elämänkysymyksestä? Älä 
peloittele minua, lapseni. Juuri tällä hetkellä minulla ei 
ole aikaa, kello 9 minulla on neuvottelu oikeudessa, sen 
jälkeen tulen heti luoksesi liikkeeseen.» 

»Sen jätät tekemättä. Sano joku pieni konditoria 
tai kahvila oikeussalin lähellä, odotan sinua siellä.» 

»Mistä on kysymys, Suse? Etkö halua mennä liikkee- 
seen? Voinhan tulla asuntposikin, jos se sopii sinulle 
paremmin.» 

»Se sopii minulle vielä huonommin. Odotan sinua 
oikeussalin läheisyydessä.» 

»Etkö voisi sanoa, mistä on kysymys?» 



141 



»En.» 

Otsa pilvien synkistämänä Paul vie Susen erääseen 
pikku konditoriaan ja kiiruhtaa sitten oikeussaliin. Hänen 
onnistuu taivuttaa asiakkaansa sovintoon; tuskin tuntia- 
kaan on kulunut, kun hän jo saapuu sokerileipomoon, 
missä Suse huolissaan ja yksinäisyydessään nakertelee jo 
neljättä Stefanie-torttua. 

»Tässä olen. No, anna kuulua!» 

»Paul, kultaseni, sain kirjeesi.» 

»Totta kai! Ja Ukko on myös saanut sähkösanomasi. 
Emme vain voineet käsittää, miksi et saapunut jo kolme 
päivää sitten. Milloin olet oikeastaan tullut?» 

»Kolme päivää sitten.» 

»Kmnka? Mitä sanoit? Olinhan eilen illalla Käthen 
luona, eikä hän tiennyt, mikä sinua vaivaa.» 

»Se todistaa vain, kuinka hyvin me naiset osaamme 
säilyttää salaisuuksia. Käthe oli minua vastassa asemalla. 
Eräässä kahvilassa keskustelimme, mitä olisi tehtävä, ja 
yksi päätöksistämme oli, ettei hänen pitänyt tietää mitään 
tulostani.» 

»Minut saa hirttää, jos ymmärrän sanaakaan! Sano 
nyt lopultakin, taivaan nimessä, mitä tämä salakähmäi- 
syys merkitsee.» 

Suse tuijottaa kauan lautastaan, tuulastaa haarukal- 
laan vielä jonkin pienen suklaamurusen ja sanoo sitten 
hiljaa: 

»Tahtoisin tutustua mieheem, Paul.» 
Paul ällistyy. 

»Ja mikä estää sinua siitä? Soita hänelle, että olet 
saapunut. Teidänhän pitäisi muutenkin puhua avio- 
erosta.» 

»En tahdo tutustua häneen siten. Enkä tahdo kes- 
kustella hänen kanssaan avioerosta. Tahdon tutustua 

häneen samalla tavalla, kuin kuka tahansa muu ihminen 
tutustuu toiseen ihmiseen, niinkuin nainen tutustuu 
mieheen . . ., niin, että tuttavuudesta voisi syntyä ystä- 
vyys.» 

»No, jos tahdot niin ehdottomasti . . . Tapaattehan 
toisenne Ukon toimistossa.» 

»Emme tapaa toisiamme Ukon toimistossa.» 

»Mutta täytyyhän sinun allekirjoittaa valtakirja!» 

»En aio allekirjoittaa sitä.» 

»Silloin avioerojuttua ei voida panna vireille!» 

»Ettekä te panekaan sitä vireille.» 

»Suse, kuulehan . . . etkö aiokaan erota?» 

»En!» 

Paul nojaa taaksepäin tuolissaan ja pyyhkii hikeä. 

»Hm . . . alan ymmärtää. Ja minkä tähden?» 

»No . . . ensiksikään en tahdo erota sen tähden, etten 
tahdo erota ...» 

»Tähän asti on kaikki sangen järkevää. 'Entä sitten?» 

Suse vaikenee ja tuijottaa lautastaan. 

»Kuulehan, puhutaanpa nyt vakavasti. Minulla on 
sellainen tunne, että kahdella ihmisellä, jotka . . . vaikka- 
kaan ei alttarin edessä . . . ovat kuitenkin seisoneet rin- 
nakkain sillä tavalla ... on oikeus koettaa, eivätkö he 
sittenkin ehkä kuulu yhteen. En vaadi mitään, en vetoa 
mihinkään oikeuteen, mutta tunnen, ettei tässä ole kysy- 
mys yksin minusta . . . vaan myöskin hänestä . . . Tämä 
mahdollisuus on meille annettava. Olemme leikkineet 
sellaisella, mikä ei ole luotu leikkiä varten . . . Velvolli- 
suutemme on koettaa, eikö leikki voisi muuttua todelli- 
suudeksi.» 

»Avioliittosi ei ollut mikään avioliitto, Suse», Paul 
ravistaa hiljaa päätään. »Se ei ollut avioliitto, vaan 
oikeustapaus.» 

»Täytyy kokeilla, eikö siitä sittenkin voisi tulla avio- 
liitto. Etkö tunne, Paul, että tämä koe on melkein vel- 
vollisuutemme? Meiltä on kysytty, ja me olemme vastan- 
neet: 'Kyllä' . . .» 

»Mutta eräällä ehdolla . . .» 

»Hyvä, eräällä ehdolla. En tahdo riidellä kanssasi, 
Paul kulta. Rupattelin kerran erään entisen työnantajani, 
vanhan Hal&szin kanssa, siitä on jo pari vuotta. Sanoin 
hänelle, etten ole vielä koskaan saanut mitään elämältä 
lahjaksi, että minun on täytynyt kamppailla kaikesta. 
Aion siis nytkin kamppailla. Joku toinen saa lahjana 
miehensä rakkauden, minä koetan saada sen kamppaile- 
malla. Pyydän, ettet ota minulta tätä ainoata mahdolli- 
suuttani.» 

»Minäkö, Suse? ... En missään tapauksessa.» 

»Silloin sinun on autettava minua. En voi tutustua 
häneen omalla nimelläni . . . omalla nimelläni voin vain 
erota, en muuta.» 

»Järkesi on pimentynyt, lapsukainen. Et omalla 
nimelläsi . . . kuinka minun on ymmärrettävä se?» 

»Rakas tyhmä poika, et kai ehkä kuvittele, että minä 
aivan yksinkertaisesti tallustelen hänen eteensä: 'Hyvää 
päivää, olen vaimonne, koettakaapa, ettekö voisi rakastua 
minuun, jos yritätte oikein vakavasti' . . .» 

»En kuvittele enää yhtään mitään. Aiotko lähestyä 
häntä väärällä nimellä?» 

»Aion.» 

»No, ensiksikin hän tuntee sinut. Hän keksii heti 
huijauksen.» 

»Hän on nähnyt minut viiden minuutin ajan kolme 
vuotta sitten. Älä sentään yliarvioi miesten henkisiä 
ominaisuuksia ja havaintokykyä. Silloin oli talvi, olin 
hunnutettu nenänpäätä myöten, tukkani oli kammattu 

taaksepäin, kuten sopii vakavalle, säädylliselle 'herra 
kisällille'. Eilen olin kampaajalla, tämä on hänen työtään. 
Mitä pidät?» 

»Luulen, että se on suloinen. Hyvä, olettakaamme, että 
hän ei tunne sinua. Mutta kuinka aiot luikerrella hänen 
läheisyyt eens ä ? » 

»Sanon sen sinulle. Menen hänen kanssaan naimisiin.» 

Paul ei vastaa enää mitään. Silmät ovat pullistumai- 
sillaan hänen päästään, hänen leukansa venähtää alas, 
aivan lamaantuneena hän tarttuu otsaansa. 

»Selitän sen sinulle heti. Ensin minulla oli toinen suunni- 
telma. Ajattelin lähettää Käthen pariksi viikoksi lomalle 
ja asettua hänen tilalleen liikkeeseen. Egyptissä olen päi- 
vettynyt kauniin ruskeaksi, hiukseni aioin värjäyttää 
mustiksi, ja sitten aioin sanoa olevani Käthe. Se tahtoo 
sanoa, olisin sanonut sen Kisgyörgylle, työväkeni minun 
olisi pitänyt perehdyttää salaisuuteen. Asiakkaille ja 
muille ulkopuolisille, jotka tuntevat meidät vain pinta- 
puolisesti, olisin sanonut olevani Käthen sukulainen, joka 
hoitaa hänen paikkaansa viikon tai pari. Sitten olisimme 
istuskelleet yhdessä, Kisgyörgy ja minä Käthenä, ja vai- 
vanneet päätämme sillä, mihin Suse on joutunut. Sillä- 
välin hän olisi rakastunut minuun.» 

»Luonnollisesti», Paul nyökkää ivallisesti. 

»Luonnollisesti. Mutta valitettavasti tämä suunni- 
telma on mahdoton. On käynyt ilmi, että Kisgyörgy 
tuntee Käthen. Viime viikolla hän kävi liikkeessä kysy- 
mässä minua. Oikeastaan en ole ollenkaan pahoillani, 
että minun on keksittävä toinen keino. Se olisi joka tapauk- 
sessa ollut liian uskallettua; talossa minut tunnetaan liian 
hyvin.» 

»Ja mikä on uusi "päähänpistosi?» 

»Sanoinhan sen jo. Tahdon tulla hänen vaimokseen.» 



145 



»Tietääkseni olet jo kerran tullut hänen vaimok- 
seen.» 

»Se on erehdys. Suse Hanzely tuli hänen vaimokseen. 
Mutta minä» — Suse nousee juhlallisesti — »sallitteko 
minun esittää itseni: olen Eva Hanzely, Susen serkku». 

»Susella ei ole ainoatakaan tyttöserkkua.» 

»Jos Steffel Hanzely-sedällä olisi tytär, olisi hän serk- 
kuni. Olisin ollut kovasti mielissäni, jos nimekseni olisi 
pantu Eva. Vakava, täysikasvuinen nimi, ei niin nykerö- 
nenäinen kuin Suse.» 

»Hanzely-sedällä ei ole tyttäriä; hänellä on kaksi 
poikaa.» 

»Niin, koska hänellä on ollut huono onni jaossa. Olen 
Eva Hanzely, Susen serkku . . . olen punonut tämän juonen 
näin nerokkaasti, ettei tuntuisi merkilliseltä, vaikka mei- 
dän yhdennäköisyytemme pistäisikin silmään. Ja sitä 
paitsi olen juuri tullut Eperjesistä ja tahdon mennä hänen 
kanssaan naimisiin saadakseni kansalaisoikeudet.» 

»Mutta eihän hän ole vielä edes eronnut!» 

»Velvollisuuteni ei ole tietää sitä.» 

»Menetän järkeni! Ja missä meidän on sanottava sinun 
olevan? Tarkoitan, mihin hänen vaimonsa on joutunut? 
Eilen iltapäivällä hän soitti kaksi kertaa ja tiedusteli, oletko 
jo saapunut.» 

»Sano, että olen joutunut tietymättömiin, kadonnut 
jäljettömiin, että mörkö on vienyt minut. Että pidän 
elämästä Egyptissä ja olen jäänyt sinne vielä joksikin 
aikaa.» 

»Hän tulee usein pistäytymään liikkeeseesi katsomaan, 
oletko jo siellä. Hän käy myös asunnossasi. Kerran 
satuttekin törmäämään vastakkain.» 

»En mene liikkeeseen enkä asuntooni. Siitä lähtien kun 
saavuin, en ole nukkunut ainoatakaan yötä kotona.» 

»Hyvä Jumala! Missä sitten?» 
»Arvaapa!» 

»Mistä minä . . .! Tiedänpäs sittenkin! Judithin luona! 
Sen tähden en päässyt sisään eilen illalla!» 
»Aivan oikein, siellä.» 

»Mutta olisithan tähän asti voinut aivan huoletta 
mennä kotiisi.» 

»Mutta Paul kulta! Käsityskykysi on hidas. Talon- 
mies ja kaikki perheet talossa tuntevat minut. Jos yksikin 
vain näkee minut ... ja jos joku sitten tiedustelee minua, 
vastaavat kaikki innokkaasti: 'Hän on kyllä tullut jo pari 
päivää sitten!' . . . Sitten puuttuu vain se, että Käthe 
pannaan ristikuulusteluun siitä, missä olen!» 

»Ja missä aiot todella olla?» 

»Milloin siellä, milloin täällä. Onhan olemassa neljä tyt- 
töä sitä varten, kun jätämme Käthen pois laskuista. Siitä 
keskustelimme eilen illalla.» 

»Hyvä. Tämän puolen asiassa käsitän jo. Hullu juttu, 
mutta huomaan, että olet äärettömästi innostunut siihen. 
Elät salakähmäisesti uskaltamatta mennä kotiin, jottei 
avioerokannetta saataisi vireille. Hyvä. Mutta sinä olet 
edesvastuuton pikku hanhi, minä taas vakava, tasaantu- 
nut asianajaja.» 

»Höpsis!» pamauttaa Suse vastaukseksi. 

»Vakava, tasaantunut asianajaja ja kaiken kukku- 
raksi vielä sulhanen.» 

»Niin. Halpamaista, että vietitte kihlajaisia minun 
poissaollessani.» 

»Judithin vanhemmilla oh hopeahäät, ja he toivoivat, 
että viettäisimme samalla kihlajaisiamme. Sen tähden 
emme voineet odottaa sinua.» 

»Tiedän, poikaseni, tiedän kyllä, enkä tarkoittanut- 
kaan sitä niin vakavasti. Mutta sanohan, miksi teitte 

päätöksenne niin äkkiä? [Tiedän kyllä, että rimpuilitte 
kahden jo useita vuosia . . .» 

»Niin. Sehän se jutussa on juuri hauskinta. Yhfäkkiä 
tein sen päätöksen, ettemme riitele enää koskaan, totta 
pulmakseni. Hyvä Jumala, sanoin itselleni, Judith ei 
rakasta minua enää.» 

»Voi sinua marakattia!» 

»Niin, kunniasanalla, olin vakavasti järkytetty. Rakas- 
tan häntä suuresti, en ole sitä koskaan erikoisemmin salan- 
nut, mutta hänen kanssaan ei sellaisista asioista voi puhua, 
sillä hän virnistelee aina, taikka paremminkin virnisteli 
aina. Tiesin, että hän rakastaa minua, muuten hän ei olisi 
yhä uudelleen hakenut seuraani. Sen tähden valtasi minut 
kauhu, kun hän lopetti sen äkkiä.» 

»Oi mieletön ystäväraukkani! Kerrohan edelleen!» 

»Sinun on helppo sanoa niin! Sanalla sanoen, en tien- 
nyt, mihin ryhtyä. Koetin keksiä riidanaihetta. Se ei 
vedellyt. Judith oli lempeä, myönsi kaiken, minä hau- 
doin jo itsemurha-aikeita. Ja silloin, aivan äkkiä Judith 
alkaa parkua hirveästi: 'Ei, en todellakaan tiedä, mitä 
minun on teille tehtävä! Olen ollut ilkeä, olen ollut oikulli- 
nen, nyt olen kesy kuin karitsa, ja jos ette nytkään aio 
pyytää kättäni, hyppään ikkunasta ulos!'» 

Susea naurattaa niin, että hänen täytyy pyyhkiä sil- 
miään. 

»Entä sinä? . . .» 

»Jolloin minä . . . tämä tapahtui siellä heillä, hänen 
huoneessaan . . . nostin hänet ilmaan ja, vaikka hän potki 
ja rimpuili, juoksin työhuoneeseen. Siellä istui hänen 
isänsä kirjoituspöydän ääressä, laskin Judithin hänen 
nenänsä eteen: 'Tässä olisimme, suutelen kättänne, 
tulimme pyytämään isällistä siunausta!'» 

»Entä isä? . . .» 

»Jolloin isä sanoi, hyvä, hän oli jo pelännyt, että talo 
oli tulessa, kun syöksyimme sillä tavalla huoneeseen. 
Tämä oli paljon pienempi vahinko, arveli hän.» 

Suse katselee häntä liikutettuna. 

»Pidän teistä hirveästi, senhän tiedät, eikö totta? Ja 
aioin jo kerran rohkaista sinua, mutta sitten päätin, että 
on parempi jättää sellaiset asiat pääosan esittäjien huo- 
leksi. Sanon sinulle vilpittömästi, ettet olisi voinut jär- 
jestää minulle suurempaa iloa. Teistä tulee ihmeen kaunis 
pari . . .» 

»Suse kulta, sinä pikku lurjus, älä imartele minua! 
Sanot tuon kaiken vain voittaaksesi minut osalliseksi synk- 
kiin rikollisiin juoniisi. Jäimme siihen, että minä olen 
asianajaja enkä voi suostua tuollaisiin seikkailuihin. Edes- 
vastuullisessa asemassani . . . älä irvistele, pyydän. E& 
voi hyväksyä salanimen käyttämistä. Mutta olethan hänen 
vaimonsa . . . Voisinhan kutsua hänet joskus Judithin 
luo . . . vaikkakaan emme ole läheisiä tuttavia ... ja sinä 
voisit myöskin tulla sinne ...» 

»Ei vetele. Siitä puuttuu mahdollisuus tuttavuuden 
jatkamiseen. En kykene valloittamaan ketään yhdessä 
ainoassa illassa. Tarvitsen sellaisen tilaisuuden, joka johtaa 
jatkuvaan yhdessäoloon. Koko elämäni aikana on kaik- 
kiaan kaksi miestä rakastunut minuun. Martin, oppipoika, 
ja Szebeny Egyptissä. Sitä ennen he olivat viikkokaupalla 
nähneet minut vain rasvattuna, väritahroissa, öljyyn 
ryvettyneenä, ylt'yleensä höylänlastujen vallassa. Näyt- 
tää siltä, että siinä on minun sex appearini.» 

Paul tilaa murheellisena lasin vermuttia. 

»Voinhan värjätä sinut vaikka noella, ennen kuin menet 
häntä tapaamaan. Silloin olet varmaan vieläkin vastusta- 
mattomampi.» 

»Poikaseni, tämä ei ole leikin asia. Menen hänen luok- 

seen Eva Hanzelyna. Kirjoita minulle vain pari riviä 
suositukseksi . . .» 

»Ei tule mieleenkään! Se olisi harhaanjohtamista. Voi- 
sin saada siitä kurinpidollisen rangaistuksen, se voisi 
maksaa minulle virkani . . .» 

»Älä nyt ole niin tärkeä! Kuka nyt virkaasi tarvitsee? 
Sanohan . . . etkö ole kuullut mitään hänestä? Onko hän 
rakastunut?» 

»En tiedä. Ehkäpä.» 

»Sillä jos ... jos hän on rakastunut, on minun asiani 
jokseenkin toivoton . . . Jos ... jos hän on rakastunut, 
silloin en yritä sitä ... se olisi halpamaista . . . Ehkäpä 
hän on jo kiidoissakin . . .» 

»En usko sitä, sillä muuten olisi Ukko kyllä puhunut 
siitä.» 

»No, hyvä . . .» Suse huokaa syvään. — »Saammehan 
nähdä. Etkö siis anna minulle kirjettä? No, yhdentekevää. 
Sanohan vielä yksi juttu: mistä löydän hänet?» 

»Hän on järjestänyt tilapäisen pikku toimiston äitinsä 
asuntoon. Kirjoitan sinulle osoitteen. Mutta en tiedä, 
onko hän paljon siellä, sillä hän on aloittanut erään raken- 
nustyön. Hänen äitinsä omistaa Taitos-kadulla pienen, 
velkojen rasittaman kiinteistön, hän on nyt vapauttanut 
sen veloista ja rakentaa sille parhaillaan huvilaa heille 
molemmille.» 

»Kiitän sinua, poikaseni. Tänään olen Röschenin luona. 
Jos sittenkin haluaisit kirjoittaa kirjeen, tapaat minut siellä. 
Emme nyt lähde yhdessä pois, joku voisi nähdä meidät.» 

Keskipäivällä Käthe jättää liikkeen Laskan huomaan 
ja rientää Röschenin luo. 

»Oletko tavannut Paulin?» 

Suse tekee selvää neuvottelun niukoista tuloksista. 
Käthe, innostunut Käthe, rohkaisee häntä. 

»Kyllä se käy päinsä ilman suosituskirjettäkin! Ja 
miehesi on niin herttainen, kultainen poju! Olin vähällä 
rakastua häneen, kun hän kävi liikkeessä.» 

»Hyvä, puhukaamme jostakin muusta. Eikö Laskalla 
ole mitään ilmoitusta minulle?» 

»On kyllä, hän tulee tänään iltapäivällä luoksesi tuo- 
maan sinulle tietoa siitä. Tarvitsemme sitä paitsi uusia 
piirustuksia, siitä voi tulla suuri tilaus.» 

»Mainiota. Sano hänelle, ole hyvä, ettei hänen pidä 
jättää tuloaan kovin myöhään, sillä illansuussa aion mennä 
Taitos-kadulle katsomaan rakennusta.» 

»Minkätähden? » 

»Minkätähden?» Suse punastuu. »En tiedä sitä itse- 
kään. En ole pitkään aikaan nähnyt kohoavaa raken- 
nusta! Muistatko, Käthe, niitä aikoja?» 

»Muistan.» 

»Miten pitkä aika siitä onkaan!» 

»Hyvin pitkä! Minusta tuntuu toisinaan, etten ole 
ollenkaan sama ihminen, kuin se lapsi siihen aikaan. Sinuun 
nähden asia on aivan toisin. Et ole muuttunut. Olet 
sama vielä tänä päivänä. Itsepäinen, uppiniskainen, sitkeä, 
väkevä . . . saatat aina tahtosi perille. Niin tulet nytkin 
tekemään, älä pelkää.» 

»Mitä kuvittelet? Mitä minä pelkäisin?» 

Käthe astuu Susen luo, ottaa hänen kasvonsa 
käsiensä väliin ja katsoo häntä silmiin tyynesti ja 
viisaasti. 

»Luuletko siis, etten muka tunne sinua yhtä hyvin kuin 
ennenkin? Oletko muka sen f näköinen, kuin olisit hyvällä 
tuulella? Olethan vihreä kuin etikkakurkku. Nytkin 
lasket leikkiä, vaikka silmäsi ovat täynnä tuskaa . . . pikku 
Suse! Oletko niin kovasti peloissasi, haluaisitko saada 
hänet niin kovin kernaasti omaksesi?» 

Suse painaa päänsä alas ja hautaa kasvonsa Käthen 
kämmeniin. 

»Haluaisin saada hänet kovin kernaasti omakseni, 
Käthe kulta!» 

Röschen astuu sisään ja ryhtyy onnellisen liikutettuna 
puuhailemaan vieraittensa viihdytykseksi. Edellisenä 
iltana pidetyssä neuvottelussa hän oli vaiennut sangen 
tarkkaavaisena ja yksinkertaisin ilmein — Suse oli sano- 
nut tytöille suunnilleen yhtä paljon kuin Paulille tänä 
aamuna — sitten hän oli ponnahtanut pystyyn ja selittä- 
nyt, että Susen oli vietettävä seuraava päivä hänen luo- 
naan. Judith oli nauraa kikattanut ja väittänyt toisten 
lähdettyä, ettei Röschen varmasti ollut ymmärtänyt sanaa- 
kaan koko jutusta ja että hän oli varmasti ollut vakuu- 
tettu siitä, että Suse on tehnyt murhan ja piileksii nyt, 
koska poliisi ajaa häntä takaa vangitsemismääräyksineen. 
Suse oli nauranut ja arvellut, että hänen vieraanvaraisuu- 
tensa oli siinä tapauksessa sitäkin liikuttavampaa. Nyt 
Röschen kaakattaa hänen ympärillään kuin kanaemo. 

Sitten Käthen täytyy lähteä, ja pian sen jälkeen 
saapuu Laska. Hän tuo piirustuksia ja muistiinpanoja 
ja tekee perusteellisesti selvää kaikesta viimeisten; neljän 
viikon aikana tapahtuneesta. On toiveita suuresta*tilauk- 
sesta — kysymyksessä kahden huoneen ja hallin poika- 
miesasunto — hän oli luvannut esittää luonnoksen viihon 
kuluessa. Hän oli silloin jo tiennyt, että Suse oli koti- 
matkalla. 

»Ryhdyn työhön jo tänä iltana», lupaa Suse. »Eikö 
minua ole kaivattu aivan pikkuruisen?» 

»Ah, kuinka kovasti! Monestikin. Minä ja myöskin 
Käthe-neiti. Mutta aivan erikoisesti valitan sitä, että 
Suse-neiti on nyt kotona, mutta ei voi tulla työpajaan. 
Se ei ole minulle mieleen!» 

»Olen pyytänyt sanomaan, mistä syystä . . . Onko 
Käthe kertonut?» 
»On . . .» 

»Mutta tehän näytätte surullista naamaa, Franzl! Mikä 
teidän mieltänne niin pahoittaa?» 

»Neidin pitäisi jättää asia minun huolekseni! Höyhen- 
täisin arvoisan asianomaisen niin ...» 

Suse nauraa sydämellisesti. Hän on antanut Käthen 
selittää vain, että häntä saattaisi liikkeestä tulla etsimään 
joku, jota hän ei halua tavata. Ja että hän ei tahdo tulla 
työpajaankaan, sillä talon asukkaat voisivat kertoa, että 
hän on jo palannut. 

»Kiitän teitä hyvyydestänne, Franzl. Vain teidän 
puoleenne tulen kääntymään, jos joskus tarvitsen autta- 
jaa.» 

Laskan mentyä Suse pukee päällystakin ylleen. Hämär- 
tää jo, ennenkuin hän ennättää Taitos-kadulle. On syksy, 
päivät ovat lyhyet. Rakennuspaikalla hän heittää nopean 
tarkastussilmäyksen joka suuntaan. Kisgyörgy ei ole 
läheisyydessä. Hän rohkaisee mielensä, uskaltautuu pitem- 
mälle. Työ on aloitettu vasta äskettäin, ollaan vielä perus- 
tuksissa. 

Suse seisoo hämärtyvässä syysillassa katsellen, kuinka 
milloin siellä, milloin täällä syttyy soihtu. Tuolla tavalla 
hekin työskentelivät, he kaksi, soihtujen sinertävässä 
valossa, toisinaan he lauloivatkin, tosin vain hiljaa hyräil- 
len. Terävinä piirtyvät ihmishahmot äkkiä esiin yön 
pimeydestä astuessaan soihtujen valopiiriin, yhtä nopeasti 
ne katoavat jälleen. Kuinka hyvin Suse muistaakaan 
tuon kuvan! Ja hän tuntee sen kaikilla aisteillaan; hänen 
silmänsä on säilyttänyt kuvan soihtujen loimusta, jyr- 
kistä, oudosti kurottelevista varjoista, hänen korvansa 
työntörattaiden narinan, vasaran hitaan, yksitoikkoisen 

kilkutuksen tiiliskiveä vasten, hänen nenänsä vasta- 
kaivetun maan lämpimän tuoksun, märän seinän kit- 
kerän höyryn. Kädessäänkin hän tuntee kuin nykäisyn: 
hänen ihonsa on tuntevinaan otteen muurilaastikauka- 
lossa. Ja niin kuin hän sen muistaa . . . karkean puu- 
pinnan kosketuksen... niin jää ihmiseen se, minkä 
hän kerran on kokenut, niin syvälle imeytyy se hänen 
ruumiiseensa, niin uskollisesti kulkee se hänen mukanaan 
vuosikaudet. 

Nyt juuri kaukalo notkuu esiin pyöreästä valopiiristä, 
edestä sitä kantaa pieni schwabilaistyttö, takaa vanha, 
hirveän vanha maalaiseukko. Pienokainen hengittää väsy- 
neesti, läähättäen, vanhus liikkuu välinpitämättömästi, 
koneellisesti; hän ei uuvu enää, hän ei ole illalla sen väsy- 
neempi kuin aamullakaan, hänen kasvonsa ovat liikku- 
mattomat, hänen selkänsä jäykkä, hänen askeltensa tahti 
ikuisesti tasainen ja muuttumaton, niinkuin ne päivät, 
jotka ovat kulkeneet hänen ylitseen. Suse katselee heitä, 
hän ei tiedä, minkä takia hänen kurkkunsa tuntuu äkkiä 
kuroutuvan kokoon, minkä takia hän kiskaisee käsineet 
pois, laskee ne sekä käsilaukkunsa ja päällystakkinsa 
eräälle puupinolle, minkä takia hän astuu hämärästä työn- 
johtajan eteen: 

»Tuo pikku schwabilaistyttö näyttää olevan jo hyvin 
uupunut . . . sallitteko, että kannan hetkisen muurilaasti- 
kaukaloa hänen sijastaan. Älkää peljätkö, tunnen kyllä 
työn, minäkin olen kantanut sitä kerran.» 

Työnjohtaja katselee häntä epäluuloisena: 

»Mikäs neidin tarkoitus on?» 

»Ei mikään, herra työnjohtaja! En ole vain tehnyt 
tuota työtä pitkiin aikoihin, seitsemään vuoteen ... ja 
tahtoisin tietää, miltä se nyt maistuu. Vain hetkinen, sal- 
littehan, pikku schwabitar voi sillävälin levähtää.» 

Mies vääntää kasvonsa leveään virnistykseen ja hieroo 
kourallaan leukansa sänkeä. 

»No, jos neiti tuntee siilien niin suurta kaipausta . . . 
Hei, kuulehan, Resi, laske kaukalo alas. Häivy vähän 
syrjempään, istu, saat huilata. Olet saanut viransijaisen.» 

Pikku schwabilaistyttö räpyttelee silmiään hämmästy- 
neenä, käsittämättä mitään. Suse silittää hänen pieniä 
kasvojaan. 

»Älä pelkää, palkka kuuluu sinulle. Istuudu lepää- 
mään tuonne, tuon puukasan viereen, minun päällys- 
vaatteeni ovat siellä, pidä niitä silmällä. Saat siitä yli- 
määräisen kaksikymppisen! Antaa mennä, muori!» 

Viimeiset sanat tarkoittavat jo vanhaa maalaiseukkoa, 
joka seisoo järkkymättömän jäykkänä kaukalon takana 
katsomattakaan Suseen, kääntämättä edes päätään. Kan- 
kealla, puisevalla liikkeellä hän tarttuu kaukaloon ja jatkaa 
kantamista. 

Suse palaa runsaan kahden tunnin kuluttua kotiin, 
Röschenin kotiin. Hänen kätensä ovat punaiset ja hellät, 
selkää ja hartioita polttaa. Ja kuitenkin hän on kyllä 
tottunut ruumiilliseen työhön omassa työpajassaan. Mutta 
se työ on toisenlaista, vaihtelevampaa, eikä vaadi aina 
samojen lihasten rasittamista. No, yhdentekevää, tämä 
pikku ponnistus on tehnyt vain hyvää. Se on rauhoitta- 
nut häntä, hänen sydämensäkin lyö nyt tyynemmin. 
Aivan oikein, hänenhän täytyy ryhtyä laatimaan poika- 
miesasunnon piirustuksia. 

Hän aikoo odottaa vielä kaksi, kolme päivää, jottei 
Susen katoaminen sattuisi Jiian silmiinpistävästi yhteen 
Evan ilmestymisen kanssa. Kolmen päivän kuluttua hän 
menee Kisgyörgyn luo. Siihen mennessä sitä on paras olla 
ajattelematta, — siitähän vain hermostuu. 



XV. 



MISTÄ MAAILMAN KOHTALO RIIPPUU. 

Vielä kerran hän katsoo kapeata messinkilevyä: — 
Leskirouva Nikolaus Kisgyörgy. Sen alla nastoilla kiinni- 
tetty käyntikortti, sitäkin hän katsoo vielä kerran: Ladis- 
laus Kisgyörgy, diploomirakennusinsinööri. Hän lähet- 
tää palavan rukouksen taivaaseen ja painaa ovikelloa. 

Oven avaa vanha nainen, jolla on nuorekkaat kasvot 
ja eloisat silmät. 

»Suutelen kättänne!» tervehtii Suse raivostuen itsel- 
leen huomatessaan samalla punastuvansa. »Haluaisin 
tavata herra insinööri Kisgyörgyä.» 

»Tänne päin, olkaa hyvä», vanha rouva viittaa rakas- 
tettavasi ja kulkee edellä. Kun häntä katsoo tarkemmin, 
huomaa, että hän ontuu hiukan. Todellakin, Susen päähän 
pälkähtää, että hän joutui silloin, kolme vuotta sitten, 
tapaturman uhriksi : . . 

Vanha rouva avaa erään oven: vanha piirtäjä työs- 
kentelee huoneessa, ja nuori tyttö istuu kirjoituskoneen 
ääressä. 

»Neiti haluaa tavata poikaani.» 

Ovi sulkeutuu Susen selän takana, nuori tyttö nousee 
ja saattaa hänet seuraavaan huoneeseen. 

Suuren piirustuspöydän ääressä istuu Kisgyörgy paita- 
hihasillaan. Hän nousee kohteliaasti ja tarttuu takkiinsa. 

»Millä voin palvella teitä?» 

Hän on aivan samannäköinen kuin silloin ennen, 
hänen ihonsa on vain ruskeampi, sielläkin mahtaa aurinko 
polttaa, Turkissa. Äidin vilkkaat silmät loistavat hänen- 
kin kasvoissaan. 

»Nimeni on Eva Hanzely», sanoo Suse tarmokkaasti. 
Hän on vähällä sotkeutua sanoihinsa — kuinka vaikea 
onkaan väärän nimen päästä hänen huuliltaan. 

»Hanzely? ...» Miehen silmät laajenevat selkosen seläl- 
leen. »Ehkäpä . . . vaimoni sukulainen?» 

»Olen hänen serkkunsa», selittää Suse sujuvasti. »Saa- 
vuin eilen Eperjesistä.» 

»Istukaahan toki, olkaa hyvä. Iyuulen tietäväni, mitä 
asianne koskee.» 

»Kuinka niin?» Susen silmät pyöristyvät suuriksi. 

»Todennäköisesti tämä täysin selvittämätön katoa- 
minen huolestuttaa myöskin . . . Suse-rouvan omaisia 
kovasti. Tämän asian takia lienette tullut luokseni, eikö 
niin?» 

»En juuri sen takia. Tiedän, että serkkuni on Egyp- 
tissä.» 

»Hänen olisi pitänyt palata sieltä jo melkein viikko 
sitten.» 

»Ehkäpä hän on harkinnut asiaa ja jäänyt sinne vielä 
vähäksi ajaksi.» 

»Ei. Asianajajani on sähköttänyt sinne ja saanut vas- 
tauksen, että hän on lähtenyt sieltä jo kymmenen päivää 
sitten.» 

»Silloin on mahdollista, että hän on valinnut jonkun 
pitemmän tien tai pysähtynyt johonkin matkan varrella. 
Älkää olko huolissanne hänen takiaan, herra insinööri. 
Rikkaruoho ei katoa, senhän tiedätte.» 

Kisgyörgy nauraa. • 

»Kiitän teitä lohdutuksestanne. Mutta jollette ole tullut 
sen takia, rakas Eva-neiti, ettekö sanoisi minulle, mikä 
tuo teidät luokseni?» 

»Niin todella. Aivan yksinkertainen asia. Tahdon 
mennä kanssanne naimisiin.» 

Kisgyörgy nielaisee kolmasti ja räpäyttää silmiään nel- 
jästi. 

»Sangen imartelevaa. Ettekö suvaitsisi sanoa myös- 
kin, mitä seikkoja saan kiittää tästä onnesta?» 

»Minäkin olen T§ekkoslovakian kansalainen ja haluan 
asettua tänne asumaan. Maksan siitä saman hinnan kuin 
Suse.» 

Kisgyörgy hymyilee. 

»Tästä käy siis ilmi, että minut on nimitetty uuteen, 
suurenmoiseen toimeen. Valitan, Eva-neiti, mutta en voi 
tehdä teille tuota palvelusta.» 

»Ja miksi ette?» kysyy Suse loukkaantuneena. 

»Kahdestakin syystä. En halua antautua tälle uudelle, 
tuottavalle 'uralle'.» 

»Susen kanssa menitte kyllä naimisiin!» 

»Hm . . . niin, siihen olin pakoitettu ... ja se on kyllä 
hävettänyt minua aivan tarpeeksi.» 

»Kuulkaahan nyt!» Suse ponnahtaa pystyyn. »En pane 
pahakseni, jos ette mene kanssani naimisiin! Mutta 
tätä huonetta en aio jättää, ennenkuin myönnätte, ettei 
teillä ole mitään syytä hävetä tuota tekoanne! Ymmär- 
rättekö?» 

»Ette käsitä sitä, neitiseni», Kisgyörgy hymyilee surulli- 
sesti. »Mikä mies se sellainen on, joka antaa nimensä 
rahasta, joka ei kykene omalla työllään, omilla voimillaan 
ansaitsemaan sitä, minkä hänen sairas äitinsä tarvitsee? . ..» 

»Mikä mies?! Rehellinen, kunniallinen kunnon mies! 
Teillä miehillä on oma merkillinen tapanne ajatella asioita! 

Jos joku teistä on kerran eläessään tehnyt jotakin oikein 
kunnollista, häpeää hän sitä! Oletteko koskaan ollut koti- 
seutua vailla, mitä? Oletteko koskaan ollut tuollainen 
isänmaaton kulkurikoira, joka ei tiedä, siedetäänkö häntä 
huomenna siellä, minne hänen sydämensä enimmän hala- 
jaa? Sanokaapa se!» 

Mies katsoo tyttöä ihmeissään. Mikä tulinen, taistelun- 
haluinen pikku noita! Ja miten perinpohjin hän peittoaa- 
kaan hänet! Ja tämän kanssa hänen olisi mentävä naimi- 
siin . . . Huvittavaa. 

»Tuo kaikki olisi hyvinkin kaunista, neitiseni. Mutta 
en tehnyt sitä sydämen hyvyydestä, vaan rahan takia.» 

Suse huomaa vasta nyt, että hän suuressa innostukses- 
saan on hypännyt tuoliltaan ja uhmailee insinööriä tämän 
nenän edessä. Tämä havainto rauhoittaa häntä jonkin 
verran. 

»Rahaa voi ansaita myöskin tekemällä pahaa jollekin 
toiselle. Te ansaitsitte sen hyvällä palveluksella.» 
Mies hymyilee hänelle. 

»Kuinka rakastettavaa, että lohdutatte minua näin!» 

»En lohduta teitä. Yritän vain selittää asemaanne 
järkevästi.» — Hän ei itsekään tiedä, kuinka hänen kätensä 
on joutunut miehen käsivarrelle hellän pakoittavana: 
»Eikö totta, olenhan oikeassa? Sanokaa nyt kiltisti, että 
ei ole totta, että muka häpeäisitte, sitten kuuntelen teitä 
kiltisti saadakseni kuulla, mikä toinen syy on.» 

Kisgyöry nauraa ja tarttuu takinhihaansa hiipivään 
käteen. 

»Olette oikea väkival^ayien pikku paholainen, Eva. 
Eikö niin, saanhan jättää neidin pois? Loppujen lopuksi- 
han olemme sukulaisia. Ja siinäpä onkin toinen syy: se, 
että me vielä . . . olemme todellakin sukulaisia. Serk- 
kunne ei ole vielä eronnut minusta.» 

»E-e-ei-kö?» 

»Ei ole. Myöskin sen tähden tahtoisin löytää hänet niin 
pian kuin mahdollista, paitsi sitä, että olen myös aivan 
kunniallisesti levoton hänen tähtensä.» 

»Odottakaahan, onko avioerolla niin kiire sen tähden, 
että aiotte mennä uudelleen naimisiin, tällä kertaa vaka- 
vasti?» 

»Entä jos niin olisi?» 

»Silloin koko juttu ei kuulu minulle. Etsikää Suse 
yksin, jos voitte.» 

»Entä jos en aio mennä naimisiin?» 

»Silloin teen teille erään tarjouksen. Pidän huolen 
siitä, että Suse löytyy. Hankin hänet ihmisten ilmoille, 
vaikka hän olisi maan alla. En pyydä teiltä siitä palkkioksi 
edes lupausta, että erottuanne otatte minut vaimoksenne. 
Niin epäitsekäs olen. Vasta sitten, kun Suse on jälleen 
silmienne edessä, teen uudelleen suuren kysymykseni. 
Sovimmeko siitä?» 

»On joka tapauksessa sangen rakastettavaa, että 
haluatte auttaa minua Susen etsimisessä, olettehan hänen 
serkkunsa. Parempiin käsiin emme voisi asiaa uskoa.» 

»Ohoh! Ensin suora vastaus, aiotteko mennä naimi- 
siin? Tunnustakaa kiltisti vain, sanoittehan juuri, että 
olemme s,ukulaisia.» 

»No, hyvä . . . vastaan siis. En tiedä sitä vielä var- 
masti.» 

»Oletteko rakastunut?» 

»Juuri sitä en tiedä. Jos tietäisin sen, tietäisin myös- 
kin, aionko mennä naimisiin.» 
»Kuka tuo tyttö on?» 
»Täytyykö minun ilmoittaa sekin?» 
»Tietysti. Muuten emme voi tehdä sopimusta.» 
Kisgyörgy miettii. 

»Luulenpa, että harjoitatte kiristystä. Minun täytyy 
ilmaista teille kaikki elämäni salaisuudet, jotta auttaisitte 
minua asiassa, joka, jos sanon sen suoraan, oikeastaan on 
velvollisuutenne. Entä jos etsin Susen yksin käsiini?» 

»Voittehan yrittää. Näette kyllä, kuinka pitkälle pää- 
sette. Kuka tuo tyttö on?» 

»Tuo tyttö on hyvin herttainen, hyvin kaunis, hyvin 
viisas, eikä ollenkaan niin uppiniskainen ja väkivaltainen 
kuin te. Olen juuri ryhtynyt hänen isänsä kanssa suureen 
liikeyritykseen .» 

»Siis avioliitto liike-etuja silmällä pitäen?» 

»Kuulkaahan, Eva! Olette tuskin astunut kotini kyn- 
nyksen yli, ja nyt jo loukkaatte minua! Siis, vastaukseni: 
En ota teitä vaimokseni. Onko selvä? Hyvä. Sen sijaan 
puhun asianajajani kanssa, jotta löytäisimme teille miehen. 
Mutta olisin teille sangen kiitollinen, jos tekisitte kaiken 
voitavanne, jotta serkkunne löydettäisiin. Sitä paitsi en 
usko teitä niin sydämettömäksi, että jättäisitte asian, 
ettekä ottaisi sitä huoleksenne.» 

»Kuinka vihainen olettekaan! Samantekevää minun 
puolestani, teen tämän yksipuolisen sopimuksen. Huo- 
menna palaan tänne ja ilmoitan, mitä olen saanut tie- 
tooni. Siihen mennessä ette saa mennä tuon tytön kanssa 
naimisiin, kuulitteko?» 

»Sen voin todellakin luvata!» 

»Kättä päälle!» 

»Kas tuossa! Ja odottakaahan vielä hetkinen:, haluai- 
sin kernaasti esittää teidät äidilleni.» 

Hän jättää huoneen, Suse taas jää pyyhlfimään 
otsaansa. Ikkuna on auki, f ulkona lempeä lokakuun aurin- 
gonpaiste, mutta hänen on niin kuuma, kuin olisi hän 
leipurina elokuisessa Egyptissä. 

Mies palaa kuljettaen kädestä tuota rakastettavaa 

vanhaa naista, j olla on niin nuorekkaat kasvot. Suse pelkää 
häntä kovasti: hän tuntee vaistomaisesti, että hänen edes- 
sään on paras olla varuillaan, sillä äidin pettämätön kuudes 
aisti saattaisi helposti johtaa hänen salaisuutensa jäljille. 
Hän pelkää vanhaa rouvaa ja rakastaa häntä jo samalla, 
hän lähettää hiljaisen rukouksen ylös taivaaseen — tämä 
rukous, tämä tuskaisa huokaus kuuluisi ehkä seuraavasti, 
jos hän lausuisi sen ääneen: »Rakas, hyvä Jumala, voisin 
rakastaa niin suuresti tuota vanhaa rouvaa, jolla on noin 
loistavat silmät! Mitä hänen poikaansa tulee, en pyydä 
tällä hetkellä mitään. Teithän sitä paitsi jo tänään ihmeen, 
kun saan palata tänne huomenna, kiitän Sinua siitä oikein 
hartaasti! Mutta anna minulle vielä vain se armo, että 
hänen äitinsä suhtautuisi minuun hyvänä ystävänä eikä 
vihollisena, ettei hän alkaisi epäillä mitään, ja että hän 
pitäisi minusta hiukan. Minä pelkään häntä kovasti, 
rakas, hyvä Jumala, tiedäthän, ettei minulla ole äitiä, ja 
minä rakastaisin häntä suuresti, jos hän vain sallisi sen . ..!» 

Niin kuuluisi rukouksen teksti. — Suse lähestyy van- 
haa rouvaa vavisten, sankarimielin, kuolemaa halveksien. 

»Neiti Eva Hanzely . . . äitini», sanoo nuori mies. »Suse 
Hanzelyn serkku. Hän auttaa meitä etsiskelyissä. Erikoi- 
sesti sen takia ilahduttaa minua Eva-neidin tulo, äiti- 
kulta, kun minulla itselläni on hirveästi työtä, enkä voisi 
itse syventyä takaa-ajoon.» 

»Joka tapauksessa iloitsen saadessani tutustua teihin», 
vanha rouva hymyilee ystävällisesti. »Emme tiedä, mitä 
Susen katoaminen merkitsee .... ei kai pikku rouvalle 
liene tapahtunut mitään vakavaa? Kiitän teitä jo edeltä- 
käsin siitä, että tahdotte auttaa meitä.» 

»Ah, pyydän, antakaa olla . . . Eihän siitä kannata 
puhuakaan . . . Sehän on velvollisuuteni, herra insinöörikin 
sanoi niin . . .» 

»Näemme teidät siis hyvin pian jälleen, eikö totta? 
Sitten tulette hetkeksi sisälle minunkin luokseni, että 
saamme rupatella. Poikani sanoo, että olette vasta äsket- 
täin tullut Budapestiin. Onko teillä tuttavia täällä? Jos 
tarvitsette jotakin, niin sanokaa vain.» 

Suse punastui ilosta korviaan myöten. Tosin tuo rupat- 
telu . . . nuo kirkkaat, mustat silmät tuntuivat katsovan 
suoraan hänen sieluunsa. 

Hän ei koskaan tule muistamaan, vastasiko hän jota- 
kin, kuinka hän sanoi hyvästi, mitä kautta hän meni ulos 
ja kuinka hän saapui kadulle. Hän pääsee ennalleen vasta 
löytäessään itsensä liikkeen läheisyydestä — hullunkurista, 
että hän tahtomattaan pyrki sinne — »Kiellettyä aluetta!» 
varoittaa hän itseään ankarasti, tekee täyskäännöksen 
ja kiiruhtaa Irenen luo, missä Käthe odottaa häntä tänä 
päivänä. 

Matkan varrella hän haluaisi hiukan järjestellä mie- 
lettömästi tanssivia ajatuksiaan. Oudot, sekavat tunteet 
vaihtuvat hänen mielessään. Ennen kaikkea hän iloitsee, 
että se onnistui . . . luonnollisesti hän iloitsee siitä. Mutta, 
jos hän kerran iloitsee, miksi ei hän iloitse enemmän? 
Mitä merjritsee tuo hiipivä paha mieli, tuo pettymyksen 
tunne — kun mies ei ollut tuntenut häntä? Senhän hän oli 
tiennyt, sillehän hän oli laskenut, sille hän oli rakentanut 
suunnitelmansa! No, ja entä nyt? . . . Jos hän nyt on 
apealla mielellä, jos hänen turhamaisuuttaan loukkaa, 
kun hänet on niin unohdettu, ettei mies muistanut häntä 
edes nähdessään hänet silmästä silmään — mistä sitten 
tämä hiljainen, onnentäyt^inen riemu ristiriitaisten tun- 
teitten keskellä; että hän oli jälleen saanut nähdä miehen, 
puhua hänen kanssaan, tarttua hänen käteensä? ... Ja 
miksi taas ennen kaikkea tuo tuska, tuo outo, mieletön, 
sydäntä ahdistava tuska, ikäänkuin riippuisi koko maail- 

man kohtalo siitä, ikäänkuin elämän kaikki merkitys ja 
kauneus seisoisi tai sortuisi sen mukaan, rakastuuko tuo 
kookas, tummasilmäinen nuorukainen häneen vai ei? . . . 

»Ruuvini lienevät löysällä!» toteaa Suse synkkänä 
pujahtaessaan sen talon ovesta sisään, missä Lene asuu. 
»Sen sijaan, että vaivaisin päätäni luonnoksilla, poikamies- 
asunnon piirustuksilla ...» 

Käthe ja Lene odottavat häntä jo järkytettyinä, hänen 
on kerrottava suuri näytös A:sta ö:hön. 

»Alku on hyvä», ylistää Lene. »Mutta nyt osoita taitosi, 
ota avuksi kaikki naisellinen viekkautesi, ole suloinen, 
hellä, hurmaava, lumoava . . .» 

Suse kauhistuu. 

»Kuvitteletko . . . kuvitteletko noin aivan vakavis- 
sasi? Lumoava. Vaikka minulta lyötäisiin pää poikki, en 
osaisi olla lumoava.» 

»Luulet vain», nauraa Lene. »Osaat kyllä, kun se käy 
välttämättömäksi.» 

»Kaiken kaikkiaan minussa ei ole rahtuakaan naisel- 
lista viekkautta.» 

Käthe syleilee Susea. 

»Älä menetä rohkeuttasi, kyllä se alkaa sujua. Mutta 
minun sanomaui ei kuulosta yhtä suotuisalta: Paul pis- 
täytyi vilahdukselta liikkeessä aamupäivällä, hän tulee 
kohta tänne, hän tahtoo puhua kanssasi. Hän sanoo, että 
asia kasvaa kieroon.» 

Kuin taikasanasta Paul ilmestyy samassa paikalle, ja 
hänen mukanaan Judith. 

»Antaa kuulua, mitä uutta?» He syöksyvät huonee- 
seen. 

»Ei, ensin on Paulin sanottava, mikä nyt takertelee!» 
»Ei, puhu sinä ensin. Sitä ennen en sano sanaakaan.» 
Ja Susen on kerrottava kaikki vielä kerran. 

»Ja nyt anna kuulua: mitä on tekeillä?» 

»Ukko on huolisaan sinun takiasi. Hän arvelee, että 
varmaan joku villi egyptiläinen pas§a on ryöstänyt sinut 
ja sulkenut haaremiinsa. Tai että laivasi on uponnut, ja 
sinä elät nyt haaksirikkoisena jollakin asumattomalla 
saarella. Sitä hän tosin pitää vähemmän todennäköisenä, 
sillä kertovathan lehdet merionnettomuuksista, ja siinä 
tapauksessa meidänkin olisi pitänyt lukea siitä. Jää siis 
vain pasha.» 

»En näe ainakaan vielä, missä sinun onneton viestisi 
on», kysyy Suse kärsimättömänä. 

»Niinkö? No, Ukko aikoo juosta poliisin luo.» 
»Voi hyvä Jumala!» 

»Aivan niin, rakkaani. Hän soitti miehellesikin, että tämä 
tulisi iltapäivällä hänen luokseen keskustelemaan asiasta. 
Sitten he laativat yhdessä ilmoituksen katoamisesta.» 

Suse tuijottaa eteensä aivan maahan murskattuna. 
Kunpa hän ei olisi lähettänyt tuota sähkösanomaa! Hänen 
ei olisi pitänyt vastata Paulin kirjeeseen. Tai hänen olisi 
ollut kirjoitettava vain, että hänen piti viipyä vielä ete- 
lässä. Silloin ei kukaan odottaisi häntä kotiin vielä. Se 
oli ollut paha ajattelemattomuus, valitettavasti, mutta 
silloin hän ei ollut nähnyt koko suunnitelmaa vielä selvästi, 
se oli kypsynyt vasta myöhemmin, laivalla. 

»Sinun on estettävä heidät kääntymästä poliisin puo- 
leen! Silloinhan kävisi heti ilmi, että olen jo tullut.» 

»Niin, lapseni, aivan niin! Mutta kuinka minä voisin 
estää sen?» 

»Kuinka?» Susen aivqt työskentelevät kuumeisesti. 
»Olet minun lainopillinen avustajani, eikö niin? Liik- 
keemme lainopillinen neuvonantaja ja minun asianajajani. 
No niin, pane vastalauseesi siihen, että katoamisestani 
ilmoitetaan poliisille! Selitä, että olen täysivaltainen 

Unkarin kansalainen, avioliittoni perusteella täysi-ikäi- 
nen, kunniallinen käsityönharjoittaja . . . aivan niin, kun- 
niallinen, tunnettu käsityönharjoittaja, ja jos vielä naurat, 
puren nenäsi poikki . . . sanalla sanoen, minulla on täysi 
oikeus, jos se sattuu minulle sopimaan, pidentää oleske- 
luani Egyptissä tai pistäytyä muutamaksi päiväksi vir- 
kistäytymään Italiaan. Virkistäydyn nyt parhaillaan, 
käsitätkö, tuo sana on aina miellyttänyt minua, vaikka en 
koskaan ennen ole virkistäytynyt. Se sinun täytyy selit- 
tää. Ja että sellainen ilmoitus voi saattaa yrityksemme 
perikatoon. Sitä et sinä lainopillisena avustajanamme voi 
sallia. Lyö lapaset pöytään!» 

Paul, lainopillinen avustaja, irvistää happamesti. 

»No, koetetaanpa . . . Voitamme sillä kaksi tai kolme 
päivää, tuskin enempää.» 

»Odottakaahan, Paul», Lene sekoittuu puheeseen. »Voi- 
sitte sanoa myöskin, ettei itse aviomiehellekään liene mie- 
luisaa, kun tämän ilmoituksen kautta hänen avioliittonsa 
tulee julkiseksi. Ja kun etsitään rouva Kisgyörgyä, jota 
tähän mennessä ei ole ollut olemassakaan . . . kuinka paljon 
miesparalla olisi silloin puhumista ja selittämistä . . .» 

»Tuo sopii», Paulin kasvot kirkastuvat. »Tuo on mainio 
huomautus. Kiitos neuvosta, Lene.» 

»Hän puhuu harvoin, mutta viisaasti!» Judith nyök- 
kää tunnustavasti. »Ole nyt taitava, Paul kultaseni, älä 
saata poliisia kurkkuumme. Kuvittele, kuinka salapoliisit 
ilmestyvät hempeän morsiamesi luo ja vievät hänet rau- 
doissa vannaan paikkaan . . .» 

»Sitä ei nyt tarvitse pelätä toistaiseksi», lohduttaa 
Paul häntä. »Toivon saavani tällä asian lykätyksi ainakin 
muutamia päiviä eteenpäin. Sanohan, sinä vehkeilijä», 
hän kääntyy Susen puoleen, »mitä arvelet, kuinka kauan 
aikaa tarvitset valloittaaksesi ihanteesi?» 

»Ihanteeni?!» Suse julmistuu. »Minkä ihanteen?» 

»Suse, sinä tekopyhä, sinä teeskentelijä, sinä valeh- 
telija, sinä kaksimielinen Suse! Kiistätkö siis vieläkin, ettet 
muka rakasta häntä?» 

Suse ojentautuu arvokkaasti. 

»Minulla on jo monta kertaa ollut tilaisuus selittää niin 
sinulle kuin muillekin, että kysymyksessä on yksinomaan 
omantunnonasia. Vakaumukseni on, ettei avioliittoa saa 
purkaa niin kevytmielisesti ...» 

Paul nauraa kihertää sangen epäkunnioittavasti. 

»Tahtoisin vain tietää, sinä suuri siveyssaarnaaja, 
olisiko omatuntosi herännyt samalla tavoin, jos olisimme 
keihästäneet aviosiipaksesi kahdeksankymmenenkab den 
vuoden ikäisen, sänkipartaisen, hampaattoman köyhäin- 
talon hoidokin? Sillä sellainen on tavallista. Olisiko sinulla 
silloinkin samoja vakaumuksia?» 

Suse katsoo häntä silmät kiukusta viiruina: 

»Olisiko! Karola-tätini — Jumala olkoon hänen sielul- 
leen armollinen — ei ollut suinkaan ylenpalttisen viisas 
nainen. Mutta kaksi asiaa hän osasi hyvin erottaa toisis- 
taan: sen, mikä on, ja sen, mikä ei ole. Ja aina, kun mieli- 
kuvitukseni eksyi olemattomiin asioihin . . . 'Jos olisimme 
rikkaita' ... — 'Jos voisimme tänä vuonna mennä kesäksi 
maalle' — 'Jos olisin vaalea ja sinisilmäinen' — vastasi 
Karola-täti siihen: 'Jos Käthe-täti olisi mies, olisi hänen 
nimensä Sepp-setä.'» 

Suse puhuu halveksivan pontevasti ja katselee ympä- 
rilleen kuin sotapäällikkö taistelukentällä. Taistelukenttä 
nauraa. 9 

»Lyhyesti, tahdon sanoa, etten tuumi sitä, mitä 
olisi, jos . . . köyhäinkodin hoidokki . . . silloinkin tietäi- 
sin kyllä, mitä tehdä! Nyt, näissä olosuhteissa . . . teen 
näin»! 

Hän ei voi jatkaa puhettaan, sillä Käthe ponnahtaa 
äkkiä pystyyn. 

»Menkäähän hetkeksi ulos! Kaikki ... ei, Lene voi 
jäädä. Judith ja Paul, te voitte mennä halailemaan etei- 
seen.» 

Morsiuspari vetäytyy pois. Suse ihmettelee. Käthe 
syöksyy hänen eteensä palavin silmin ja uhkaavin elein: 

»Nyt sanot sen lopultakin . . . sanot sen heti paikalla! 
Sillä, jos salaat sen vieläkin, tulen minä niin vihaiseksi, 
niin vihaiseksi . . . Etkö tunne, että sydämeni on murtu- 
maisillaan sinun tähtesi! ...» — Käthe purskahtaa itkuun. 

Suse sulkee hänet kiinteästi syliinsä. 

»Rakastan häntä todellakin . . .» kuiskaa hän onnetto- 
mana. »Siitä lähtien, kun näin hänet ensi kerran, olen 
rakastanut häntä. Minua hävetti tunnustaa se itselleni- 
kin. Se on niin mieletöntä, niin toivotonta . . .» Hän pääs- 
tää Käthen, miettii itsekseen, katsoo L,eneä pelästynein 
silmin. »Jumalan tähden, tähän asti en ole sitä itsekään 
tarkalleen tiennyt. Miten paljon viisaampia te olettekaan 
kuin niinä!» 



XVI. 



SUSE RYHTYY TIEDUSTELUIHIN. 

Seuraavana päivänä kello kolme hän soittaa jälleen 
Kisgyörgyn ovikelloa. Vanha rouva ottaa hänet vastaan. 

»Poikani piti mennä pistäytymään jonnekin, hän palaa 
pian. Istuutukaa hetkeksi minun seuraani.» 

»Täällähän on ihanaa», sanoo Suse, jonka jälleen on val- 
lannut kauhu. 

»Emme jää enää pitkäksi ajaksi tähän asuntoon. Poi- 
kani rakentaa pienen huvilan Taitos-kadulle. Lisäksi hän 
aikoo vuokrata toimiston sekä kaksi tai kolme kaunista 
huonetta kaupungista.» 

»Niinkö? Tietäisin kerrassaan mainion . . .» Hän nie- 
laisee takaisin sanan, jota hän ei saa lausua; hän on aina 
tuollainen hätähousu. Juuri liikkeen yläpuolella on kaunis 
kolmen huoneen asunto. Se on ollut jo puoli vuotta tyh- 
jänä. Hän ja Käthe ovat jo kauan himoinneet sitä; saa- 
dessaan Bodnarien tilauksen he aprikoivat yhdessä, ohsiko 
heidän vuokrattava tuo asunto. Niin, tarkoituksena ohsi 
asua siinä, mutta sisustettuja siten, että jokainen huone 
olisi erikoinen pikku loistokomero, jota voitaisiin näyttää 
asiakkaille — olkaa hyvä, vielä kolme mallihuonetta, 
jokainen saatavissa sellaisenaan. He ohsivat hankkineet 
pienet puuportaat suoraan hikkeestä asuntoon. Niin he 

olivat ajatelleet, mutta sitten he jänistivät, eivät rohjen- 
neet ottaa niin suurta vastuuta kannettavakseen. Vuokra 
ei siinä olisi ollut erikoisen korkea, tosin paljon suurempi 
kuin heidän nykyisessä asunnossaan. Onneksi huoneistoa 
ei vielä ollut vuokrattu; jälkeenpäin he olivat aina loh- 
duttautuneet sillä, että he vuokraisivat sen kyllä kerran. 
Mutta Kisgyörgylle Suse oli kyllä valmis luovuttamaan sen. 

»Tietäisittekö todellakin?» kysyy vanha rouva kiin- 
nostuneena. »Missä se on? Vilkasliikkeisellä, hyvällä pai- 
kallako?» 

»Niin ... on tosin mahdollista, ettei se enää ole 
vapaana . . . olen kuullut siitä vain ohimennen . . . Otan 
selvää . . .» Suse änkyttää. Hän tahtoisi heti siirtyä toi- 
seen puheenaiheeseen. »Kuulin, että herra insinööri on 
ollut kauan ulkomailla. Turkissa, eikö niin?» 

»Niin. Melkein kolme vuotta. Hän työskenteli siellä 
erään ystävänsä kanssa, joka oli saanut valtiolta rakennus- 
töitä. Jumalan kiitos, kumpikin menestyi työssään hyvin.» 

»Eikö . . . eikö ollut ikävä olla yksin . . . niin pitkää 
aikaa?» kysyy Suse arasti. 

Vanha rouva hymyilee — hienoa, tyyntä, alistuvaista 
hymyä. 

»Nautin musiikista, lukemisesta, menneitten muistele- 
misesta. Kolme yksinäiselle ihmiselle sopivaa ajanvietettä. 
Kaipasin tosin kovasti poikaani. Tuntuu niin hyvältä aina- 
kin nähdä noita suuria lapsia, vaikka heitä ei enää voi- 
kaan pitää luonaan.» 

Suse kuuntelee häntä kunnioittavan liikutuksen val- 
lassa. Kuinka ymmärtäväinen tuo nainen onkaan, kuinka 
altis, kuinka jalo. Insinöörin äiti — silloin on insinööri 
itsekin sellainen. 

»Minkä takia ette voinut pitää häntä luonanne?» kysyy 
Suse, jälleen arasti, sillä häntä ujostuttaa niin, että hän 

tuskin kykenee puhumaan; tällaista hän ei ole tuntenut 
vielä koskaan eläessään, tämä päättyy vielä onnettomasti, 
hän antaa varmasti vielä itsensä ilmi. 

»Koska elämä nyt kerta kaikkiaan on järjestetty siten, 
että he lentävät pesästä. Kauniin vanhuuden salaisuus on 
vain siinä, ettei pidä yrittää sovelluttaa omia hidastuvia 
askeleitaan nuorten nopeaan käyntiin. Heitä on seurat- 
tava vain silmillä, otettava osaa heidän harrastuksiinsa, 
annettava arvo heidän unelmilleen. Ja on viisainta tyytyä 
samalla itse lukemaan, kuuntelemaan musiikkia, muistele- 
maan menneitä.» 

Suse tarkastelee miehensä äitiä. Hänen tukassaan 
tuskin huomaa harmaita hiuksia, hänen silmänsä loista- 
vat nuorekkaina, hänen kasvonsa ovat sileät. Jumalani, 
minkälainen ihminen, kuinka viisas, kuinka puhdas, kuinka 
ylevä, pelkkää arvokkuutta ja hymyilevää ymmärtämystä! 

»Saanko suudella kättänne?» hän kysyy äkkiä, aivan 
tahtomattaan. Hän punastuu, kun hän jälleen on ollut 
harkitsematon, pyyntö oh livahtanut hänen huuliltaan 
aivan vaistomaisesti — milloin hän oppii vihdoiukin punnit- 
semaan sanojaan! Mitä hän vielä tulee saamaan aikaan! 

»Voi, nyt olen tehnyt teidät surulliseksi, lapsi kulta. 
Kaikkea sitä pitääkin tehdä, mitä syytä minulla on selit- 
tää teille viisaan vanhuuden salaisuutta! Tehän olette 
vielä niin kovin nuori . . . kaksikymmentä, eikö totta?» 

Suse ravistaa päätään. 

»Kaksikymmentäkolme.» 

»Todellako? Sitä en olisi uskonut. Poikani on kolme- 
kymmentä.» , f 

Susen veri on vähällä hyytyä valtimoihin. Miksi mai- 
nitsi hän heti poikansa iän? Aavistaako hän jotakin? — 
Ah, näen kummituksia! — rauhoittaa hän itseään heti. 
Rouvahan jatkaa puhettaan tyynesti ja rakastettavasta 

Kunpa hänellä ei olisi tuollainen viisas, tutkiva katse, niin 
että tuntuu aina siltä, kuin lukisi hän toisen salaisimmat- 
kin ajatukset. Suse ei uskalla katsoa enää häneen, sillä 
hänen päähänsä on äkkiä pälkähtänyt ajatus, joka saa 
hänet vapisemaan kauhusta: Kisgyörgy kävi eilen asian- 
ajajan luona, ehkäpä he sittenkin ovat kääntyneet poliisin 
puoleen . . . 

He rupattelevat. Susesta tuntuu, että hän kykenee 
sittenkin salaamaan palavan uteliaisuutensa. Hän saa 
kuulla paljon pojasta, hänen lapsuudestaan, hänen varhai- 
simmista vuosistaan Siebenburgenissä. 

Vihdoin, vasta viiden tienoissa, kuuluu eteisestä avai- 
menkilinää. Suse tuijottaa oveen, kuin odottaisi hän jo 
vankilanjohtajan tulevan. Kisgyörgy saapuu kasvot 
synkkinä, suutelee äitinsä kättä, tervehtii Susea. 

»Oletteko saanut mitään uutta tietoonne, Eva?» 

»En suuriakaan. Ensimmäiseksi olen tahtonut vakuut- 
tautua siitä, ettei hän todellakaan ole vielä saapunut.» 

»Asianajajani neuvoi minua ilmoittamaan poliisille 
hänen katoamisestaan. Siihen on tytön . . . rouvan . . . 
Susen asianajaja pannut vastalauseensa. Jos kävisi ilmi, 
että hän on vain myöhästynyt laivasta ja pelkistä muka- 
vuussyistä jättänyt sähköttämättä uudelleen, olisivat 
poliisin tekemät tiedustelut hänelle sangen epämiellyttäviä. 
Minulle se olisi myöskin ikävää. Minulle olisi vastenmie- 
listä paljastaa avioliittoni yksityiskohdat julkisuuteen . . . 
kukaan ei tunne niitä . . . yhfäkkiä seisoisi lehdessä, että 
vaimoni on kadonnut tietymättömiin ...» 

»Emme käänny poliisin puoleen!» pistää Suse ponte- 
vasti väliin. »Sitä en minäkään voisi sallia. Se saattaisi 
serkkuni liikkeen perikatoon. 'Koti^sisustusliikkeen omis- 
tajattaren arvoituksellinen katoaminen. Se nyt vielä 
puuttuisi!» 

Suse istuutuu jälleen arvokkaasti. 

»Niin, ilmoitus ei olisi kummallekaan puolelle mieluisaa. 
Toiselta puolen tätä epävarmuuttakaan ei voi sietää, sitä 
paitsi asianajajani pitää kovasti tytöstä . . . rouvastani. 
No niin, koetamme joka tapauksessa saada selville, mitä 
hänelle on tapahtunut . . . Olemme päättäneet uskoa 
asian yksityisetsivälle.» 

Yksityisetsivälle? Hm . . . Suse ei ole juuri erikoisen 
ihastunut, mutta joka tapauksessa se on parempi kuin 
poliisi. Paul on osannut hoitaa hyvin puolustuksen. 

»Jo asianajajan luota soitin erääseen yksityisetsivä- 
toimistoon. Mies saapuu tänne tunnin kuluessa. Jos oli- 
sitte halukas odottamaan häntä, voisitte itse puhua hänen 
kanssaan. Tehän voitte antaa hänelle tarkempia tietoja 
kuin minä. Minun täytyy lähteä jälleen. Menen Horvathille, 
äiti.» 

»Tietysti odotan etsivää. Jättäkää vain koko asia 
minun hoidettavakseni, älkää olko ollenkaan huolissanne 
siitä.» 

Kisgyörgy suutelee hänen kättään kiitollisena ja rien- 
tää jälleen tiehensä. Äiti saattaa hänet ulos. 

Ihastuneena Suse lähettää lentosuukon sulkeutuvaa 
ovea kohti. Mutta sitten hän käy jälleen vakavaksi, nojaa 
leuan käteensä miettiväisenä ja punnitsee tilannetta. 
Hänen on harkittava tarkoin kaikki, minkä hän aikoo 
sanoa salapoliisille. Hänen on ilmoitettava avoimesti 
kaikki, minkä Kisgyörgy ja asianajaja tietävät — ei saa 
käydä ilmi, että hän on salannut jotakin. Hänen on ilmoi- 
tettava Käthelle, että tänaä^in valmistautuisi kuuluste- 
luun. Hyvä. Muu tulee kyllä selviämään itsestään. 

Etsivä on pyylevä, punaposkinen, yksityiskohtaisen 
tarkka mies. Hänen nimensä on Matthias Basa. Hän kuun- 
telee vaiteliaana, kyselee, tekee muistiinpanoja. 

»Tuon naisen olisi siis pitänyt saapua viikko sitten 
Triestiin. Mihin aikaan?» 

Huomio. Kisgyörgy ei ole maininnut tietävänsä laivan 
tuloaikaa, parasta siis, ettei Susekaan tiedä sitä. Hän oli 
tullut kello i päivällä. 

»Sitä en tiedä, mutta voinhan saada siitä tiedon laiva- 
yhtiöltä.» 

»Älkää huoliko vaivautua. Minulla olisi eräs toinen 
pyyntö. Voitaisiinko saada mistään rouvan valokuvaa?» 

Valokuva . . . Kirottua, niitä on kokonainen kasa. 
Sekä Judith että Paul ovat ottaneet yhteisillä retkillä 
oikein intohimokseen silmänräpäyskuvia, etupäässä ryhmä- 
kuvia. Marie, joka ensin oli aikonut valokuvaajaksi, on 
myös näpännyt monta hyvää kuvaa. Vaikea probleemi. 
Tällä kiusataan vielä Kätheäkin, kuinka hän selvinnee 
siitä? 

»Valokuva? Luulenpa voivani hankkia yhden. Niin, 
sen voitte jättää minun huolekseni, hankin kyllä valo- 
kuvan.» 

Salapoliisi sanoo hyvästi. Sitten uusi pitkä mietti- 
minen. Tuloksena pikainen käynti pääpostikonttorissa ja 
sähkösanoma Egyptiin: 

Klärchen Bodn&r Heliopolis lähetä heti lento- 
postissa valokuvasi kysymyksessä elämä ja kuo- 
lema hirveä väärinkäyttö valmisteilla lähemmin kir- 
jeessä suukko j a ~S. 
Niin. Klärchenillä ei varmasti ole mitään sitä vastaan. 
Hän tulee nauramaan sille. Salapoliisi kiertelee katuja, 
vetää silloin tällöin hänen kuvansa esille ja toteaa vastaan- 
tulevista naisista, ettei tuokaan ollut sama. 



XVII. 



KIERTELEVÄ SIHTEERI. 

Suse sulloo joka ilta illallisen jälkeen kokoon vähät 
tavaransa ja siirtyy yhden tytön luota toisen tytön luo. 
»Yön turvin», kutsuu Käthe tätä kauniisti. Tähän asti 
hän on paskan kanssa avustanut näissä jokailtaisissa 
asunnonmuutoissa, mutta nyt ei Suse salli sitä enää. 

»On mahdollista, että joku salapoliisi on jo seurannut 
jälkiäsi», selittää hän Käthelle. »On mahdollista, että lähi- 
tulevaisuudessa emme saa tavata toisiamme enää joka 
päivä. Judith ei nähtävästi ole yhtä epäluulonalainen, 
hänen kauttaan lähetän aina uutisia. Ja ole nyt näppärä, 
älä lörpöttele erehdyksessäkään asiaankuulumattomia, jos 
sinua kuulustellaan . » 

»Voit luottaa minuun», sanoo Käthe nenäkkäästi. 
»Olisitpa nähnyt minut tänään iltapäivällä.» 

»Tänään iltapäivällä? Minkä tähden? Mitä silloin 
tapahtui?» 

»Minä ulvoin niin!» selittää Käthe voitonriemuisena. 
»Vääntelin käsiäni ja puristi^ nenäliinaani. Sitten tartuin 
sydämeeni ja päähäni, vaikeroin, ravasin liikkeessä edes- 
takaisin. Ja lopuksi nyyhkytin katkerasti!» 

Suse kuuntelee ällistyneenä. 

»Aiotko valmistua näyttelijättäreksi?» 

Käthe mittailee häntä syvällä säälillä kiireestä kanta- 
päähän. 

»Eikö järkesi juokse ollenkaan! Tuomari Greguss oh 
liikkeessä. Hän tuli juuri ennen liikkeen sulkemisaikaa, 
kello kuudelta.» 

»Vai niin! Nyt ymmärrän.» 

»Hän sanoi olevansa huohssaan sinun tähtesi. Silloin 
näytin, että minä olen vielä paljon enemmän huolissani. 
Ohn niin elävän luonnollinen, että hän tuskin kykeni loh- 
duttamaan minua. Hän sanoi, että sinä olet hirveän tun- 
teeton, kun et lähetä mitään tietoja itsestäsi minulle.» 

»Pitäisikö minun kirjoittaa kirje?» tuumii Suse. »Pitäi- 
sikö minun kirjoittaa kirje ja lähettää se Klärchenille, 
jotta hän panisi sen siellä postiin? Kestää vähintään kah- 
deksan tai kymmenen päivää, ennen kuin se saapuisi sieltä. 
En uskalla tehdä sitä. Ja nytpä tulikin mieleeni, että 
minun on kirjoitettava Klärchenille vielä tänä iltana. Ja 
piirustukset, poikamiesasunto! Ja muutto Marien luo! 
Menetän järkeni! Mene, Käthe kultaseni, ja jos salapoliisi 
väijyy sinua, niin houkuttele hänet pois täältä. En muuten 
mene vuoteeseen ennen kolmea. Rasittavaa tämä on, tämä 
kaksoiselämä, sanon sen sinulle, Käthe, älä koskaan toivo 
pääseväsi naimisiin!» 

Käthe hymyilee epäluuloisesti ja lähtee. Suse muut- 
taa Marien luo, joka odottaa häntä jo kiihtyneenä. Taas- 
kin hänen on kerrottava päivän tapahtumat juurta jak- 
sain. Marie on muuten hillitty luonne, kuudesta tytöstä 
hänen on kaikkein vaikein tulla ystäväksi jonkun kanssa, 
hento, hermostunut olento, toisinaan hiukan synkkä- 
mielinenkin. Mutta tytöt rakastavat häntä kuitenkin, 
sillä hänellä on oikea eukelin sydän, ja sitä paitsi hän on 
hyvin lahjakas. Vähin häntä kiusoitellaan, että hänellä on 
suuria haaveita, synkkämielinen taiteilijasielu, että hän 

on hillitön nero, mutta ebtä hänkin on savesta, kuten 
hänen veistoksensa. 

Mutta nyt Mariekin on pelkkää tulta ja intoa, hänen 
laihat kasvonsa hehkuvat, hän on hyvin utelias. 

»Lene neuvoi minua olemaan lumoava», valittaa Suse. 
»Olen yrittänyt vakavasti ... ja sitten yllätänkin itseni 
peittoamasta häntä kuin maantierosvoa . . . Kuinka 
minun on meneteltävä ollakseni hempeä ja tyttömäinen, 
Marie?» 

Marie kohauttaa olkapäitään neuvottomana. Hän 
itse on synkkämielinen, sulkeutunut luonne, hän väistää 
rakkautta, hän on sitä paitsi ujo, niin sievä kuin hän onkin. 

»En tiedä», hän sanoo neuvottomana. 

»Ja kuitenkin sinä olet sekä hempeä että tyttömäinen», 
toteaa Suse surullisena. »Mitä teet ollessasi tuollainen? 
Odotahan, huomenna astun minäkin noin arasti ovesta 
uskaltamatta katsoa ylös, kun hän puhuttelee minua. 
En saa vain kimmastua, sillä silloin on kaikki lopussa . . .» 

Onneksi seuraavana päivänä ei tapahdu mitään, ehkä 
sen takia, että Suse todellakin oli työskennellyt yöllä puoli 
neljään asti piirustusten kimpussa ja horjuu koko päivän 
uneliaisuudesta, kuten kärpäset syksyllä. Se ei estä häntä 
kuitenkaan järjestämästä niin sanoaksemme omaa toimis- 
toa Kisgyörgyn asuntoon. »Johdan etsiskelyjä», sanoo 
hän kerskailevasti ja ottaa ilman muuta miehen hiljaiseksi 
hämmästykseksi haltuunsa erään nurkan hänen huonees- 
saan, raahaa sisään pienen pöydän, jolle hän laskee aika- 
taulun. 

»Sillä tavalla!» Hän katselee voitonvarmana ympäril- 
leen. »Tulette näkemään, kuinka nopeasti saavutan menes- 
tystä.» 

»Mutta minulla on täällä toisinaan tärkeitä neuvotte- 
luja!» 

»Silloin menen ulos!» rauhoitttaa Suse häntä jalomieli- 
sesti ja asettaa — saavuttaakseen suurempaa kunnioi- 
tusta — vielä ilmapuntarinkin pöydälle aikataulun viereen. 
Ensimmäisessä toimistohuoneessa hän tutustuu piankin 
herra Csereddriin, piirtäjään, ja Giselaan, konekir johtajat- 
tareen, ja kuulustelee heiltä Kisgyörgyn liikeasioita, suunni- 
telmia, suhteita, tapoja ja yksityiselämää. 

Kummallakin on kovasti työtä; toimiston huolena on 
parhaillaan jättiläismäisen rakennussuunnitelman vastaan- 
ottaminen. Suse tekee itsensä hyödylliseksi vapaaehtoi- 
sena apulaisena: hän sanelee Giselalle jäljennettäviä pape- 
reita, vetää tussilla puhtaaksi herra Cseredärin piirustuk- 
sia, vertailee ja tarkastelee arviolaskelmia, etsii kadon- 
nutta harppia — ja sen ohessa hän saa tietää kaiken, mikä 
herättää hänen uteliaisuuttaan. 

Ylihallintoneuvos Horvath on nimeltään se herra, joka 
on pannut tämän liikeasian vireille. Ja Kisgyörgy kosis- 
kelee herra ylihallintoneuvoksen tytärtä. Hänellä on 
tapana usein illastaa heidän luonaan — onpa hän Giselan 
tietämän mukaan kerran lähettänyt kukkiakin. 

Suse kuuntelee häntä masentuneena ja on hetkisen 
taipuvainen jättämään koko homman. Mutta Gisela sanoo, 
että tuo Horvathin tyttö on kerrassaan sietämätön ja 
ylpeä. »Jään!» päättää Suse kiristäen hampaitaan ajatuk- 
sissaan. 

Marie koettaa taivuttaa hänet jäämään luokseen asu- 
maan edelleenkin. Mutta jonkin vahingon mahdollisuus 
peloittaa Susea. Ensiksikin hänen täytyisi siinä tapauksessa 
ilmoittautua taloon, ja väärä ilmoitus on aivan liian vakava 
asia, toiseksi hän arvelee, että jos hän muuttaa vähän väliä, 
on paljon vaikeampaa päästä hänen jäljilleen. Ja sitten 
tämä on vielä paljon romanttisempaa tällä tavalla. Ja 
niinpä hän lähtee jälleen illalla liikkeelle kuormitettuna 

laukuilla ja paketeilla kuin pieni muuli ja aloittaa jälleen 
»vaeltavan asumisensa». 

Kolmantena päivänä puolenpäivän aikaan salapoliisi 
astuu sisään paksuna, punaisena ja hyvin tyytyväisenä. 
Hän vetää muistikirjan esille: 

»Kas niin, neiti, voin palvella teitä jo sangen kiintoi- 
silla tiedoilla. Etsitty rouva on saapunut Triestiin tuolla 
laivalla, jonka nimi on niin vaikea lausua, lokakuun 9 päi- 
vänä kello 1 päivällä. Näyttää siltä, että hän on matkus- 
tanut edelleen kotiin ensimmäisellä junalla, sillä hän on 
kulkenut 10 päivänä kello 6 aamulla Unkarin rajan yli 
Nagy-Kanizsassa.» 

Suse kalpenee. Tuohan selvisi nopeasti. Hän ei 
olisi voinut kuvitellakaan, että se kävisi sellaisella vauh- 
dilla. Tuo paksuliini on näppärämpi kuin hän näyttää- 
kään. 

Ja nyt mies katsoo muistikirjaansa ja lukee: 

»Rouva Ladislaus Kisgyörgy, o. s. Susanne Hanzely. 
Passin numero 57,812. Hän on siis kaiken todennäköi- 
syyden mukaan täällä Budapestissä. Ehkä tällä naisella 
on jokin syy piileskellä? Ehkä hän on joutunut ristiriitaan 
lain määräysten kanssa?» 

»Ei sinne päinkään, pyydän! Kuinka sellaista voi päl- 
kähtää päähänne? Sitä ei voisi kuvitellakaan hänestä!» 

»Siinä tapauksessa meidän on syytä pelätä, että hän 
on joutunut matkalla jonkin rikoksen uhriksi. Hänet on 
houkuteltu junasta, ryöstetty putipuhtaaksi, • ehkäpä 
murhattukin ja kuopattu johonkin. Eikö olisi syytä panna 
maaseutusantarmisto liikekannalle?» 

Onpa tällä kunnon miehellä verinen mielikuvitus! 

»Kuunnelkaahan nyt, olkaa niin hyvä.» Suse ravistaa 
päätään. »Ensiksikin, santarmiston liikekannallepanosta 
ei voi olla puhettakaan. Olisimmehan heti voineet kään- 

tyä poliisin puoleen, ellemme olisi tahtoneet karttaa julki- 
suutta.» — Haa! Eläköön! Suse saa loistavan päähän- 
piston. — »Heitämme siis santarmit mielestämme. Eräs 
tuttavani luulee nähneensä rouvan Siöfokissa. Asian- 
omainen ei tunne häntä oikein hyvin, sen tähden hän ei 
voi sanoa sitä varmasti. Näyttää siltä, että rouva on mat- 
kalla noussut junasta halutessaan levätä vielä muutaman 
päivän. Näkisin hyvin mielelläni, että matkustaisitte 
sinne ottamaan selvää, oliko se todellakin hän.» 

»Hm . . . Siöfokissa ei nyt tosin kukaan oleskele enää 
tähän aikaan virkistäytymässä.» 

»Onhan mahdollista, että hän on siirtynyt sieltä Ftire- 
diin, missä vieläkin on paljon kylpyvieraita. Ettekö tah- 
toisi lähteä?» 

»Miksikä en? Matkustan jo tänään iltapäivällä. Mutta 
tarvitsisin valokuvan ...» 

»Valokuvan, aivan oikein . . . Valitettavasti en ole 
saanut sitä vielä käsiini. Saan sen varmasti päivän tai 
parin kuluttua . . .» 

»No, koetan tulla toimeen ilman. Mutta voinette 
antaa minulle jonkunlaisen kuvauksen henkilöstä?» 

Kuvauksen henkilöstä! Ajateltava nopeasti, vii- 
saasti . . . Klärchen! 

»Mustasilmäinen, mustatukkainen, mutta vaaleaihoi- 
nen. Hiukan pienempi ja hoikempi kuin minä.» 

»Nenä?» 

Nenä? Mitä Klärchenin nenästä voisi sanoa? Mitenkäs 
passeissa seisookaan? 
»Tavallinen.» 
»liampaat?» 
»Terveet.» 

No, vihdoinkin mies nousee ketaroilleen! Jos hän olisi 
vielä kysynyt, eikö rouvalla ollut mitään erikoisia tunto- 

merkkejä, ei mikään olisi enää voinut pelastaa Susea nauru- 
kohtaukselta. 

Iltapäivällä hän selostaa Kisgyörgylle, kuinka pitkällä 
asiassa ollaan. Ei tosin mitään Siöfokista, siitä hän vai- 
kenee viisaasti ja ajattelee hiljaisella väristyksellä, mitä 
tapahtuisi, jos salapoliisi sattuisi lähitulevaisuudessa saapu- 
maan sellaisena hetkenä, jolloin insinööri on kotona. Hän 
ei ilmaise myöskään sitä, että hän on peittänyt Siöfo- 
kin matkan kulut omasta egyptiläisestä omaisuudestaan. 
Hänen omatuntonsa soimaa häntä joka helleristä, jonka 
Kisgyörgy on pakotettu antamaan etsiskelyihin. Hän 
ilmoittaa, että rouva on epäilemättä Unkarissa ja että 
etsivä jatkaa työtään suurella innolla. 

»Onko hän Unkarissa?» Insinööri ravistaa päätään. 
»Silloin ymmärrän asiasta vieläkin vähemmän. Miksei 
hän ilmoita mitään itsestään?» 

»Salapoliisi olettaa, että hänet olisi houkuteltu junasta, 
ryöstetty ja surmattu.» 

»Huh . . . Eihän sellaista pitäisi heti kuvitella! Luulen, 
että tuomari Greguss on sittenkin oikeassa: asia olisi jätet- 
tävä poliisin huostaan.» 

»Ei sinne päinkään! Tuo salapoliisi on nerokas mies. 
Parempaa ette olisi voinut löytää!» 

Kisgyörgy tuumii tuumimistaan, mutisee, rypistää 
otsaansa. Suse huokaa syvään. Asia alkaa käydä hir- 
veän sekavaksi, alituiseen saa olla kuin varpaillaan, ali- 
tuiseen täytyy keksiä uusia valheita. Kotona — se tahtoo 
sanoa tyttöjen luona — alkaa myös ilmestyä ikävyyksiä; 
vanhemmat alkavat käyd£ uteliaiksi. Lene muodostaa 
ainoan poikkeuksen, hän kun on täysikasvuinen, itsenäinen 
ja lisäksi rouva, ja hänen miehensä kuuluu salaisuuteen 
vihittyjen pieneen joukkoon. Mutta toisten vanhemmat ... 
Susen ensimmäistä käyntiä he pitivät täysin luonnolli- 

sena — tytöt olivat keksineet jonkin hätävalheen, esi- 
merkiksi, että Käthen oli nukuttava vanhan sairaan 
tätinsä luona ja että Suse ei tahtonut jäädä yksin yöksi 
asuntoon — mutta kun nämä käynnit alkavat toistua, 
kuuntelevat he jo epäluuloisempina tyttäriensä selityksiä. 
Heitä kaikkia ympäröi jo sellainen valheiden viidakko, 
etteivät he tahdo osata siitä pois. Judith keksii uuden 
seuraleikin: »Mitä olen valehdellut kenelle?»: yksi vastaa, 
muut kysyvät, lausuvat jokainen vuorollaan jonkun vastaa- 
jan omaisen tai tuttavan nimen, ja vastaajan on osattava 
heti kertoa tarkalleen, mitä hän on valehdellut asianomai- 
selle. Se, joka vähänkin sotkeutuu sanoissaan, saa antaa 
pantin. 

Susen muiden huolien lisäksi tulee vielä sekin, ettei 
hän voi todeta tehneensä minkäänlaista valloitusta mie- 
hensä sydämessä. Tämä on ystävällinen häntä kohtaan — 
varmasti enemmänkin kuin ystävällinen — rakastettava, 
herttainen. Ja jo sekin on ihanaa, että saa nähdä hänet 
joka päivä, olla hänen seurassaan, kuulla hänen äänensä — 
ihanaa, mutta ei vielä sitä oikeata. Sitä oikeata olisi, 
jos . . . Suse ei edes itsekään tiedä, millaista se oikea olisi. 
»Eva» — huutaa mies usein, ja hänen pitäisi lausua nimi 
jollakin toisella sävyllä — ainakin tuo nimi — niinkuin 
hänkin tahtoisi lausua: »I,aci» . . . 

Laci — sillä nimellä vanha rouva kutsuu poikaansa, 
vanha rouva viisaine kasvoineen ja hymyile vine silmineen, 
jolle on mieleen se, että tämä nuori tyttö kyselee niin 
innostuneena hänen pojastaan ja antaa kertoa niin paljon 
hänestä. Hän on äiti, ihmekö siis, että hän kertoo mielel- 
lään — pojan ylioppilaskepposista, voitoista voimistelu- 
kilpailuissa, iloisista nulikkavuosista. Ehkäpä hän ihmet- 
telee tytön harrasta tarkkaavaisuutta, ehkäpä ei. Jokai- 
selle äidille hänen poikansa on loppumattoman kiintoisa 

aihe — hän voi niinollen pitää täysin luonnollisena, että 
tämä aihe kiinnostaa yhtä paljon muitakin. 

Ja juuri sen tähden, että hän on äiti ja puhuu omasta 
pojastaan, pälkähtää hänen päähänsä äkkiä kysymys: 

»Asutteko vanhempienne luona, Eva-neiti?» 

»En», vastaa Suse epäröimättä. Jo ensi hetkestä hän 
on päättänyt, että vaikka hän valehteleekin vain äärim- 
mäisessä hädässä, ei hän sepitä elämälleen muuta taustaa, 
muuta ympäristöä, kuin se, missä hän on elänyt. »Van- 
hempani eivät ole enää elossa», hän selittää »Olin aivan 
pieni menettäessäni heidät.» 

»Voi pikku raukka!» huokaa rouva Kisgyörgy. »Ja 
missä saitte kasvatuksenne?» 

»Erään tätini luona. — Luullakseni minun on turha 
selittää, että hän, jos olemme tarkkoja, ei oikeastaan ollut 
tätini, vaan isoäitini sisar, siis isotätini.» 

»Ja oliko hän hyvä teille?» 

»Hyvä . . . omalla tavallaan. Tuo raukka oli jo iäkäs, 
hiukan riidanhaluinen, hiukan äreä. Luulen kuitenkin, 
ettei hänen ollut erikoisen vaikea sietää minua. Toisinaan, 
kun hän oli ollut hyvin vihainen minulle, kun hän oli 
kovasti soimannut minua, hän pani äkkiä mustan, mer- 
killisen hattunsa palmikoittensa päälle ja sanoi lyhyesti: 
'Tule, menemme konditoriaan!' Hän ei syönyt itse 
mitään, vaan katseli, kuinka minä nieleskelin kerma- 
leivosta. Kerran huomasin kyyneleitä hänen silmissään. 
Kerran hän taas suuteli minua, kun minulla oli tuhka- 
rokko.» 

Rouva Kisgyörgy katsejee Susea melkein samalla 
tavalla kuin Karola-täti silloin sokerileipurilla. 

»Kasvoitte ilman äidin hoivaa . . . Olitteko hyvin 
onneton?» 

Suse vastaa rehellisesti: 

»En, en oikeastaan . . . Toisinaan tuntui kyllä hyvin- 
kin kolkolta, erikoisesti tuossa kahdentoista, kolmentoista 
vuoden iässä. Silloin tunsin itseni hylätyksi ja hirveän 
onnettomaksi, melkeinpä väsyneeksi elämään. Elelin noin 
vain välinpitämättömänä, koulussa menestyin huonosti, 
vaikka aikaisemmin olin aina ollut luokkani ensimmäinen, 
samoin kuin myöhemminkin. Mutta tuohon aikaan minulla 
oli se tunne, ettei kannata. Sittemmin pääsin siihen 
tulokseen, että sitä ei saa tehdä.» 

»Mitä ei saa tehdä?» 

»Kuinka sanoisinkaan? . . . Olla onneton! Tai parem- 
minkin: sitä ei voi millään puolustaa. Vain sen tähden, 
että olen yksin, että minulle käy henkilökohtaisesti huo- 
nosti, en saa astua pois joukosta, en saa herpaantua. 
Elämässä täytyy työskennellä ja kamppailla, täytyy tehdä 
kaikkea sitä, mitä muutkin elossaolevat tekevät. Se, joka 
tulee synkäksi, katkeraksi, äreäksi siitä, että hän on saanut 
kokea kohtalon kolauksia, että häneltä on otettu pois se, 
mikä on ollut hänen sydämelleen kalleinta, se suree huo- 
nosti vainajiaan. L,uulenpa, että hän myöskin loukkaa 
heitä. Vainajat tahtovat hyvää, eivätkä pahaa.» 

»Vainajat tahtovat hyvää, eivätkä pahaa!» toistaa 
vanha rouva ajatuksiinsa vaipuneena. Hänen tummat 
silmänsä viipyvät miettiväisinä nuoressa tytössä, hän 
painaa pään käsiinsä. 

»Onhan se toki totta?» Suse iloitsee siitä, että hänet 
ymmärretään oikein. »Jos mieleni on paha, jos olen kyl- 
lästynyt ja onneton, en voi puolustautua sanomalla: 
minullahan ei ole äitiä. Jollen täytä velvollisuuksiani, 
ei edes tuskallisinkaan onnettomuuksista, äidin suudelman 
puuttuminen, voi vapauttaa minua niistä.» 

»Ymmärrän ajatuksenne», sanoo rouva Kisgyörgy 
hitaasti. »Ymmärrän, vaikka olisikin luonnollisempaa, 

jos enolisi kanssanne samaa mieltä. Äiti luulee aina, että 
on hänen omaa ansiotaan, kun hänen pojastaan on tullut 
hyvä ja viisas, kunnon ihminen.» 

»Oi, niin todella . . . Enhän minä tarkoita, että olisi 
toisin . . . Herra insinöörissä . . . enhän tunne tosin häntä 
niinkään hyvin . . . tiedän, että hän on hyvin hyvä ihmi- 
nen . . . tiedättekö, olen näkevinäni äidin hänessä ... Ei 
vain siinä, että hän muistuttaa teitä, että hänen katseensa, 
hänen hymynsä on toisinaan aivan sama . . . vaan koska 
minusta joskus tuntuu, kuin lepäisi äidin käsi alinomaa 
hänen olkapäällään, kuin olisi takki hänen yllään rakkau- 
desta kudottu . . . nyt puhun aivan hulluja, eikö totta?» 

»Puhutte sangen herttaisesti. Ja mieltäni ilahduttaa, 
että näette Laein sellaisessa valossa. Sillä minä olen var- 
masti puolueellinen . . . mutta uskon varmasti, että hän 
on hyvin hyvä, hyvin lämminsydäminen poika.» 

»Niin hän on . . . niin hän on!» Suse nyökkää intohimoi- 
sesti. Vanha rouva ottaa tämän tunnustuksen vastaan 
yhtä suloisella kumarruksella kuin nuori neito kukkasen. 

Joka tapauksessa Suse hengittää hiukan kevyemmin 
tänä päivänä: onhan hän lähettänyt salapoliisin virkistys- 
matkalle Balatonin rannalle. Ja kun hän sittenkin on 
melkein kuolemaisillaan kaipauksesta — Hyvä Jumala, 
jo kymmenen päivää hän on ollut täällä käymättä kertaa- 
kaan liikkeessä! — päättää hän pistäytyä siellä seuraa- 
vana päivänä. Tänä iltana hän saa poikamiesasunnon pii- 
rustukset valmiiksi, ja huomenna hän vie ne liikkeeseen 
omassa persoonassaan. Tekee varmasti hyvää nähdä 
liike jälleen, tuntea nenässään työpajan tuoreelle puulle, 
liimalle, kirsikanimelälle syövytysaineelle tuoksuva ilma, 
tarttua höylään ja vetää sillä pari lastua, jotta työpaja 
ei vain unohtaisi, kuka sen oikea isäntä on. Sitä paitsi liik- 
keessä on nyt juuri parhaillaan näytteillä hänen unkari- 

lainen huoneensa — siniseksi maalattu, kukallinen unkari- 
lainen ruokasali — jota hän ei ole vielä nähnyt; kun se 
saatiin valmiiksi, oli hän jo Egyptissä. 

Kesken monia huoliaan hän nukahtaa onnellisena, 
tosin sangen myöhään, sillä piirustuksissa oli ollut vielä 
sangen paljon parantelemista — huomenna hän kurkistaa 
liikkeeseen. Ehkäpä valloituskin alkaa sitten käydä hel- 
pommin — toivottavasti! 



XVIII. 



HUNNUTETTU NAINEN. 

Aamulla ostetun tiheän harson hän kietoo nelinkertai- 
seksi käännettynä kasvojensa eteen. Marien äidin talvi- 
takin — tuo hyvä nainen pitää vielä syystakkia — hän 
nostaa kauluksesta ylös nenäänsä asti, Marien vanha- 
muotisen, leveälierisen hatun hän painaa maantierosvon 
tavoin kasvojensa eteen — näin Suse varustautuu retkel- 
leen. Nämä varusteet ovat omiaan leimaamaan muuten niin 
hauskannäköisen, vaatimattoman tytön kerrassaan oma- 
laatuisen silmiinpistäväksi ilmestykseksi . . . Kieltämättä 
se tavallinen, sievä tyttölapsi, joka hän muuten oli, ei 
saanut koskaan puoleksikaan niin monia ihmisiä katso- 
maan taakseen, kuin nyt tämä vaeltava kerä onnetto- 
muutta — Marien rotevan, pyylevän äidin takin hän olisi 
voinut kiertää vaikka kahdesti ympärilleen, musta, myllyn- 
kivenmuotoinen hattu luisuu alinomaa hänen päälaelleen, 
sillä Mariella on koko joukon pienempi pää kuin hänellä, 
joka puolen minuutin päästä huntu on irtautumaisillaan — - 
ja kaiken kukkuraksi tämä muinaisen muodin mukaan 
puettu, synkkä pikku Sybilla hyppää kulkevaan raitio- 
vaunuun, heittäytyy siitä pois ennen pysäkkiä, hiivis- 
kelee kapeiden sivukatujen ja kauppakujien kautta, pysäh- 
tyy paikalleen, katsoo taakseen alinomaa, pujahtaa portti- 

käytäviin tähystelläkseen niiden suojasta avaraa maailmaa. 
Mitä lähemmäksi liikettä hän tulee, sitä useammin hän 
pysähtyy, sitä hermostuneempana hän urkkii ympäris- 
töään, ja lopuksi, kun mitään epäilyttävää ei näy, ja kun 
hän on rauhoittanut itseään jo kymmenen kertaa — ah, 
mitä vaaraa tässä nyt voisi olla! salapoliisihan hoitaa ter- 
veyttään Balatonin rannalla, ja varmaa on, etteivät Kis- 
györgy tai tuomari Greguss voi vaaniskella näillä tie- 
noilla nyt aaniiaistunnilla — sipsuttelee hän varpaisil- 
laan liikkeen ovelle ja painaa rivan äänettömästi alas. 

Niin äänettömästi, että Käthe ja eräs toinen kuulevat 
sen liian myöhään ja että Suse ennättää vielä nähdä silmä- 
kulmallaan viimeisen liikkeen ... ai, ai sinuas! . . . Laska 
oli juuri suudellut tyttöä kaulalle tai tehnyt jotakin muuta 
sen tapaista. 

»Hei siellä! Mitäs te vehkeilette minun selkäni takana? !» 

Äkkiä välähtää salama Susen aivojen läpi: aivan oikein, 
aivan oikein ... jo ennen Egyptiä . . . silloin kun Laskaa 
ei löytynyt työpajasta, tarvitsi vain etsiä häntä täältä 
liikkeestä, Käthen seurasta . . . mutta silloin se ei pälkäh- 
tänyt hänen päähänsäkään, saattoihan heillä riittää puhu- 
mista liikkeen asioissakin, ja sitä paitsi siihen aikaan oh 
ollut kovasti työtä, kukapa sellaista olisi huomannut . . . 
vai niin ovat asiat?! 

»Suse!» Käthe huudahtaa nauraen helpotuksesta. 
»Sinäkö se oletkin? Olit pelästyttää minut kuoliaaksi! 
Kuinka uskallat tulla tänne? Ja missä naamiaispuvussa, 
oi, kuinka hullunkurista!» 

Suse katsoo häntä jäätävän arvokkaasti. 

»Sinä kevytmielinen naikkonen! Älä koeta kääntää 
puhetta muihin aiheisiin. Nyt ei ole kysymys minun ulko- 
muodostani, joka, myönnän sen, on musta, vaan sinun 
sielustasi, joka on vielä paljon mustempi. L,aska!» 

L,aska on tähän asti irvistellyt hämmentyneenä, nyt 
hän astuu esiin sotilaallisen jäykkänä. 
»Suse-neiti?» 

»Franzl, tähän asti olette aina ollut kunnon ihminen, 
ettekä sellainen käärme kuin tämä langennut tyttö, jota 
tästä lähtien en enää tunne. Vastatkaa, Franzl, mitä veh- 
keitä täällä valmistellaan?» 

»Täällä, Suse-neiti, suutelen kättänne . . . valmistellaan 
häitä.» 

Käthe nauraa julkeasti ja nyökkää iloisesti. 

»Ni-i-in-kö! Heti, kun lähden hetkeksikään pois . . . 
Myyjättäreni ja työpajani johtaja . . . No, jos asiat kerran 
ovat sillä kannalla, on se joka tapauksessa parempi, kuin 
jos sinä, Käthe, olisit mennyt naimisiin prinssin kanssa, 
ja Laska ryöstänyt dollarimiljonäärin tyttären, sillä silloin 
olisitte jättäneet minut pulaan! Saatte siunaukseni molem- 
mat, mutta sinä, Käthe, sinä hirviö, sinä paatunut, usko- 
ton peto . . . miksi et ole hiiskunut sanaakaan?» 

Ylimielinen hymy katoaa Käthen kasvoilta, hän astuu 
hiljaa Susen luo ja tarttuu hänen käteensä: 

»En tahtonut sanoa sinulle niin kauan . . . ennen kuin 
omakin asiasi on kunnossa . . . Eihän minulle kuulu ennen 
sinua . . . avioliitto, onni . . . Vasta yht' aikaa, Suse, sitten 
kun sinäkin . . . Tahdoin odottaa siksi, kunnes sinunkin 
asiasi kääntyy parhain päin . . . Oletko minulle siitä vihai- 
nen?» 

Käthen uskolliset mustalaissilmät ovat pelkkää sielua; 
hänen kapeista, ruskeista pikku kasvoistaan loistaa rak- 
kaus. > t 

»Jumalani, Käthe kulta . . . suloinen, vanha, hullun- 
kurinen Käthe . . . Kuinka hyvä oletkaan! Mutta minä 
olen itsekäs koira, välitän vain omasta tuskastani, sinä 
taas . . . Franzl!» 

»Suse-neiti!» L,aska lyö taaskin kantapäät yhteen. 

»Franzl, annan teille tämän tytön. Ottakaa hänet, otta- 
kaa hänet Jumalan nimeen, mutta sen sanon teille, Franzl, 
jos kertaakaan katsotte tätä tyttöä kieroon, nyljen nahan 
elävästä ruumiistanne, Franzl! No, terveiks', lankomies!» 

»Terveiks', suutelen kättänne!» L,aska tarttuu hänen 
käteensä ja puristaa sitä niin kovasti, että Suse luulee 
näkevänsä kaikki tähdet. 

Sitten Suse ryhtyy kiihkeänä nuuskimaan kaikkea liik- 
keessä ja työpajassa, kurkistaa joka paikkaan, puuttuu 
vain, että hän maistaisi väriä ja syövytysainetta. Oppi- 
poika, Hans, tekee kuperkeikan liima-astian yli hänet näh- 
dessään. Hän ei uskalla katsoa enää Suseen päinkään, 
nauraa vain . . . onko nyt naamiaiset! Mutta Suse ei huo- 
maa mitään. Hänellä on niukasti aikaa, kello on jo yli 
kaksi, nyt on hiivittävä kiertoteitse takaisin Marien luo, 
muutettava vaatteita, oltava kolmelta toimistossa . . . 
mutta sittenkin hän ottaa höylän kisällin kädestä ja vetää 
sillä kerran puun pintaa. Se teki hyvää. Jokaiselta vuo- 
roonsa aina oppipoikaa myöten hän vaatii valan, etteivät 
he koskaan, eivät edes kidutuspenkilläkään, kerro kenelle- 
kään, että hän on käynyt tänään liikkeessä. 

Äkkiä hän purskahtaa nauruun. Käthe ja L,aska eivät 
käsitä, mikä häneen on mennyt . . . Käthe ei tänä päivänä- 
kään aavista, että L,aska silloin aikoinaan löi Susea tahal- 
laan laudalla päähän. Jos Suse kertoisi sen nyt . . . huh, 
minkä kuuman käsikähmän hempeä morsian silloin sovit- 
taisikaan näyttämölle! Hän ei kerro sitä, vaikka olisikin 
kerrassaan jännittävää lepyttää heidät sittemmin. 

Surupukuinen nainen ei poistu liikkeen oven kautta, 
mistä hän oli tullut. Hän astuu työpajasta pihalle, onneksi 
talonmies ei ole näkyvissä; hän pujahtaa pihan poikki, 
vakoilee porttikäytävästä varovasti ulkomaailmaa, sitten 

— eteenpäin! . . . Sivukadut ja kauppakujat, raitiovau- 
nuun, pois raitiovaunusta, hengästynyt tulo Marien luo, 
salamannopea pukeutuminen, kolmelta hän soittaa Kis- 
györgyn ovikelloa. 

Tuo käynti liikkeessä keskipäivällä on saattanut hänet 
sangen iloiseen mielentilaan. Käthen asia, samoin myös 
liikkeen ja työpajan ilmapiiri. Tänään hän luottaa itseensä, 
uskoo suunnitelmansa onnistumiseen. »Menen naimisiin!» 
sanoo hän itselleen päättävästi. »Jokainen ympärilläni 
menee naimisiin, Judith, Käthe, ja juuri minunko pitäisi 
jäädä tyhjin käsin, minun, joka kuitenkin ensimmäisenä 
aloitin leikin? Menen naimisiin vähissä erin. Vielä minä 
näytän että menen naimisiin, puolustautukoon tuo paha 
insinööri miten pontevasti tahansa!» 

»Paha» insinööri, jota Suse kyllä muuten pitää juma- 
loimisen arvoisena, ei puolustaudu tänään ollenkaan. Hän 
istuu pöytänsä ääressä pahantuulisena, katkerana, synk- 
känä, vielä eilistäkin synkempänä. Eilen hän sentään 
vielä työskenteli, nyt hän istuu vain, tuijottaa eteensä, 
on vaiti ja polttaa savukkeita. Sitten hän nousee ja alkaa 
kulkea pitkin askelin huoneessa edestakaisin. 

Suse, joka tarkastelee häntä, ja jonka itseluottamus on 
kasvanut vielä entisestään, huomaa, että velvollisuuden- 
mukaisen häiritsemisen hetki on koittanut. Niin, nyt hän 
karkottaa pilvet miehen otsalta hellällä naisenkädellään, 
nyt hän voitelee tyttömäisen lempeyden palsamia hänen 
tuskaansa. Ajatuksissaan hän ryhtyy toimeen, hengittää 
syvään, nousee, oikaisee pukunsa poimut ja alkaa juosta 
edestakaisin harppovan miehen rinnalla. 

»Herra insinööri! Mikä £eitä nyt vaivaa?» 

»Ei mikään, Eva-neiti.» 

»Voi voi! Kun sanotte 'neiti', täytyy onnettomuuden 
olla hyvin suuri!» 

»Ei mikään, Eva.» 

Suse ravaa kaikin voimin pitkäkoipisen miehen rin- 
nalla, jää käännöksissä jälkeen, mutta saa hänet jälleen 
kiinni. 

»Herra insinööri, sanoitte äskettäin, että otatte minut 
yksityissihteeriksenne, koska johdan niin hyvin etsiskelyjä. 
Mutta sihteerin edessä ei saa olla mitään salaisuuksia, eikö 
totta? Jo eilen istuitte tuossa kovin järkytettynä, näin sen 
kyllä!» 

»Eilenkö? En suinkaan eilen.» 

»Mutta tänäänkö kyllä? Sanokaa se toki minulle, herra 
insinööri, olkaa niin hyvä. Ehkäpä keksimme yhdessä, 
millä asiaa voi auttaa.» 

Kisgyörgy ravistaa päätään. 

»Ei, Eva. Olen ryhtynyt työhön, jonka kunniallisuu- 
desta ja sopivaisuudesta en ole varma.» 

»Siinä tapauksessa jätätte sen! Sehän on aivan yksin- 
kertaista.» 

»Se ei käy päinsä. Olen antanut lupaukseni. Joku sai 
päähänsä hakea juuri minut käsiinsä, se näytti olevan 
vallan suurenmoista, silloin en käsittänyt vielä ollenkaan, 
mistä itse asiassa oli kysymys . . .» 

»Horv&th!» ajattelee Suse raivoissaan. »Hän se juuri on 
houkutellut hänet johonkin epämääräiseen liikeasiaan.» 

»Jos minusta nyt tulee sanani syöjä», suree Kisgyörgy 
ääneen, »saan tuskin koskaan enää tilaisuutta näyttää, 
mihin kykenen. Mitä merkitsevät hyvät aikomukset, lah- 
jakkuus, työ, innostus . . . kaikki riippuu sattumasta, 
onnesta.» 

»Onnesta? Euhutteko vakavasti?» 

»Vakavaatiko? Ihmiselämässä on kerran onnellinen sat- 
tuma . . . sellainen onnellinen sattuma oli se, että Turkissa 
oleva ystäväni ajatteli juuri minua, ja nyt taas . . . kun se 

meni ohi, on kaikki ennallaan, turhaan tässä kiusaantuu 
ja ponnistelee, turhaan tässä kamppailee, mikään ei ota 
onnistuakseen.» 

»Tuo on typeryyttä!» huutaa Suse. Tuskin hän on ennät- 
tänyt lausua tuon sanan, kun kauhu valtaa hänet. Tätäkö 
hän kutsuu huojentavaksi lohdutukseksi? — »Tuota . . . 
älkää olko minulle vihainen ... en tarkoittanut sitä kir- 
jaimellisesti. Mutta katsokaahan, ei tuollaisen sattuman- 
kaan laita ole aivan niin yksinkertainen kuin luulette. 
Myönnän kyllä pelkäksi sattumaksi, että tuo Turkissa oleva 
ystävänne ajatteli juuri teitä. Mutta miten paljon muuta 
tarvittiin avuksi, jotta voitte käyttää tuota tilaisuutta! 
Sillä, jos oletamme, että olisitte ollut lihakaupan juoksu- 
poika, ei ystävänne ajatus olisi hyödyttänyt teitä vähää- 
kään. Teidän on täytynyt käydä kahdeksan vuotta oppi- 
koulua ja neljä tai kukaties miten monta vuotta teknil- 
listä korkeakoulua hankkiaksenne edellytykset tälle onnen- 
potkulle. Mutta sekään ei vielä ole riittänyt, teidän on 
hsäksi täytynyt olla sopuisa, kunnon ihminen, jnuuten 
ystävänne olisi sanonut: 'No niin, hyvä insinööri hän kyllä 
on, mutta muuten tuollainen sietämätön heppu. Varon 
kutsumasta häntä työtoverikseni/ Sitten teidän on vielä 
täytynyt olla vahva ja terve, muuten hän olisi sanonut: 
'Tuo poikaparka on heikko ja sairaalloinen, hän ei kestäisi 
ilmastoa/ Joko käsitätte? Niin on näiden onnenpotkujen 
laita. Niihin täytyy valmistautua ... ei, ei aivan niin- 
kään: ne täytyy hankkia opinnoilla, kunnolla, ruumiilli- 
silla ja henkisillä välineillä. Jos joskus huomaa varustautu- 
neensa turhaan, ei sekään haittaa mitään. Valmius, väli- 
neet pysyvät. Niitä tafvfbaan toki toistekin. Mutta jos 
onni tuleekin heti ja näkee teidät nenä nurpallaan, juoksee 
se kiireesti tiehensä: — 'Voi, mitä tekemistä minulla on tuol- 
laisen surullisen po j an kanssa, j oka on allapäin j a tekee työn- 

säkin pahalla tuulella!' — Niin on asia, nuori mies. Pyydän, 
hiukan ystävällisemmin! sanoo onni ja minä myös.» 

Kisgyörgy nauraa sydämellisesti. 

»Olette suloinen veitikka, Eva. Tiedättekö, pidän 
teistä kovasti!» 

Huiskisi Nyt tapahtuu jotakin merkillistä. Kuulles- 
saan sanat »pidän teistä kovasti» Eva-neiti, tuo suuri sala- 
poliisi, »yksityissihteeri», alkaa horjua aivan pehmeäksi 
sulaneena ja pyörrytt ävästä onnentunteesta voimatto- 
mana, velttona kuin säkki, hoipertelee ja kupsahtaa sulje- 
tuin silmin ja avoimin huulin Kisgyörgy n syliin. 

Suudelma oh suloinen ja kasteenraikas, ja kuitenkin 
mies räpyttelee silmiään kauhistuneena. — Kuinka se 
tapahtui? . . . Jumala näkee hänen sieluunsa, hänellä ei 
ole ollut mitään sensuuntaisia aikomuksia. Lapsi vielä- 
kin tässä hänen sylissään huumautuneena, punastuneena, 
puoliksi tajuttomana . . . hän tuskin voi seistä jaloillaan, 
kun mies työntää hänet luotaan. Kisgyörgy ei tiedä, 
ettei kukaan ole vielä suudellut tätä kahdenkymmenen- 
kolmen vuoden ikäistä tyttöä, hän ei tiedä mitään kol- 
mesta vuodesta, kolmen vuoden kimaltelevasta, kätke- 
tystä, salaisesta unelmasta. Hän ei ymmärrä tyttöä, mutta 
eihän hän ymmärrä itseäänkään. Mitä tyttö ajaa takaa? . . . 
Seikkailuako, leikkiäkö? Hän ei ole sitä lajia, mies ei voi 
uskoa, että hän olisi sitä lajia. Entä hän itse? . . . Eikö 
hän ollut juuri se, joka suuteli? Minkä tähden, mistä syystä? 
Siihen hän ei voisi vastata, vaikka hänen päänsä lyötäi- 
siin poikki. 

»Pyydän anteeksi», änkyttää hän hämillään. »En aiko- 
nut tehdä sitä ...» 

Suse säpsähtää ja pääsee entiselleen. 

»Tiedän sen», hän sanoo hiljaa. Hän kääntyy pois, 
menee hiukan hoiperrellen pöytänsä ääreen ja istuutuu 

selin mieheen. Se ei oKsi saanut tapahtua . . . Hänkään ei 
voinut selittää, miten se tapahtui. Tullessaan tajuihinsa 
hän lepäsi jo miehen rintaa vasten. Se ei ohsi saanut tapah- 
tua . . . mutta ... se teki hyvää! Suse heittää päänsä uhmaa- 
vasti pystyyn. Se on tapahtunut. Vaikka kaikki epäonnis- 
tuisi, vaikka kaikki sortuisi ja luhistuisi: tämä jää. Että 
mies, vaikkakin sattumalta, vaikkakin tarkoittamatta sitä, 
vaikkakin erehdyksestä, joka tapauksessa suuteli häntä. 

Se oli hyvä, piste. Julkeasti hän kääntyy tuolillaan 
ympäri. 

»No niin, tahdoin sanoa: älkää loukkaantuko. Jos 
työ ei miellytä teitä, niin jättäkää se toki. Valmistautu- 
kaa seuraavan onnenpotkun varalta. Olenko oikeassa?» 

Ladislaus purskahtaa nauruun. 

»Olette oikeassa.» Hän iskee silmää Suselle. »Kiitos 
siitä, että lohdutitte minua.» 

»Oi, ei kestä», torjuu Suse kohteliaasti. »Tein sen mie- 
lelläni.» 

Hän tietää, mitä mies sillä tarkoittaa, ja hän tietää, 
että mies tietää, että hän tietää, mitä hän tarkoittaa. 
Tämä on hiukan monimutkaista, mutta heille molemmille 
se on nyt hyvinkin selvää. Ja Kisgyörgy joutuu suureen 
kiusaukseen hypätä tuoliltaan, juosta tytön luo ja tällä 
kertaa tietoisesti, vieläpä tarkoituksella . . . Ei! Kiusaus 
kestää vain sekunnin. Kisgyörgy on kunnon ihminen, 
hänen tapoihinsa ei kuulu menetellä edesvastuuttomasti. 
Mutta Suse vaistoaa tämän sekunnin ajaksi välähtävän 
kiusauksen ja riemuitsee siitä lopun päivää. 

Suudelmasta hän tietysti vaikenee illalla, kun Judith 
ja Käthe kyselevät päivän tapahtumia. Sen sijaan hän 
kertoo teeskennellystä suuttumuksesta värisevällä äänellä 
ja dramaattisen vauhdikkaasti, kuinka hän oh yllättänyt 
Käthen in flagranti. 

»Sellaista epäsiveellisyyttä minun kunnianarvoisassa 
liikkeessäni!» . . . Hän pyörittelee silmiään. Judith nauraa 
sydämellisesti. 

»Lapsi parka, vain sinulle se oli uutinen. Kaikki muut 
tiesivät jo sen, sillä niin huonon onnen vainoamaa rakasta- 
vaista paria kuin Käthe ja Franzl en ole eläessäni nähnyt. 
Paul ja minä törmäsimme heihin kahdesti tiellä, kun he 
käsi kädessä vaeltelivat valleilla unohtaen koko muun 
maailman. Röschen on yllättänyt heidät elokuvissa, ja 
Marien äiti näki heidän suutelevan porttikäytävässä. Hän 
aikoi tuoda liikkeeseen erään Marien pikku veistoksen, 
kun liike juuri oli ennätetty sulkea, ja hän arveli, että 
joku saattoi olla vielä työpajassa. Hän astui portista 
sisään — kas, eivätkös nämä kaksi kelpo miekkosta kyy- 
kistelekin siellä!» 

Kätheä ei hävetä vähääkään. 

»Luulen, että te kaikki juoksentelette pitkin Budapestiä 
ties millä asioilla. Kahta askelta ei voi astua törmäämättä 
teihin. Lene on ainoa, jota emme ole vielä tavanneet.» 

»Lenelle kielitteli oppipoika asiasta!» riemuitsee Judith. 

»Tuli ja leimaus, tuo kurja nulikka! Huomenna otan 
häntä korvista kiinni!» 

Suse kuuntelee heitä hymyillen. Tänään hän on onnelli- 
nen. Yön pimeydessä hän toistaa suudelman, ääneti, hel- 
lästi, mykällä hartaudella hän suutelee yöhön, ilmaan, 
kuiskaamatta edes nimeä. Vain hänen huulensa kohoavat 
kevyesti ja hänen sydämensä takoo, sitten hän nukahtaa 
tyytyväisenä, onnellisena ja kaipaavin sydämin. 



XIX. 



ERÄÄN VEHKEILIJÄN TUNNUSTUS. 

Mutta seuraavana päivänä salama lyö. Ei vain kerran 
— tarkemmin sanottuna — vaan kahdestikin: ensimmäi- 
sen kerran aamupäivällä, toisen iltapäivällä. 

Muuten päivä alkaa verraten hyvin. Varhain aamulla 
Käthe lähettää pikku oppipojan Judithin luo: Suselle on 
tullut kiireellinen kirje. Klärcheniltä. Siinä on valokuva 
ja sen lisäksi vain suuri tyhjä arkki, jolle on piirretty jätti- 
läismäinen kysymysmerkki. Klärchen on lähettänyt heti 
valokuvan vastaukseksi sähkösanomaan; kirje taas lienee 
joutunut hänen käsiinsä vasta muutamia päiviä myöhem- 
min, ja siitä johtuu kysymysmerkki. 

»Olen hankkinut rouvanne valokuvan, jonka olin luvan- 
nut salapoliisille», ilmoittaa Suse Kisgyörgylle. 

»Näyttäkäähän!» vastaa mies kiinnostuneena. Otsa 
rypyssä, hämmästyneenä hän tarkastelee kuvaa. »Merkil- 
listä! Herttaiset pikku kasvot, mutta minusta tuntuu, että 
hän on sievempi ja muistuttaa enemmän teitä. Ja onko 
hänen tukkansa tumma? Luulin sitä paljon vaaleammaksi, 
luulin, että siinä oli jokseenkin sama vivahdus kuin teidän 
hiuksissanne. Mutta onhan mahdollista, että se näyttää 
noin tummalta vain valokuvassa.» 

»Niin, todellakin!» vahvistaa Suse. 

Aamiaisen ajoissa tulee ensimmäinen salamanisku, 
salapoliisi. Onni onnettomuudessa, Kisgyörgy pelastautuu 
hänen saapuessaan naapurihuoneeseen. Keskustelu alkaa 
aivan rauhallisesti. Matthias Basa ottaa valokuvan. Hän 
kiittää siitä kauniisti. Hän kertoo, että jälki Balatonjär- 
vellä oli ollut erehdys; hän ei ollut löytänyt rouvasta jäl- 
keäkään enempää Siöfokista kuin Fiiredistäkään. 

»Siellä on niin vähän ihmisiä, ettei hän olisi voinut 
välttää huomiotani. Hän ei ole koskaan ollutkaan 
siellä.» 

»Sepä merkillistä.» Suse puistelee päätään. »En voinut 
kuvitellakaan, että tuttavani olisi erehtynyt. Hän oli 
nähnyt rouvan Siöfokin asemalla. Ehkäpä hän on mat- 
kustanut sieltä johonkin muuhun kylpylään. laelleen, 
Almadiin, ties minne . . . Pitäisiköhän teidän lähteä sinne 
vielä kerran?» 

»Ei!» pamauttaa salapoliisi ylpeästi. Kiristäen ham- 
paitaan kuuluvasti hän siirtää tuolinsa lähemmäksi, kumar- 
tuu salaperäisen näköisenä Susen puoleen ja sanoo ääntään 
vaimentaen: »Tuo rouva on täällä Budapestissä, se on 
varma.» 

Suse tuijottaa häntä silmät pyöreinä. 

»Aivan niin, pikku neiti. Kuunnelkaahan nyt, olkaa 
hyvä. Eilen iltapäivällä, tuossa neljännestä vailla kaksi ...» 
Suse tarttuu lujasti pöytään, ettei lähtisi livistämään 
käpälämäkeen — ». . . lienee ollut neljännestä vailla kahden 
paikkeilla, mahdollisesti muutamaa minuuttia aikaisem- 
min, kun eräs tiheään huntuun verhoutunut nainen meni 
'Kot^-yhtiön liikkeeseen. Tämä nainen käyttäytyi hyvin 
epäilyttävästi, hänellä oli talvitakki yllään tässä helteessä, 
ei- edes hänen nenäänsä näkynyt takinkauluksen sisältä. 
Hänellä oli päässään suuri musta hattu, hän oli vetänyt 
sen syvälle otsalleen. Ja koko ajan hän katseli ympäril- 

leen, kääntyi alinomaa vilkuilemaan taakseen, seurattiinko 
häntä ehkä . . .» 

»Mi-mi-mistä tiedätte kaiken tuon? Te-tehän ette ollut 
eilen täällä?» 

»Olin pyytänyt erästä virkatoveriani pitämään liikettä 
silmällä. En uskonut koko Balatonin juttua, senhän tie- 
dätte. Tähän aikaanko, lokakuussa?» 

»Y m-y mmärr än . » 

»Nainen lienee viipynyt runsaan puolituntisen sisällä. 
Sitten hän poistui, ei liikkeen oven kautta, vaan portista. 
Siitäkin ilmenee, että hän tunsi paikat, muuten häntä ei 
olisi päästetty työpajan kautta ulos.» 

»Onhan mahdollista, että joku vanha asiakas . . .» 

»Miksi hän siinä tapauksessa olisi hiipinyt niin varo- 
vasti sisään? Pyydän, kuunnelkaa vain minua, tästä tulee 
vieläkin hullumpaa. Tullessaan portista kadulle hän piti 
jälleen varansa vilkuillen joka taholle. Hän näytti vanhan- 
puoleiselta hunnussaan ja talvitakissaan. Mutta sitäkin 
nuorekkaammin hän osasi käyttää kinttujaan. Hän hyp- 
päsi kulkevaan raitiovaunuun, ja virkatoverini kykeni 
juuri ja juuri seuraamaan häntä hyppäämällä takavaunuun. 
Hän hiiviskeli kauppakujatalojen läpi, tiedättehän, että 
niitä on muutamia siellä Museokadun paikkeilla. Mutta 
toverini piti häntä silmällä, kunnes hän lopulta meni erää- 
seen taloon, Ottokar Prohäszkankatu 8.» 

Voi voi! . . . Marien osoite. 

»Virkatoverini odotti vielä jonkin aikaa, mutta tuo 
henkilö ei ilmestynyt enää. Kaksi nuorta tyttöä poistui 
kyllä pian sen j älkeen talosta, mutta kumpaankaan ei teidän 
henkilökuvauksenne sopinut. Kummallakin oli vaalea 
tukka, toisella tuhkankarvainen, toisella kullanruskea.» 

Viime hetkessä Suse ennättää laskea alas kätensä, joka 
vaistomaisesti on kohoamassa hiuksiin. 

»Niin — niin . . . tuota . . . siis . . . hunnutetun naisen 
tukkaa ei nähty?» 

»Ei, suuri kaulus ja suuri hattu peittivät sen. Mutta 
älkää nyt halkaisko päätänne kaikenlaisilla ajatuksilla, 
neiti, ei ole epäilystäkään, etteikö tuo nainen ollut juuri 
rouva Kisgyörgy. Pistäydyin jo matkan varrella vilkaise- 
massa Prohaszkankadun taloa ja totesin, että talossa asuu 
neiti Marie Wagner, yksi 'Kot^-yhtiön omistajattarista. 
On mahdollista, että rouva Kisgyörgy asuu hänen luo- 
naan. Herra insinööri ei tahdo saattaa kaikkien tietoon, 
että hänen rouvansa on kadonnut . . . tiedän sen kyllä. 
Mutta sittenkin minun pitäisi saada kuulustella liikkeen 
ja työpajan henkilökuntaa ja myöskin Marie Wagneria. 
Jos saisin mennä hänen luokseen, löytäisin kyllä rouvan. 
Saanko tehdä sen?» 

»Ette», sanoo Suse päättävästi. »Tiedän kyllä, mitä 
asiassa on tehtävä. Pyydän teitä pitämään silmällä 
myymälää ja myöskin Prohaszkankadun taloa. Liik- 
keessä voisitte ehkä toimittaa kuulusteluja, mutta tehkää 
se varovaisesti. Mutta vieraisiin asuntoihin . . . Wagne- 
rin perheeseen ette saa mennä missään tapauksessa . . • 
Sitten vasta, kun ei ole vähääkään epäilystä siitä, 
että rouva oleskelee siellä . . . joko liikkeessä tai Marie 
Wagnerin luona, soitatte tänne, olkaa niin hyvä. Herra 
insinööri tulee heti sinne, tai mahdollisesti riennän 
itse paikalle. Pyydän, älkää tehkö toistaiseksi mitään 
muuta.» 

»No, kuten haluatte», myöntyy salapoliisi. Hidas työ, 
enemmän palkkiota. Sitä vastaan hänellä puolestaan ei 
ole mitään muistutettavaa. 

»Silloin tällöin käyn ilmoittamassa asian edistymi- 
sestä», hän lupaa. 

»Niin, olkaa niin hyvä.» 

Ovi on tuskin ennättänyt sulkeutua salapoliisin jäljessä, 
kun Kisgyörgy on jo huoneessa. 

»Kuuntelin puolella korvalla ja kuulin mielien tuovan 
kiintoisia tietoja. Hän puhui jostakin hunnutetusta nai- 
sesta, eikö niin?» 

Suse vetää syvään henkeä. Kieltämisestä ei tässä olisi 
suurtakaan apua. Balatonin matkasta ei hän nytkään 
puhu sanaakaan, muuten hän kertoo uskollisesti kaiken, 
minkä oli kuullut salapoliisilta. 

»Hunnutettu nainen . . .», Kisgyörgy puistelee päätään 
»Pistäydyn sinne iltapäivällä ja teen muutaman kysymyk- 
sen tuolle nuorelle tytölle, joka on liikkeessä.» 

»Tehkää se, jos katsotte sen hyväksi», myöntyy 
Suse vapisevin sydämin ja toivoo, että Käthe suoriutuisi 
jotenkuten puheissaan. »Ettekö menisi sinne jo nyt 
heti?» 

Susella on painava syy tähän kysymykseen. Hän on 
kätkenyt pöytänsä laatikkoon tiheän mustan huntunsa. 
Tämän hunnun hän tahtoisi hävittää mitä pikimmin ole- 
mattomiin. Pöytälaatikossa ei ole avainta. 

»Ei, en voi mennä nyt. Eva, olette järkevä tyttö. 
Lyökäämme viisaat päät yhteen. Jos Suse siis todella on 
Budapestissä, niin miksi ei hän anna tietoa itsestään? Mikä 
vaikutin, mikä syy hänellä voi olla siihen? En keksi tälle 
mitään selitystä. Kunnon tyttö — tahdoin sanoa nainen 
hyvästä perheestä . . . jokainenhan sanoo hänestä sitä, 
hänhän ei ole koskaan joutunut tekemisiin viranomaisten 
kanssa. Minkä takia hän piileskellee? Ratkaiskaapa tämä 
arvoitus, Eva!» , v 

»Tietäisin erään ratkaisun . . .», sanoo Suse hitaasti. 
»Rouvanne tietää, että olette jo palannut, hän tietää, että 
haluatte erota. Siitä on tuomari Szeker kirjoittanut hänelle. 
Ja hän ei halua erota.» 

»No, mutta! Alinkä tähden hän ei haluaisi? Sik- 
sikö, että olen päässyt hiukan varoihini? Jos hän haluaisi 
hyötyä erosta, jos hän haluaisi liittää siihen aineellisia 
ehtoja, silloin hän juuri tulisikin: 'Tässä olen, haluan niin 
ja niin paljon rahaa, muuten en suostu eroon/ Mutta serk- 
kunnehan ei liene sitä lajia ihmisiä, Eva.» 

»Ei. Ehkäpä hän rakastaa teitä.» 

»Minuako? Mutta lapsi kulta, eihän hän edes tunne 
minua ollenkaan. Hänhän on nähnyt minut vain muuta- 
man minuutin ajan henkikirjoittajan toimistossa.» 

»No, entä sitten? Ettekö ole koskaan kuullut puhut- 
tavan rakkaudesta ensi näkemältä? Nähdä teidät ja 
rakastua teihin, se tapahtuu yhdessä silmänräpäyksessä! 
Ja nyt hän tarrautuu mieheen, jota hän rakastaa.» 

»Eva, Eva!» Kisgyörgy nauraa. »Mielikuvituksenne ei 
pysy aisoissaan. Voitteko kuvitella, että joku rakastuisi 
minuun ensi näkemältä?» 

»Kyllä.» 

Syntyy hetken hiljaisuus, sillä kummankin mieleen 
tulee suudelma, ja kumpikin joutuu hämilleen. Kisgyörgy 
kääntyy ympäri, astuu pöytänsä ääreen, istuutuu. 

»En pidä teoriaanne todennäköisenä. Sanon teille suo- 
raan, että tuo katoaminen saa mieleni kuohuksiin. Ei 
niinkään itse eron takia, vaikkakin se olisi pantava kii- 
reesti vireille ...» 

»Miksi niin kiireesti? Aiotteko sittenkin mennä naimi- 
siin?» 

»Aion kyllä. Eikö minulla liene jo tarpeeksi ikää siihen, 
vai kuinka?» 

Suse tuijottaa häntä kasvot lyijynkarvaisina. 
»Oletteko jo kihloissa?» 
iTaasko kuulustelu?» 

»Sanokaa se! Pyydän teitä oikein kauniisti, sanokaa se!» 

»Voi voi . . . no, olkoon, sanon sen. En ole kihloissa. 
Niin kauan, kun en vielä ole eronnut, en toki voine astua 
kunnianarvoisan perheenisän eteen mustiin puettuna pyy- 
tämään hänen naimattoman tyttärensä kättä.» 

Tonnin painoinen kivi putoaa Susen sydämeltä. 

»Hyvä. Palatkaamme siis aiheeseemme. Sanoitte, että 
rouvan katoaminen ei saata teitä kuohuksiin avioeron 
takia. No, miksi sitten?» 

Miehen kasvot synkistyvät. Ajatuksiinsa vaipuneena 
hän tuijottaa eteensä. 

»Kuinka voisin selittää sen teille? . . . Odottakaahan ...» 
Hän vetää erään pöytälaatikon auki ja vetää esille paksun 
albumin. 

»Katsokaahan tätä.» 

Suse ottaa albumin käsiinsä ja syventyy hehkuvin pos- 
kin ja henkeään pidättäen tarkastelemaan näitä tunte- 
mattomia ja kuitenkin jollakin selittämättömällä tavalla 
tuttuja kuvia. Niin, hän on tuntenut sen tietämättään ja 
kuitenkin pettämättömän varmasti, tuon omintakeisen 
sielun leiman hän on nähnyt miehen jokaisessa liikkeessä. 
Seutu, jossa hän ei ole koskaan ollut ja josta hän sitten- 
kin tietää, ettei se voi olla toisellainen; unelma, joka ei 
koskaan ole väikkynyt hänen silmäluomissaan ja on 
hänelle sittenkin tuttu kuin jälleennäkeminen. Tähän 
mies siis pystyy, tämän hän on suorittanut! Pieni kappale 
maailmaa — vaikkakin kaukana, jossakin vieraassa maan- 
kolkassa — kantaa hänen kättensä leimaa. Tehtaita — 
pelkästään rauhallisia ja ylpeitä rakennuksia jaloine piir- 
teineen ja puhtaine ääriviivqineen, valo virtaa sisään lasi- 
seinien läpi; ilmavia, mukavia, jättiläismäisiä työläis- 
asuntoja valtavine julkisivuineen, tilavine pihoineen, 
kylpyaltaineen — kokonainen pieni virkamiessiirtokunta, 
hymyileviä koteja, viihtyisiä ja tuttavallisia, — kaikki 

nykyaikaista ja rohkeata ja kuitenkin joukossa itämaisia 
samansuuntaisia, velttoja pintoja, maurilaisten ikku- 
noitten lennokkaita kaaria. Ja kaikki sulautuu kodikkaasti 
pehmeän aaltoilevaan satumaan maisemaan. 

»Vähää Aasiaa», selittää L,adislaus. »Sinne rakensimme 
uuden kaupungin. Bagdadin radan varrelle. Pieni tehdas- 
kaupunki tai suuri teollisuuskeskus, en tiedä edes, mikä 
nimi sille sopii paremmin. Alkuperäistä seutua, tiedättekö, 
vielä puoliksi paimentolaisasteella, ja nyt on telttojen, 
hökkeleiden ja savimajojen tilalle syntynyt tämä. Teolli- 
suutta, työtä, terveempiä asuntoja, kauniimpaa elämää.» 

»Ihanaa!» kuiskaa Suse kiihkeästi ja painaa albumin 
sydämelleen. Äkkiä, salaman tavoin hänen silmiensä 
eteen sukeltaa egyptiläinen kylä ja se kuva, jonka hänen 
sielunsa silloin näki. 

»Se, minkä tuolla sain aikaan, ei ehkä ole niinkään 
suurta. Mutta se oli hyvää, se oli kamppailua, tahtoa ja 
voimien käyttöä, aate, joka toteutui. Käsitättekö nyt? 
Olen velkaa tuolle tytölle. Kun sain matkustaa sinne, 
työskennellä siellä, muuttaa ajatukseni todellisuudeksi, 
tapahtui tämä kaikki hänen avullaan. Äitini terveydestä, 
omasta kohoamisestani, kaikesta, mitä olen saavuttanut, 
olen hänelle kiitollisuudenvelassa. Ymmärrättekö minua, 
Eva?» 

»Ymmärrän teitä», myöntää Suse soinnuttomasti. 

»Mitä olen hänelle velkaa, sitä en tiedä itsekään. Ajat- 
telin ensin antaa hänelle takaisin nuo tuhat pengöä. Huono 
temppu, halpa, ei erikoisen ylevä. Ja . . . liian vähän. Hän 
ei ole vain antanut minulle tuhat pengöä, hän on lisäksi 
avannut tien raivattavakseni. Vaikean tien, kuoppaisen 
tien, tien, joka täytyy kotona kulkea uudestaan. Yhden- 
tekevää. On maksettava. Toistan vielä, etten tiedä, mitä 
olen hänelle velkaa, mutta tiedän olevani vastuussa hänestä, 

hänen ruumiillisesta ja sielullisesta hyvinvoinnistaan, 
hänen turvallisuudestaan, hänen kohtalostaan. Olisin 
siitä vastuussa siinäkin tapauksessa, että hän ei kantaisi 
nimeäni. No niin, ja sen tähden hänen katoamisensa saat- 
taa minut kuohuksiin.» 

Suse tuntee vapisevansa kovasti; valtavalla itsehillin- 
nällä hän voittaa kiusauksen heittäytyä miehen sydäntä 
vasten: »Minä se olen, rakasta minua. Tahdon ansaita 
sen ruumiillani ja sielullani, ikuisella antaumuksella, 
hehkuvalla rakkaudella!» Vähitellen hän voittaa itsensä, 
liikutus katoaa, hän päästää albumin liukumaan pöydälle. 

»Olette tehnyt aivan yhtä paljon tuon naisen hyväksi, 
kuin tuo nainen on tehnyt teidän hyväksenne», sanoo hän 
hiljaa. »Olette antanut hänelle, ei vain nimen, vaan myös- 
kin kodin ja isänmaan. Ja lisäksi mahdollisuuden elättää 
itsensä, työtä ja puuhaa, aivan samoin kuin hänkin teille.» 

»Mahdollisesti.» Kisgyörgy kohauttaa olkapäitään. 
*Se on hänen asiansa. Minuun nähden on olemassa se 
totuus, että olen velkaa hänelle.» 

Suse purskahtaa äkkiä nauruun. Odottamatta hänet 
valtaa helpotus liikutuksen jälkeen, laukeaminen suuren 
jännityksen jälkeen, nyt hän on hiukan vallaton, hurja ja 
uskalias. 

»Tiedättekö, mitä teidän olisi tehtävä? Teidän pitäisi 
mennä vaimonne kanssa naimisiin!» 

Nyt Kisgyörgykin purskahtaa nauruun. 

»Ratkaisultanne ei totisesti puutu suurpiirteisyyttä, 
Eva.» 

»Miksi ette tekisi sitä? f Ovathan teidän toimennekin 
samanlaisia. Te voisitte mainiosti harjoittaa yhteistyötä. 
Te rakennatte taloja, hän sisustaa ne.» 

»Hyvä. Menen joko naimisiin hänen kanssaan tai 
perustamme yhteisen tuottavan liikkeen.» 

Suse vaikenee hämillään. Kas, nyt hän on taas häti- 
köinyt liiaksi mielettömässä riemussaan. Siihen voi olla 
syynä myöskin pöytälaatikkoon kätketty huntu. Kuinka 
voisi johtaa keskustelun luonnollisemmille raiteille? 

Se ei käy enää päinsä, sillä I,adislaus ryhtyy työhön. 
Hän ei liikahda paikaltaan ennen kello yhtä, ja silloin 
Susen täytyy lähteä. Hän ei keksi enää mitään tekosyytä, 
j onka no j alla hän voisi vielä viipyä. Ja huntu on yhä pöytä- 
laatikossa! 

»Judith», sanoo Suse epätoivoissaan ruokatunnilla. 
»Juokse Marien ja Käthen luo. Kumpaakin pidetään sil- 
mällä. Kumpikaan ei saa edes lähestyä sitä paikkaa, missä 
minä oleskelen. Se merkitsee sitä, etten minäkään enää 
voi mennä Marien luo. Minulle jää siis vain kolme mah- 
dollisuutta, sinä, I^ene ja Röschen. Ja juuri sinun ja 
Röschenin vanhemmat ovat epäluuloisimmat! Voisinhan 
mennä johonkin täysihoitolaan . . . mutta en uskalla! 
Väärä nimi ja muu sellainen . . . Käthe ja Marie voivat 
olla keskenään yhteydessä, mutta minusta heidän ei pidä 
enää huolehtia. Ja sinä taas, älä käy usein liikkeessä, 
Judith! Ja sano Paulille, että tahtoisin puhua hänen kans- 
saan, tälläkin kerralla jossakin pienessä konditoriassa 
tai kahvilassa. Todennäköisesti siitäkään ei enää tule 
mitään. Jos huntu löydetään . . . odottaa minua sala- 
poliisi, kun menen sinne iltapäivällä. Vanha rouva tietää 
kaiken, sanon sen sinulle, Judith! Jos minut pidätetään, 
niin lähetä minulle pähkinäsarvia, ei unikkosarvia, niistä 
en pidä.» 

Judith kiitää koko iltapäivän lähettinä kaupungin 
eri pisteiden välillä. Suse taas palaa Kisgyörgyn asun- 
toon. 

Onneksi mies ei ole kotona, ja huntu on yhä pöytä- 
laatikossa. Hänhän on tosin voinut nähdä sen, jos hän 

on etsinyt jotakin laatikosta, — mutta toivottavasti hän 
ei ole etsinyt mitään. 

Suse tempaa liatun päästään, sieppaa tulitikkurasian 
Kisgyörgyn pöydältä ja juoksee huntu kädessä uunin luo. 
Se on vanha, totinen rautauuni, siinä ei ole tulta, sillä 
tänään ei ole vielä lämmitetty. Ulkona viheltää tuuli, se 
puhaltaa uuniinkin, sammuttaa jo kolmannen tulitikun. 
Lopultakin! Huntu alkaa palaa, mutta vain eräästä kul- 
mastaan, sekunnin kuluttua sammuu sekin. Suse on 
noessa jo kyynärpäitään myöten, hän on käyttänyt jo 
ainakin puolet tulitikuista, polttanut sormensa kahdesti, 
ja yhä vielä on hunnusta ehyt tilkku jäljellä. 

Hän kuulee äänen, pudottaa pelästyneenä jäljelle 
jääneen hunnunkappaleen uuniin, lyö uunin rautaiset 
suupellit kiinni, mikä aiheuttaa niin kovan räminän, kuin 
lentäisi talo ilmaan, kääntyy nopeasti ja — kynnyksellä 
seisoo rouva Kisgyörgy. 

Toinen salamanisku. 

»Mitä nyt teette, Eva? Onko teidän kylmä? Syty- 
tättekö tulen uuniin?» 

Suse kätkee nokiset kätensä selän taa, tuskittelee, 
änkyttää sekavasti. 

»En ... en suinkaan . . . katsoin vain ...» 

»Kertokaa minulle Suse Hanzelysta.» 

Pyyntö tulee odottamatta. Mitä on tapahtunut? Onko 
tuo herttainen, hieno, hyvänsuopa vanha rouva todellakin 
epäillyt jotakin? Ei. »Eva-neiti» on Suse Hanzelyn serkku. 
Ja hän tahtoisi niin mielellään saada tietoja tuosta tunte- 
mattomasta naisesta, joka on hänen poikansa puoliso eikä 
kuitenkaan hänen vaimonsa, ja jota hän ei ole vielä edes 
nähnyt. Siinä kaikki. 

Mutta Suse ei ajattele sen enempää, Suse tulee aivan 
hurjaksi. Huone alkaa pyöriä hänen silmissään, hän näkee 

vain nuo hengenvaaralliset, viisaat, tummat silmät, jotka 
tuntuvat hänestä nyt kaikkitietäviltä, syyttäviltä . . . 
vain uunin suupeltien paukahdus kaikuu vielä hänen kor- 
vissaan, — hän luulee olevansa lopullisesti kiikissä . . . 
Tämä ei enää käy päinsä, valehteleminen ei voi jatkua 
enää . . . 

Kaksi nokista kättä syöksähtää esiin ja tarttuu vanhan 
rouvan lempeään valkoiseen käteen. 

»Voi voi . . . tiedän, että armollinen rouva tietää sen . . . 
pyydän, älkää olko minulle vihainen ... en olisi saanut 
tehdä sitä . . . mutta rakastan häntä niin suuresti . . .» 

Vanha rouva hämmästyy. Ensin hän katsoo ihmetellen 
kättään, jolle nuo nokiset kämmenet ovat jättäneet mustia 
jälkiä. Sitten tyttöä, joka juuri töhrii kyyneleisiä kasvo- 
jaan nokisilla nyrkeillään . . . Miksi hän itkee . . . mitä 
hän on polttanut uunissa . . . ketä hän rakastaa? Viimei- 
nen kysymys on helpoin ratkaista: rouva Kisgyörgyn sil- 
mään on jo kauan pistänyt se suuri innostus, jolla tämä 
tyttö on kuunnellut Laein elämänvaiheita. Mutta tässä 
on vielä jotakin muuta; mistä tämä mielenkuohu, tämä 
liikutus? 

»Kuljetaanpa nyt järjestyksessä, lapsukaiseni. Mitä 
minä siis tiedän, ja mistä olisin vihainen, ja mitä te ette 
olisi saanut tehdä?» 

Suse ei tiedä, että hänen kasvonsa ovat nyt yhtä likai- 
set kuin Heliopoliin parhaina päivinä. Sankarillisesti hän 
pidättää kyynelensä, hieroo vielä hiukan nokea nenälleen, 
sitten hän istuutuu murtuneena rouva Kisgyörgyn viereen. 

»Jo kauan olen aavistanut, että armollinen rouva epäi- 
lee . . .» 

»Minäkö? Eva? ... Ja mitä?» 
»Ettekö siis epäilekään?» 

»En sinne päinkään, rakas lapsi, mutta nyt alan käydä 

epäluuloiseksi, ja perusteellisesti. Ja nyt kehoitan teitä 
sanomaan, mikä sydäntänne painaa, kun teiltä jo on livah- 
tanut tuonkin verran.» 

»Oi, mikä aasi olenkaan!» huokaa Suse. »Mitä sellaisen 
kannattaa valehdella, joka on siihen hian tyhmä! Ja kui- 
tenkin asia on jo edistynyt niin kauniisti ... ja nyt minun 
on mentävä tieheni, loppu . . . Pyydän, uskokaa minua, 
en tarkoittanut pahaa, vaan . . .» 

»Vaan rakastatte poikaani, sen ilmaisitte jo suuressa 
pelästyksessänne. Muun tahdon kuulla.» 

Suse kerää rohkeutta. Jos kaikki kerran on lopussa, 
niin se on lopussa. Hän oh jo tuntenut, että tämä ihastut- 
tava vanha nainen kävisi hänelle kohtalokkaaksi. 

»Mistä minä nyt aikaisinkaan? Ensiksikin, sallikaa 
minun sanoa eräs seikka: olen Suse Hanzely . . . Pyydän, 
älkää ihmetelkö sitä enää, sillä silloin häpeän vielä enem- 
män. En sen takia, mitä aioin tehdä, vaan epärehellisyy- 
teni takia. Mutta Lene sanoo, että rakkaudessa on kaikki 
luvallista. Rakastan poikaanne. Se, mikä nyt seuraa, 
kuulostaa hirveän hullunkuriselta, mutta, Jumalan 
nimessä, se on totta. Olen rakastanut häntä siitä lähtien, 
kun näin hänet ensi kerran. En uskonut sitä ennen, että 
sellaista ohsi olemassakaan . . . Noin vain, ensi näkemältä. 
Mutta sellaista on. Ja sitten hän meni pois, matkusti Turk- 
kiin. Kertaakaan hän ei kirjoittanut, vaikka toivoin sitä 
niin . . . sitten sain Egyptissä tietää, että hän oli palannut 
ja tahtoi erota . . . Minä en tahtonut . . . Jumalani, voit- 
teko kuvitella, kuinka hirveätä on, kun rakastaa toista 
ja kun ainoa, mitä voi ^saada hänen kanssaan yhteistä 
maassa ja taivaassa, on avioero?» 

»Ei aivan niin nopeasti. Tahtoisin ensin hiukan tottua 
tähän ajatukseen. Tekö olette Suse Hanzely, poikani 
vaimo?» 

»Niin on asianlaita.» 

»Sekö, josta tuomari Greguss on tavannut kertoa?» 
»Niin.» 

»Teette huonekaluja?» 

»Olen itsenäinen teollisuudenharjoittaja, jos sallitte 
minun sanoa sen. Huono näyttelijätär, mutta hyvä teolli- 
suudenharjoittaja. Voi voi, miksi minun pitikään ryhtyä 
tähän hirveään juttuun!» 

»Älkää voivotelko, lapseni, vaan selittäkää minulle mie- 
luummin, miksi tulitte tänne Eva Hanzelyna, serkkuna.» 

»Mitä muutakaan olisin voinut tehdä? Enhän toki 
olisi voinut astua hänen eteensä: 'Kuulkaahan, rakastu- 
kaapa minuun nyt nopeasti, sillä jumaloin teitä' . . . Hän 
olisi toimittanut minut hullujenhuoneeseen . . . Niinpä 
annoin hänen vaimonsa kadota ja tunkeuduin tänne väärän 
nimen turvin . . . Ajattelin, että ehkäpä se sitten onnistuu, 
ehkäpä hän rakastuu minuun . . . Pyydän, älkää olko 
minulle vihainen . . .» 

Vanha rouva katselee häntä tarkkaavasti. 

»No niin, onpa se ainutlaatuinen tarina, Eva ... ei, 
vaan Suse. — En tiedä, mitä minun olisi sanottava. Olen 
kovasti kiintynyt teihin, te olette ollut niin viisas, niin 
sydämellinen . . . voimakas, urhoollinen pikku ihminen . . . 
Mutta että jotakin tuollaista on pälkähtänyt päähänne.» 

»Nyt rouva äiti halveksii minua kovasti, eikö totta? 
Keinottelua tai ainakin hyvin läheistä sille . . . Tiedän. 
Ja sittenkään en häpeä, sille en voi mitään. I^ene sanoo . . . 
mutta senhän jo sanoin. Minulla olisi eräs pyyntö, viimei- 
nen. Olkaa hyvä, älkää kertoko, Laeille . . . herra insinöö- 
rille mitään tästä. Selittäkää hänelle, pyydän, että minun 
piti kiireesti matkustaa maaseudulle. Menen nyt suoraan 
tuomari Gregussin luo allekirjoittamaan valtakirjan. Hän 
voi panna avioerojutun vireille. Pyydän häntä toimitta- 

maan asian niin, ettei minun tarvitse ilmestyä tänne 
henkilökohtaisesti ...» 

»Odottakaahan, Suse. Ensiksikin: tiedättekö minun 
tunteeni paremmin kuin minä itse? Hermostun aina, kun 
joku selittää: 'Ajattelette nyt, että' ... Se ei ole kohte- 
liasta. Silloin, kun alan halveksia teitä, sanon sen kyllä. 
Mutta siihen asti saatte odottaa kiltisti.» 

»Suutelen kättänne, paljon kiitoksia.» 

»Ja siitä hän vielä kiittää! Olette merkillinen lapsi, 
Suse. Mutta en ymmärrä asiaa vielä oikein täydellisesti. 
Alkakaamme alusta. Kuinka tulitte tänne?» 

Suse tekee aivan täydellisen tunnustuksen. 

»Entä valokuva? Eikö se ole teidän kuvanne?» 

Suse selittää senkin katuvaisena. Äiti nauraa sydä- 
mellisesti. 

»Ja mitä poltitte uunissa?» 

Uusi pitkä selitys. Vanhalla rouvalla on kerrassaan 
hauskaa. 

»Vehkeilyä, se on totta, mutta sangen somaa, sangen 
hauskaa vehkeilyä, joka ei ole vahingoittanut ketään. 
Antakaapa minun tuumia hetkisen ... M erkillinen tyttö, 
mutta kunnon tyttö. Ehkäpä teistä tulisi kerran hyvä 
aviovaimo.» 

Suse vaikenee ja odottaa tuskallisena. 

»On todella tullut- väliin mieleeni, että olette rakas- 
tunut poikaani. . . mutta että jo kolme vuotta . . . Rakas- 
tatteko poikaani vakavasti, Suse?» 

»Hirveän vakavasti . . . tähän asti en ole edes tiennyt, 
että sillä tavoin voi rakastaa. Minun täytyy nyt hiiviskellä 
varkain kaikkialla, missä liikun, en voi mennä työpajaani, 
joka kuitenkin merkitsee minulle koko elämää, saan ikui- 
sesti vavista pelosta, että minut keksitään ja paljastetaan, 
nukun tuskin ollenkaan, työskentelen puolen yötä, ettei 

liikkeeni lamaantuisi, viikkokausiin en ole voinut astua 
jalkaani kotini kynnyksen yli ... ja kuitenkin olen onnelli- 
nen, koska näen hänet joka päivä. Jo se tekee minut 
onnelliseksi. Se on kauheata, eikö totta?» 
Vanha rouva miettii. 

»Kuulkaahan, Suse. Minäkään en ole avioeron kan- 
nalla. Jos L,aci olisi silloin kysynyt minun mieltäni, en 
olisi sallinut tätä avioliittoa. Mutta kun avioliitto jo on 
solmittu, en iloitsisi sen purkamisestakaan. Ja teistä pidän 
kovasti, Suse. Kokeilkaamme siis, etten puhu Laeille 
mitään tästä. Jääkää tänne edelleenkin. Jatkakaa veh- 
keilyänne. Toivokaamme, että se onnistuu. Koetan 
parastani ollakseni teille vielä avuksikin. Kelpaanko liitto- 
laiseksi?» 

»Ah!» Suse huutaa niin kovaa, että yläpuolella olevan 
huoneen asukkaat saavat hermokohtauksen, ja heittäytyy 
rouva Kisgyörgyn syliin. »Minä . . . minä . . . minä . . .» 

»Peseydytte nyt, lapsi kulta. L,aci voi tulla kotiin millä 
hetkellä hyvänsä, ja te olette kuin nokikolari. Luulenpa, 
että minäkin tämän suudelman jälkeen . . . No, nyt se 
on jo samantekevää, suutelen teitä vielä kerran, kas 
noin.» 

Ladislaus Kisgyörgy-parka ei käsitä alkuunkaan, miksi 
Suse ottaa hänet vastaan sellaisella riehakkaalla juhla- 
tuulella. Tänään Suse on valmis vaikka mihin kujeeseen; 
hän puuhaa kaikenlaista joutavaa, nauraa kaikelle, unoh- 
taapa vielä kylmässä- uunissa olevat hunnun jäännöksetkin. 

»Ettekö mene tänään tarkastamaan huvilaa?» tiedus- 
telee hän. »Tahtoisin seurata teitä sinne. Olen niin utelias. 
Ja sanokaahan, kuinka huvila aiotaan sisustaa. Anta- 
kaahan tänne huvilan piirustukset, tahtoisin nähdä ne. 
Ovatko ne nämä? Taivas, kuinka ihanaa!» 

»Mutta, Eva, mitä luulette niistä ymmärtävänne?» 

Suse nostaa katseensa suuttuneena, hänellä on jo kie- 
lellä itsetietoinen vastaus, että hän on kyllä noin vain 
yhden piirustuksen perusteella sisustanut ihanan huvilan 
Heliopoliissa. Ajoissa hän malttaa kuitenkin mielensä, 
nielaisee liian itsetietoisuuden takaisin ja vastaa vaati- 
mattomasti: 

»Luulen ymmärtäväni niitä noin suurin piirtein. Tämä 
tässä on sisäänkäytävä, tästä päästään halliin. Ja tästä 
tulee oleskeluhuone tai ruokasali, eikö niin? Kuusi kertaa 
kuusi, kaunis, tilava huone. Itään päin, se on oivaa.» 

Kisgyörgy kuuntelee hämmästyneenä. 

»Oikein hyvä», hän antaa tunnustuksensa. »Huomaan, 
että ymmärrätte näitä asioita. Osaatte tulkita piirus- 
tuksia.» 

»Sanokaahan, enkö saisi sisustaa huvilan?» pääsee 
Suselta livahtamaan. — »Ymmärrän näet niitäkin asioita, 
Jumalan nimessä. Jättäkää se minun huolekseni!» 

Kisgyörgy pudistaa päätään hymyillen. 

»No, ei mennä niin pitkälle, tyttöseni; uskon kyllä, 
että olette oikein näppärä, mutta tuollaiseen vaaditaan 
ammattimiestä. Katsokaahan, jos vaimoni olisi täällä 
nyt, voisi hän saada työtä minulta.» 

»Uskoisitteko sisustamisen hänelle?» 

»Miksi en? Kävin tänään hänen liikkeessään ja näin 
hänen töitään. Voin sanoa, että niitä kannattaa katsella.» 

»Niinkö, todellako! Niin, kävitte siellä tänään! Sait- 
teko tietää mitään uutta?» 

»En suuriakaan. Ei tuo nuori tyttökään tiedä mitään 
ystävättärestään. Hän c>n f hirveästi epätoivoissaan, hän 
sanoo, ettei hän pitkiin aikoihin ole nukkunut ollenkaan. 
Juuri tänään hän aikoi kääntyä poliisin puoleen, vaivoin 
sain hänet luopumaan siitä aikeesta. Hän lupasi odottaa 
vielä muutaman päivän.» 

Oi, Käthe! Susen täytyy pyyhkiä silmiään, niin 
kovasti häntä naurattaa. Osaapa tuo mustalaistyttö olla 
ovela, hän tietää mitä hänen on tehtävä. Ja Kisgyörgyn 
on vielä hillittävä häntä! 

»Millainen tuo nuori tyttö on?» 

»Sangen rakastettava, sangen miellyttävä. Ja hän 
puhui niin herttaisesti vaimostani, että se oli suorastaan 
liikuttavaa!» 

Oi, Käthe! Kätheä ei voi yliarvioida! 

»Muuten tuossa liikkeessä on parhaillaan eräs unkari- 
lainen huone», jatkaa Kisgyörgy, »kerrassaan ihana! Se on 
niin ihastuttava, että ostaisin sen kernaimmin aivan sel- 
laisenaan huvilaani. Kävelkääpä joskus sinne, kun teillä on 
aikaa, pistäytykääpä liikkeessä.» 

Nytkään hän ei käsitä, mille tyttö nauraa, nauraa niin 
sydämellisesti, että tuskin voi lopettaakaan. — Huh! 
ajattelee Suse, se nyt vielä puuttuisi, että tallustelisin 
liikkeen ovesta sisään. Salapoliisien kunniakujan läpi! 
Ja sitten saisin saapastella tänne takaisin raudoissa! 

»Mikä teitä naurattaa?» kysyy Kisgyörgy hermostu- 
neena. »En näe mitään naurettavaa siinä, että joku antaa 
entisen vaimonsa sisustaa huvilansa. Nimenomaan siinä 
tapauksessa, että tämä vaimo on siihen omiaan ensiluok- 
kaisena ammatti-ihmisenä. Pidän sitä hyvinkin järkevänä 
aatteena.» 

»Minä taas pidän sitä loistavana päähänpistona!» sanoo 
Suse käyden äkkiä vakavaksi, ja illalla, ennen kotiinlähtöä, 
hän näpistää varovasti huvilan piirustukset. 

MATTHIAS BASA AI^KAA KÄYDÄ EPÄMUKAVAKSI. 

Mutta seuraavanakin päivänä salama lyö muutamia 
kertoja. »Elämä on ihanaa, kun se on vilkasta!» Niin kuu- 
luu Judithin lempisananlasku, ja tätä maailmankatso- 
musta on Susekin suosinut tähän asti. Mutta viime aikoina 
hän on tuntenut suurta taipumusta tarkistaa tätä vanhaa 
vakaumustaan. Tätä nykyä hänen elämänsä on hiukan 
liiankin vilkasta. 

Jo aamupäivällä heikko jyrinä ennustaa ensimmäistä 
salamaniskua. Heikkoa jyrinää esittää puhelimen kilinä. 
Huomaavaisesti Suse rientää vastaamaan. Naisen ääni 
kysyy herra insinööri Kisgyörgyä. 

»Vera Horvath haluaisi puhutella häntä», sanoo naisen 
ääni. 

Suse ojentaa kuulotorven ja jää tarkkailemaan. Tark- 
kailemaan hiljaista, kasvavaa paheksumista tuntien. Tämä 
ei ilmeisesti ole liikekeskustelu. Ja lempoko Laein tekee 
niin inhoittavan iloiseksi? Hän sanoo innostuneena, että 
Veran ajatus on oikein herttainen . . . mikä herttainen 
ajatus? ... ja että hänen äitinsä tulee hyvin iloiseksi . . . 
mistä? ... ja että Veran isäkin, niin, se on todella suuri 
kunnia. 

Aamiaistunnilla Suse pitää sotaneuvottelun L,enen 
kanssa. 

»Katsos», hän valittaa, »jos hän on rakastunut, en puhu 
enää sanaakaan, vaan astun syrjään, tulkoot sitten yhdessä 
onnellisiksi. Mutta jos tyttö vain miellyttää häntä, ja jos 
voin pidättää hänet vielä itselleni, mihin voin silloin 
ryhtyä, Lene? Tulemme jo mainiosti toimeen keske- 
nämme, hän kohtelee minua, kuin olisi hän tuntenut minut 
jo kuusituhatta vuotta . . .» 

Lene puistelee päätään synkkänä. 

»Älä iloitse siitä. Se on juuri pahinta. Juuri vanhasta 
hyvästä toveruudesta on rakkauden vaikeinta kehkeytyä. 
Uutuus, kiihoitus, tavattomuus — kas siinä rakkauden 
perusta.» 

»Niinkö arvelet?» 

»Tiedän sen. Mutta kun olet laiminlyönyt mahdolli- 
suuden olla uusi ja kiihoittava ja tavaton, voit koettaa 
vielä toisia taatusti hyviksi tunnettuja menetelmiä. Suosit- 
telin niitä ensiksi sinulle sen takia, että et ole tarpeeksi 
demoninen kiihoitusmenetelmää varten. Mutta myöskin 
sielukkuus vaikuttaa, ainakin tavalliseen mieheen. Sen 
tähden sanoin sinulle: Ole suloisen surullinen, viehättävä, 
lempeä ja lumoava.» 

»Niin haluaisinkin olla! Ja lopuksi joudumme sitten- 
kin aina tukkanuottasille.» 

»Koeta siis parastasi, ettet joutuisi riitaan hänen kans- 
saan. Ja kuulehan, minulla on vielä eräs hyvä neuvo 
sinulle. Älä moiti kilpailijaasi. Se on aivan väärää tak- 
tiikkaa.» 

Näin Lene, rakkauden koulun tarkastaja; hänen avio- 
miehensä Gabriel, joka on kuunnellut tätä ammattiesitel- 
mää, myhähtelee hiljaa itsekseen. Hän .muistaa vielä 
elävästi päivän, jolloin hänen oma surullisen suloinen, 
viehättävä, lempeä ja lumoava morsiamensa oli anta- 
nut hänelle kaikuvan korvapuustin nähdessään hänen 

saattavan erästä naispotilastaan sairaalan portaissa ikäs 
tämän kainalossa. 

Suse kiiruhtaa siis Kisgyörgyn asuntoon kasvoillaan 
tyttömäisin ilmeensä. Mutta hän muuttaa sen heti toi- 
seksi, sillä sisällä häntä odottaa salapoliisi. 

»On tapahtunut merkillisiä asioita, neiti. Kävin siinä 
talossa, jossa rouva Kisgyörgy asuu. Hän asuu yhdessä 
erään tytön kanssa, nimeltä Katharine Bene, tuon tytön 
kanssa, joka hoitaa liikettä. Mutta merkillistä on se, että 
Katharine Bene tuntee rouva Kisgyörgyn valokuvasta, 
kun taas muut talon asukkaat eivät tunne, ei talonmies, 
eivät naapurit, ei kukaan. Se on käsittämätöntä.» 

Suse pyyhkii otsaansa. 

»Käsittämätöntä. Joka tapauksessa lienee oleellisinta 
se, mitä tyttö sanoo, hänhän tuntenee ystävättärensä. 
Ehkäpä kuva ei ole hyvin onnistunut, ja se häiritsee vie- 
raita.» 

»Ehkäpä. Joka tapauksessa pidän tapausta ainutlaatui- 
sena. Iltapäivällä menen työpajaan ja näytän sielläkin 
valokuvaa. Huomiseen mennessä olen jo ehkä saanut tietää 
jotakin uutta.» 

»Toivottavasti», sanoo Suse tekopyhästi nojautuen 
uupuneena tuolinsa selkänojaan. 

Kuinka voisi varoittaa työväkeä? Judith on tosin jonkun 
verran valmistanut heitä tällaiseen, mutta sittenkin . . . 

»Toiko salapoliisi hyviä uutisia?» kysyy Kisgyörgy 
astuessaan huoneeseen miehen poistuttua. 

»Valokuvasta on paljon apua hänelle», valehtelee Suse 
nopeasti. , f 

Ja silloin eteisen ovikello kilahtaa äkkiä. Nyt lyö se 
salama, jota aamupäiväinen jyrinä ennusti. 

Ovesta astuu sisälle kookas vaaleaverinen nainen ja 
roteva vanha herra, jolla on pitkät viikset. 

Iyaci ottaa heidät vastaan sellaisella riemulla, että se 
on suorastaan häpeällistä. 

»Tervetuloa, Vera, suutelen kättänne. Herra ylihallinto- 
neuvos, tämäpä oli iloinen yllätys! Olkaa hyvä, tännepäin, 
äitini on jo odottanut teitä.» 

»Tämäkö siis on toimistonne, Iyaci?» 

»Niin, väliaikaisesti. Etsin juuri suurempaa.» 

»Tämä ei todella olekaan tarkoitustaan vastaava!» 
sanoo solakka, vaalea tyttö, ja hänen kylmät silmänsä 
tarkastelevat huonetta joka puolelta. 

»Tämä on liian pieni. Entä tuo nainen?» — Kylmä katse 
pysähtyy Suseen, joka kohtaa sen vaistomaisella viha- 
mielisyydellä. 

»Neiti Eva Hanzely.» Iyaci on hämillään. Vaalea tyttö 
ei ojenna Suselle kättään. He katselevat toisiaan tavalla, 
joka on suoranainen kunnianloukkaus. Vanha herra esit- 
tää itsensä mutisevalla äänellä. 

Kisgyörgy työntää heidät sen huoneen ovelle, joka vie 
hänen äitinsä luo; Suse jää yksin huoneeseen. Hän heit- 
täytyy tuoliin, nojaa pään nyrkkeihinsä. — »No mehän 
olimme herttaisia! Tuollainen inhoittava otus. Ja hänetkö 
Iyaci tahtoo omakseen? Kaunis hän kyllä on, se on totta. 
Mutta hänen kasvojensa ilme on kova ja paha. Ja jäykkä 
hän on, kuin olisi hän niellyt viivoittimen.» 

Suse vavahtaa oven avautuessa. Kisgyörgy on palan- 
nut huoneeseen. 

»Eva, saisinko pyytää teiltä jotakin? Minulla on liike- 
neuvottelu herra ylihallintoneuvos Horvathin kanssa, ja 
Vera on äitini luona. Ettekö voisi siirtyä hetkeksi minun 
huoneeseeni?» 

Tätä kehoitusta Suse seuraisi mielellään missä muussa 
tilanteessa tahansa. Mennä miehen huoneeseen, selailla 
hänen kirjojaan, katsella huonekaluja, joiden parissa hän 

on viettänyt nulikkavuotensa, silittää sohvan pielusta, 
jolla hän on haaveillut ylioppilasunelmiaan, istuutua noja- 
tuoliin, seistä hänen ikkunansa ääressä . . . Nyt hän astuu 
ovelle vastahakoisena, uhmaavana. Hän on mustasuk- 
kainen tuolle vaalealle tytölle, ja isää taas, tuota vanhaa 
herraa, jolla on mutiseva ääni, hän suorastaan vihaa. Minkä 
tähden, sitä hän ei tiedä. Mutta niin on joka tapauksessa 
asianlaita. Hän vihaa miestä. 

Kisgyörgyn huoneessa hän kulkee äreänä edestakaisin. 
Hän ei tahdo vitkaistakaan ympärilleen, häntä haluttaisi 
kääntää loukkaantuneena selkänsä koko huoneelle, sit- 
ten — on turhaa yrittää kieltää ammattiaan! — tapaa 
hän äkkiä itsensä itse teossa, tunnustelemassa huone- 
kaluja. 

»Kaappia voisin käyttää», toteaa hän ajatuksissaan — 
»ja myöskin vuodetta. Hyvää vanhaa pähkinäpuuta, ne 
kannattaisi kyllä uudistaa.» 

Hän sovittaa ne jo mielessään Taitos-kadun huvilan 
isännänhuoneeseen. Siitä tulee kaunis. Tuo jalojen 
puulajien lämmin, ruskea sävy . . . Kirjoituspöytä on 
käyttökelvoton. Tuo kunnoton opiskelija on tahrinut 
sen musteella ja koettanut sitten raaputtaa tahroja pois 
kynäveitsellään. Ja sittenkin, miten rakkaita tuollaiset 
turmellut esineet ovatkaan . . . Monet tahrat, veitsen- 
jäljet, kuin vuosirenkaat puussa . . . niin ihminen varttuu . . . 
Suse kumartuu suudellakseen pöytää, äkillisessä tunteelli- 
suudenpuuskassa, mutta suudelman sijasta hän lyökin 
nyrkkinsä kiukkuisesti sille. No, katsos nyt tätä! Hän 
keksii pöydällä valokuv^n^ ryhmäkuvan, iloisen joukon 
uimapuvuissa joen tai pikemminkin meren rannalla tunte- 
mattomassa seudussa, joukossa myös vaalea tyttö ja I,aci. 
Samoin vanha herra, joka uimapuvussa näyttää vieläkin 
rotevammalta. 

Suse katsoo valokuvaa syvästi paheksuen. Sitten 
hän alkaa penkoa kirjoituspöydän avonaista laatikkoa 
uhkarohkeasti, häpeämättä ja tuntematta pienintäkään 
omantunnonpistosta . 

Kirjoja, joitakin oman alan teoksia, yksi tai kaksi 
romaania. Aivan kuin kotonakin. Harppi, tuSSikyniä, 
työkaluja, niitähän hänelläkin on. Vanhoja muistikirjoja, 
piirustuksia . . . aivan kuin istuisi oman kirjoituspöytänsä 
ääressä! Tässä sivulokerossa kirjeitä, kortteja. Eteen- 
päin! 

Äidin kirjeitä, jotka hän on kirjoittanut pojalleen Turk- 
kiin. Niitä ei Suse hyvin kasvatettuna lue. Postikortteja, 
joita budapestiläiset tuttavat ovat lähettäneet hänelle. 
Ei kiinnosta. Mutta . . . tässähän on jotakin! Nyt olemme 
oikealla tolalla. Maisemakortti, allekirjoittanut Vera. 
Budapestistä kortti on mennyt Turkkiin. Tyttö kirjoittaa, 
että he ovat saapuneet onnellisesti kotiin ja muistelevat 
ilolla kaunista matkaansa. Ja he kiittävät sekä Lacia että 
hänen toveriaan siitä, että nämä olivat tehneet heidän oles- 
kelunsa Turkissa niin miellyttäväksi. 

Hm. Vai niin se on tapahtunut. Tyttö oli Turkissa, 
siellä he tutustuivat. Sieltä on valokuvakin ilmeisesti 
peräisin. Ja kas, tässä toinen. Pienessä venheessä istu- 
massa, sangen herttainen tete-ä-tete. Joutaisi kissan hän- 
tään! Taaskin postikortti: Hän on sangen iloinen, kun 
Laci tulee pian kotiin eikä matkusta enää takaisin. Hän 
toivoo tapaavansa hänet usein. Laein pitää tulla käy- 
mään heti, kun hän on saapunut. 

Laci! Aina vain: Laci. Suse raivoaa. Hänen itsensä 
on sanottava: »Herra insinööri!» . . . hänelle annetulle lailli- 
selle puolisolle: »Herra insinööri!» Vain siksi, ettei hän 
ole voinut vetelehtiä Turkissa. Niin käy, kun on kunnioi- 
tettava teollisuudenhar j oitta j a ! 

Mutta mitä se oli? Eteisen ovikello kilahtaa sirise* 
väliä äänellä kahdesti. Kun on sellaisen ahdistetun riista- 
eläimen asemassa kuin Suse, tuntee vaaran heti, vainuaa 
sen jo edeltäkäsin. Hän työntää pöytälaatikon kiinni ja 
juoksee eteiseen. 

Ovella ei ketään. 

Hän avaa oven, astuu epäröiden porraskäytävään. 
Se on tyhjä. Hän aikoo jo palata sisään. Hiljainen vihel- 
lys porraskäytävän syvennyksestä. Nopeasti hän vetää 
oven perässään kiinni, mutta ei sulje sitä kokonaan, ja 
rientää porraskäytävän syvennykseen. 

Pikku oppipoika! 

»Hans! Miksi olet tullut tänne? Mistä tiesit, että olen 
täällä? Mikä on hätänä?» 

»Käthe-neiti lähetti minut. Minun piti jättää tämä 
teille.» 

Poika ojentaa hänelle kirjeen. Suse vilkaisee kuorta. 
Klärchen on kirjoittanut sen Heliopoliista, oikein paksun 
kirjeen, vähintään kuusitoista sivua, kuten hänen oma kir- 
jeensäkin oli ollut. Mutta eihän se olisi ollut niin tärkeätä! 
Jos salapoliisi olisi seurannut Hansin jälkiä . . . 

»Niin, minulla on vielä eräs sanoma!» Ja ikäänkuin 
vastatakseen Susen ajatukseen hän sanoo kerskaavasti: 
»Oh, olen tullut hyvin taitavasti! Kukaan ei ole nähnyt 
minua! Otinpa vielä tämän maton mukaani, ikäänkuin 
olisin toimittamassa sitä johonkin.» 

Portailla on kokoonkääritty matto. Suse kuulostelee 
tuskaisena rappuja ylöspäin, sattuisiko joku tulemaan 
Kisgyörgyn asunnosta. , f 

»Anna kuulua, Hans kulta. Mitä sinun piti sanoa 
minulle?» 

»Ensiksikin, että tilaaja on mieltynyt poikamiesasun- 
non piirustuksiin. Hän on tilannut sen. Mutta se ei ole 

tärkeätä, pääsanoina tulee vasta nyt. Olkaa hyvä, avat- 
kaa korvanne, se ei ollut leikkiä. Nuuskija kävi meillä. 
Hän näytti erästä valokuvaa. Sanoimme kaikki, että se 
oli Suse-neiti. Mutta se nuuskija meni sitten talonmiehen 
luo ja naapuriliikkeiden omistajien luo. Ja ne sanoivat, 
että se ei ole totta, että se ei ole Suse-neiti.» 

Suse viheltää hiljaa. Tuohan piti arvata jo edeltä 
käsin. 

»Sitten se nuuskija tahtoi tietää, missä Suse-neiti on 
aikaisemmin työskennellyt. Huomenna se painelee valo- 
kuvan kanssa Halaszin tehtaaseen. Mutta Käthe-neitiä 
se kiusasi niin kauan, kunnes hän antoi sille kirjoituksen.» 

»Kirjoituksen, Hans? Minkä kirjoituksen?» 

»Se juuri on se sanoma. Käthe-neiti pyytää sanoa, että 
hänen piti etsiä käsiinsä kirje, jonka Suse-neiti on kir- 
joittanut. Mitä nuuskija tekee kirjeellä, sitä ei Käthe- 
neiti tiennyt.» 

»Onko hän utelias näkemään käsialani? En voi käsittää, 
mihin hän sitä tarvitsee.» 

»Sitten se kyseli perusteellisesti siitä hunnutetusta 
ihmisestä. Sanoimme, ettemme tiedä, kuka se oli, että se 
tuli vain sisään, antoi näyttää itselleen erästä yölamppua, 
mutta ei ostanut sitä. Mutta nuuskija ei tyytynyt siihen. 
Miksi hän meni sitten työpajan kautta ulos? Sanoin, että 
se tahtoi nähdä kaiken. Sanoin hänelle myöskin, että se 
käyttäytyi epäluuloisesti, aivan kuin sitä olisi ajettu takaa 
tänne asti, ja että sitä peloitti painella takaisin kadulle.» 

»Olet viisas poika, Hans kulta!» 

»Niinpä luulisin itsekin! Ja katsokaapa tätä, olkaa 
hyvä . . .» Hans a-vaa tiukkaan puristetun, likaisen nyrk- 
kinsä, kämmenessä näkyy pengon raha. »Se nuuskija 
huusi minut ulos käytyään talonmiehen puheilla. Tämän 
se antoi minulle ja sanoi: 'Odota minua sitten, kun liike 

on suljettu, menemme johonkin syömään hyvää.' Mitä 
minun täytyy uskotella nuuskijalle, jos se kiusaa minua 
kovasti?» 

»Pysytkö minun puolellani, Hans kulta?» 

»No mutta, kuinka voitte kysyäkään sellaista? Kenen 
puolella minun sitten pitäisi olla? Nuuskijanko ehkä? 
Hänet minä mielelläni eksytän, jos se vain käy päinsä. 
Suse-neiti on minun kelpo mestarini, ja sittenkin Suse- 
neidillä on sellainen ymmärrys, kuin olisi hän vielä oppi- 
poika!» 

»Kiitos, Hans kulta. Minä olen oppipoika, sinä olet 
oppipoika . . . mutta eikö tuolta tule joku?! Kuulehan 
nyt; sanoit, että nuuskija tahtoi saada jonkun kirjeen. 
Suotakoon hänelle siis ainakin se ilo. Jää nyt tänne het- 
keksi, Hans, mutta vetäydy vähän korkeammalle, kol- 
manteen kerrokseen. Tulen aivan kohta takaisin, tuon 
sinulle jonkun kirjeen, ja sen annat sitten nuuskijalle. 
Joku on muka pudottanut sen liikkeeseen, sinä olet löytä- 
nyt sen ja pannut syrjään. Onko selvä?» 

»Selvä on. Mutta pitäkää kiirettä,, sillä joku voi tulla. 
Kukaan ei saa nähdä minua täällä.» 

Suse palaa sisään, rientää Kisgyörgyn huoneeseen. 
Vanhalta kirjoituspöydältä hän löytää paperilapun ja 
lyijykynän. — »Rakas Judith — hän kirjoittaa — minun 
täytyy lähteä Budapestistä. En tahdo tavata miestäni. 
Katoan muutamaksi viikoksi Tsekkoslovakiaan, syntymä- 
kaupunkiini Eperj esiin. Kirjoitan sitten sieltä. Sinua 
suutelee Suse.» 

Tyytyväisenä hän maiskuttaa kieltään luettuaan kir- 
jeen vielä kerran. Vai kaipaa nuuskija kirjettä? No niin, 
olkaa siis hyvä! Kun hän vertaa näitä kahta kirjettä, 
näkee hän kyllä, että käsiala on sama. Toivottavasti hän 
laukkaa heti junaan ja matkustaa Eperj esiin. Ja sitten 

tulee muutaman päivän rauha, ja sillä välin voi kaikki jo 
järjestyä. 

Äänettömästi hän pujahtaa takaisin eteiseen ja sieltä 
porraskäytävän syvennykseen. Hans tulee kolmannesta 
kerroksesta. 

»Onko teillä se?» 

»Kas tässä. Mutta rutista paperia kovasti, ikäänkuin 
olisit kantanut sitä jo kauan taskussasi. Ja sano, että 
löysit kirjeen kolme päivää sitten liikkeestä, että se näytti 
sinusta omituiselta, ja että nostit sen ylös.» 

Hans lukee kirjeen arvostelevana. 

»Hyvä», hän nyökkää tunnustavasti. »Tuo äijä voi 
painella sinne. Sanokaahan, Suse-neiti, mitä minun on 
vastattava, jos se kuulustelee minua valokuvasta.» 

»Valokuvasta; pysy siinä, että se ofen minä. Huonosti 
onnistunut kuva. Ettei se tosin ole erikoisesti näköinen, 
mutta että se olen sittenkin minä, aivan epäilemättä. Ja 
mitä teet myöhemmin illalla, Hans? Minä olen tavatta- 
vissa eräässä pienessä kahvilassa Vanhassa Budassa tuo- 
mari Szekerin seurassa . . .» 

»Florianin aukeamalla, tiedän kyllä. Pitäisikö minun 
tulla sinne kertomaan, miten nuuskijan laita on?» 

»Tule vain, jos se käy päinsä. Mutta mistä tiedät 
paikan?» 

»Ah, minä tiedän kaiken. Vai luuletteko ehkä, Suse- 
neiti, etten muka tietäisi sitäkin, minkä takia piileskelette? 
Pidän silmäni ja korvani auki. Sanonko sen?» 

»No, sanohan.» 

»Koska olette mennyt naimisiin erään hepun kanssa, 
sillä muuten ette alaikäisenä olisi saanut oikeutta ammat- 
tinne harjoittamiseen. Mutta ette halua elää yhdessä mie- 
henne kanssa, sillä inhoatte häntä ja olette mennyt naimi- 
siin ainoastaan alaikäisyytenne takia. Mutta miehenne 

vainoaa teitä, sillä hän on rakastunut teihin aivan silmittö- 
mästi. No, enkö tiennyt?» 

»Melkein!» nauraa Suse. »Voi voi, nyt juostaan!» 

He laukkaavat kolmanteen kerrokseen, sillä Kisgyörgyn 
ovi avautuu juuri; tyttö ja hänen isänsä tulevat ulos, 
I^adislaus saattaa heitä. Heidän kadottuaan näkyvistä 
Suse sanoo Hansille hyvästi lujalla kädenlyönnillä ja palaa 
huoneeseen huolten painamana. Kisgyörgy on mennyt 
pois, kohta hänkin lähtee kotiin. 



XXI. 



SOTANEUVOTTEIvU VANHASSA BUDASSA. 

»Judith», Suse syöksyy sisään, »olen tehnyt hirveän 
rikoksen sinua kohtaan, mutta luulen, ettei minun tar- 
vitse katua sitä, sillä se tulee huvittamaan sinua varmasti. 
Olen usuttanut salapoliisin kotiisi. Itse en tosin enää voi 
tulla tänne; voi siis paksusti, kukapa tietää, milloin enää 
saamme tavata. Mutta pidä varasi, sillä henkeni riippuu 
siitä, osaatko puhua oikein.» 

Kaikessa kiireessä hän kertoo kirjejutun sekä Han- 
sille annetut ohjeet. Hän tuskin ennättää vetää henkeä 
välillä. 

»Oletko vihainen minulle?» 

»Oi, oletko mieletön, Suse? Mistä olisin vihainen? 
Sehän on hauska juttu, salapoliisin kanssa en vielä eläes- 
säni ole keskustellut.» 

»Pelkään, että Vanhempasi ovat eri mieltä asiasta. 
Mutta en voinut kirjoittaa kenellekään muulle ... en 
Käthelle, koska salapoliisi on keskustellut tänään hänen 
kanssaan eikä muuten luota oikein häneen. Hänen luo- 
tettavuuttaan järkyttäisi lopullisesti se, jos nyt kävisi 
ilmi, että hän on saanut kirjeen ja vaiennut siitä. Toisiin 
en taas minä luota. Marie ja Röschen eivät ole tarpeeksi 
kekseliäitä, I^ene on liian ylhäinen eikä yleensä pysty 

valehtelemaan. Oletko käsittänyt kaiken oikein, lapsi 
kulta, koetatko parastasi?» 

»Oi, kyllä! Luulenpa saavani sen näytelmän jälkeen 
paikan vaikka Kansallisteatterissa. Sanon itsetietoisesta 
'Niin, olen saanut tuon kirjeen. Miksi se kiinnostaa teitä, 
herraseni? Selittäkääpä, olkaa niin hyvä, kuinka on 
ymmärrettävissä, että yksityinen kirjeeni on joutunut 
teidän käsiinne? . . . Niinkö . . . vai on eräs pojannulkki 
löytänyt sen, ettekä te ole vähääkään epäröinyt lukemasta 
sitä? . . . Mutta, herra!'» 

»Judith», sanoo Suse levottomana, »kehoittaisin sinua 
olemaan vivahduksen verran vähemmän itsetietoinen. 
Ainakaan tuolla et saa paikkaa Kansallisteatterissa.» 

»No, yhdentekevää», myöntyy Judith, »olen siis vain 
hillitty, hiljainen ja surumielinen: 'Oi, niin, kirje on lähe- 
tetty minulle, ystävätärparkani ... Ei, en ole maininnut 
kirjeestä kenellekään. En käsitä, kuinka saatoin kadottaa 
sen. Tahdoin säilyttää onnettoman, kohtalon vainoaman 
ystävättäreni surullisen salaisuuden ... Ei, en ole puhu- 
nut siitä edes Käthelle. Ensin aioin kyllä puhua hänelle 
siitä, ja juuri sen tähden otin kirjeen mukaani, mutta sitten 
harkitsin asiaa. En tahtonut tehdä häntä levottomaksi 
ja niinpä suljin salaisuuden sydämeeni' . . . Onko näin 
hyvä?» 

»Parempi», arvelee Suse. »Missä on käsilaukkuni? 
Poimin nopeasti kimpsuni ja kampsuni. Nyt en voi enää 
tulla luoksesi, en salapoliisinkaan vuoksi, ja sitä paitsi, 
jollei aavistukseni ole väärä, eivät vanhempasikaan olisi 
oikein tyytyväisiä, jos tulisin. Nyt juoksen tavaroineni 
Röschenin luo ja sieltä edelleen Vanhaan Budaan. Siellä 
syön illallista ja odotan Paulia.» 

»Seis!» Judith kohottaa kätensä, »hiljaa mäessä, kuten 
esi-isämme sanoivat. Röschenin luo et voi mennä. Hän 

kävi juuri täällä, ja hänen kyynelensä virtasivat kuin 
kaatosade.» 

»Minkä tähden?» 

»Hänen kelpo vanhempansa ovat sitä mieltä, että sinun 
säännölliset vierailusi viittaavat siihen, että jokin asia on 
hullusti. Turhaan vannoi Röschen, että Käthe on antanut 
sairaan isotätinsä muuttaa sinun huoneeseesi voidakseen 
viettää yöt hänen vierellään, ja että sinä pelkästä ihmis- 
ystävyydestä vaellat yhden ystävättäresi luota toisen 
luo . . . nuo proosallisuuteen taipuvaiset vanhemmat eivät 
usko sitä. He arvelevat, että sairaan isotädin olisi 
jo aika mennä sairaalaan. Ovatpa he menneet niinkin 
pitkälle, että ovat alkaneet epäillä Käthen neitseellistä 
hyveellisyyttä. Tiedäthän, että he ovat nähneet Käthen 
paskan kanssa elokuvissa.» 

»Niin, nyt sekin ovi on teljetty. Jäljelle jää siis vain 
Lene, muihin en voi enää turvautua. Myöskin hänen van- 
hempansa tulevat epäilemään, he eivät vain puhu mitään 
tyttärelleen, koska tämä on jo naimisissa. No, menen siis 
Lenen luo, eihän minulla ole muitakaan mahdollisuuksia, 
ja sieltä Florianin aukeamalle. Kun olet saanut raviste- 
tuksi salapoliisin kimpustasi ja olet varma siitä, ettei hän 
seuraa sinua, voisit sinäkin tulla sinne. Tulee suuri perhe- 
neuvottelu pikku Hansin suosiollisella avustuksella.» 

»Tulen kyllä», lupaa Judith. »Olen muuten puhunut 
siitä jo Paulin kanssa.» 

Suse painaa hatun päähänsä, hiipii varovasti ulos por- 
raskäytävästä, katsoo varmuuden vuoksi oikealle ja vasem- 
malle ja lähtee sitten kiitämään kuin jänis. Aivan odotta- 
matta hän tulla tupsahtaa Lenen luo, tänäänhän olisi ollut 
Röschenin vuoro, ja esittää surullisen tarinansa. 

»No, se nyt ei ole suuri onnettomuus», lohduttelee häntä 
Gabriel, Lenen mies, joka on saanut tänään vapaapäivän 

sairaalastaan ja on sen takia palannut tavallista aikaisem- 
min kotiin. »Jäätte tänne meille asumaan. Emme ilmoita 
teitä taloon. Väärällä nimellä se ei kävisi päinsä . . . Jos 
tämä taas tulee ilmi, saamme korkeintaan vain pienen 
sakon. Sen voimme kyllä uhrata ystävyyden alttarille. 
Ei tämä ole suuri onnettomuus. Jäätte yksinkertaisesti 
tänne.» 

»On se sittenkin suuri onnettomuus», sanoo Lene 
hitaasti. »Joko saat luvan palata pian julkisesti liikkee- 
seen tai menetämme suuren, ihanan, tuottavan työn, var- 
masti suurimman, mitä meille koskaan on tarjottu.» 

Suse nostaa käden sydämelleen. 

»Sehän on ikävää. Mitä on tapahtunut, Lene?» 

»Enkö ole vielä koskaan kertonut sinulle Striglin per- 
heestä?» 

»Et.» 

»No, sitten kuulette todella herttaisen kertomuksen, 
Suse», nauraa Gabriel. 

»Kuuntelen hartaasti, anna tulla, I^eoe, muuten sai- 
rastun pelkästä uteliaisuudesta.» 

»Striglit ovat tehneet liikkeemme kanssa vuotuisen 
kunnossapitosopimuksen. He tulivat ilmoituksen perus- 
teella, kukaan ei tuntenut heitä. He soittivat kerran — 
se tapahtui muutamia viikkoja sitten, sinun ollessasi vielä 
Egyptissä — että lähettäisimme jonkun, sillä eräs heidän 
mattonsa oli kärventynyt. No, minä menen sinne, kah- 
deksan huoneen huoneistoon, hirveästi sisustettuun. 
Kaikki räikeä, mauton ja epämukava, mitä ikinä voit 
kuvitella, on siellä sekaisin suloisessa sopusoinnussa. Jou- 
kossa tosin muutamia todella kauniitakin kappaleita, 
mutta ne katoavat aivan kaiken muun rihkaman jouk- 
koon.» 

»Mitä väkeä he ovat?» 

»Mies on viinikauppias, hyvin rikas. Vaimo häijy, kui- 
vettunut; ja lisäksi muutamia täysikasvuisia lapsia, en 
tiedä kuinka monta, mutta toinen toistaan sietämättö- 
mämpiä. Toivoin ensin tutustuvani heihin lähemmin voi- 
dakseni antaa heille neuvoja, taivuttaakseni heidät sisusta- 
maan huoneensa uudelleen. Mutta alussa siitä ei voinut 
olla puhettakaan.» 

»Minkä tähden?» 

»Koska he eivät pitäneet minua puhuttelemisen arvoi- 
sena ja tuskin huomasivat tervehdystänikään. — 'Tekö 
olette matonkorjaaja?' — kysyivät he lausuen sanan sillä 
tavoin, kuin olisi se jonkun erikoisen alhaisen eläinlajin 
nimi. Minut vietiin tuohon kamalaan saliin. Lattialla 
ihana boharamatto, keskellä valtava reikä. Heillä oli ollut 
vieraita, tiesi sisäkkö kertoa, ja joku näistä oli pudottanut 
sikarinsa matolle huomaamatta sitä. Tahtomattamme kat- 
sahdimme toisiimme: hepä lienevät olleet miellyttäviä 
vieraita! Ja kaiken kukkuraksi tuo ihana bohara oh 
kuvaamattoman likainen.» 

»Pystyitkö saamaan sen kuntoon?» 

»Tietysti. Mutta en heti samana päivänä, minun 
piti mennä sinne vielä seuraavanakin, sillä tarvitsin siihen 
erikoista lankaa ja puhdistusvälineitä. Minut otettiin 
jälleen vastaan sillä tavalla, että olisin mieluummin jaka- 
nut muutamia korvapuusteja. No, yhdentekevää. Ryh- 
dyin työhön. Ja kuuntelepas nyt! Työskentelin koko ilta- 
päivän kuin kiinalainen kuli. Puhdistin maton, sen värit 
loistivat jälleen, se tuli todella hyvin kauniiksi. Tiedätkö, 
mitä he sanoivat, kun näytin, että työni oli valmis?» 

»Mitä?» 

»'Tuo puhdistaminen ei näytä olevan suinkaan puh- 
dasta työtä, lattia on tullut kovin likaiseksi. Ettekö puh- 
distaisi pois kaiken roskan, minkä olette työssänne saanut 

aikaan? . . . Eihän selkänne katkenne, vaikka pesette 
lattian.'» 

»Tuhat tulimmaista! Et kai tehnyt sitä?» 

»Teinpäs. Sanattomana hankasin lattian puhtaaksi. 
Selkäni ei todellakaan katkennut. Raivosin vain sisäi- 
sesti, sillä se kesti kello seitsemään, ja meillä oli liput Tosca- 
ninin konserttiin puoli yhdeksältä. Aivan viime hetkessä, 
ennätimme sinne joten kuten, minä juhlallisessa iltapuvussa, 
Gabriel smokingissä. Tiedätkö, miten komea Gabriel on 
smokingissa?! Kun näet hänet tuossa, et uskoisi sitä 
ollenkaan.» 

»Ja keitä luulette meidän tavanneen konsertissa?» 
huudahtaa vaatimaton Gabriel joukkoon. 
»Striglit . . . Arvasinko?» 

»Arvasit», nauraa Lene. »Heidän leukansa venähtivät 
alas, he änkyttivät . . . 'Neiti, tekö täällä?' . . . 'Sallitteko', 
sanoin ylhäisesti ja hienosti, 'mieheni, tohtori Gabriel 
Deak, sairaalan apulaislääkäri'. He eivät tienneet miten 
päin olla, heitä hävetti tavattomasti, ja suuressa hämmen- 
nyksessään he kutsuivat minut teelle.» 

»Menitkö?» 

»En, pyysin anteeksi, mutta se ei sopinut minulle. Ei 
suuttumuksen, vaan politiikan takia. Sitten he soittivat 
minulle eilen. He tahtoisivat nähdä minut mielellään. 
Tiedätkö, mitä tein? Kutsuin itse heidät tänään ja lisäksi 
liikkeeseen, ja siellä kestitsin heitä teellä ja savukkeilla. 
Äiti ja yksi tyttäristä tulivat.» 

»Kaksi — kolme jäi vielä kotiin . . .», mutisee Gabriel. 

»Kun luulee tuntevansa heidät kaikki, käykin ilmi, 
että heitä on vielä ainakin puolen tusinaa jäljellä.» 

»Entä sitten? . . . Kerro pian!» kiirehtii Suse. 

»He joutuivat ällistyksestä toiseen. He katselivat kaik- 
kea ja ihailivat kaikkea, kuinka hirveän kaunista se oli. 

Sitten he päättivät uudistaa asuntonsa. Ei nyt vielä 
aivan varmasti, mutta melkein. Nyt pitäisi sinun pian 
käydä toimintaan valmistamaan maaperää. Sinun olisi 
tarkastettava asunto, laadittava piirustukset, se vaikuttaa 
aina parhaiten.» 
Suse aprikoi. 

»Tuo on mainio juttu. Emmekö voisi odottaa vielä 
muutamia päiviä? Eihän tätä muutenkaan voi kestää 
enää kauan. Voisin kuitenkin laatia piirustukset . . . 
Vaikkakin työskentelen parhaillaan eräiden toisten piirus- 
tusten kimpussa . . . erästä huvilaa varten . . . Mutta 
jos se on tarpeen, voin lopettaa nukkumisen . . . olen 
tehnyt niin ennenkin.» 

»Ei, lapseni, sinun täytyy käydä katsomassa asuntoa ja 
keskustelemassa heidän kanssaan. Siellä on varmasti 
paljon sellaista, johon he tarrautuvat itsepäisesti kiinni, 
ja toiselta puolen taas sellaistakin, jota voit kyllä käyt- 
tää. Muutamia päiviä voimme kyllä lykätä asiaa, ehkäpä 
on parempikin, ettemme kiirehdi heitä liikaa.» 

»Mainiota, I,ene. Tulen siis yöksi tänne, eikö niin? 
Ja nyt juoksen tieheni, ei, ei, en jää illalliselle, enhän ole 
tuonut ruokaakaan.» (Suse rajoittaa näet tyttöjen vieraan- 
varaisuuden ankarasti vain yösijaan ja tuo itse aamiai- 
sensa ja päivällisensä mukanaan paperikäärössä; hän ei 
enää muista, milloin hän viimeksi söi lämmintä ruokaa.) 

Nyt hän kiiruhtaa Vanhaan Budaan käsilaukussaan 
Klärchenin paksu kirje, jonka avaamiseen hänellä ei 
vielä ole ollut aikaa. Pienessä, matalassa, holvikattoisessa 
kahvilassa hän ottaa pöydän ylhäisen tyynesti ja keven- 
tyneenä, tilaa munakkaan, jossa on kolme munaa, miukä 
hän hetken epäröit yään korjaa neljäksi (hänen tekisi 
mieli sanoa viisi, mutta ei ilkeä) ja valmistautuu kaikin 
tavoin ensin lukemaaii kirjettä. 

Sangen pitkä kirje, joskaan ei kuuttatoista sivua, niin 
kuitenkin kymmenen, kymmenen nauravaa, lystikästä, 
ylistävää ja moittivaa sivua. Miksi Suse ei ollut mainin- 
nut halaistua sanaakaan avioliitostaan. Vilpillinen käärme, 
Szebenylle hän kyllä oh siitä puhunut, eihän Szebeny ollut 
vähääkään hämmästynyt siitä, kun Klärchen oh lukenut 
Susen kirjeen hänelle. Suse ei enää kaiken tämän jälkeen 
ansaitsisi, että Klärchen kunnioittaa häntä sanallakaan, 
mutta kun tämä uusi pila — toiminta yksityisetsivänä — 
on niin loistava aate, ja kun hän, Klärchen, on tunnetusti 
niin jalomielinen, antaa hän tällä kertaa anteeksi. Ja hän 
oh lähettänyt joka tapauksessa kauneimman valokuvansa, 
tietämättä, mihin tarkoitukseen; jos salapoliisi sattuisi 
rakastumaan häneen valokuvan perusteella, saisi hän kyllä 
kirjoittaa. Ja millainen on Susen mies, miksi Suse ei kir- 
joita mitään hänestä? Hänen pitäisi nyt panna paperille 
seikkaperäinen tilinteko ja ilmoittaa, onko hän jo vään- 
tänyt tuon kelpo nuorukaisen niskat nurin . . . 

Siihen tapaan jatkuu Klärchenin kevyt ja veitikka- 
mainen rupattelu yhdeksän pitkää sivua. Mutta kirjeen 
lopussa, kymmenennellä sivulla, on joitakin lauseita, 
jotka karkottavat hymyn Susen huulilta: 

»Tämä minuun ruiskutettu annos hilpeyttä 
teki oikein hyvää. Sinä veitikka. Olin käymässä 
jälleen raskasmieliseksi sen takia, että olen äiti- 
paran ainaisena kuormana, että vaivaan ja kiusaan 
häntä. Käyttäydyn huonosti häntä kohtaan, tun- 
nethan minut, ja sivistyneissä maissahan on tapana 
hukuttaa tuollaiset huolet kuin kissanpoikaset. 
Jos Sinä nyt saat sen verran aikaa seikkailurik- 
kaalta avioliittoryöstöretkeltäsi, niin koeta silloin 
tällöin vuodattaa minuun rohkeutta, ei sen takia, 

että sen menestys olisi taattu, vaan ainoastaan, 
ettet unohtaisi tuota tapaa. Asuntoni on jumalalli- 
nen, rakastan sitä yhä enemmän ja enemmän.» 

Suse nielee munakkaan, tilaa mustaa kahvia ja pyytää 
mustetta ja kynän. Kello on vasta kahdeksan, Paul ei 
tule ennen yhdeksää, siihen mennessä hän kirjoittaa Klär- 
chenille pontevan kirjeen. Uskollisesti hän kertoo kaiken 
sen, mikä on liikuttanut hänen mieltään viime aikoina, 
sitten hän yrittää antaa Klärchenille uutta elämäniloa. 
Surumielisyyttäkö? Ettäkö hän on kuormana? Klärchenin 
pitäisi jo vihdoinkin käsittää, ettei hänellä ole aikaa sel- 
laiseen. »Koti»-yhtiössä kaivataan kipeästi uutta osa- 
kasta, uutta työvoimaa: tarvitaan naispuolinen seinäpä- 
perien kiinnittäjä ja myöskin maalari. Kumpaan luulee 
Klärchen omaavansa paremmat lahjat? Jos toipuminen 
vie liian pitkän ajan, ei häntä voida odottaa. Siinä 
tapauksessa on etsittävä joku toinen, olkoon hän sitten 
vieläkin ammattitaidottomampi, vieläkin sietämättö- 
mämpi. Mutta siellä etelässä ei käsiteollisuutta voi oppia 
— Susella on ollut huono käsitys egyptiläisistä käsityö- 
läisistä siitä lähtien, kuin hän työskenteli heidän kans- 
saan — siihen varataan kyllä aikaa toipumisen jälkeen, 
mutta siihen voisi jo alkaa valmistautua. Muutaman päi- 
vän kuluessa sinne lähtee suuri kirjalähetys, ammatti- 
kirjallisuutta nykyaikaisten asuntojen sisustamisesta, ne 
olisi luettava perusteellisesti. Vai olisiko hänellä enemmän 
taipumusta lasinpuhaltamiseen? Nykyään ei enää puhal- 
leta keuhkoilla, vaan käytetään pumppua, se ei ole ollen- 
kaan rasittavaa, siinä tulee vain kätevyys kysymykseen. 
Klärchenin olisi erikoistuttava valaistuslaitteiden alalle, 
Neon-putkiin, sitä kaivattaisiin kyllä »Koti»-yhtiössä. 
Kirjat lähtevät joka tapauksessa, Suse ostaa ne päivän tai 

parin kuluessa. Terveeksi on tultava ja opiskeltava, työ 
odottaa! 

Käthe ja Franzl Laska astuvat sisään Susen ollessa 
vielä täydessä kirjoittamisen touhussa. 

»Voi taivas! Miksi te tulette tänne? Eikö voisi sattua 
jotakin?» 

»Ei», rauhoittaa Käthe häntä. »Tahdoimme taas ker- 
rankin nähdä sinut. Paul sanoi, että voisimme tulla tänne 
huoletta. Meidän piti vain ensin mennä puoleksi tunniksi 
kävelemään Tonavan rantakadulle, jotta nuuskija, jos 
hän sattuisi seuraamaan meitä, näkisi, että olemme rakasta- 
vainen pari. No niin, kävelimme siellä uutterasti edes- 
takaisin, vieläpä suutelimmekin, että kaikki näyttäisi 
uskottavammalta.» 

»Hyvä on, sinä häpeämätön tyttö. Kirjoitan vain kir- 
jeen loppuun, sillä välin voitte syödä jotakin.» 

Myöskin Pauli saapuu hetken kuluttua. 

»Mitä uutta, tyttöseni? Etkö olekaan vielä lukkojen 
takana? Olen jo ryhtynyt laatimaan puolustus puhetta.» 

»Älä laske leikkiä, Paul kulta, tilanne on hirveän 
vakava. Eilen, lähettäessäni sinulle pyynnön tulla puheil- 
leni, ei se ollut puoleksikaan niin paha. Olen saanut aikaan 
jotakin hyvin kauheata, olenpa vielä vetänyt Judithinkin 
siihen mukaan.» 

Paul hätkähtää. 

»Kerro!» 

Suse tekee selkoa asian viimeisistä vaiheista, pikku 
Hansin avusta, Judithille osoitetusta kirjeestä. Ja kas, 
silloin tepastelee myöskin ,H^ns kahvilaan, pysähtyy pöy- 
dän ääreen ja ilmoittaa sotilaallisesti: 

»Suutelen kättänne, nuuskija nieli puuron. Se tuli kir- 
jeestä niin iloiseksi, että pelkäsin, että se vielä pussaa 
minua.» 

»Nyt hän ryhtyy arvattavasti ahdistamaan Judithia», 
sanoo Paul pahantuulisena. 

Pikku oppipojalle tarjotaan paikka pöydässä ja hänelle 
tilataan vadelmalimonaadia. 

Paul voivottelee. 

»Suse, teet meistä kaikista rikollisia! Olenhan sanonut 
koko ajan, että minulta otetaan lopuksi virka! Sitten olen 
kypsä tallustelemaan tyrmään sinun seurassasi.» 

»Se ei tee mitään, opettelet valmistamaan keramiikkia 
ja saat paikan liikkeessä. Otan sinut kyllä sinne, vaikka 
sinua olisikin rangaistu.» 

Kymmenen tienoissa saapuu Judih. 

»Odotin puoli kymmeneen, mutta salapoliisi ei tullut.» 

»Eikö? Tuo kunnon ihminen», ylistää Suse. »Hän 
no seurannut ohjeitani eikä mene yksityisasuntoihin, 
ennen kuin hän on saanut minulta nimenomaan luvan 
siihen. Tai sitten hän ei yksinkertaisesti työskentele iltai- 
sin ollenkaan. Seitsemältä hän puhaltaa oman iltahuu- 
tonsa, ja sallikoon Jumala hänen säilyttää tällaiset hyvät 
tavat. Ja ehkäpä hän ei aio käydäkään Judithin kotona. 
Olisi hyvä, jollei hän menisi sinne; oletan, että tulevat 
appivanhempasi eivät ottaisi häntä riemulla vastaan. 
Tahdoin antaa hänen ymmärtää, että olen matkustanut 
jo muutamia päiviä sitten. Vanhukset ilmoittaisivat var- 
masti, että kävin vielä tänään luonasi.» 

»Ehkäpä se on matkustanut jo tänään T§ekkoslova- 
kiaan», tuumii Hans luottavaisena. Suse ei tosin luota 
tähän mahdollisuuteen, mutta jo hyvän päähänpiston 
palkkioksi hän tilaa uuden vadelmälimonaadin pikku 
oppipojalle. 



XXII. 



TÄYTYY OIvLA HYVÄ . . . 

Äiti Kisgyörgy on lupautunut salaliittolaiseksi ja äiti 
Kisgyörgy pitää sanansa. Illalla hän ottaa pojan kuulus- 
teltavakseen. 

»Sanohan, L,aci kulta, rakastatko Vera Horv&thia?» 
L,adislaus katsahtaa ylös. 

»Kysyit sillä tavalla, pikku äiti, kuin et olisi iloinen, 
jos sanoisin 'kyllä'.» 

»En olisikaan siitä erikoisen iloinen, mutta en tulisi 
pahoillenikaan. Pyrin olemaan sinulle hyvä äiti siinäkin, 
etten yritä tyrkyttää sinulle omaa makuani. Tuotpa minkä 
naisen tahansa kotiisi, joka tapauksessa otan hänet rak- 
kaudella vastaan. Vera on kaunis ja lisäksi järkevä; jos 
hän rakastaa sinua, tekee se hänet myös lempeäksi . . . 
Se, jota rakastaa, on ihmiselle tärkeämpi kuin oma minä . .. 
Ja lisäksi suku on rikas ja ylhäinen; helpottaisi suuresti 
tulevaisuuttasi, jos Horvathista tulisi appesi.» 

Vanha rouva huokaa. Se, mitä hän ei lausu ääneen, 
mitä hän ei kykenisi ^Tunnollisesti tulkitsemaankaan 
sanoilla, on outo ristiriita, joka ahdistaa hänen sydän- 
tään. Hän haluaisi nähdä poikansa rikkaana ja huoletto- 
mana, soisi mielellään, että hänen elämänsä tie kulkisi 
tasaisena. Mutta toiselta puolen . . . hän on viidenkym- 

menenviiden vuoden ikäinen nainen ja tuntee, että hänen 
ainoa oleellinen elämältä saatu opetuksensa kuuluu: täytyy 
olla hyvä. Hän tuntee, että tämän seikan perusteella 
ihminen joko seisoo tai kaatuu, ja että kaikki hänen muut 
ominaisuutensa, oikkunsa, erehdyksensä ovat melkeinpä 
epäoleellisia. Viidenkymmenen viiden vuoden iässään tämä 
nainen jakaa ihmiset kahteen ryhmään: on hyviä ja huo- 
noja ihmisiä, ja sielunrauha riippuu siitä, kykeneekö 
selvällä vaistolla tekemään oikein valintansa heidän jou- 
kossaan. 

Horvathia ja hänen tytärtään vanha rouva ei pidä 
hyvinä ihmisinä. He ovat sulkeutuneita, itserakkaita, 
kovia. I^aci on lämminsydäminen, tunteellinen ja pehmeä, 
ehkä pehmeämpi kuin olisi hyvä, aseeton huonoja ihmisiä 
vastaan. Rouva Kisgyörgy ajattelee Laein isää, niinkuin 
jokainen nainen ajattelee sellaisissa tilanteissa menetettyä 
elämänkumppaniaan, Laein isää, jolla oli ollut niin laaja 
sydän ja joka oli ollut itse hyvyys. Laci on ainutlaatuinen 
sekoitus heidän molempien ominaisuuksia: ulkonaisesti 
hän muistuttaa lähinnä äitiään, hän on hiljaisempi ja tyy- 
nempi kuin isävainajansa, mutta siitä huolimatta hän ei 
ole perinyt äidin viileätä, harkitsevaa, lahjomatonta arvos- 
telukykyä. Hän on rakastettava, helposti syttyvä, herkkä- 
uskoinen poika, aivan kuten vanha Kisgyörgykin oli 
ollut . . . vanhako? . . . hänhän oli ollut tuskin neljän- 
kymmenenviiden ikäinen kuollessaan. 

»Tiedätkö, mikä olisi minulle mieleen, poikani?» sanoo 
äiti äkkiä. »Jos katselisit hiukan tarkemmin tuota pikku 
Evaa, jolla on tapana käydä luonamme. Niin kunnollista 
tyttöä en ole usein nähnyt.» — Kunnollista tyttöä? ajat- 
telee rouva Kisgyörgy taaskin. Hänhän vehkeilee, valeh- 
telee, petkuttaa poikaani, tahtoo saada hänet rakastu- 
maan itseensä avoimesti ja salaamatta sitä ollenkaan, 

itsepäisesti ja väkivaltaisesti ... ja sittenkin minulla on se 
tunne, että hän on hyvä ihminen, puhdas ja kunniallinen. 

»Evaako?» kysyy Kisgyörgy hämmästyneenä. »Ilmaisi- 
sinko sinulle jotakin, pikku äiti? IyUulen, että tyttö on 
hiukan rakastunut minuun.» 

»No, mitä sitten odotat, I,aci? Sellaista tyttöä et löydä 
enää milloinkaan. Sanohan, oletko huomannut, mikä 
määrä elämää tuossa lapsessa piilee. Vai täytyykö minun, 
vanhan naisen, kiinnittää huomiosi siihen? Tiedätkö, 
kuinka sellainen vaimo kykenee rohkaisemaan, innosta- 
maan, kannustamaan? Hänessä löytäisit taisteluvalmiin, 
urhoollisen toverin, joka olisi täynnä uskoa silloinkin, kun 
itse menettäisit rohkeutesi. Vai rakastatko Vera Horvathia 
niin suuresti?» 

»En tiedä . . .», sanoo Kisgyörgy epäröiden. »En usko ..» 

Seuraavana päivänä Ladislaus menee jo seitsemältä 
huvilalle: ensimmäistä kerrosta aletaan panna pystyyn. 
Suse tapaa rouva Kisgyörgyn yksin ja saa kuulla eilisestä 
keskustelusta. 

»Ei saa olla niin, että hän rakastaa häntä!» hän sanoo 
kädet nyrkissä ja niin intohimoisesti, että vanha rouva 
purskahtaa nauruun. »En kärsi sitä! Murhaan hänet, jos 
hän rakastuu tuohon tyttöön. Revin hänet kappaleiksi, 
lyön hänet kuoliaaksi, nyljen hänet!» 

»Ei aivan niin sotaisesti, Suse. Jos Minchen kuulee 
tuon, luulee hän, että uhkaatte henkeäni.» — »Minchen» on 
rouva Kisgyörgyn keittäjätär, iältään yli kuusikymmentä 
vuotta; hän on ollut perheessä jo useita vuosikymmeniä, 
hänellä on täydet ääni- ja f veto-oikeudet, hän on äreä ja 
alituisesti loukkaantunut, mutta tähän päivään asti häntä 
on aina kutsuttu »Mincheiriksi». Pikku lapset pelkäävät 
häntä, sillä hänellä on tapana nostaa heidät usein syliinsä 
yhdellä kädellä painaakseen heidän kasteenraikkaat pikku 

kasvonsa omia leveitä, luisevia kasvojaan vasten ja suu- 
dellakseen heitä niin hellävaroen, kuin vetäisi hän orvokin 
tuoksua sieraimiinsa. Suse tuskin tuntee Mincheniä, sillä 
vanhus ei tule mielellään esiin keittiöstään, mutta hän 
kunnioittaa häntä kuitenkin suuresti. 

»Voi, Minchen! Mahtoiko hän kuulla? . . .» 

»Todennäköisesti ei, muuten hän olisi kyllä jo hyökän- 
nyt huoneeseen pelastamaaan henkeäni. Mutta kuulkaa- 
han, Suse, mitä salapoliisille kuuluu?» 

»Ah, niin, salapoliisi!» 

Ensi kerran tapahtuu, että Suse odottaa salapoliisia 
kärsimättömästi. Olisi hyvä, jos hän voisi estää miehen 
menemästä Judithin omaisten luo. Mutta aamupäivä 
kuluu punaposkisen Matthias Basan antamatta elon- 
merkkiä itsestään. Lieneekö hän sittenkin matkustanut? 

Mutta jottei päivä jäisi täysin tapauksettomaksi, soit- 
taa vanha Horvath toimistoon. Ei tee mitään, vaikka 
herra insinööri ei olekaan kotona, hän tahtoisi vain jättää 
hänelle erään sanoman. Hän aikoo tulla toimistoon kello 
kolmelta, joten herra insinöörin olisi varattava iltapäivä 
vapaaksi. 

»Mikä riemu, mikä riemu!» mutisee Suse raivoissaan, 
kun Gisela ilmoittaa hänelle puhelinkeskustelun sisällön. 
»Eiväthän he anna poikaparalle hetkenkään rauhaa!» 

Puolipäivän aikaan saapuu salapoliisi vihdoinkin. 
Tärkeän näköisenä hän istuutuu tuolille. Hän levittää 
kirjeen auki. 

»Pyydän, lukekaa tämä, neiti.» 

Suse lukee. Hans on noudattanut hänen neuvoaan: 
kirje on niin likainen ja rutistunut, kuin olisi vasikka 
märehtinyt sitä. 

»Mainiota!» riemuitsee Suse. »Mistä olette saanut 
tämän?» 

Salapoliisi kertoo seikkaperäisesti, kuinka hän lahjoi 
pikku oppipojan. 

»Kuinka taitava olettekaan!» ihmettelee Suse. 

Pyylevä mies ottaa kohteliaisuuden vastaan vaati- 
mattomalla omanarvontunnolla . 

»Ja siitä huolimatta en ole tyytyväinen, neiti. Tämä 
tapaus on omituinen, hyvin omituinen. leikkeessä kävi 
minulle aivan samoin kuin rouvan asunnossa. Siellä työssä 
olevat ihmiset, työnjohtaja, kisällit, oppipoika, kaikki 
tuntevat kuvan. Ulkopuolisista ihmisistä ei ainoakaan. 
Ei talonmies, eivät naapurit, eivät muut talon asukkaat. » 

»Siihen löytyy vain yksi selitys», sanoo Suse päättä- 
västi. »Valokuva on huono. Niin ollen voi jokainen, joka 
on tottunut näkemään rouvan läheltä, kuitenkin todeta, 
että kuva esittää häntä, kun taas ne, jotka tuntevat hänet 
huonommin, eivät voi sanoa sitä.» 

»Ei», salapoliisi puistelee päätään, »asia ei ole aivan niin 
yksinkertainen. Kävin eilen Halaszin huonekalutehtaassa. 
Rouva on työskennellyt siellä kuusi vuotta. Eikä siellä- 
kään kukaan tuntenut kuvaa.» 

»Käsittämätöntä . . . Ehkäpä valokuva on aivan uusi, 
ja rouva on saattanut kovasti muuttua tuosta ...» 

»Ehkä . . . Sanokaahan, neiti, tunsiko insinööri rou- 
vansa varmasti kuvasta.» 

»Aivan epäilemättä!» vastaa Suse, mutta tuntee samalla 
lievää vilunväristystä. Jos ovi nyt avautuisi ja Kisgyörgy 
tallustelisi sisään! . . . Vain tällä hetkellä hän ei saa tulla, 
ei vielä muutamaan minuuttiin! — »Matkustatte tietysti 
nyt Tsekkoslovakiaan, eikö niin?» Suse siirtyy tärkeim- 
pään kysymykseen. 

»Ensin haluaisin käydä sen henkilön puheilla , jolle 
kirje on osoitettu, tuon Judith-neidin luona, joka myös- 
kin kuuluu liikkeen omistajattariin. Minun täytyy saada 

tietää, milloin hän on saanut kirjeen. Ja sieltä tahtoisin 
mennä poliisin puheille.» 

»Poliisin puheille? . . . Minkätähden?» 

»Kahdestakin syystä. Ensiksikin todetakseni, onko hän 
kulkenut Tsekkoslovakian rajan yli. Ja toiseksi nähdäk- 
seni sen valokuvan, jonka hän on hankkinut passiinsa 
ennen lähtöänsä Egyptiin. Tämä valokuvajuttu ei ollen- 
kaan miellytä minua. Kun niin monet eivät tunne 
häntä sen perusteella. Pyysin liikkeestä myöskin näytteen 
hänen käsialastaan verratakseni sitä passivalokuvan kak- 
soiskappaleen allekirjoitukseen. Tiedättekö, että silloin, 
kun saa passin, jää toinen valokuva allekirjoituksella 
varustettuna poliisille?» 

Suse ei ole pitkään aikaan tiennyt mitään muuta, kuin 
että huone pyörii yhtä mittaa ja kiihtyvällä nopeudella 
hänen ympärillään. — Ettei hän tullut tuota ajatelleeksi! ... 
Olisihan hänen pitänyt tietää tämä ja muistaa se ainakin 
silloin, kun salapoliisi oli saanut kahdessa päivässä sel- 
ville, että hän paluumatkallaan Egyptistä oli kulkenut 
Unkarin rajan yli! 

Toinen asia on vieläkin vaarallisempi. Salapoliisi heit- 
tää yhden ainoan silmäyksen poliisin hallussa olevaan valo- 
kuvaan, ja kaikki on paljastettu! Mitä nyt voisi tehdä? 
Auta minua, rakas Jumala! 

»Odottakaahan hetkinen», sanoo Suse. Hän nousee tuo- 
liltaan, menee eteiseen, ikäänkuin käydäkseen asuinhuo- 
neissa, kävelee kolme kertaa edestakaisin ja palaa sitten 
huoneeseen. - »Herra insinöörin nimenomainen toivomus 
on, että matkustatte heti Eperjesiin. Juuri eilen keskuste- 
limme siitä, että ottaisimme vielä toisenkin salapoliisin 
suorittamaan tutkimuksia. Hän ryhtyy käsittelemään 
asioita poliisin kanssa. Kuinka paljon tarvitsette matkaa 
varten?» 

Suse tarttuu kukkaroonsa. Hänen pieni egyptiläinen 
omaisuutensa alkaa kutistua huomattavan nopeasti tyh- 
jiin. Hän ei olisi ikinä voinut kuvitella, että käy näin kal- 
liiksi, kun ihminen etsii itseään. Vaikeasti ansaittua leipää, 
huokaa hän jo ties kuinka monennen kerran, kun Matthias 
Basa vihdoinkin nousee lähteäkseen. Miksi pitää ihmisen 
haluta naimisiin oman miehensä kanssa! 



XXIII. 



SOIHTUJEN VALOPIIRISSÄ. 

»Tässä olisi nähtävänä mr. Kisgyörgy, kuuluisa pitkän- 
matkankävelijä. Ikkunasta ovelle seitsemän metriä, takai- 
sin yhdeksän metriä, tekee yhteensä kaksiky m m ent ä- 
kaksi.» 

»Kuinka?» Kisgyörgy vavahtaa. »Mitä sanoitte?» 

»Esittelin teidät vain. Jo puoli tuntia sitten yli- 
hallintoneuvos, tuo vanha Horvath, poistui. Herra insi- 
nööri ei ole huomannutkaan, että olen tullut huoneeseen: 
töfmäilette edestakaisin niin raivoisana, kuin haluaisitte 
pistää jonkun vartaaseen. Minkä tähden?» 

»Mutta minähän . . . Ajattelen vain.» 

»Mitä? Mitä hän nyt halusi, tuo ylihallintoneuvos, tuo 
valaskala?» 

»Joko loukkaatte häntäkin? On kysymyksessä hyvin 
suurisuuntainen rakennusyritys, olen kai jo maininnut 
siitä.» 

Kyllä, hän on maininnut siitä. Hän on sanonut, että 
on kysymyksessä sellaiseen työhön ryhtyminen, jonka 
kunniallisuudesta hän ei ole varma. Ja Susekin tietää 
jo, minkälainen työ se on; hän on kuunnellut niin kauan, 
vakoillut, penkonut pöytälaatikoita niin paljon, että hän 
on päässyt siitä perille ... Ja erikoisesti hän muistaa tuon 

16 a — Naimiskauppa. 

puhelinkeskustelun, jonka hän kuuli kerran napurihuo- 
neesta, tai ainakin puolet siitä: 

»Herra ylihallintoneuvos Horvath? Hyvää päivää, 
täällä Kisgyörgy . . . Niin, olen laatinut luonnoksen, saan 
pian valmiiksi . . . Todellako, todellako, olen teille suu- 
ressa kiitollisuudenvelassa . . . Mutta ... Ei, ei miten- 
kään, minua vain kiusaa hiukan se, ettei asia ole aivan 
rehellinen . . . Tiedän kyllä, tiedän kyllä, jos olisin ollut 
kotona hakuaikana, olisin ehkä jättänyt oman tarjouk- 
seni . . . Mutta nyt, kun hakuaika on kulunut umpeen, 
perästäpäin . . . Kuinka? . . . Kuinka sanoitte? . . . Voisin 
pyytää enemmän kuin muut, pitäisikö minun tehdä se 
myöskin? En ymmärrä . . . Niinkö, täytyy voidella 
kämmentä . . . Entä jos joku toinen on parempi ja hal- 
vempi? . . . Minäkö siinäkin tapauksessa? . . . Niinkö, 
tämän käsitin silloin väärin, en olisi uskonut, että minä 
kaikissa tapauksissa ... No niin, hyvä Jumala, en nyt ole 
tästä erikoisen iloinen, mutta koska olen jo suostunut otta- 
maan sen tehtäväkseni . . . Kiitän, suuret kiitokset.» 

Tänään vanha Horvath istui täällä puolitoista tuntia. 
Kisgyörgy laukkaa huoneessa edestakaisin pää painuk- 
sissa ja kasvot hurjina. 

Nyt hän lopettaa laukkaamisensa. Hän istuutuu 
pöydän ääreen, ottaa paperin eteensä, kirjoittaa, laskee, 
mutta sekään ei tee hänen kasvojaan iloisemmiksi. Suse 
istuskelee täällä ikävystyneenä, mutta kotona hän työs- 
kentelee kaiken yötä, väliin aina aamunkoittoon asti. 
Piirustukset ... oi, piirustukset, joita kukaan ei ehkä kos- 
kaan tarvitse . . . mutta, jpita hän kuitenkin laatii niin 
kuumalla antaumuksella, ikäänkuin . . . Niin, ikäänkuin 
joutuisi hän itse kerran asumaan noiden huonekalujen 
keskellä, hän ja eräs toinen, jolle kauneinkaan ei ole kyllin 
kaunista ja jolle paras voi juuri ja juuri olla hyvää . . . 

Seuraavana aamuna Kisgyörgy istuu samalla tavoin 
pöytänsä ääressä, ikäänkuin hän ei olisi liikahtanutkaan 
paikaltaan eilisestä lähtien. Hän kirjoittaa, laskee, pii- 
rustaa, hänen kasvonsa ovat synkät, hän ei puhu sanaa- 
kaan. 

Iltapäivällä Susekin saa ottaa työhön osaa. Kisgyörgy 
ottaa vihdoinkin vastaan monta kertaa tarjotun avun. 
Hän laskee tytön eteen pinkan tiheästi kirjoitettuja paperi- 
arkkeja. »Raaka-aineluettelot». Ne on naputettava kir- 
joituskoneella puhtaaksi kuutena kappaleena. Koko ilta- 
päivän kuluessa he vaihtavat tuskin kahta välinpitämä- 
töntä sanaa. 

Asiat eivät parane seuraavana eivätkä sitäkään seu- 
raavana päivänä. Kisgyörgy saa piirustukset valmiiksi, 
Suse juoksuttaa ne kivipainoon. Sitten Kisgyörgy sanelee 
Giselalle teknillisiä selostuksia, kustannusarvioita. Hän 
mittaa, tekee laskelmia, työskentelee laskuviivottimen ja 
harpin avulla. Hänen mielialansa laskee laskemistaan, 
hänen kasvonsa ovat kalpeat. Hän valittaa, että hän 
pääsee vuoteeseen vasta myöhään yöllä ja että hänen on 
pakko nousta jo aamunkoitteessa. 

Suse katselee häntä tuskaisena. Mies pelkää tehtävää, 
jonka hän on ottanut suorittaakseen. Varmastikin suuri- 
suuntainen rakennustyö. Suse ei voi malttaa mieltään 
ollessaan matkalla kivipainoon, vaan pujahtaa siihen viras- 
toon, johon kustannusarviot on osoitettu, saadakseen 
asiasta paremman selon. Hakupaperien jättämisaika on 
kulunut jo kauan sitten umpeen. Viikon kuluttua juliste- 
taan vaalin tulokset. Ja Kisgyörgy jättää tarjouksensa 
vasta nyt. Ja vanha Horvath huomauttaa hänelle, että 
hinnan on oltava korkea, koska on pakko voidella käm- 
mentä . . . Susen iho menee kananlihalle hänen ajatelles- 
saan kaikkea tätä . . . 

Kun äiti Kisgyörgy puhuu jälleen poikansa yöllisistä 
töistä ja hänen yhä laskevasta mielialastaan, avaa Suse 
hänelle sydämensä. 

»Rakas armollinen rouva, pyydän teitä, rukoilen teitä 
polvillani estämään I^acin ryhtymästä tähän liikeasiaan. 
Hänet on saanut siihen vanha Horvath, tuo tunnoton, 
alhainen ihminen. Se, mitä tässä valmistellaan, on oikea 
Panama-juttu. lahjomista, kämmenen voitelemista. 
Siitä voi tulla vielä hirveä onnettomuus. Mutta vaikka 
mitään ei tapahtuisikaan, vaikka asia ei tulisikaan ilmi: 
saako I^aci tehdä sellaista?» 

»Ei», sanoo vanha rouva kalpeana. — »Juuri I^aci ei 
saa tehdä sitä. I^aci saisi siitä omantunnontuskia elämänsä 
loppuun asti. Mitä tahansa hän saavuttaisikin tulevai- 
suudessa ahkeruudellaan ja työllään, aina olisi hänellä se 
tunne, että hän on saanut sen aikaan alkuaan petoksen 
ja vilpin avulla. Joku toinen ihminen unohtaa sellaisen 
tai sanoo, että hän on tahtonut päästä sen avulla 
vain alkuvaikeuksista. Mutta hän . . . hän kärsisi siitä 
kovasti . . .» 

»Tiedän, että se merkitsisi hänelle paljon!» huokaa Suse. 
»Varma ura, menestys, hän tulisi tunnetuksi . . . Mutta 
silläkö hinnalla? ... Jo Turkissa hän oppi tekemään 
suuria, merkittäviä töitä . . . Täällä hänen täytyy alkaa 
vähästä, aivan alusta ... se on varmasti hyvin vaikeata; 
mutta siellä saavutettujen kokemusten avulla alkaisi sekin 
luistaa. Se teidän täytyy selittää hänelle. Pyydän sitä 
teiltä hyvin hartaasti!» 

»Hän on tuskissaan, poikaparka, hänen omatuntonsa 
kolkuttaa.» 

»Niin, hän on tuskissaan», vahvistaa Suse. Hän ei 
puhu sanaakaan siitä, kuinka kovasti hän itsekin on tus- 
kissaan. 

Äiti Kisgyörgy on neuvoton. Hän pyytää Susen sun- 
nuntaina aamiaiselle. 

Perheateria Laein ja äiti Kisgyörgyn kanssa. Minkä 
riemun tämä olisikaan hänelle valmistanut toisen mieli- 
alan vallitessa, toisissa olosuhteissa. He istuvat pöydän 
ääressä masentuneina, hermostuneen ahdistuksen vallassa. 
Laci on harvasanainen, vanha rouva ja Suse yrittävät 
keskustella yhdentekevistä asioista. Minchen kantaa 
muristen melkein täydet astiat takaisin keittiöön ja lyö 
loukatussa ylpeydessään oven niin kovaa kiinni, että koko 
talo tuntuu järkkyvän perustuksillaan. 

Heti aterian jälkeen Ladislaus sulkeutuu jälleen toimis- 
toonsa. 

»Kahteen yöhön hän ei ole käynytkään vuoteessa . . .» 
sanoo äiti Kisgyörgy kyynelet silmissä. »Aamun koit- 
taessa hän on paneutunut sohvalle pitkäkseen, nukkunut 
ehkä tunnin tai kaksi, sitten hän on ottanut kylvyn ja 
istuutunut sen jälkeen taas pöytänsä ääreen . . .» 

»Ei tuo nyt vielä olisi onnettomuus», sanoo Suse silit- 
täen pakottavaa otsaansa. »Muissa olosuhteissa ei siinä 
olisi mitään pahaa. Jos ihminen iloitsee työstään ja suo- 
rittaa sen rakkaudella, silloin ei yön valvominen haittaa 
mitään. Minä teen niin useinkin ...» 

»Te olette myöskin kurjassa kunnossa, lapseni. Kuinka 
toisennäköinen olittekaan tänne tullessanne! Pelkkää 
säkenöivää vilkkautta, täynnä elämää. Mutta nyt olette 
uupunut, jännittynyt, kuten Laakin . . .» 

»Tuo suunnitelma, pikku äiti . . . En tiedä, mitä minun 
olisi tehtävä . . . Sitä ei pitäisi sallia . . .» 

Koko iltapäivän Kisgyörgy työskentelee kuumeisesti; 
illalla hän saa työn valmiiksi. Hän suorastaan horjuu 
noustessaan pöydän äärestä. Hänen poskensa ovat kuo- 
palla, hänen silmänsä loistavat kuumeesta, suupielet 

vavahtelevat verettöminä. Hän järjestää piirustukset, 
suunnitelmat, asiapaperit, ja pistää ne salkkuun. 

»Älkää tehkö sitä!» kuulee hän äkkiä ja tuntee samalla 
vapisevan käden puristavan kauhistuneena käsivarttaan. 

»Mitä minun ei pitäisi tehdä, Eva?» kysyy hän väsy- 
neenä ja kiinnittää kuumeisen, harhailevan katseensa tyt- 
töön. Hän ei ole huomannut ollenkaan, että tämä on 
istunut jo tuntikausia hänen vierellään. 

»Sen tiedätte kyllä. Sitä, minkä aiotte tehdä.» 

»Päästäkäähän minut nyt, Eva. Minun täytyy kii- 
rehtiä.» 

»Herra insinööri, rakas, kiltti herra insinööri, älkää 
tehkö sitä! Te tulette katumaan sitä, te tulette kärsimään 
sen takia.» 

Kisgyörgy antaa kätensä vaipua hitaasti. 

»Niin . . . Ehkäpä se olisi saanut jäädä tekemättä . . . 
mutta nyt en voi enää perääntyä ...» 

»Te voitte perääntyä! Elämänne on helpompaa kuin 
monen muun ihmisen. Teillä on pikku omaisuus, voitte 
odottaa kärsivällisesti; työ ei aina tule yhdessä tai kah- 
dessa kuukaudessa. Äitinne seisoo rinnallanne. Hän 
hoivaa teitä ja huolehtii teistä, miksi hankitte siis itse 
huolia itsellenne? Eikö niin, peräännyttehän vielä, jätätte 
tuon jutun ettekä ryhdy siihen?» 

»Se ei käy päinsä ... en voi . . . Eva!» 

»Pyydän teitä, herra insinööri!» 

»Äskettäin suutelin teitä, Eva. Ehkäpä piditte minusta 
silloin hiukan, näitte minussa kunnollisen, hyvän ihmisen. 
Huomenna ette ehkä pidä minua enää puhuttelemisen 
arvoisena . . . Huomenna en minäkään ehkä voi enää 
katsoa teitä silmiin . . . Saanko suudella teitä vielä ker- 
ran, viimeisen kerran? Ennen kuin minut työnnetään pois 
kunniallisten ihmisten parista.» 

Suse ei vastaa; hänen käsivartensa tarrautuvat mielien 
olkapäihin: hurjalla, intohimoisella voimalla hän painaa 
miehen rintaansa vasten. Kummankin silmissä kimal- 
televat kyynelet, kumpikin hengittää huohottaen. He 
erkanevat, eivät sano enää sanaakaan, Kisgyörgy kokoaa 
vaiteliaana tavaransa ja lähtee. Hän ei edes vilkaise taak- 
seen kynnykseltä, hän vetää oven äänettömästi perässään 
kiinni. 

Seuraavana päivänä Suse ei näe miestä — eikä sitä seu- 
raavanakaan. Hänen äidiltään Suse saa tietää, että hän 
lähtee jo varhain aamuisin huvilalle ja viipyy siellä myö- 
hään illalla, että hän saapuu vain aamiaiselle kotiin hiukan 
ennen ateriaa. Moneen päivään hän ei ole voinut huoleh- 
tia rakennustöistä. Nyt pystytetään kattoa parhaillaan; 
hänen täytyy olla paikalla johtamassa työtä henkilö- 
kohtaisesti. Ensimmäisenä iltana kello kuuden jälkeen 
Suse hiipii Taitos-kadulle, seisoo pimeässä urkkimassa; 
katselee, kuinka Ladislaus työskentelee kilpaa muurarien 
kanssa. Jälleen vanha, tuttu kuva, soihtujen valaisema 
piha, terävät, selvät varjot, esiin sukeltavat ja jälleen 
yöhön katoavat kasvot . . . vanha kuva. Mutta nyt se on 
kylmä, eloton ja outo, ikäänkuin maisema joltakin toi- 
selta kiertotähdeltä, toisesta aurinkokunnasta . . . 

Sataa hienoa vihmaa. 

»Ei!» sanoo tyttö hiljaa itsekseen, »ei, ei ja vielä ker- 
ran ei!» 

NYKERÖNENÄINEN TYRANNI. 

Huone on kylmä tuulisena, usvaisena syyspäivänä, 
ulkona sataa kuin saavista kaataen. Tarvitsisi vain soit- 
taa, ja Minchen tulisi kyllä heti sytyttämään tulen uuniin. 

Suse istuu paikallaan riisumatta märkää päällystak- 
kaan ja märkää hattuaan. Yhdeksästä asti hän on odotta- 
nut näin, kasvot tyyninä, vahankalpeina, päättäväisinä. 
Iyadislaus ei ollut kotona hänen tullessaan. On keski- 
viikko, tänään käsitellään tarjoukset. Äiti Kisgyörgy on 
sairaana — hän on vilustunut ja vuoteen omana. Suse ei 
käy edes häntäkään katsomassa. Hän istuu kylmässä 
huoneessa, kietoo ohuen päällystakin tiukemmin ympäril- 
leen, odottaa, ei hievahdakaan. 

Eihän hän hievahtanut paikaltaan äskenkään, kun 
Matthias Basa kävi. 

»Hyvää päivää, neiti!» Näin oli mies tervehtinyt astues- 
saan sisään, ja hän oli korostanut omituisesti »neiti»-sanaa. 

»Hyvää päivää!» Suse oli nyökännyt. 

»Olen palannut. Ja minun on heti sanottava, että tuon 
merkillisiä tietoja.» 

»Niinkö? ... — No, yhdentekevää.» 

»Valokuva tunnettiin Eperjesissä. Ja lisäksi sen tunsi 
pätevä henkilö, valokuvatun isoisä. Herra Geza Bodnar...» 

— Salapoliisi keskeytti puheensa onnettomuutta ennusta- 
vasti. — »Valokuva esittää näet neiti Kläre Bodnaria!» 

»Todellako?» kysyy Suse tylsästi. 

»Niin, todella! Minua ihmetyttää, että . . . että neiti ei 
ole tiennyt sitä — -.» Jälleen hän lausuu tuon sanan ivalli- 
sella sävyllä. — »Eikä ole ollenkaan ihmeellistä, etten 
löytänyt valokuvattua henkilöä Budapestistä. Neiti Kläre 
Bodnar asuu Egyptissä. Hänen sikäläinen asuntonsa on 
herra insinöörin vaimon, Susanne Hanzelyn, sisustama.» 

— Salapoliisi korostaa nimeä hyvin halveksuvasti. — 
»Todennäköisesti hän on varastanut sieltä neiti Bodnarin 
valokuvan.» 

»Varastanut? Hyvä niinkin.» Suse nyökkää myöntävästi. 

»Herra Bodnar otti todella huolesttjneesti — eikä 
kumma — vastaan tiedon tästä . . . hm . . . vähintäin kei- 
notteluksi nimitettävästä menettelystä. Erikoisen käsittä- 
mättömältä tuntui hänestä se, kuinka hänen pojantyttä- 
rensä on joutunut sotkeutumaan asiaan. Neiti Bodnar 
on sairas. Jo vuosikausia hän on vaeltanut parantolasta 
toiseen. Hänellä ei ole voinut olla mitään yhteyttä asian 
kanssa. Joku . . . ilmeisesti Susanne Hanzely — on käyttä- 
nyt väärin hänen nimeään tai hänen valokuvaansa johtaak- 
seen tiedustelut väärälle tolalle.» 

»Sehän on mahdollista», huomauttaa Suse, sillä sala- 
poliisi katsoo häntä vaatiyasti ja odottaa vastausta. 

»Minun on onnistunut saada herra Bodnarilta kuvaus 
Susanne Hanzelysta», jatkaa salapoliisi ja katsoo jokaista 
sanaa ääntäessään terävästi Suseen. »Keskikokoinen, 
solakka, lujat lihakset. Tukka kullanruskea, silmät rus- 
keat. Nenä suora, aivan hiukkasen nykerö. Suu tavalli- 
nen, hampaat hyvin vahvat ja valkoiset.» 

Jokaisen lauseen jälkeen hän keskeyttää puheensa 
hetkiseksi. Hän katselee Susen tukkaa, silmiä, nenää — 

hän suorastaan lävistää hänet katseillaan. Suse nyökkää. 
Tämä ei ole tärkeätä. 

»Minun onnistui taivuttaa herra Bodnar matkustamaan 
mukanani Budapestiin. Muutamien päivien kuluttua hän 
aikoi muutenkin tulla tänne. Luonnollisesti asia liikuttaa 
häntä. Hän haluaa päästä sen perille nimenomaan siitä 
syystä, että hänen pojantyttärensä on vedetty siihen 
mukaan. Hän on huolissaan myöskin Susanne Hanzelyn 
takia; hänen käsityksensä mukaan tämä nainen ei suinkaan 
ole seikkailij atar. Luulenpa vanhan herran erehtyvän 
siinä.» 

Vanha kunnon Geza-setä. Salapoliisi alkaa jo käydä 
karkeaksi. Mutta Susella ei ole voimaa panna vastalau- 
setta. Ei sekään ole nyt tärkeätä, mikään ei ole tärkeätä. 

Matthias Basa jatkaa ankarana: 

»Kaiken tämän jälkeen en käsittänyt herra insinöörin 
osaa tässä näytelmässä. Kuinka on mahdollista, ettei hän 
tuntenut vaimoaan? Tai toisin sanoen, kuinka hänet voi- 
tiin johtaa harhaan vieraalla valokuvalla? Tänä aamuna 
löysin vastauksen myöskin tähän kysymykseen.» 

»Niinkö? Ja kuinka?» 

»Heti, kun olimme saapuneet Budapestiin, herra 
Bodnar soitti eräälle maanmiehelleen, herra tuomari Paul 
Szekerille. Tämä ei ollut toimistossaan; hän oli mennyt 
johonkin neuvotteluun. Sen sijaan puhuimme hänen 
esimiehensä, herra tuomari Koloman Gregussin kanssa. 
Häneltä saimme kuulla, että Susanne Hanzelyn avioliitto 
oli ollut vain näennäinen; hän on mennyt insinööri Kis- 
györgyn kanssa naimisiin yain saadakseen Unkarin kansa- 
laisoikeudet. Aviopuolisot tapasivat toisensa vasta henki- 
kirjoittajan luona eivätkä sitten vuosikausiin joutuneet 
näkemään toisiaan kasvoista kasvoihin. Niinpä on täysin 
ymmärrettävää, että herra insinööri voitiin johtaa harhaan.» 

Salapoliisi nousee ja tarttuu keppiinsä. Kömpelö, 
roteva mies; hän asettuu hajasäärin Susen eteen. 

»Nyt on lopultakin löytynyt mies, joka epäilemättä voi 
todeta naisen henkilöllisyyden: herra Geza Bodnar!» 

Pitkän matkan jälkeen tämän on täytynyt mennä 
nukkumaan. Mutta iltapäivällä hän tulee tänne! Sala- 
poliisi katsoo Susea niin uhkaavana, että se järkyttäisi 
heikkohermoisempaa ihmistä pahanpäiväisesti. — »Olkaa 
hyvä ja sanokaa herra insinöörille, että olemme täällä 
kello neljä iltapäivällä!» 

»Kyllä», lupaa Suse hiljaa, ja salapoliisi poistuu. 

Sitten Suse oli noussut ylös ja astunut hetkeksi ikku- 
nan ääreen. Sadevihman läpi hän oli ennättän}^; nähdä 
salapoliisin hiipivän vastapäisen talon.. porttikäytävään. 
Tämä jää sinne vartioimaan, ettei Suse pääse karkuun. 
Hyvä, antaa hänen vartioida. Viime yön Suse oli nukkunut 
jälleen kotona, pikku asunnossaan. Varovaisuus on nyt 
turhaa. Jos kaikki tulee ilmi, niin sittenhän se ainakin on 
ohitse. Saihan hän ainakin kuulla Käthen hiljaisen hengi- 
tyksen kirjoituspöydän suunnalta, herätä pikku herätys- 
kellon kimeään ääneen ja hymyillä raukeana, kun laulu 
alkoi narista: »Ylös, taistohon käy, torero!» 

Hän alistuu ja luovuttaa aseensa. Ulkona odottaa 
salapoliisi. Ehkäpä tästä tulee häväistys juttu, ehkäpä 
häntä rangaistaan. No, mitäpä siitä . . . 

Hän istuu tylsänä ja tuijottaa eteensä. Huone on 
kylmä, tuuli ravistelee ikkunaruutuja, hän ei tunne mitään, 
ei kuule mitään. Minchen on unohtanut tämän huoneen, 
jättänyt sen lämmittämättä. Hänen emäntänsä on sai- 
raana eikä ole huomannut laiminlyöntiä. Suse nostaa 
päällystakkinsa kauluksen pystyyn; hän ei soita Minche- 
nille, hänen päähänsäkään ei pälkähdä, että hän voisi 
tehdä sen. 

Avain kilisee eteisessä. Suse ei edes vavahda, hänen 
kasvonsa vain kalpenevat vielä entisestäänkin. 

Kisgyörgy astuu hiljaa huoneeseen. Hänenkin kas- 
vonsa ovat hyvin kalpeat; hän istuutuu pöydän ääreen 
ja alkaa kertoa katsahtamattakaan Suseen. 

»Olin läsnä tarjousten käsittelyssä. Kun tarjousten 
nimimerkit luettiin, ei minun omani ollut niiden joukossa.» 

»Ei» — tahtoo Suse sanoa, mutta hän ei saa sanaa suus- 
taan. Mykkänä hän puistelee päätään. 

»Sitten luettiin julki kaksi peruutettua tarjousta. 
Toisessa oli minun nimimerkkini.» 

»Niin» — tahtoisi Suse nyt sanoa, mutta hän kykenee 
vain nyökkäämään päätään. 

»En ymmärtänyt asiaa ja menin kysymään selvitystä 
virastosta, jossa hakemukset oli otettu vastaan. Minulle 
näytettiin eräs kirje, jossa ilmoitettiin minun luopuvan 
kilpailusta. Eilen oli joku tuonut sen ja ottanut tarjouk- 
seni pois. Kirje oli kirjoitettu minun kirjepaperilleni ja 
siinä oli minun leimani. Te olitte allekirjoittanut sen.» 

»Niin», sanoo Suse heikosti, käheästi, väkinäisesti. 

Syntyy raskas hiljaisuus; myöskin L,adislaun ääni on 
pingoittunut hänen kysyessään: 

»Missä tarjoukseni on?» 

»Tuolla . . . pöytälaatikossa . . . eilisestä lähtien . . .» 

Jälleen hiljaisuus, vain tuoli narahtaa, kun Kisgyörgy 
työntää sen taaksepäin. Vieläkään hän ei katso Suseen, 
vaan astuu ikkunan luo ja tuijottaa ulos sateeseen. 

»Miksi teitte tämän, Eva?» 

»Koska ...» — Susen täytyy vetää henkeä ja puristaa 
kätensä suonenvedontapaisesti nyrkkiin voidakseen 
puhua . . . » — koska tahdoin, että pysyisitte kunnon ihmi- 
senä.» 

Kisgyörgy on kauan vaiti. 

»En tiedä, kuinka voin astua Horvathien silmien eteen», 
sanoo hän lopuksi. »Tarkoititte hyvää . . .» 

»Tiedän», Suse nyökkää hiljaa. »Tiedän kaikki. Katso- 
kaa, en ole ottanut hattua enkä päällystakkia pois. Tulin 
vain sen tähden, etten halua paeta vihaanne. Lähden 
aivan kohta tieheni.» 

Kisgyörgy ei vastaa, tuijottaa vain sateeseen. 

»Olen tehnyt hyvin pahan teon», jatkaa Suse hiljaa. 
Hänen äänensä on rauhallinen, yksitoikkoinen, hänen 
sydämensä uupunut. — »Olen riistänyt teiltä suuren työn, 
joka olisi merkinnyt, ei vain rahaa, vaan myöskin mai- 
netta. Kuinka teittekään .työtä sen hyväksi, kuinka 
kovasti! ... Ja sittenkin vein sen käsistänne, vaikkakin . .» 
Suse taivuttaa päänsä taaksepäin ja sulkee silmänsä, 
etteivät kyynelet pulppuaisi esille — »vaikkakin rakastan 
teitä. Nyt voin sanoa senkin, se on samantekevää. Älkää 
olko minulle siitä vihainen.» 

Ei vastausta. Suse painaa kätensä polttaville silmä- 
luomilleen. 

Kuuluu askeleen ääni. Ladislaus tempaa Susen tuo- 
lilta syliinsä. — Hän painaa hänet kuumasti rintaansa 
vasten. Tytön: kauhistuneina avautuviin silmiin hymyilee 
rakastuneen miehen liikutettu, tumma katse. Ennenkuin 
hän voi puhuakaan, painaa mies intohimoisen suudelman 
hänen huulilleen. Mies kuiskaa hiljaa: 

»Kiitos!» 

»Kiitos . . . Mistä te kiitätte?» sopertaa Suse pyörty- 
mäisillään. 

»Sinusta. Siitä, että olet olemassa. Siitä, että olet 
juuri tuollainen, tyrannimainen, väkivaltainen, itsepäinen, 
halpamainen. Siitä, että olet juuri tuollainen, viisas, 
urhoollinen, voimakas, erehtymätön, hurmaava. Rakas- 
tatko minua?» 

Suse väistyy taaksepäin. 

»Onko tuo 'sinä' vakavasti sanottu? Rakkauden sinä?» 

»Oi, lapseni, lapseni!» Ladislaus nauraa sydämellisesti 
ja vetää Susen luokseen. — »Mitä muuta se voisi olla?» 

Suse seisoo hänen edessään, katsoo häntä onnellisin 
silmin, hänen katseensa palaa hänen sanoessaan: 

»Laci! . . . I,aci . . . L,aci ...» — Suse maistelee, juo, 
suutelee tuota nimeä: » — L,aci . . . Rakastan sinua!» 

Ja hän kysyy arasti: 

»Entä sinä? Rakastatko sinäkin minua? Niin totta 
kuin Jumala sinua auttakoon?» 

»Jumaloin sinua, suloinen pikku narri, hyvä haltijat- 
tareni. Sinun täytyy edelleenkin pitää minua silmällä, 
ymmärrätkö? Sinun täytyy antaa minulle koivurieskaa, 
sinun täytyy komentaa minut nurkkaan seisomaan, jos 
vielä yritän ryhtyä johonkin pahaan.» 

»Oi, jätä se vain minun huolekseni!» lupaa Suse kuris- 
taen hänet jo vakuudeksi miltei hengiltä painaessaan hänet 
lujasti rintaansa vasten. 

Kisgyörgy työntää äkkiä molemmat kätensä kullan- 
keltaiseen hiuskuontaloon ja vetää Susen pään taakse- 
päin: 

»Mutta yhden asian sanon sinulle! Hanki jo vihdoinkin 
vaimoni tänne! Sillä nythän minun on erottava hänestä jo 
senkin takia, että voisin mennä sinun kanssasi naimisiin!» 

»Niin, todella, sinun vaimosi ...» — sanoo Suse kevyesti 
ja rajattoman julkeasti. - - »Hyvä, että muistutit hänestä. 
Kuinka hajamielinen olenkaan. Ennenkuulumatonta . . . 
Juuri äskettäin oli salapoliisi täällä; hän toi tärkeän ilmoin 
tuksen. Vaimosi on saapunut Budapestiin. Jos menet 
tänään kello kolme iltapäivällä liikkeeseen, tapaat hänet 
siellä. On parasta, että keskustelet asiasta heti hänen 
kanssaan henkilökohtaisesti . » 

»Mainiota! Ja sinäkin tulet sinne. Menemme sinne 
yhdessä.» 

»Valitettavasti se ei käy päinsä. Minun on toimitettava 
eräs asia juuri ennen kolmea. Mutta emmekö voisi tavata 
liikkeessä kello kolme. Sovittu?» 

»Hyvä, kyllä se minulle sopii. Ole täsmällinen, sitten 
menemme juhlimaan.» 

Ah, kunpa salapoliisi ei vain saisi häntä sitä ennen 
kiinni! 



xxv. 



KÄTHE VARTIOP AIKAI^A. 

Kisgyörgy avaa liikkeen oven, Käthe nousee kohte- 
liaasti ja rientää häntä vastaan. 
»Millä voin palvella?» 

»Ehkäpä muistatte minut vielä, olen käynyt täällä 
ennenkin. Nimeni on I^adislaus Kisgyörgy. Olen saanut 
kuulla, että rouva Suse Hanzely on jo saapunut.» 

»On kyllä, haluatteko tavata hänet?» 

»Haluaisin kyllä.» 

Käthe menee työpajan ovelle, kohottaa verhoa ja 
huutaa: 
»Suse!» 

Hän palaa tuolilleen ja tarttuu jälleen käsityöhönsä. 
Hän tarjoaa tuolin myöskin vieraalle: 
»Olkaa hyvä ja istuutukaa.» 

Kisgyörgy puistelee hymyillen päätään. Hän kävelee 
edestakaisin ja katselee liikettä. Äkkiä verho heilahtaa; 
hän kääntyy salamannopeasti kuullessaan äänen: 

»Mitä haluatte? Aiyai^ oikein, tulitte keskustelemaan 
Taitos-kadun huvilan sisustamisesta . . : Piirustukset ovat 
tässä jo aivan valmiina.» 

I^adislaus luulee kuulleensa väärin. Tyttö astuu lähem- 
mäksi salkku kainalossa. 

»Eva!? Mitä teette täällä? Mitä tämä 011?» 

»Tämä 011 halli, olkaa hyvä», sanoo Suse avaten salkun. 
»Kuvittelen sen aurinkoiseksi, keltaiseksi sävyltään, huone 
kalut unkarilaiseen tapaan veistettyjä, punaisia kudok 
sia , , ,» 

»Mutta, Eva . . . v Suse . . . En käsitä . . . mitä tämä on?» 

»Tämä on makuuhuone, olkaa hyvä» — Suse kääntää 
lehtiä innokkaasti, - »Tiedän kyllä, että nykyään suosi 
taan enemmän eristettyjä makuuhuoneita, mutta luulen, 
että meille sopii paremmin yhteinen , , ,» 

»Pyhä Isä! , . , Stise!» 

Käthe nousee ääneti ja hiipii varpaillaan liikkeen 
ovelle, Ensi kerran hän pitää silmällä sitä, ettei liikkee- 
seen tulisi asiakkaita, Epäilemättä tyttöparka ei voinut 
Aavistaakaan, että hän tulisi joutumaan käsikähmään sala- 
poliisin kanssa keskellä julkista katua . , , 



